
I 
SLÆGTEN 

MINE  Forfædre,  saa  langt  jeg  kan  følge  dem  til- 
bage, er  alle  fra  Sønderjylland.  En  Paulus 
Zinck  nævnes  som  Musikantergesell  i  Swabsted,  en 
smukt  beliggende  Landsby  ved  Trenefloden,  en  Mils 
Vej  fra  Frederiksstad;  han  døde  1619. 

I  5  Generationer  opholdt  Slægten  sig  i  Sønderjyl- 
land, dels  i  Swabsted,  dels  i  Wilster,  Pløen  og  Hu- 
sum, og  alle  disse  Steder  fandtes  Musikere  og  Or- 
ganister af  Navnet  Zinck.  Sidegrene  kan  paavises  i 
England  og  Tyskland;  Luther  havde  i  Wittemberg 
en  Famulus,  som  hed  Zinck. 

Det  er  rimeligt,  skønt  ikke  bevist,  at  Familien 
Zinck  paa  Godthaab  ved  Aalborg  hører  til  Slægten. 
Den  nuværende  Ejer  af  Godthaab  har  meddelt,  at 
hans  Bedstefader  var  fra  Borgedorf  ved  Hamborg 
og  var  Kanalgraver  ved  Ejderkanalens  Anlæg  1777 
Han  døde  1800,  da  hans  Søn  Christian  Zinck  var  7 
Aar.  Denne  blev  først  Vogterdreng  og  kom  efter  sin 
Konfirmation  i  Smedelære;  ved  Flid  og  Energi  blev 
han  sin  egen  Mand  som  Bysmed  i  Sejlflod  og  byg- 
gede 1844  et  Hammerværk  ved  Aalborg.  Frederik 
VII  overrakte  ham  1853  egenhændig  Ridderkorset; 
han  døde  1883.  Hans  Søn  driver  nu  Hammer- 
værket. 

Otto  Zinck:  Erindringer  1 


Om  Navnet  Zinck  staar  i  Forbindelse  med  Zincke, 
Benævnelsen  paa  et  Instrument,  som  i  sin  Tid  blev 
brugt  ved  Janitschar-Musik,  er  uvist;  Zincke  er  og- 
saa  Navnet  paa  en  af  Orgelpiberne.  Vist  er  det,  at 
Musiken  er  gaaet  som  en  rød  Traad  igennem  min 
Slægt. 

Min  Bedstefader,  Hardenack  Otto  Con  rad  Zinck, 
blev  født  i  Husum  den  2den  Juli  1746  og  skriver  i 
sine  Erindringer  saaledes  om  sin  Barndom: 

,Jeg  lærte  snart  at  finde  Tonerne  paa  min  Barne- 
violin, og  inden  jeg  var  12  Aar,  kunde  jeg  allerede 
spille  paa  Violin,  Fløjte  og  Klaver  efter  Noder.  Min 
Fader,  der  ansaa  Sangen  for  en  af  de  største  Gaver, 
der  var  givet  Mennesket,  samlede  daglig  os  Børn 
om  sig  —  vi  var  syv  —  han  kaldte  os  „Orgel- 
piberne". Med  de  to  mindste  paa  sit  Skød,  indøvede 
han  saa  afvekslende  muntre  og  alvorlige  Sange  med 
os  ved  Klaveret.  Moder  sad  ved  Vinduet  med  sit 
Haandarbejde  og  maatte  bagefter  afsige  Dommen  over 
hvem  af  os,  der  havde  gjort  sine  Sager  bedst." 

Indtil  sit  19de  Aar  gik  min  Bedstefader  i  sin  Fø- 
debys Latinskole,  men  han  maatte  saa  opgive  Stu- 
deringerne paa  Grund  af  Faderens  økonomiske  Om- 
stændigheder, og  fra  nu  af  blev  Musiken  hans  egent- 
lige Kald  og  Beskæftigelse.  I  sit  21de  Aar  kom  han 
til  Hamborg,  hvor  han  fik  Ansættelse  som  Kirke- 
sanger under  Philip  Emanuel  Bach,  som  dengang 
var  Musikdirektør  i  Hamborg.  Her  blev  han  paa- 
virket af  de  forskellige  Komponister  og  Virtuoser, 
der  til  Stadighed  besøgte  Bach,  og  kom  efterhaanden 

i  et  nøjere  Forhold  til  denne.  Han  gav  dér  Under- 
visning i  Sang  og  lærte  i  sin  Egenskab  af  Sanglærer 
den  franskfødte  Susanne  Elisabet  Pontet  at  kende; 
27de  Septbr.  1774  blev  hun  hans  Hustru,  og  sam- 
men med  hende  foretog  han  i  de  paafølgende  Aar 
flere  Kunstrejser;  selv  var  han  en  Virtuos  paa  Fløjte 
og  spillede  mesterligt  Klaver. 

1777  blev  han  engageret  til  Ludwigslust  i  Mecklen- 
borg-Schwerin  som  Kapelmester  ved  Hertugens  Hof- 
kapel samt  Hoforganist.  Her  stiftede  han  Bekendt- 
skab med  den  berømte  Komponist  Naumann,  der 
var  Kapelmester  i  Stockholm  og  kort  Tid  efter  blev 
engageret  til  det  kgl.  Teater  i  København  for  selv 
at  lede  Indstuderingen  af  sin  Opera  Orfeus  og  Eury- 
dike  til  Festforestillingen  i  Anledning  af  Kong  Chri- 
stian VII's  Fødselsdag. 

Efter  Naumann's  Anbefaling  blev  den  ansete  Mu- 
siker og  Komponist  J.  A.  P.  Schulz  indkaldt  til  Dan- 
mark som  Kapelmester,  og  samtidig  blev  min  Bedste- 
fader engageret  til  det  kgl.  Teater  i  København  som 
1ste  Syngemester  og  Akkompagnatør.  Han  havde 
Aaret  i  Forvejen  1787  gæstet  København  med  sin 
Hustru  og  med  hende  givet  en  Koncert  paa  det  kgl. 
Teater,  som  hele  Hoffet  overværede.  1789  blev  han 
tillige  Organist  ved  Frelserens  Kirke  paa  Christians- 
havn og  fik  som  saadan  stor  Indflydelse  paa  C.  F. 
Weyse's  Uddannelse  i  Orgelspil;  1791  blev  han  Mu- 
siklærer ved  Blaagaards  Seminarium  paa  Nørrebro. 

Min  Bedstefader  var  i  Besiddelse  af  en  grundig, 
musikalsk  Kundskab  og  har  indlagt  sig  stor  Fortje- 


neste  af  det  danske  Musikliv,  særlig  paa  Sangens 
Omraade.  Han  stræbte  med  enthusiastisk  Iver  over- 
alt at  fremkalde  Interesse  for  Musik.  Baade  han  og 
Schulz  arbejdede  paa  at  hæve  Folkesangen  til  et  Na- 
tional-Dannelsesmiddel  og  at  forbedre  Sangen  i  Sko- 
len som  i  Kirken.  Den 
første  større  Koncert 
af  Kirkemusik  fandt 
Sted  i  Helligaands- 
kirken  til  Indtægt  for 
Københavns  Fattige. 
Som  Syngemester 
ved  Teatret  styrede 
han  sit  Embede  med 
Dygtighed  og  trætte- 
des aldrig  ved  at  in- 
struere Sangerne; han 
fik  Koret  udvidet  og 
underkastet  en  per- 
manent Indøvelse. 
Hans  store  Omstændelighed  ved  Undervisningen 
hæmmede  dog  ikke  sjældent  Arbejdet.  Oehlenschlåger, 
der  var  ved  Teatret  1797 — 1799,  skriver  i  sine  Erin- 
dringer „at  til  Syngemester  for  os  Unge  var  Zinck 
for  teoretisk.  Der  blev  snakket  for  meget  og  sunget 
for  lidt."  I  Modsætning  til  Schulz  var  han  lidt  barsk 
af  Væsen,  et  Sykke  af  en  Brumbasse,  men  saa  ærlig 
i  denne  Karakterejendommelighed,  at  han  lige  over- 
for sine  Overordnede  aldrig  stak  Piben  ind,  naar  han 
vidste,  at  hans  Mening  var  den  rette.   Teaterchefen, 


H.  O.  C.  Zinck. 


Overhofmarskal  Numsen,  kaldte  ham  „ein  unverscham- 
ter  Erzgrobian". 

Paa  Blaagaards  Seminarium  fandt  han  god  Lejlig- 
hed til  at  virke  for  sin  og  Schulz's  Tanke  at  udbrede 
Sangen  blandt  Folket,  og  hans  utrættelige  Flid  havde 
saadan  Fremgang,  at  Seminaristernes  trestemmige 
Sange  i  Blaagaards  Have  Sommeraftenerne  lokkede 
Københavnerne  ud  paa  Nørrebro.  Kort  efter  (1799) 
begyndte  han  at  holde  selskabelige  Syngeøvelser  for 
Damer  og  Herrer,  derimellem  flere  Studenter  og 
Kunstnere,  og  havde  ved  Undervisningen  sin  Hustru, 
sine  2  Døtre  og  2  Sønner  til  Medhjælp.  Den  første 
offentlige  Koncert  blev  givet  paa  Bryggernes  Lavs- 
hus  af  Herrekoret,  der  talte  40  Sangere,  og  gjorde 
stor  Lykke.  Han  var  saaledes  Stifter  af  den  første 
danske  Sangforening.  Efter  Københavns  Bombarde- 
ment 1807,  under  hvilket  Englænderne  besatte  Blaa- 
gaard  og  anlagde  Batterier  i  Haven,  blev  Seminariet 
flyttet  til  Jonstrup.  Her  boede  min  Bedstefader  med 
sin  Familie  om  Sommeren;  om  Efteraaret  gik  han 
mangen  Lørdag  fra  København  de  2V2  Mil  til  Jon- 
strup og  tilbage  Mandag  Morgen.  1809  udnævntes 
han  til  Professor,  forlod  Seminariet  1811  og  overlod 
1817  sin  Stilling  ved  Teatret  til  Sønnen  Ludvig. 

Han  var  en  lille  spinkel  Mand  med  et  Par  livlige 
Øjne  og  bar  sort  Kalot  paa  sit  hvide  Haar.  Han 
talte  Tysk  og  Dansk;  i  Hjemmet  altid  Tysk  med 
sine  Nærmeste.  Ved  Teatret  var  han  almindelig  af- 
holdt for  sin  venlige  og  humane  Optræden,  særlig 
overfor  Korets  Damer  og  Herrer.  Saaledes  glemte 


en  af  hans  gamle  Elever,  Bente  Ravsted,  den  senere 
Fru  Frederikke  Dannemand,  aldrig  sin  gamle  Lærer 
og  lod  sin  Hengivenhed  og  Velvilje  for  ham  gaa  i 
Arv  til  hans  Nærmeste.  Jeg  har  som  Barn  oftere 
været  ude  hos  hende  paa  Toldbodvejen  og  dér  set 
Kong  Frederik  VI,  der  engang  imellem  gav  sig  i  Snak 
med  mig. 

Bedstefaders  musikalske  Begejstring  og  livlige  Ge- 
myt bragte  ham  ofte  til  at  gribe  Pennen.  I  flere  af 
Datidens  Dagblade  og  Tidsskrifter  findes  Indlæg  og 
Artikler  af  ham,  saaledes  i  Minerva,  For  Sandhed, 
Dagen,  Den  nordiske  Tilskuer  og  Zeitung  får  Lit- 
teratur und  Kunst.  Af  hans  mange  spredte  Kom- 
positioner for  Teatret,  Kirken  og  Skolen  skal  kun 
nævnes  hans  Koralbog  (1801),  der  indførtes  i  alle 
Landets  Kirker  og  holdt  sig  et  halvt  Aarhundrede; 
flere  af  Melodierne  i  denne  var  komponerede  af  ham 
og  bruges  endnu  den  Dag  i  Dag.  Ved  Jordfæstelsen 
af  de  i  Slaget  paa  Reden  2den  April  1801  Faldne 
ledede  han  Sangen  ved  den  store  Fællesgrav:  „Væ- 
rer  Fred  med  Eder  alle  osv.",  hvis  Melodi  til  Abra- 
hamsons  Tekst  var  komponeret  af  ham. 

Han  oplevede  den  Glæde  at  være  samlet  med  sine 
Børn  og  Børnebørn  paa  sin  Guldbryllupsdag  27de 
September  1824  og  døde  85  Aar  gammel  den  15de 
Februar  1832.  I  Talen,  som  Konfessionarius  J.  P. 
Mynster  holdt  i  Hjemmet  over  ham,  hed  det:  „Han 
virkede  med  Iver  og  brændende  Nidkærhed  i  og  for 
sin  Kunst.  Han  vilde,  at  Tonernes  Magt  skulde  for- 
ædle Hjertets  Følelser,  og  at  Kunsten  skulde  nærme 


sig  det  Allerhelligste  og  Evighedens  Harmoni  gen- 
lyde i  Orgelets  Brusen  og  Menighedens  Salmesang." 
Hans  gamle  Hustru  fulgte  ham  et  Par  Maaneder  se- 
nere i  Graven  (19de  April  s.  A.). 

Bedstefader  og  Bedstemoder  efterlod  sig  2  Sønner: 
Johan  Wilhelm  Ludvig  Z.,  der  var  min  Fader, 
og  Johan  Georg  Christopher  Z.,  og  2  Døtre: 
Louise  Frederikke  og  Margrethe  Frederikke 
Henriette;  den  sidste  blev  gift  med  Landmaaler 
Petersen  paa  Fyn  og  havde  med  ham  en  Datter 
Susanne,  der  døde  ugift. 

Louise  Frederikke  blev  gift  med  Præsten  Hje- 
ronymus  Laub  i  Frørup  paa  Fyn;  han  var  en  in- 
tim Ven  af  J.  P.  Mynster  og  K.  L.  Rahbek  og  om- 
tales med  stor  Anerkendelse  i  begges  Erindringer. 
Efter  Dyveke-Fejden  overdrog  Rahbek  ham  Redak- 
tionen af  Minerva,  og  her  skrev  han  i  Aarene  1796 
— 98  Teaterkritik;  han  lagde  i  sine  Artikler  Sagkund- 
skab, stor  Grundighed  og  sjælden  Samvittighedsfuld- 
hed for  Dagen.  Som  Teateranmelder  faldt  det  i  hans 
Lod  at  kriticere  Oehlenschlagers  Skuespiller-Debut 
som  Torben  Oxe  i  Samsøes  Dyveke;  skønt  mild  i 
sin  Dom  maatte  han  dog  erklære  Debutanten  for 
utilfredsstillende  og  uden  Betingelser  for  Rollen.  Myn- 
ster siger  om  Laub,  at  „han  var  et  rent,  følelsesfuldt 
Menneske,  aaben  for  alt  Godt  og  Skønt."  Han  havde 
læst  meget  og  var  i  Besiddelse  af  et  smukt  Organ, 
han  havde  en  udviklet  Smag  og  var  en  overordent- 
lig smagfuld  Forelæser.  I  46  Aar  levede  han  et  sjæl- 
dent lykkeligt  Samliv  med  sin  Hustru  og  sine  Børn, 

blandt  hvilke  Otto  Laub,  død  som  Biskop  i  Viborg, 
er  den  mest  bekjendte.  Ovre  i  Frørups  gamle  Præste- 
gaard  tilbragte  jeg  som  Dreng  og  Student  mange  for- 
nøjelige Sommer-  og  Juleferier.  Mine  Teaterinter- 
esser fandt  Næring  ved  at  høre  Onkel  Laub  læse 
Oehlenschlager  højt  og  ved  at  lytte  til  hans  Fortæl- 
linger om  det  kongelige  Teater,  som  det  var  i  hans 
Ungdom  med  Kunstnere  som  Schwarz,  Knudsen, 
Frydendahl  og  Lindgreen. 

Georg  Zinck,  der  havde  valgt  at  studere  Medi- 
cin, var  ligesom  sine  Søskende  meget  musikalsk  og 
besad  en  sjælden  Tenorstemme;  han  beklædte  som 
Bifortjeneste  Kantor-Posten  i  Kastelskirken.  Et  Til- 
fælde bragte  ham  til  Teatret.  Min  Fader,  der  var 
12  Aar  ældre  end  Georg,  var  allerede  1798  bleven 
udnævnt  til  sin  Faders  Medhjælp  ved  Teater-Synge- 
skolen  og  ansat  som  Opera-Suflør.  En  Vinteraften 
1812  blev  han,  da  han  gik  hjem  fra  Teatret,  løbet 
overende  paa  Kongens  Nytorv  af  en  Flok  Søkadet- 
ter,  der  kom  farende  fra  Bredgade;  i  Faldet  bræk- 
kede han  sit  ene  Ben  tæt  ved  Knæet.  En  Synge- 
suflør  var  ved  det  kgl.  Teater,  hvor  der  i  de  Aar 
opførtes  talrige  Syngestykker  med  Taletekst,  en  vigtig 
Embedsmand,  som  i  al  Fald  dengang  vanskelig  fand- 
tes. Teaterbestyrelsen,  der  var  i  Vaande,  henvendte 
sig,  efter  min  Faders  Raad,  til  hans  Broder  Georg, 
der  ligesom  min  Fader  havde  faaet  en  grundig  mu- 
sikalsk Uddannelse.  Han,  der  med  Lethed  og  Sik- 
kerhed sang  fra  Bladet,  erklærede  sig  villig  til  at 
vikariere,  til  hans  Broder  igen  kunde  overtage  Plad- 

sen.  Da  Teaterchefen  (Holstein)  en  Dag  overværede 
en  Syngeprøve  paa  Nonnerne,  og  Zinck  paa  Grund 
af  Sygemelding  fra  Sangeren  Enholm  sang  dennes 
Parti  i  de  kombinerede  Numre,  blev  han  saa  slaaet 
af  Zinck's  Sangstemme,  at  han  efter  Prøven  straks 
foreslog  ham  et  efter  de  daværende  Forhold  stort 
Engagement  som  kgl.  Operasanger;  Teatret  havde 
netop  siden  Du  Puy's  Bortgang  1808  haardt  savnet 
en  Tenorsanger.  Min  Farbroder  debuterede  da  i  Du 
Puy's  Glansrolle  som  Ritmester  Rose  i  Ungdom  og 
Galskab,  og  skønt  han  i  dramatisk  Henseende  stod 
tilbage  for  Du  Puy,  overgik  han  ham,  hvad  Sangen 
angik.  En  saadan  Tenor  var  i  Mands  Minde  ikke 
hørt  herhjemme,  en  Klang  saa  høj,  ren  og  kraftig, 
og  saa  udviklet  en  Sangkunst,  der  med  Lethed  over- 
vandt alle  Vanskeligheder. 

Han  blev  gift  med  Skuespillerinden  Marie  Elisa- 
beth Thomsen.  Uden  at  kunne  kaldes  nogen  Skøn- 
hed, var  hun  i  Besiddelse  af  en  umiddelbart  vin- 
dende, uskyldig  og  yndefuld  Kvindelighed,  og  uden 
at  reflektere  over  Kunsten  eller  underkaste  sig  no- 
gen dybere  Vejledning,  kunde  hun  ved  at  lade  sin 
harmoniske  Natur  raade,  instinktmæssig  ramme  det 
sandeste  og  elskværdigste  Udtryk  for  unge  Pigers 
Tale  og  Færd  baade  i  Alvor  og  i  Skæmt;  hun  kunde 
være  hjertelig  og  rørende,  skælmsk  og  naiv  med 
Ungdommens  og  den  medfødte  Yndes  hele  Trylleri. 
Hendes  Stemme  var  hverken  stærk  eller  omfangsrig, 
men  den  ejede  det  samme  indsmigrende  Behag,  som 
hvilede  over   hele   hendes   Personlighed,  og   denne 

Gratie  prægede  Foredraget.  Hendes  Fremstilling  af 
Titelfiguren  i  Cendrillon  var  som  en  Omsættelse  i 
Toner  af  den  unge  Kunstnerindes  eget  Væsen;  hun 
behøvede  kun  at  give  sig  sin  Natur  i  Vold,  for  gan- 
ske at  smelte  sammen  med  den  sympatiske  Skikkelse, 
som  de  henrivende  Melodier  hævede  op  i  Eventyrets 
fantastiske  Regioner.  Det  var  en  formelig  Kultus,  der 
omgav  hende  i  hine  Cendrillon-DsigQ,  og  ved  Tea- 
trets Sørgefest  for  hende  knyttede  Oehlenschlager 
sine  Mindeord  til  Melodier  af  Cendrillon  og  frem- 
bragte herved  et  gribende  Indtryk.  Hun  var  ikke 
fyldt  34  Aar,  da  hun  1823  døde  af  en  Brystbetæn- 
delse, som  hun  havde  paadraget  sig  ved  en  Kirke- 
koncert. Fru  Heiberg  har  for  mig  omtalt  hende  med 
stor  Begejstring  og  Hengivenhed.  Ofte  naar  hun  som 
Elev  ved  Danseskolen  om  Vinteren  var  paa  Prøve 
sammen  med  Madam  Zinck,  kaldte  denne  hende  hen 
til  sig  og  pakkede  hende  ind  i  sin  Foerværkskaabe 
for  at  varme  hende. 

Min  Farbroder  overlevede  hende  kun  faa  Aar, 
han  døde  1828  og  efterlod  sig  2  smaa  forældreløse 
Pigebørn,  der  efter  Grevinde  Dannemands  Initiativ  fik 
en  Forsørger  i  Kongen,  som  lod  dem  undervise  til 
deres  Konfirmation. 

Min  Fader,  Ludvig  Zinck,  var  født  i  Hamborg 
den  21de  Novbr.  1776.  Han  var  kun  4  Aar  gammel, 
da  hans  Forældre  brød  op  fra  Hamborg  og  flyttede 
til  Ludwigslust  i  Mecklenborg-Schwerin.  Her  nød  han 
Faderens  Undervisning,  medens  han  sammen  med 
den  jevnaldrende  Hertugsøn  fik  Undervisning  i  andre 

Fag.  Da  Forældrene  1787  kom  til  København,  blev 
han  ansat  som  Elev  ved  det  kgl.  Teater  under  Mi- 
chael Rosings  Vejledning,  sang  med  som  Korist  i 
flere  Syngestykker  og  udførte  1790  Bondedrengens 
lille  Parti  i  Høstgildet,  da  dette  1ste  Gang  opførtes 
ved  Festforestillingen  i  Anledning  af  Kronprins  Fre- 
deriks Formæling  med 
Prinsesse  Marie  Sofie 
Frederikke.  Han  forlod 
imidlertid  faa  Aar  efter 
Scenen,  men  blev  paa 
anden    Maade    Teatret 


til  stor  Nytte,  navnlig 
som  dramatisk  Sang- 
lærer. Fra  1798  var  han 
sin  Faders  Medhjælper 
ved  Syngestykkers  Ind- 
studering tillige  Synge- 
suflør  og  Musikdirektør 
ved    de    Syngestykker,  Ludvig  zmck. 

som  i  den  dramatiske  Skoles  Periode  (1806 — 1817) 
opførtes  paa  Hofteatret.  Efter  Kapelmester  Kunzens 
Død  1817  blev  han  1ste  Syngemester  ved  Teatret; 
1802  var  han  blevet  udnævnt  til  Hoforganist.  Min 
Fader,  der  i  sin  Person  forenede  den  elegante  Mu- 
siker med  den  literært  dannede  Mand  forstod  at 
bringe  de  mange  uensartede,  tildels  uøvede  Kræfter  i 
Samklang.  Det  var  navnlig  Solosangernes  Indøvelser 
og  Sammensangens  Indstudering,  som  blev  hans  Em- 
bedsgærning,  og  han  røgtede  denne  med  en  levende 

Interesse.  Han  lagde  særlig  Vægt  paa  en  ren  og 
tydelig  Udtale  af  Teksten  og  dramatisk  Behand- 
ling af  Sangpartierne.  Flere  af  hans  Elever,  som  Fru 
Anna  Nielsen,  C.  N.  Rosenkilde  og  Phister,  har  tidt 
fortalt  mig,  hvad  de  skyldte  ham  i  saa  Henseende. 
Fra  1810 — 1815  var  han  Musikdirektør  ved  Kongens 
Regiment  og  styrede  de  i  sin  Tid  under  General  Røm- 
lings  Overdirektorat  offentlige  Harmonikoncerter  paa 
Gjethuset,  hvortil  han  komponerede  adskilligt.  Ved 
Siden  af  sin  ovennævnte  Embedsvirksomhed  leverede 
han  en  Mængde  Kompositioner  til  det  kgl.  Teater, 
og  det  er  næppe  overflødigt  at  bemærke,  at  der  i 
Reglen  blev  levnet  ham  meget  kort  Tid  til  hans  Ar- 
bejde for  Teatret. 

Efter  52  Aars  Virken  ved  Teatret  forlod  han  det 
1842;  han  var  3  Aar  forinden  bleven  udnævnt  til 
Professor.  Sit  Orgel  i  Christiansborgs  Slotskirke  ved- 
blev han  at  spille  til  et  Par  Aar  før  sin  Død  og 
elskede  og  dyrkede  Musik  til  det  Sidste.  Jeg  mindes 
fra  min  tidligste  Barndom,  at  han  efter  Middag  i 
Mørkningen  ofte  sad  ved  sit  Klaver  og  spillede  i 
Reglen  Fantasier  og  Improvisationer,  undertiden  Ting 
af  gamle  Syngestykker,  hvortil  han  da  med  halv 
Stemme  nynnede  Melodierne. 

I  min  Barndom  fulgte  jeg  ofte  med  Fader,  naar 
han  gik  paa  Teatret,  og  kom  paa  den  Maade  til  at 
gøre  Bekendtskab  med  flere  af  Skuespillerne  fra 
den  Tid,  saasom  Lindgreen,  Ryge,  Stage,  Liebe,  Niel- 
sen, Foersom,  Rosenkilde,  Phister  o.  fl.  a.  Jeg  over- 
værede hyppigt  Prøver  baade  paa  Syngeskolen  hos 

Fader  og  nede  paa  Scenen.  Undertiden  fik  jeg  og- 
saa  Lov  at  følge  Fader  paa  Teatret  om  Aftenen  og 
blev  da  altid  lukket  ind  i  „Skabet",  det  var  Maskin- 
mester Gynthers  lille  Lukaf  til  venstre  i  Prosceniet 
foran  den  røde  Draperi-Kulisse.  Jeg  mindes  saaledes 
at  have  været  paa  min  Faders  Syngeskole,  da  Michel 
Perrin  i  Sommeren  1835  blev  indstuderet.  Fader  sad 
paa  en  høj  Stol  ved  et  Flygel,  der  var  anbragt  paa 
en  Forhøjning  af  V2  Alen,  og  de  Agerende  stod  rundt 
omkring  ham.  Forestillingen  skulde  gives  udenfor 
Sæsonen  af  den  saakaldte  Forening  for  Sommerskue- 
spil, der  bestod  af  Rosenkilde,  de  to  Regissører  Liebe 
og  Stage,  Phister  og  min  Fader.  Jeg  husker,  at  Phi- 
ster,  som  i  Stykket  spillede  Politichefen  Desaunais 
og  som  i  en  Sang  skulde  tage  en  Pris  og  nyse, 
havde  en  Snustobaksdaase  med  Snus  i,  for  at  øve 
og  vænne  sig  til  Prisen  og  nyse  paa  naturlig  Maade 
i  Sangen.  Det  gik  selvfølgelig  ud  over  hans  Snus- 
tobak, da  Alle  skulde  have  en  Pris. 

Paa  Syngeskolen  stod  „Klokkespillet",  et  taffel- 
formet lille  Klaver,  hvor  lange  smalle  Glasplader 
traadte  i  Stedet  for  Strenge.  Jeg  har  mangen  god 
Gang  moret  mig  ved  at  spille  paa  det.  Det  brugtes 
i  adskillige  Stykker,  blandt  andre  i  Recensenten  og 
Dyret,  hvor  Fader  spillede  paa  det  i  Kulissen,  me- 
dens Non  Pareil  figurerede  med  sit  Klokkespil  paa 
Scenen;  endnu  den  Dag  i  Dag  bruges  det  i  dette 
Stykke. 

En  anden  Gang,  det  var  i  1832,  var  jeg  til  en 
Teaterprøve  paa  J.  P.  E.  Hartmanns   første   Opera 

,, Ravnen'';  Teksten  var  af  H.  C.  Andersen,  der  havde 
benyttet  et  af  Gozzi's  dramatiske  Eventyr,  men  over- 
set, at  de  vanskelige  Forvandlinger,  som  dette  kræ- 
vede, overgik,  hvad  vort  Teater  dengang  kunde  præ- 
stere. Jeg  var  kommen  til  at  sidde  nede  paa  1ste 
Række  i  1ste  Parket  ved  Siden  af  Teatrets  Chef, 
Kammerherre  Holstein.  I  Stykket  bliver  en  Person, 
Jennard,  som  udførtes  af  Schwartzen,  midt  under  en 
Arie  ved  Trolderi  forvandlet  til  en  Marmorstatue. 
Dette  skete  i  3  Tempoer:  først  blev  der  fra  Maskin- 
kælderen  skudt  et  Sætstykke  op  foran  ham,  der  naaede 
ham  til  Knæerne,  og  i  de  paafølgende  2  Tempoer 
kom  saa  Resten  af  Marmorstatuen.  Under  hele  denne 
Manøvre  stod  Schwartzen  stille  og  sang  sin  Arie, 
men  da  det  afgørende  Øjeblik  kom,  blev  alle  3  Sæt- 
stykker paa  én  Gang  skudte  i  Vejret.  Holstein  raabte 
op  fra  Parkettet:  „Det  er  Herre  Død  noget  Kluderi!" 
Prøven  standsede,  og  Kunststykket  maatte  gentages, 
men  da  det  saa  viste  sig,  at  Maskineriet  var  i  Uor- 
den, hævede  Holstein  Prøven  i  Vrede. 

Aaret  i  Forvejen  havde  jeg  overværet  den  fuldstæn- 
dige Generalprøve  paa  Køge  Huskors.  Jeg  mindes, 
at  jeg  sad  paa  en  Kasse  i  Foyeren  og  var  i  stor 
Spænding.  Efterhaanden  kom  nogle  af  de  Rolleha- 
vende ind.  Den  Første  var  Carl  Winsløw,  som  spil- 
lede Arthur;  han  var  i  sort  Dragt,  i  snevre  Panta- 
lons  og  med  Chapeaubas.  Han  mønstrede  sig  i 
det  store  Spejl  og  gjorde  foran  det  allehaande  Ge- 
stus og  Bevægelser,  som  i  mine  Øjne  tog  sig  løjer- 
lige ud.  Efterhaanden  kom  flere  andre  af  de  Spil- 

lende,  blandt  hvilke  jeg  kendte  C.  N.  Rosenkilde, 
Foersom  og  Phister,  der  alle  kom  hen  og  talte  med 
mig.  Da  de  alle  var  gaaede,  kom  til  sidst  Fryden- 
dahl, der  som  Grønmeier  først  skulde  ind  i  Stykkets 
Slutningsscene.  Da  han  saa  mig,  kom  han  hen  til 
mig  og  spurgte  mig  om  mit  Navn,  klappede  mig  paa 
Kinden  og  sagde:  „Var  Du  min  Søn,  fik  Du  ikke 
Lov  til  at  komme  her  og  se  paa  dette  Gøgl!" 

Den  paafølgende  Generalprøve  har  indtil  Enkelt- 
heder bevaret  sig  i  min  Erindring.  Jeg  husker  tyde- 
lig Frydendahls  første  Replik,  da  han  kom  ind  paa 
Scenen  med  de  Ord:  „Endelig  er  jeg  da  ankommen!" 
han  sagde  dem  med  en  Malice,  som  ikke  undgik  de 
Medspillende.  Han  var  paa  den  Tid  ikke  velvil- 
lig stemt  mod  Heiberg  og  følte  sig  fornærmet  over, 
at  han  havde  faaet  tildelt  denne  ubetydelige  Rolle. 

Fader  var  almindelig  afholdt  af  Alle  ved  Teatret, 
og  som  en  af  de  Gamle  blev  han  ligesom  Ryge, 
Lindgreen  og  Frydendahl  respekteret  af  de  Unge.  For- 
holdene førte  den  Gang  med  sig,  at  de  Gamle  sagde 
Du  til  deres  Elever  og  vedblev  dermed.  Saaledes 
sagde  Fader  altid  Du  til  Fru  Anna  Nielsen,  Phister, 
Fru  Heiberg,  Holst  o.  m.  fl.,  foruden  at  han  var  Dus 
med  alle  de  Ældre.  Den  dramatiske  Skoles  Elever 
kaldte  Rahbek  for  Fader,  og  han  sagde  Du  til  dem 
allesammen.  Nogen  egentlig  selskabelig  Omgang  fandt 
ikke  Sted  mellem  Teaterpersonalet.  I  selve  Sæsonen 
gaves  ikke  nogen  Tid  og  Lejlighed,  og  om  Sommeren 
laa  Størstedelen  af  de  Ældre  paa  Landet  i  Nærheden 
af   Byen,  saaledes  Winsløws   i   Gentofte,  Lindgreen 

i  Nøddebo,  Rosings  i  Fredensborg,  medens  Strand- 
vejen endnu  var  et  Terra  incognita. 

Fader  var  som  flere  af  hans  Venner  og  Kunst- 
fæller (saaledes  Du  Puy)  bleven  Medlem  af  det  1801 
oprettede  Livjægerkorps  og  deltog  1807  i  de  Udfald, 
Korpset  gjorde  fra  den  indesluttede  By  i  Classens 
Have.  Han  var  i  sin  Tid  et  virksomt  Medlem  i  Bo- 
rups Selskab,  Kæden,  Rekreationen  og  flere  andre 
Selskaber;  det  var  i  Klublivets  gyldne  Dage. 

Rosenkilde  var  en  af  Faders  ældste  og  nærmeste 
Venner.  Han  boede  med  sin  Børneflok  og  sin  gamle 
Svigermoder  Mad.  Christensen  i  en  gammel  Gaard  i 
Adelgade  ligeoverfor  Prinsensgade.  Hans  Kone  Ma- 
ren var  ravjysk  ligesom  Bedstemoderen,  der  var 
fulgt  med  de  Unge  fra  Aarhus;  jeg  har  faaet  mangen 
Pris  Tobak  af  hendes  Snustobaksdaase.  Rosenkilde, 
der  nærede  stor  Hengivenhed  for  min  Bedstefader,  be- 
søgte jevnlig  ham  og  hans  gamle  Hustru,  da  de  boede 
i  Gothersgade  —  Huset  staar  der  endnu  —  og  var 
meget  lieret  med  Fader  og  Onkel  Georg.  De  spillede 
af  og  til  L'hombre  sammen  og  hidkaldte  da  som 
Fjerdemand  enten  Eisen,  Syngesufløren  ved  Teatret, 
eller  Krøyer,  Komponisten  til  „Muser  har  Glæden, 
Druen  kær  — ",  „De  første  Prygl,  vi  i  Skolen  fik  — ", 
„Der  er  et  yndigt  Land"  o.  fl.  Sange. 

Eisen,  der  havde  taget  Studentereksamen,  var  me- 
get musikalsk  og  et  vittigt  Hoved.  Hans  Passion  var 
Ildebrand;  naar  Vægterne  peb  og  raabte  Brand,  maatte 
han  afsted,  hvis  han  da  ikke  netop  sad  i  Suflørhul- 
let,  for  at  se  paa  Ilden.   Saaledes  traf  en  Ven  ham 

en  Aften  foran  et  Hus,  hvor  Taget  stod  i  lys  Lue, 
omringet  af  et  skuelystent  Publikum.  „Hvad  Fanden 
staar  Du  her  og  driver  efter?"  spurgte  Vennen.  — 
„Her  boer  jeg,"  svarede  Eisen,  „og  jeg  staar  aetop 
og  fryder  mig  ved  Synet  af  Branden  deroppe  paa 
Kvisten,  det  er  mine  Tørv,  der  brænder;  det  er  stor- 
artede Tørv,  se  hvor  de  kan  holde  Ilden."  —  En 
Aften  paa  Teatret  under  et  kombineret  Numer,  en 
Kvintet,  gik  Schwartzen,  der  stod  yderst  i  Rækken 
paa  Scenen,  pludselig  ud  af  det;  Eisen  søgte  forgæves 
at  hjælpe  ham  ind  i  det.  Da  Tæppet  var  faldet,  kom 
Schwartzen  hen  til  Eisen  og  bebrejdede  ham,  at  han 
ikke  havde  hjulpet  ham.  „Kære  Ven,"  svarede  Eisen, 
„Du  stod  ikke  til  at  redde.  Jeg  sprøjtede  forgæves 
paa  Dig,  men  Du  var  ikke  til  at  redde,  og  saa  vendte 
jeg  Straalen  imod  din  Sidemand,  for  at  der  ikke 
skulde  gaa  Ild  i  hele  Rækken." 

Gamle  Rosenkilde  sendte  tidt  smaa  pudsige  Epist- 
ler til  sine  Venner;  de  havde  det  Improvisationens 
Præg,  der  karakteriserede  hele  hans  Optræden  og- 
saa  paa  Scenen;  som  Prøve  kan  følgende  tjene: 

,Jeg  vilde  gerne  have  spillet  en  lille  L'hombre  i  Aften,  men 
saa  vilde  Ingen  komme,  hvorpaa  jeg  saa  slog  mig  til  Flid.  Jeg 
skrev  i  Forgaars  en  Akt  af  en  Komedie,  noget  af  det  Bedste 
i  den  Genre  siden  Verdens  Skabelse.  Nu  vil  jeg  i  Aften  se  at 
komme  i  Aande  til  anden  Akts  Fuldbyrdelse.  Jeg  henlever  ganske 

^^»  ^^"  ^^'g^  Rosenkilde.« 

„Idag  er  det  for  Resten  500  Aar  siden,  at  Johan  Huus  blev 
brændt.  Hvad  et  Menneske  dog  kan  holde  ud.  Desuagtet  hen- 
lever jeg  din  evig  hengivne  p  _« 

„Da  jeg  i  dette  Øjeblik  kommer  inderlig  tæt  mættet  fra  Bordet, 

Otto  Zinck:   Erindringer  2 

hvor  jeg  har  faaet  Hønsekødsuppe,  saa  er  jeg  Gudskelov  i  den 
Stilling,  at  jeg  kan  foragte  Din  og  den  hele  kultiverede  Verdens 
Muslinge-Do.  (Jeg  véd  meget  godt,  at  Krøyer,  Georg  og  Du  nu 
sidder  og  fylder  Jer  med  samme,  og  jeg  maatte  ikke  faa  Noget); 
men  det  er  det  Samme  —  min  Tid  kommer  Djævelen  pine  mig 
nok.  —  Hver  Dag  af  vort  Liv  giver  os  ellers  et  mærkeligt  Bevis 
paa  den  menneskelige  Aands  Venden  tilbage  til  det  naturlige 
Liv,  og  Intet  er  skønnere  end  den  Tanke,  at  Verden  blev  af 

Intet  skabt  i  6  Dage,  hvad 
der  formodentlig  gav  Finants- 
ellanerne  Anledning  til  at 
bestemme  en  Rigsdaler  til 
6  Mark,  en  Ideassociation, 
hvoraf  vi  lære  saa  usigelig 
meget.  Meningen  med  disse 
Linier  er  at  spørge  Dig  om 
Du  vil  laane  mig  Huskøbet*). 
Nej,  men  alvorligt,  hvor  kan 
Du  faa  Muslinger  i  Dig  uden 
din  til  Døden  forblivende  R. 
Føj  Zinck!  Skal  det  være 
Venskab!" 

Min  Moder  Augusta 
Laurine  Meyer  var 
Datter  af  en  Købmand  fra 
Skelskør;  hun  var  født  paa  Agersø  16.  Sept.  1800  og 
saaledes  25  Aar  yngre  end  Fader;  hun  overlevede 
ham  i  33  Aar  og  døde  3die  Febr.  1884. 

Vi  var  3  Brødre,  af  hvilke  jeg  var  den  ældste. 
Min  ene  Broder  August  Georg  Ludvig  Zinck, 
født  8de  Marts  1831,  kom  straks  efter  sin  Konfirmation 
til  Landvæsnet,  men  det  varede  ikke  længe,  inden 
Teaterlysten  lod  høre  fra  sig:  han,  der  var  i  Be- 
siddelse af  en  smuk  og  ualmindelig  høj  Tenorstemme, 


Madam  Zinck. 


*)  Et  fransk  Syngestykke  af  d'Alayrac. 

forlod  Landvæsnet  og  gik  til  Teatret.  Efter  at  have 
nydt  Undervisning  hos  Syngemester  Carl  Helsted 
debuterede  han  som  Belmonte  i  Bortførelsen  af  Se- 
railet den  21de  Maj  1859;  men,  da  hans  dramatiske 
Evner  ikke  slog  til,  forlod  han  Operaen  efter  6  Aars 
Forløb  og  blev  ansat  som  Syngesuflør.  Han  har  leveret 
Oversættelser  af  Teksten  til  en  Del  Operaer.  Efter 
et  Par  Aars  haabløs  Sygdom  (Tuberkulose)  døde  han 
31te  Octbr.  1885.  Han  var  gift  med  Operasanger- 
inden Josephine  Lund,  der  besad  en  omfangsrig 
og  velklingende  Mezzosopran,  men  som  med  Urette 
blev  holdt  i  Baggrunden  paa  det  kgl.  Teater;  1869 
sang  hun  uder  stort  Bifald  ved  Gevandthaus-Koncer- 
terne  i  Leipzig. 

Min  yngste  Broder  Ludvig  Henrik  Olaus  Zinck, 
født  12te  April  1833,  blev  Student  fra  det  von  We- 
stenske  Institut  1852  og  tog  teologisk  Embedseksamen 
1859.  Han  opgav  det  teologiske  Studium  og  kastede 
sig  med  Iver  over  Arkæologien.  Ved  Siden  af  Foredrag, 
som  han  har  holdt  i  Oldskriftselskabet,  har  han  skre- 
vet Afhandlinger  om  egne  Fund,  saavel  fra  Bronce- 
som  fra  Stenalderen,  og  har  til  disses  Studium  benyttet 
sin  store  Samling  af  Oldsager,  særlig  Urner,  som 
han  ved  mange  Udgravninger  af  Gravhøje,  mest  paa 
Refsnæs,  selv  har  bragt  for  Lyset.  Han  døde  ugift 
den  26de  August  1902  af  Tyfus  paa  Kommunehospi- 
talet. Hans  store  Samling  af  Oldsager  blev  efter  hans 
Testamente  afhændet  til  Nationalmuseet  for  en  Sum, 
der  skulde  anvendes  til  et  Legat  for  en  ung  Dyrker 
af  det  oldnordiske  Studium. 


II 

BARNDOM 

JEG  er  født  den  25de  Decbr.  1824  og  blev  i  Daa- 
ben  opkaldt  efter  min  gamle  Bedstefader. 

Huset,  hvor  mine  Forældre  da  boede,  Nr.  22  i 
Kronprinsessegade,  ser  ud  den  Dag  idag  som  den- 
gang; det  laa  ligeoverfor  den  store  Indgangsport  til 
„Kongens  Have",  saaledes  som  den  dengang  kald- 
tes. Nogen  Erindring  om  Lejlighedens  Beskaffen- 
hed har  jeg  ikke  —  jeg  var  næppe  3  Aar,  da  vi  flyt- 
tede derfra  —  kun  husker  jeg,  at  min  Hader  havde 
et  stort  Dueslag  i  Bagbygningen,  og  at  jeg  fra  Sove- 
kammervinduet kunde  se  Duerne  flyve  ud  og  blive 
fodrede.  Jeg  husker  ogsaa  et  Bur  med  hvide  Mus, 
som  tilligemed  et  andet  Bur  stod  dér,  og  hvori  en 
lille  tam  Abe,  Mary,  havde  sit  Logis  om  Natten. 

En  anden,  sørgelig  Erindring  har  jeg  fra  Kron- 
prinsessegade. En  Liniedanser  Roat  var  1827  kom- 
men til  København  og  skulde  give  en  Forestilling 
paa^  Eksercerpladsen.  Et  overordentligt  langt  Tov  var 
spændt  fra  et  af  Rosenborg  Slots  Taarne  tværs  over 
Pladsen.  Da  Roat  var  kommen  vel  ud  fra  Taarnet, 
raabte  han,  at  Tovet  skulde  strammes  stærkere, 
men  i  det  samme  brast  det,  og  han  styrtede  ned  paa 
Jorden  fra  den  svimlende  Højde  og  slog  sig  ihjel 
paa  Stedet.   Fra  vore  Vinduer  saa  vi  Ulykken,  der 

fæstede  sig  i  min  Hukommelse,  skønt  jeg  kun  var  3 
Aar  gammel.  Heiberg,  Rosenkilde  og  min  Fader  ar- 
rangerede en  Forestilling  paa  det  kgl.  Teater  til  Ind- 
tægt for  Roats  Efterladte. 

Mine  Bedsteforældre  boede  tæt  ved  i  Gothersgade, 
og  jeg  mindes,  at  jeg  ofte  spadserede  med  Bedste- 
fader i  Kongens  Have,  hvor  der  i  Damegangen  stod 
en  Bænk,  som  blev  kaldet  Bedstefaders  Bænk,  og 
hvor  den  Gamle  sad  og  hvilede  sig,  medens  jeg  løb 
omkring  og  legede  med  hans  bestandige  Ledsager, 
Hunden  „Morian".  En  lille  Historie  fra  den  Tid 
blev  jeg  mange  Aar  efter  mindet  om  af  Rosenkilde, 
da  jeg  en  Aften  besøgte  ham  i  Stormgade;  det  har 
været  i  Slutningen  af  Halvtredserne.  Han  fortalte, 
at  h^n  en  Formiddag  kom  gaaende  i  Kronprinsesse- 
gade paa  Fortovet  langs  med  Kongens  Have  og  fik 
Øje  paa  mig,  som  med  vor  Tjenestepige  stod  i  et 
aabent  Vindue  i  vor  Lejlighed.  Han  opdagede,  at  jeg 
tudskraalede  og  raabte  op  til  mig,  idet  han  vinkede 
med  Stokken:  „Hvad  skal  I  ha'  til  Middag  i  Dag?" 
Hvortil  jeg  tudende  svarede:  „Ærter  og  Flæsk."  Han 
sagde,  at  han  i  Betoningen  kunde  høre,  at  det  ikke 
var  mine  Livretter. 

I  Foraaret  1829  flyttede  mine  Forældre  fra  Kron- 
prinsessegade uden  for  Nørreport  til  et  fritliggende 
Sted  (Nørrebro  Nr.  37)  paa  Hjørnet  af  Alléen  og 
„Kærlighedsstien".  Til  Lejligheden  hørte  store  Uden- 
omsbekvemmeligheder og  en  ret  stor  Have.  Stedet 
tilhørte  en  Tømmerhandler  Kellermann,  der  tillige 
ejede  en  stor  Tømmerplads  paa  det  ligeoverfor  lig- 

gende  Hjørne,  som  vendte  mod  Sortedamssøen.  Han 
var  som  Snedkersvend  vandret  fra  Niirnberg  til  Dan- 
mark, havde  været  saa  heldig  gentagne  Gange  at 
vinde  store  Beløb  i  Lotteriet  og  etableret  sig  paa 
Nørrebro,  hvor  han  boede  i  et  lille  Hus  paa  sin 
Tømmerplads.  I  Tyverne  købte  han  for  en  billig 
Pris  den  ligeoverfor  liggende  store  Grund,  som  tid- 
ligere tildels  var  benyttet  af  Staten  til  Dyrkning  af 
Krapplanter,  der  brugtes  til  Farvning  af  Arméens 
røde  Uniformer.  Grunden  dannede  en  stor  Firkant, 
der  begrænsedes  af  de  nuværende  Gader:  Nørre-Sø- 
gade,  Frederiksborggade,  Gyldenløvesgade  og  Nørre- 
Farimagsgade.  Et  Par  Parceller  blev  straks  solgte  til 
Handelsgartner  Martin  Hansen  (hvor  nu  Irvingianer- 
Kirken  og  Frederik  den  Syvendes  Stiftelse  ligger), 
Deichmans  Chokoladefabrik  og  Lundes  Jernstøberi. 
Huset  var  Bindingsværk,  som  paa  den  Tid  alle  Byg- 
ninger uden  for  Voldene. 

Nørrebro  havde  dengang  et  andet  Udseende  end 
nu  og  forholdsvis  kun  faa  Beboere.  Paa  Strækningen 
fra  Søerne  til  Assistens- Kirkegaard  laa  Bindings- 
værks Bygninger  spredt  til  begge  Sider,  medens  den 
overvejende  Del  af  Arealet  bestod  af  mindre  og  større 
Haver,  deriblandt  flere  Gartnerier  som  Peter  Han- 
sens, Batzkes  og  flere  andres;  det  samme  var  Tilfæl- 
det med  Blaagaards  Kvarteret  og  Blegdamsvejen. 
Færdsel  af  Vogne  var  kun  sparsom  undtagen  paa 
Torvedagene,  men  paa  disse  holdt  der  da  ogsaa  Ræk- 
ker af  Bøndervogne,  dels  med  Tørv  dels  med  anden 
Tilførsel  til  Byen,  og  heraf  skulde  der  først  betales. 

Akcise  eller  Konsumptionsafgift  i  Akciseboden,  en  Byg- 
ning, der  laa  lige  over  for  vort  Hus.  Ved  Siden  af  den 
laa  Gæstgivergaarden  De  tre  Hjorte,  som  stødte  umid- 
delbart op  til  Øster-Farimagsvei.  Den  ejedes  den- 
gang af  en  Mand  ved  Navn  Hansen,  en  Fader  til 
Kammersanger  Chr.  Hansen,  som  blev  født  dér. 

Nørreport,  den  største  af  Byens  Fæstningsporte, 
laa  lige  over  for  Frederiksborggade;  Porthvælvingens 
Længde  svarede  til  Voldens  Bredde.  Porten  var  som 
alle  Stadens  Porte  lukket  efter  Kl.  12  Nat,  dog  var 
der  Gennemgang  for  Fodgængere  efter  den  Tid  for 
en  Betaling  af  2  Skilling.  Paa  Byens  Side  laa  et 
Vagthus  til  venstre  for  Porten  til  en  Underofficer  med 
Vagtmandskab;  til  højre  stod  en  Skildvagt  paa  Post. 
Lige  uden  for  Porten  var  en  ottekantet  Plads  ind- 
hegnet med  Fæstningsmur,  forsynet  med  Skydeskaar 
til  4  Kanoner;  2  Jerngitterporte  førte  til  højre  og  til 
venstre  ned  til  de  saakaldte  Kirsebærgange,  der  løb 
neden  for  Volden  til  Øster-  og  Vester-Port.  Det  var 
Spadseregange;  man  maatte  dog  henvende  sig  til 
Kaptajn-Vagtmesteren,  der  havde  Beboelseslejlighed 
ovenover  Porten,  for  at  faa  Adgangstegn.  Passagen 
gik  derfra  over  Stadsgraven  ad  en  Bro  med  røde 
Pallisadeporte;  det  Hele  var  til  at  hejse  op.  For 
Enden  af  denne  Bro,  der  hvilede  paa  Murpiller,  laa 
et  Bomhus,  hvor  Kørende  og  Ridende  maatte  be- 
tale Bompenge  til  Skillingsmanden.  Herfra  bøjede 
Vejen  til  venstre  forbi  et  Vagthus  for  8  Mand  og  et 
andet  tilstødende  Hus  for  Toldvæsnets  Betjente,  og 
disse,  de  saakaldte  „Posekiggere",  visiterede  alle,  der 

til  Fods  eller  til  Vogns  stævnede  til  Staden.  Saa  ind- 
snevredes  Vejen  imellem  2  Udenværker,  „Raveliner", 
førte  atter  over  en  Bro  og  endte  tilsidst  ved  Gla- 
ciset,  der  var  det  beplantede  Terræn  mellem  Stads- 
graven og  Farimagsveien.  Paa  Tivoli,  der  blev  anlagt 
paa  Vester-Glacis,  findes  endnu  en  Del  Træer,  der 
stammer  fra  denne  Tid.  Vejen  udvidede  sig  nu  til 
en  bred  Kørebane  med  Jordvej  paa  begge  Sider  for 
Ridende  og  Lindetræs-Alléer  til  højre  og  venstre. 
Denne  Kørevej  førte  videre  ud  ad  Nørrebro  over 
Dæmningen  mellem  Peblinge-  og  Sortedamssøen  (den 
nuværende  „Dronning  Louises  Bro"). 

Fra  Vinduerne  i  vor  Lejlighed  havde  vi  fri  Ud- 
sigt over  Peblingesøen,  Blaagaards  Jorder,  Sortedams- 
søen, Blegdammens  Jorder  og  Dæmningen,  der  skilte 
de  to  Søer  fra  hinanden.  Vi  kunde  her  se  Borgerne 
og  Livjægerne  ligesom  de  rigtige  Soldater  trække 
forbi  til  Nørrefælled  for  at  holde  Øvelser  og  én  Gang 
om  Aaret  Revy,  hvor  da  Kong  Frederik  VI  med  sin 
Stab  red  i  Spidsen  for  Soldaterne.  Vi  saa  til  Af- 
veksling daglig  Ligvogne  med  Kareter  i  Følge  pas- 
sere til  Kirkegaarden,  ligesom  Bøndervogne  i  uen- 
delige Rækker  fra  den  tidlige  Morgen  færdedes  her 
paa  Torvedagene.  Gadebelysningen  var  mere  end 
tarvelig.  Hele  Strækningen  fra  Glaciset  til  Peblinge- 
broen var  oplyst  af  kun  6  Tranlygter;  Farimagsvejene 
og  Dosseringerne  langs  med  Søerne  henlaa  helt  i 
Mørke,  hvorfor  disse  Veje  ikke  altid  var  sikre. 
Mange  af  Nørrebros  Beboere  var  om  Vinteren  for- 
synede med  Haandlygter,  naar  de  gik  til  og  fra  Byen. 

I  Hjemmet  hos  mine  Bedsteforældre  talte  vi  i  Reg- 
len indbyrdes  Tysk,  hvorfor  jeg  allerede  fra  Barn- 
dommen kendte  noget  til  det  Sprog;  da  der  nu  eksiste- 
rede en  udmærket  Realskole  inde  i  Byen  —  St.  Pe- 
tri Realschule  —  blev  jeg  i  7  Aars  Alderen  sat  i 
den  og  kom  i  de  2V2  Aar,  jeg  gik  dér,  saa  meget 
med  i  Tysk,  at  jeg  kunde  tale  og  skrive  Sproget 
ret  godt.  Skolen  laa  paa  den  saakaldte  Ulfeldts  Plads; 
her  stod  den  berygtede  Skamstøtte  omringet  af  en 
Mængde  Fjældeboder,  hvor  der  falbødes  brugte  Klæ- 
der, gammelt  Jernkram  osv.;  Kvarterets  Gadeungdom 
tumlede  sig  her  ret  af  Hjertens  Lyst. 

Iblandt  dem,  der  foruden  mine  Forældre  boede  i 
Nr.  37  paa  Nørrebro,  var  en  Justitsraad  Lund,  Kon- 
torchef i  Nationalbanken.  Han  var  gift  med  en  Sø- 
ster til  Søren  Kierkegaard,  der  som  ung  Student  ofte 
besøgte  Familien.  Jeg  traf  ham  mange  Gange  nede 
i  den  store  fælles  Have  og  blev  tilsidst  meget  gode 
Venner  med  ham.  Bekendtskabet  vedvarede,  og  jeg 
mindes  at  have  besøgt  ham  nogle  Gange  flere  Aar 
senere,  da  han  boede  paa  Nørregade,  En  Aften,  da 
jeg  kom,  fandt  jeg  de  Værelser,  som  vendte  ud  til 
Gaden,  stærkt  oplyste;  selv  var  han  klædt  paa  som 
til  Selskab.  Jeg  vilde  gaa  igen,  men  han  bad  mig 
blive  og  passiare  med  sig.  Da  jeg  spurgte,  om  han 
ventede  Fremmede,  svarede  han:  „Nej,  jeg  har  al- 
drig Selskab,  men  det  falder  mig  engang  imellem  ind 
at  fingere  et  saadant,  og  saa  spadserer  jeg  frem  og 
tilbage  gennem  Værelserne  og  underholder  i  Tan- 
ken mine  fingerede  Gæster."  Jeg  blev  noget  løjerlig 

ved  denne  Forklaring,  men  holdt  ud  en  Times  Tid 
hos  ham,  der  var  meget  elskværdig  og  til  Tider 
ustyrlig  morsom.  Jeg  hørte  ham  prædike  en  Formid- 
dag i  Frue  Kirke,  men  det  tiltalte  mig  mindre,  saa 
meget  mere  som  hans  Talestemme  var  tynd  og  svag. 
Justitsraad  Lunds  Børn  blev  Kammerater  med  mig 
og  mine  Brødre.  En  af  dem,  Peter  Severin,  gik  i 
Klasse  med  min  yngste  Broder  Ludvig,  og  der  ud- 
viklede sig  et  varigt  Venskab  imellem  dem.  Han  blev 
teologisk  Kandidat  og  gik  1863  med  i  Krigen  som 
Frivillig  ved  18de  Regiment.  Ved  Forsvaret  af  Over- 
gangen til  Als  blev  han  farligt  saaret;  paa  Sandbjerg 
Lazaret  havde  han  dog  Kræfter  nok  til  at  hjælpe 
den  tyske  Feltpræst  med  at  uddele  Nadverens  Sa- 
kramente til  de  haardtsaarede  danske  fangne  Sol- 
dater. Men  snart  efter  døde  han  og  ligger  begravet 
paa  Ulkebøl  Kirkegaard. 

Iblandt  dem,  der  i  min  Barndom  kom  til  os,  var 
Digteren  H.  C.  Andersen;  han  spiste  til  Middag 
hos  os  hver  Torsdag  sammen  med  2  Fætre  af  mig, 
den  senere  Biskop  Otto  Laub  og  hans  Tvillingbro- 
der. Andersen  var  meget  fattig  og  kom  i  enkelte 
Familiekrese,  hvor  man  holdt  af  ham  for  hans  naive 
og  barnlige  Væsen.  Naar  han  kom  til  os  om  Tors- 
dagen —  det  var  i  Aarene  1830 — 33  —  tegnede  han 
gerne  Billeder  for  mig,  som  oftest  kun  Skitser,  alle 
meget  fantastiske.  Min  Fader  havde  købt  en  stor 
Bog  med  hvide  Blade  —  jeg  har  den  endnu  —  som 
fik  Titlen  „Fantasier  og  Skitser  af  H.  C.  Ander- 
sen''   og    nedenunder   „Skønne    Rariteter   man    her 

hos  mig  kan  finde."  Sit  eget  Portræt  havde  han  saa- 
ledes  tegnet  foran  et  stort  Spejl,  omgivet  af  en  Sværm 
af  Skikkelser:  Dyr,  Dødninge  og  de  mest  fantastiske 
Menneskeskikkelser.  Et  andet  Blad  indeholdt  Per- 
sonerne til  Kærlighed  uden  Strømper  meget  outre- 
rede. Et  Sted  havde  han  kopieret  Omridset  af  sin 
venstre  Haand  med  følgende  Rim:  paa  den  lille  Fin- 
ger: 

Se  her  er  den  lille  Per  Spillemand! 

Han  slipper  vel  til  det  forjættede  Land. 


paa  den  næste; 


Guldbrand  er  saa  rigt  et  Skarn! 
Gift  dig  med  ham,  Pigebarn! 


paa  Mellemfingeren: 


Langemand  saa  smal  og  tynd; 
Laste  ham  —  føj  det  var  Synd! 

paa  Pegefingeren: 

Slikpot,  fy  det  lille  Kræ, 
Rager  om  i  Slik  og  Æ! 

Og  paa  Tommelfingeren: 

Tyk  og  bred  er  Tommeltot; 
Med  Forstanden  gaar  det  smaat. 

Paa  et  Blad  var  tegnet  den  Høkerloge  i  det  kgl. 
Teater,  hvorfra  en  ung  Jøde  1830  under  en  Fore- 
stilling faldt  ned  i  Parkettet,  paa  et  andet  „Heksenes 
Luftrejse  til  Bloksbjerg",  og  paa  et  tredje  havde  han 
tegnet  et  Gravmonument  over  sig  selv  med  følgende 
Inskription: 


28 


Vor  Digterlil  er  ikke  meer, 

Dog  har  vi,  livad  han  skabte. 

Han  skrev  og  skrev  —  og  det  gør  Her, 

Vi  véd  nok  hvad  vi  tabte! 

Huset  ved  Peblingesøen  Ilte  Mai  1831. 

Da  han  1833  var  i  Paris,  skrev  han  os  flere  Breve 
til;  i  et  af  disse  hed  det:  „Mon  man  i  Paris  kan 
glemme  det  hvide  Hus  ved  Peblingesøen?  Det  var 
vel  muligt!  Men  de  kære  Mennesker  deroppe  i 
øverste  Etage  glemmer  man  ikke." 

Som  Hoforganist  skulde  Fader  hver  Søndag,  naar 
Frederik  VI  boede  paa  Frederiksberg  Slot,  spille 
Orglet  til  Gudstjenesten  i  Slotskapellet,  efter  at  Høj- 
messen i  Slotskirken  inde  i  Byen  var  endt.  En  kon- 
gelig Vogn  med  rød  Kusk  hentede  da  Fader  og 
Kantor  Laan  —  af  og  til  fik  jeg  Lov  til  at  følge 
med  som  Gæst  —  efter  Gudstjenesten  blev  der  ser- 
veret flot  Middag  til  os  paa  Slottet.  Ved  saadanne 
Lejligheder  saa  jeg  ofte,  Kongen  og  Dronningen  med 
Døtre  og  Følge  efter  Taflet  blive  roede  om  i  Ha- 
vens Kanaler;  Kongen  var  iført  Admiralsuniform  og 
sad  til  Rors  i  Kongebaaden;  et  Musikkorps  dannede 
Teten  af  Flotillen.  Langs  Aabredderne  stod  pyntede 
Københavnere  og  nød  hilsende  Skuespillet;  Soldater 
i  hvide  Benklæder  paraderede  og  holdt  Orden.  Det 
var  en  staaende  Regel  lige  til  Christian  VIII's  Død, 
at  hele  Hoffet  i  Slotskirken  overværede  Kirkekon- 
certen, som  det  kgl.  Teaters  Personale  og  Kapel 
gav  ved    Paaske   og  Julehøjtiderne.    Ved  saadanne 

Lejligheder  havde  Fader  fuldt  af  Venner  og  Bekendte 
oppe  ved  Orglet. 

1834  blev  jeg  taget  ud  af  Petri  Realskole  for  at 
komme  ind  paa  Herlufsholm,  hvor  en  Del  af  Faders 
Venner  og  Bekendte  havde  skolesøgende  Sønner,  og 
her  traf  jeg  saaledes  Theodor  Liebe,  Søn  af  kgl. 
Skuespiller  og  Regissør  Liebe,  Carl  Ibsen,  Søn  af 
Hoffurer  Ibsen,  Lars  Winsløw,  Søn  af  Skuespiller 
Carl  Winsløw,  o.  fl.  a.  Medens  Liebe  og  Winsløw  blev 
gamle,  døde  Ibsen  ung;  han,  der  1843  var  bleven 
Student  fra  Herlufsholm,  gik  som -Frivillig  med  i  den 
første  slesvigske  Krig  og  faldt  i  Slaget  ved  Frede- 
ricia 1849. 

Herlufsholm,  der  oprindelig  var  et  stort  Benedik- 
tinerkloster og  hed  Skovkloster,  ligger  ved  Susaaen 
Vi  Mil  fra  Næstved  og  var  i  gamle  Dage  helt  om- 
givet af  Vand,  midt  imellem  Skovene:  Raadmands- 
haven,  Lammehaven,  Friheden,  Kohaven  og  Frede- 
rikslund, ialt  800  Tdr.  Land  Skov.  Selve  Gaarden 
bestod  af  flere  større  Bygninger.  Først  var  der  den 
gamle  Klosterbygning,  opført  med  Spidsgavle  af  røde 
Sten,  som  med  sine  fire  Fløje  var  bygget  sammen 
med  Kirken,  og  saaledes  med  denne  dannede  en 
mindre  Gaardsplads.  Kirken  var  en  forholdsvis  stor 
Korskirke  med  spidsbuede  Hvælvinger.  Bag  ved 
Alteret  stod  en  meget  stor  Marmorsarkofag,  oven  paa 
hvilken  Herluf  Trolles  og  hans  Hustru  Birgittes  Sta- 
tuer i  fuld  Legemsstørrelse  laa;  under  Gulvet  stod 
begges  Kister  i  en  Krypt.  I  en  af  Korsfløjene  fandtes 
et  stort  Monument  over  den  sidste  af  Slægten  Gjøe. 

Klosterbygningen,  hvoraf  underste  Etage  endnu  staar 
med  sine  Hvælvinger,  benyttedes  af  Skolens  Øko- 
nom eller  „Spisemester"  til  Bolig  og  Udenomslejlig- 
hed; i  den  ene  Fløj  findes  en  fuldstændig  bevaret 
hvælvet  Gang,  „Munkegangen",  der  staar  i  Forbin- 
delse med  Kirken.  Paa  første  Sal  fandtes  de  2  ne- 
derste Klassers  Discipelkamre  og  Bolig  for  Inspek- 
tøren og  en  Adjunkt,  ligesom  Forstanderen  her  havde 
en  Aftrædelseslejlighed,  der  stod  i  Forbindelse  med 
den  store  Spisesal.  Ovenover  paa  2den  Sal  var  2 
store  Sovesale  og  Lejlighed  for  en  Adjunkt.  I  den 
modsatte  Fløj  var  ovenover  Økonomens  Udenoms- 
lejlighed en  lang  Gang,  „Stengangen",  hvorfra  der 
var  Adgang  til  en  Lejlighed  for  en  Adjunkt  og  Old- 
fruen, Jfr.  Øchslein,  der  havde  en  større  Lejlighed, 
hvortil  hørte  en  stor  Linnedsal  med  Skabe  til  Op- 
bevaring af  Disciplenes  Linned,  Lagener  osv. 

En  stor  Græsplæne  laa  imellem  denne  gamle  Klo- 
sterbygning, almindelig  kaldet  „Rødebygning",  der 
var  opført  ca.  1260,  og  den  1809  opførte  Skolebyg- 
ning, ogsaa  kaldet  „Hvidebygning",  der  var  126  Alen 
lang.  Den  indeholdt  4  store  Klasseværelser,  Disci- 
pelkamre til  de  2  øverste  Klasser,  1  Sovesal,  Bolig 
for  2  Adjunkter,  Gymnastiksal,  Musikværelser,  Bib- 
liotek med  Naturaliekabinet  og  Lovsangssal.  Gaar- 
den  var  desuden  omgivet  af  Haver  og  Bygninger 
til  Beboelse  for  Godsforvalteren  og  Rektoren.  En 
Mærkelighed  ved  Skolegaarden  er  den  gamle  Pop- 
pelpil, der  staar  lige  over  for  Hovedindgangen  til  Kir- 
ken, og  som  skriver  sig  fra  Skolens  første  Tid  og  saa- 

ledes  er  over  300  Aar  gammel.  For  et  Par  Aar  si- 
den begyndte  den  at  sygne  hen,  men  blev  da  under- 
kastet en  Kur,  der  viste  sig  probat.  Et  stort  Stillads 
blev  bygget  uden  om  Træets  Stamme  og  herfra  blev 
denne,  der  var  hul,  renset  for  alt  det  meget,  der  i 
Aarenes  Løb  var  faldet  derned,  og  derpaa  plomberet 
med  Cement.  Efter  denne  Afstivning  folder  den  gamle 
Helt  nu  igen  hvert  Aar  sine  grønne  Blade  ud. 

Indkørslen  til  Herlufsholm  var  igennem  det  saa- 
kaldte  „Røde-Hus"  og  førte  gennem  en  bred  gammel 
Allé  ad  en  over  Susaaen  af  Granit  opført  Bro  („Jern- 
broen") og  videre  ad  „Nyvei"  til  Klosterbygningen. 

Tæt  ved  Gaarden  laa  Kirkegaarden  Gravlunden. 
Den  var  beliggende  paa  en  skovbevokset  Bakke  og 
blev  først  indviet  i  Begyndelsen  af  Aarhundredet. 
Her  ligger  Rektorerne  Bernth,  Brorson  og  Dichmann, 
Forstanderne  Kaas  og  Hall  og  den  af  Herlufsholm 
saa  fortjente  Overlærer  Melchior.  Af  Discipelgrave 
fandtes  kun  et  Par;  jeg  mindes  en  Grav  over  en 
paa  Skolen  død  Discipel,  bag  hvilken  der  i  en  gam- 
mel Bøg  var  skaaret:  Hic  jacet  Thaulov. 

Skolens  Rektor  var  Gustav  Adolf  Dichmann,  en 
af  Tylvten,  der  sendte  Baggesen  Udfordring  til  offent- 
lig at  forsvare  sine  kritiske  Grundsætninger.  Han  var 
anset  som  Filolog  og  en  udmærket  Lærer  i  Historie 
og  Latin  i  de  øverste  Klssser,  men  hans  Strenghed 
og  barske  Væsen  fjernede  ham  baade  fra  Disciple 
og  Lærere,  saa  hans  Forhold  til  disse  aldrig  var  godt. 
At  Herlufsholm  som  Opdragelsesanstalt  derved  led 
betydeligt,   er   en   Selvfølge.    Disciplene   gik    saa   at 

sige  for  Lud  og  koldt  Vand;  Oldfruen,  Jfr.  Øchslein, 
var  den  eneste,  der  tog  sig  af  Drengene.  Hverken 
Rektor  eller  nogen  af  Adjunkterne  var  gift. 

Efter  at  være  bleven  overhørt,  fik  jeg  Plads  i  4de 
Klasse  og  tilbragte  Resten  af  den  første  Dag  sam- 
men med  Jfr.  Øchslein  og  gik  efter  Aftenlovsangen 
Kl.  9  op  i  min  Seng  paa  Sovesalen,  men  her  mødte 
mig  den  første  Overraskelse.  Der  var  blevet  fore- 
taget en  Operation  med  Overlagenet,  idet  dets  ene 
Ende  var  lagt  under  Hovedpuden  og  den  anden  bøjet 
over  Tæppet,  saa  at  jeg  ikke  kunde  strække  mine 
Ben  ud.  Det  var  nogle  af  de  andre  Disciple  paa 
Sovesalen,  der  havde  gjort  den  Genistreng,  som  kald- 
tes at  „rede  Seng",  og  som  hørte  med  til  nye  Di- 
sciples Indvielse.  En  anden  traditionel  Skik  var,  at 
de  ny  indmeldte  Disciple  blev  døbt  af  „Mesterlek- 
tien" (øverste  Klasses  Disciple).  Daaben  foregik  ved 
Sommertid  nede  i  Susaaen, .  hvor  da  vedkommende 
maatte  klæde  sig  af  og  derpaa  blev  kastet  paa  Ho- 
vedet i  Aaen,  hvor  der  var  lavt  Vand;  han  fik  der- 
paa sit  Øgenavn  og  blev  derefter  befriet  for  alt, 
hvad  der  hed  Undertøj,  uden  at  Inspektør  eller  Hø- 
rere blandede  sig  deri.  Opdragelsen  skulde  ifølge 
Traditionen  være  haardfør  og  spartansk;  man 
kendte  ikke  noget  til  at  gaa  med  Kasket,  hverken 
Sommer  eller  Vinter,  og  det  kunde  ofte  hænde,  at 
man  ingen  havde,  naar  man  skulde  til  Næstved  eller 
rejse  hjem  i  Ferien.  Det  var  i  det  Hele  en  indbyr- 
des Opdragelsesanstalt,  hvor  øverste  Klasse  havde 
Kommandoen.  Friluftslivet  og  Udøvelsen  af  al  Slags 

Sport  og  Legemsfærdighed  hærdede  Drengene  i  høj 
Grad  og  var  maaske  en  af  Aarsagerne  til,  at  saa 
mange  Herlovianere  gik  frivilligt  med  1848  i  den 
første  slesvigske  Krig;  af  mine  Skolekammerater 
meldte  sig  26,  hvoraf  3  faldt.  Tilsyn  fra  Lærernes 
Side  fandt  aldrig  Sted;  man  saa  dem  kun  i  Skole- 
timerne, ved  Maaltiderne  og  ved  Lovsangen  Morgen 
og  Aften. 

Fritiden  faldt  os  aldrig  lang;  nogle  af  os  tilbragte 
den  med  Langboldspil,  ved  Gyngen  eller  Keglebanen, 
andre  færdedes  i  Skovene,  samlede  Fugleæg  eller 
krebsede  —  der  var  en  Mængde  Krebs  i  Susaaen 
—  og  faldt  saa  ind  til  en  eller  anden  Bondekone  og 
fik  Tykmælk. 

Sammen  med  min  Ven  Theodor  Liebe  var  jeg  en 
Formiddag  i  Fritimen  11 — 12  gaaet  ud  i  „Kohaven" 
for  at  finde  Fuglereder;  i  Toppen  af  en  høj  gammel 
Bøg  opdagede  vi  en  Kragerede,  og  efter  et  kort 
Krigsraad  blev  det  besluttet,  at  jeg,  som  den  Yngste 
og  Smidigste,  skulde  klatre  op  i  Træet  og  undersøge 
Reden.  Jeg  naaede  ogsaa  op  til  Reden,  men  da  jeg 
vilde  hæve  mig  op  for  at  faa  fat  paa  Æggene,  brast 
Grenen,  jeg  sad  paa,  og  jeg  styrtede  baglæns  ned. 
Heldigvis  faldt  jeg  fra  Gren  til  Gren  og  slap  saa 
taalelig  fra  det,  men  alle  Knapperne  i  mine  Ben- 
klæder var  sprungne  af  i  Faldet,  og  Liebe  maatte 
bære  mig  hjem  paa  sin  Ryg. 

Jeg  har  i  mit  Liv  gjort  flere  halsbrækkende  Luft- 
rejser; den  sidste  var  ikke  den  mindst  farlige.  I  1874 
var  Abrahams  og  jeg  en  Dag  gaaede  ind  paa  det  nye 

kongelige  Teater,  som  da  nærmede  sig  sin  Fuld- 
endelse; vi  havde  vandret  noget  omkring  derinde  og 
vilde  netop  fra  Tilskuerpladsen  begive  os  op  paa  Sce- 
nen, da  jeg,  der  gik  forrest,  pludselig  forsvandt  gen- 
nem en  firkantet  Aabning  i  Gulvet,  som  vi  i  Halv- 
mørket ikke  havde  lagt  Mærke  til.  Abrahams  gjorde 
straks  Anskrig,  og  sammen  med  et  Par  Arbejdere 
fandt  han  mig  nede  i  Bygningens  Grund  naturligvis 
noget  fortumlet  og  bedøvet,  men  forøvrigt  ellers  hel 
og  holden:  med  Hat  paa  Hovedet  og  Paraply  i  Haan- 
den  havde  jeg  gjort  et  Fald  paa  15  Alen.  Medens 
jeg  rutschede  ned,  for  den  Tanke  gennem  mit  Hoved: 
„Den  forbandede  Paraply!  Den  bliver  nok  min 
Ulykke!",  men  alligevel  slap  jeg  den  ikke. 

Om  Sommeren  var  „Fugleskydningen"  den  største 
Fornøjelse  for  Disciplene  og  om  Vinteren  „Herluf 
Trolle-Ballet".  Til  Fugleskydningen  brugte  vi  Aske- 
træs-Indianerbuer og  Pile,  og  vi  kunde  ramme  vort 
Maal  paa  30  Alens  Afstand.  Ballet,  hvortil  Omegnens 
Honoratiores  blev  indbudt,  fandt  Sted  14de  Januar, 
Herluf  Trolles  Fødselsdag.  En  Gang  om  Sommeren 
gjorde  Stiftelsen  en  større  Skovtur  for  Disciplene  og 
alle  andre,  som  var  ansatte  ved  Herlufsholm.  Bøn- 
dervogne førte  os  da  længere  bort,  som  f.  Eks.  til 
Gaunø,  Holsteinborg  eller  andre  Steder.  Der  blev 
ogsaa  i  Vinterens  Løb  spillet  Komedie  en  eller  to 
Gange.  Forestillingen  fandt  Sted  i  den  store  Gym- 
nastiksal, hvor  et  lille  Teater  blev  opstillet,  og  Til- 
skuerne bestod  af  Gaardens  mange  Beboere.  San- 
gene, hvis  der  fandtes  nogle  i  Stykket,  blev  indøvede 

af  Musiklærer  Rasmus  Brandt,  en  pensioneret  gam- 
mel kgl.  Kapelmusikus,  almindelig  kaldet  „Rasmus 
Lutter-Løgn".  I  min  Skoletid  drev  vi  det  til  at  spille 
Kong  Salomon  og  Jørgen  Hattemager  (Th.  Liebe 
var  Løve,  Winsløw  Salomon  Goldkalb  og  jeg  Villing) 
og  Jeppe  paa  Bjerget  (jeg  var  Jeppe  og  Liebe  Ba- 
ronen); til  det  sidste  havde  jeg  af  en  lille  Røgter 
hos  Spisemesteren  laant  en  korrekt  Dragt,  den  maatte 
dog  først  i  Vaskeballen. 

Sammentrækninger  anvendtes  i  Herlovianersproget, 
hvor  det  lod  sig  gøre;  Spanskrøret  hed  saaledes 
Spøret,  Rødehus  =  Rus,  Klokkehus  =  Klus,  Sne- 
bold =  Snold,  Svømmebukser  =  Svukser  o.  s.  v. 

Skolens  Tjenerskab  bestod  af  Jens  Post,  der  hver 
Dag  gik  til  og  fra  Næstved  som  Postbud  og  Besør- 
ger af  Ærinder  og  Indkøb,  Hans  Klokker,  ogsaa 
kaldet  Grødhans,  og  Anders  Vægter,  der  var  Vægter 
paa  Gaarden  om  Natten;  de  to  første  besørgede  Op- 
vartningen ved  Skolens  Bord. 

Skolen,  som  i  en  Aarrække  havde  udmærket  sig 
ved  sine  Dimittender  til  Universitetet  —  1812  fik 
alle,  som  afgik  til  Universitetet  (18  i  Tal),  bedste  Ka- 
rakter —  begyndte  i  min  Skoletid  at  gaa  stærkt  til- 
bage og  komme  i  Forfald.  I  Tidsrummet  fra  1837 
til  1844  sank  Discipelantallet  til  18.  I  Foraaret  1840 
tog  Fader  mig  ud  af  Herlufsholms  Skole  og  satte 
mig  i  det  v.  Westenske  Institut,  der  dengang  styredes 
af  V.  A.  Borgen,  den  senere  bekendte  Kultusmini- 
ster. 

Det  daglige  Samliv  paa  Herlufsholm  Skole  skabte 

Kammeratskab  og  Sammenhold,  og  man  glemte  ikke 
senere  i  Livet  hinanden  lige  saa  lidt  som  den  gode 
gamle  Gaard.  Man  trængte  til  at  samles  igen  med 
de  gamle  Venner  om  de  fælles  gamle  Minder,  hvad 
der  gav  Impulsen  til  at  fejre  Herluf  Trolles  Fød- 
selsdag d.  14de  Januar  i  København.  Disse  Fester 
blev  1850  Anledning  til  Stiftelsen  af  Herlovianer- 
Samfundet,  som  fandt  Sted  den  14.  Januar  hos  Re- 
stauratør Vincent  paa  Kongens  Nytorv,  og  hvor 
blandt  andre  gamle  Herlovianere  Profesor  Sibbern, 
Major  Fasting  og  Prokurator  Ph.  J.  Knudsen  var  til 
Stede;  nu  tæller  Samfundet  400  Medlemmer.  Sam- 
fundets Formaal  er  ved  Understøttelser  og  Laan  at 
hjælpe  trængende  Herlovianere;  i  den  senere  Tid 
har  Samfundet  paa  Initiativ  af  den  nuværende  For- 
standerens Frue,  Baronesse  Reedtz-Thott,  afholdt 
selskabelige  Sammenkomster  med  Damer. 

Jeg  har  i  Aarenes  Løb  flere  Gange  besøgt  Her- 
lufsholm; første  Gang  havde  Forstanderen  indbudt 
ialt  60  gamle  Herlovianere  til  en  Sammenkomst  med 
Skolens  Ungdom.  I  Sommeren  1865  var  jeg  lige- 
ledes efter  Forstanderens  Indbydelse  med  til  Festen 
i  Anledning  af  Stiftelsens  300-aarige  Jubelfest.  Alting 
fandt  jeg  forandret  —  men  til  det  bedre.  Hall  var 
dengang  Forstander  og  havde  Intet  sparet  paa  at 
gøre  Festdagene  straalende.  Skolebygningen,  den  i 
min  Tid  saakaldte  „Hvidebygning",  var  bleven  om- 
bygget i  Stil  med  den  gamle  Klosterbygning  og  havde 
faået  en  Etage  til.  Discipelkamre,  Spise-  og  Sovesale, 
Klasser  —  alt  nyt  og  næsten  flot  indrettet.  Disciplene 

var  uniformerede,  og  der  var  en  Orden  og  en  Disciplin, 
som  man  i  min  Tid  højligen  savnede.  Pudsigt  nok 
genfandt  jeg  paa  en  Spadseretur  mit  Navn  Otto  Zinck 
og  Aarstal  1836  skaaret  i  en  gammel  Bøg  for  30 
Aar  tilbage. 

Det  V.  Westenske  Institut,  hvori  jeg  kom  fra  Her- 
lufsholm, havde  et  anset  Lærerpersonale  i  H.  G.  Bohr, 
P.  C.  Berg  og  C.  Berg,  de  to  sidste  Brødre,  den 
første  kaldet  „Matematik-Berg"  den  anden  „Græske- 
Berg",  Agerskov  Lærer  i  Dansk  o.  fl.  a. 

Efter  5  Aars  Fraværelse  var  jeg  atter  i  Køben- 
havn og  hos  mine  Forældre  paa  Nørrebro.  Mine 
Hovedinteresser  var  Teater  og  Musik.  Jeg  havde 
paa  Herlufsholm  fusket  lidt  paa  Klaver  og  Violin, 
men  aldrig  paa  Violin  bragt  det  videre  end  til  „Kong 
Christian  stod  ved  højen  Mast",  „Vift  stolt  paa  Ko- 
dans  Bølge"  og  et  Par  andre  Nationalmelodier;  med 
Klaveret  gik  det  bedre.  Jeg  blev  nu  Medlem  af  en 
musikalsk  Forening,  sang  med  i  4-stemmige  Kor 
og  fik  ikke  saa  sjælden  ved  Faders  musikalske  Be- 
kendtskaber Lejlighed  til  at  høre  baade  Teater-  og 
Koncert-Musik.  Det  var  særlig  i  Fyrrerne,  at  Vir- 
tuoser af  første  Rang  besøgte  København,  hvor  Hoffet 
med  Kong  Christian  bragte  Teater,  Musik  og  Kunst 
stærkt  paa  Mode.  Saaledes  fik  jeg  Violinvirtuosen 
Priime  at  høre  spille  sin  „Melankoli",  Ernst  sit 
„Karneval  i  Venedig",  Ole  Bull  sine  Fantasier  over 
norske  Folkemelodier,  og  desuden  Listz,  Wieniawski 
og  endelig  Sangerinden  Jenny  Lind  som  Norma  og 
Regimentets  Datter.   Kort  sagt  noget  af  det  Bedste, 

som  paa  Musikens  Omraade  er  præsteret  her- 
hjemme. 

1842  kom  et  italiensk  Operaselskab  hertil  og  gav 
Forestillinger  paa  Vesterbro,  senere  ved  Kongens  Pro- 
tektion paa  Hofteatret,  hvor  Selskabet  yderligere 
støttedes  ved  et  Tilskud  fra  Kongens  Privatkasse. 
Iblandt  Kræfterne  var  det  navnlig  Sopranen  Mad.  For- 
coni  og  tildels  Tenoren  Rossi,  Barytonen  Paltrinieri 
og  Bassisten  Torre,  som  tiltalte  Publikum,  der  i  Be- 
gyndelsen var  i  en  stærk  Begejstringsrus,  som  dog 
senere  kølnedes  noget.  Madame  Forconi,  hvis  Into- 
nation just  ikke  altid  var  den  bedste,  havde  sin 
Styrke  i  et  varmt  begejstret  Foredrag  og  var  i  tra- 
giske og  patetiske  Partier  en  sjælden  stor  og  dra- 
matisk Sangerinde;  hendes  Glanspartier  vare  Lucia 
og  Lucrezia.  Hofteatret,  som  i  Anledning  af  Italie- 
nernes Ankomst  var  bleven  decoreret  i  Hvidt  med 
Forgyldning,  husede  ogsaa  under  Christian  VIII  flere 
franske  Skuespillertrupper,  der  dog  var  uden  stor 
kunstnerisk  Betydning. 

Efter  Schalls  Afgang  (1834),  stod  det  kgl.  Teaters 
Kapelmelmesterplads  i  nogle  Aar  ubesat,  indtil  Franz 
Glæser  1842  blev  kaldet  fra  Wien.  Han  bragte  med 
stor  Energi  Haydns  berømte  Skabelsen  til  Opfø- 
relse i  Christiansborg  Slots  Ridehus;  det  blev  en 
stor  Triumf  for  ham  og  lige  saa  stor  Nydelse  for 
Publikum.  Til  dette  store  Apparat  medvirkede  ikke 
blot  det  kgl.  Teaters  Kapel  og  Sangpersonale,  men 
overhovedet  alt,  hvad  der  kunde  faas  til  Assistance 
saavel    hvad    det   Vokale    som    det    Instrumentale 

angik;  Studentersangforeningen,  den  „musikalske 
Forening"  og  en  Mængde  Dilettanter  medvirkede. 
Som  Medlem  af  „Musikalsk  Forening"  var  ogsaa 
jeg  med.  Orkesteret,  der  bestod  af  150  Mand,  sty- 
redes af  Koncertmestrene  Funck  og  Paulli,  Sangerne, 
saavel  Solister  som  Kor,  af  fire  andre  Dirigenter: 
Hartmann,  Bredal,  Rung,  og  min  Fader,  alt  med  Glæ- 
ser  som  Generaldirigent.  Opførelsen  af  dette  Mester- 
værk gjorde  en  overordentlig  Lykke  og  blev  gen- 
taget med  samme  store  Sukces.  Ved  denne  Lejlighed 
gjorde  jeg  Bekendtskab  med  Lægen  Jørgen  Lorck, 
en  i  sin  Tid  bekendt  Personlighed  saavel  i  Studen- 
verdenen  som  i  andre  Krese.  Jeg  mindes,  at  han 
paa  en  af  Prøverne  havde  et  Daguereotypi-Billede 
med,  det  første  som  var  set  her  i  København. 

Min  Interesse  for  Teatret  var  ikke  kølnet  paa 
Herlufsholm  —  tværtimod;  jeg  havde  selv  været 
med  at  spille  Komedie  i  Skolen,  tilmed  været  en  af 
Lederne,  og  havde  ogsaa  i  Næstved  set  Forestillinger, 
som  af  og  til  gaves  af  omrejsende  Skuespillersel- 
skaber, særlig  det  Miillerske,  der  talte  gode  Kræf- 
ter, saasom  Mad.  Orlamundt,  Mad.  Werligh,  der 
i  Provinserne  var  en  anden  Fru  Heiberg,  H.  V. 
Lange,  den  senere  Teaterdirektør.  Jeg  kom  nu  efter 
min  Tilbagekomst  til  København  ofte  i  det  kgl.  Te- 
ater, dels  paa  Fribilletter,  som  jeg  fik  ved  Bekendt- 
skab med  Skuespillerne,  men  ogsaa  for  mine  tarvelige 
Lommepenge,  og  jeg  har  mangen  Gang  for  1  Mark 
købt  mig  en  Parterreblillet  hos  Billetgrosserer  Blak, 
en  paa  den  Tid  bekendt  Størrelse.  Jeg  husker  saa- 

ledes  Operaen  Wilhelm  Tell,  den  første  Opera,  som 
Glæser  bragte  paa  Scenen,  og  hvori  Sangerinden  Mad. 
Simonsen  særlig  rev  Publikum  med  ved  sin  glim- 
rende Sang;  Christian  Hansen  som  Tell  gjorde  og- 
saa  megen  Lykke. 

Jeg  mindes  ogsaa  Fru  Heibergs  Triumf  i  Dina,  og 
var  med  i  Folkesværmen,  der  efter  Forestillingen 
spændte  Hestene  fra  hendes  Vogn  og  trak  hende 
hjem.  Samme  Aar  1842  saa  jeg  Kristian  Mantzius 
debutere  som  Erasmus  Montanus.  Det  var  samme 
Aar,  at  Michael  Wiehe's  store  Talent  brød  igennem 
som  Aladdin.  Jeg  havde  set  Aladdin,  da  det  første 
Gang  1839  blev  opført  til  Indtægt  for  de  Storm- 
skadelidte i  Jylland  med  Ryge  som  Kejser  Soliman, 
Mad.  Holst  som  Gulnare,  Chr.  Foersom  som  Mustafa, 
Jfr.  Jørgensen  som  Morgiane,  Nielsen  som  Nurred- 
din  og  Holst  som  Aladdin.  Ved  Stykkets  Genop- 
tagelse 1842  blev  Michael  Wiehe  Aladdin:  det  var  en 
Fremstilling  fuld  af  Følelse  og  Poesi;  hans  naturlige 
og  sunde,  friske  Væsen,  og  det  tungsindige  Vanvid 
som  senere  i  Rollen  griber  Aladdin,  Vuggesangen  ved 
Morgianes  Grav,  var  noget  af  det  største  og  genia- 
leste,  som  var  set  herhjemme.  Publikum  jublede, 
Kritiken  strømmede  over  med  Ros.  Michael  Wiehe 
havde,  før  han  kom  til  Teatret,  gjort  Skuespillerinde 
Mad.  Anna  Nielsens  Bekendtskab  igennem  sin  Moder, 
der  var  en  Datter  af  Skuespillerinde  Mad.  Rosing, 
og  Førstnævntes  Veninde.  Hun  fik  en  meget  stor 
Indflydelse  paa  hele  hans  kunstneriske  Udvikling, 
ligesom   han    fandt   et   Hjem   i   hendes   Hus.    Hun 

havde  faa  mere  hengivne  og  beundrende  Venner  end 
Wiehe. 

Anna  Nielsen  var  i  mine  Øjne  paa  denne  Tid 
Teatrets  genialeste  Kunstnerinde.  Hun  spillede  1845 
første  Gang  en  af  sine  Glansroller:  Ellen  i  Pak, 
hun  var  i  denne  Rolle  ikke  blot  den  jævne,  simple, 
gemytlige  Nyboderskone,  men  Rollen  blev  ved  hen- 
des Geni  spillet  med  den  kunstneriske  Adel  og  Skøn- 
hed, hun  som  faa  forstod  at  sprede  over  sine  Frem- 
stillinger. 

Jeg  mindes  —  det  var  i  Midten  af  Trediverne  i 
Sommermaanederne  —  at  der  paa  Petolettis  Teater 
paa  Vesterbro,  som  laa,  hvor  nu  Tivoli  er,  blev  givet 
Forestillinger  af  et  tysk  Skuespillerselskab  under  en 
Direktør  Bornholdt.  Denne  havde  sendt  Fader  to 
Frikort,  og  jeg  fik  tidt  Lov  at  benytte  det  ene.  Iblandt 
andet  saa  jeg  her  Nestroys  bekendte  Farce  Lum- 
pacivagabundus,  hvor  navnlig  de  tre  Haandværks- 
svende  Leim,  Zwirn  og  Pech  tiltalte  mig.  Den  sidst- 
nævnte. Skomageren,  blev  spillet  af  en  Skuespiller 
Zimmermann  med  et  storslaaet  og  uimodstaaeligt 
Lune;  han  gjorde  da  ogsaa  enorm  Lykke.  Imellem 
Personalet  var  ogsaa  en  Tenorist  Seest,  en  Broder 
til  den  i  Slesvig  By  bekendte  Madam  Esselbach. 
Han  kom  senere  til  det  kgl.  Teater,  men  forsvandt 
meget  snart. 

Sommeren  derefter  gav  et  tysk  Operaselskab  Fore- 
stillinger paa  samme  Teater.  Et  Medlem  af  dette 
Selskab,  Berlinerinden  Jfr.  Pauline  Lichtenstein,  blev 
ligeledes  engageret  til  det  kgl.  Teater  og  gjorde  ved 

sin  Debut  som  Rachel  i  Jødinden  saavel  ved  sin  Sang 
som  ved  sit  Spil  stor  Lykke.  Hun  var  da  et  Par 
og  tyve  Aar,  besad  mørke  ildfulde  Øjne  og  en  smuk 
Figur.  Hendes  Stemme  var  omfangsrig  og  velklin- 
gende, og  hun  besad  Inderlighed  i  Foredraget  og  en 
kunstnerisk  Ro  og  Naturlighed  i  Spillet,  som  bragte 
Publikum  til  ovationslignende  Applaus.  Hendes  Glans- 
periode varede  kun  faa  Aar.  Hun  blev  gift  med 
Syngemester  Rung. 

Fra  denne  Tid  mindes  jeg  ogsaa  Morskabsteatret 
paa  Vesterbro,  lige  for  Skydebanen,  hvor  jeg  saa  Ca- 
sortis  Pantomimer  med  Brødrene  Adolf  og  James 
Price  som  Pjerrot  og  Kassander  og  deres  Hustruer 
Flora  og  Rosa  som  Danserinder.  De  havde  tidligere 
spillet  paa  et  lille  Teater  paa  Nørrebro,  men  maatte, 
da  dette  brændte,  flytte  til  Vesterbro. 

Paa  Nørrebro  laa  i  min  Barndom  en  Cirkusbyg- 
ning straks  til  venstre  paa  Blaagaards  Grund,  hvor 
jeg  mindes  et  Beriderselskab  under  Direktør  Furos 
Ledelse.  Direktørens  Frue  var  en  ualmindelig  smuk 
Dame  og  glimrende  Beriderske,  der  ved  sit  Jockey- 
ridt i  Herrekostume  altid  trak  fuldt  Hus.  Selskabet 
besad  i  Mancini  en  fortrinlig  Bajads,  der  var  Kø- 
benhavns erklærede  Yndling.  Et  af  Selskabets  Med- 
lemmer, Gercke,  blev  tilbage  i  København  og  ned- 
satte sig  som  Berider. 


I 


III 

STUDENTERAAR. 

Oktober  1845  blev  jeg  Student,  privat  dimitteret  af 
Filologen  Ludvig  Thornam,  der  senere  blev  Over- 
lærer i  Horsens. 

Om  Sommeren  havde  det  andet  nordiske  Studen- 
termøde fundet  Sted  her  i  København  i  Juni  Maa- 
ned.  Jeg  var  med  overalt,  da  jeg  havde  Venner  og 
Bekendte  blandt  de  danske  Deltagere,  saaledes  og- 
saa  til  Festen  i  Christiansborg  Slots  Ridehus,  hvor 
Orla  Lehmann  holdt  sin  berømte  Tale.  En  saadan 
Begejstringsrus  som  den,  der  greb  alle,  da  han  sluttede, 
har  jeg  aldrig  før  eller  senere  været  Vidne  til.  Ved 
Festmiddagen  i  Dyrehaven,  som  var  arrangeret  af  det 
skandinaviske  Selskab,  stod  jeg  bag  ved  Upsalensernes 
Nestor  Afzelius,  da  han  holdt  sin  Tale  for  Danmark. 
Jeg  var  med,  da  alle  Studenterne  bragte  Oehlenschla- 
ger  en  Hyldest  ude  ved  Fasangaarden,  hvor  han 
havde  frit  Sommerophold;  i  Upsalensernes  Sang  hed 
det  til  Slutning: 

Patriark  vi  slappe  icke  Dig, 

Forn  Fådrens  att  Du  har  i  os  velsignat. 

Mit  Rusaar  forløb  som  de  fleste  Russers.  Efterat 
have  aflagt  Faneeden,  som  Medlem  af  „Kongens 
Livkorps",  og  hos  en  Marskandiser  købt  Chakot 
og  Uniform,  begyndte   jeg  de  krigerske  Øvelser  i 

Eksercerhuset  i  Gothersgade  under  en  gammel  Ma- 
jor Tuffs  Ledelse;  Oberstløjtnant  Malling,  ogsaa  kal- 
det „Mennesket  Malling",  var  Chef.  En  Depotsergent 
Alexander  opbevarede  vore  Geværer  i  Eksercerhuset 
fra  den  ene  Dag  til  den  anden;  dette  gav  Anledning 
til,  at  jeg,  naar  jeg  paa  Hjemvejen  til  Nørrebro  efter 
Øvelserne,  med  min  Kappe  over  mig,  passerede  Skild- 
vagterne ved  Nørreport  og  Ravelinen,  fik  Honnør  af 
dem,  da  de  antog  mig  for  Officer.  Den  hele  Eksercits 
var  ren  Humbug,  og  vi  fik  mere  Øvelse  i  at  drikke 
Marketenderens  Smaasnapse  end  i  Brugen  af  Geværer. 
Som  flere  af  mine  Medrusser  blev  jeg  snart  Med- 
lem af  Studenterforeningen  og  Studenter- Sangfor- 
eningen og  færdedes  hyppigt  begge  Steder.  Studen- 
foreningen  havde  sit  Lokale  i  gamle  Heymanns  Gaard 
paa  Hjørnet  af  Boldhusgade  og  Admiralgade  paa  1ste 
og  2den  Sal;  Sangforeningen  holdt  sine  Møder  paa 
2den  Sal.  Ved  min  Optagelse  som  Medlem  i  For- 
eningen var  Forfatteren  Carl  Borggaard,  Carl  Liebe 
(den  senere  Højesteretsadvokat),  F.  M.  Liebmann 
(Professoren  i  Botanik),  H.  J.  Swane  (Biskop  i  Vi- 
borg), Fr.  Helveg  (Stiftsprovst  paa  Lolland-Falster), 
og  C.  Brix  (den  bekendte  Skolemand)  Seniorer; 
Swane  tillige  Bibliotekar. 

Lokalet  var  meget  tarveligt  udstyret  og  møbleret. 
Til  Konversationsværelserne  paa  1ste  Sal  kom  man 
igennem  en  lille  Entré  fyldt  med  Knagerækker,  hvor 
Garderobetjeneren  holdt  Vagt.  Fra  1849  blev  denne 
Post  beklædt  af  en  Invalid  Lars  Poulsen  Kornerup; 
han  havde  Aaret  forud  ved  Slesvig  mistet  sit  højre  Ben. 

Gennem  30  Aar  passede  han  Garderoben  i  Forenin- 
gen, dog  kun  om  Efteraaret  og  Vinteren;  om  Som- 
meren havde  han  en  Skydebane  paa  Dyrehavsbak- 
ken; han  stod  Model  til  Bissens  Tapre  Landsoldat 
Tilsidst  blev  han  for  gammel  og  svag  til  at  passe 
sin  Bestilling;  Studenterforeningen  tilstod  ham  en 
lille  Pension,  og  i  Begyndelsen  af  Halvfemserne 
døde  han.  Lars  fik  i  Intermediet  til  en  Ruskantate 
følgende  Omtale: 

Træd  ind  i  Hallen,  sagte  uden  Knirken 

Husk  det  er  Resterne  af  Slavekirken! 

Skil  dig  ved  Lapsestokken,  sæt'en! 

Hæng  Kasketten! 

Med  Vemod  Mindets  Genius  fører  an: 

„Stat  stille  Vandringsmand 

„Her  hviler  Mindet  tyst  om  Lars, 

„Der  efter  Sagnet  var  en  Søn  af  den  gamle  Mars. 

„Her  under  Hvælvingsbuerne 

„Han  vakled'  mellem  Hattene  og  Huerne, 

„Men  Tidens  Løb,  de  mange  Glas  i  Vagten 

„Har  gjort,  at  Hattene  tilsidst  fik  Overmagten, 

„Hvad  os  formode  lader, 

„At  ikke  Mars,  men  Bachus  var  hans  Fader." 

Fra  Entréen  kom  man  ind  i  Musikværelset,  hvor 
der  stod  en  Sofa  med  Bord  og  Stole  og  et  Flygel 
opad  en  spærret  Dør,  der  førte  ind  til  Spiseværten 
Busch's  private  Lejlighed.  Til  højre  gik  man  ind  i 
Spisestuen,  hvor  der  stod  en  tarvelig  hvidmalet 
Skænk  og  et  Spisebord  til  henved  30  Personer.  Her 
residerede  1  ste  Tjener  Anders  i  blaa  Kjole  med  blanke 
Knapper.  Til  venstre  for  Musikstuen  laa  et  stort 
Hjørneværelse  (Konversationsstuen)  med  Sofaer  og 

Skuffedariet,  en  Slags  Chifonniere  med  to  Rækker 
aflaasede  Skuffer,  som  brugtes  til  at  gemme  Piber 
og  Tobak  i  og  som  ved  aarlig  Auktion  bortlejedes  til 
Medlemmer.  Paa  Væggen  hang  et  udmærket  Por- 
træt af  K.  L.  Rahbek,  Foreningens  første  Æresmed- 
lem. I  den  tilstødende  Konversationsstue  fandtes  So- 
faer, Stole  og  flere  Smaaborde  til  Skakspillere.  Paa 
Væggene  hang  to  Portrætter  af  Thorvaldsen  og 
Oehlenschlager,  Foreningens  to  andre  Æresmedlem- 
mer. Ved  Siden  af  dette  Værelse  var  Læseværelset 
med  et  stort  rundt  Bord,  og  her  laa  paa  Reoler  alle- 
haande  Blade  og  Tidsskrifter.  Endelig  bag  ved  dette 
Værelse  kom  man  til  et  mindre  Værelse,  hvor  Li- 
teraturens  nyeste  Frembringelser  samt  et  Haand- 
bibliotek  havde  Plads.  Paa  2den  Sal  var  Festsalen 
og  Biblioteket.  Alle  Opslag  fandtes  paa  en  sort 
Tavle  i  Musikværelset;  i  Entréen  fandtes  det  gamle 
Løvehoved  fra  Studenterforeningens  yngste  Dage, 
som  nu  ikke  længere  gjorde  Tjeneste. 

Lørdag  Aften  var  Foreningen  talrigst  besøgt.  Der 
blev  da  som  oftest  holdt  Foredrag  eller  Oplæsning 
paa  Festsalen,  og  bagefter  var  der  „Sold".  Da  jeg  blev 
Student,  var  dette  Ord  netop  bleven  lyst  i  Kuld  og 
Køn  i  Foreningen.  I  Slutningen  af  Fyrrerne  var 
Lørdagssoldene  hyppige  og  meget  animerede.  Der 
sattes  store  Punscheboller  paa  Bordene,  og  en  Ma- 
gister bibendi  ved  hver  Bolle  lavede  da  Gudedrikke 
af  tarvelig  Rom,  Vand  og  Sukker.  Efterat  Rommen 
var  skænket  i  Bollen,  blev  en  Jernrist  anbragt  over 
denne,  og  paa  Risten   lagdes  hvidt  Sukker  i  store 

Stykker.  Med  Punscheskeen  blev  Magisteren  saa  ved 
med  at  øse  Rom  over  Sukkeret  og  antændte  det 
Hele,  saa  Flammer  stod  op  fra  alle  Bordenes  Boller. 
Naar  Blussene  blev  slukkede,  var  det  Hele  færdigt, 
og  Drikken  serveredes  under  Navnet  „Briilot". 

En  Dirigent  forsynet  med  Klokke  ledede  Soldet, 
som  begyndte  med  en  Sang  af  Visebogen,  næsten 
altid  Hostrups:  „Nu  er  det  stille,  han  har  os  forladt. 
Solen,  den  gamle  Urostifter  osv."  Taler  vekslede 
med  Sange,  dels  gamle,  dels  nye,  skrevne  af  Vise- 
digtere som  Ploug,  Borggaard,  Hostrup  og  senere 
hen  Richardt,  Otto,  Wengel,  Spandet,  Knud  Valløe, 
P.  O.  Bentzon,  Vilhelm  Rode  og  flere  andre.  Var 
der  passeret  et  eller  andet  af  Interesse,  mødte  gerne 
en  af  de  nævnte  med  en  aktuel  Vise,  som  da  enten 
blev  sunget  i  Kor  eller  foredraget  af  Forfatteren 
selv  eller  af  en  eller  to  af  de  bestaltede  Visesangere, 
Guldberg  og  mig.  Iblandt  disse  mange  Viser,  som 
foredroges  efter  Forfatterens  Manuskript,  kan  jeg 
nævne  „Visen  om  Toldbodrotten"  af  Wengel  (1840) 
„Prins  Ferdibrandts  Vise"  af  Helms  (1855),  skrevet 
i  Anledning  af  Prins  Ferdinands  Protest  imod  Fæl- 
lesforfatningen.  Visen  om  Frederik  Vils  Revy  ved 
Eremitagen  af  Helms  („Hør  nu  Venner  engang  osv."), 
Konferensraad  Wegeners  Vise  af  Voltelen  og  mig, 
(1850,  skrevet  i  Anledning  af  den  Wegenerske  Sag 
og  Salicaths  Adresse),  Visen  „Kan  I  huske  i  Juli 
Maaned,  Kongen  rejste  i  Jylland  rundt"  af  Helms, 
(Parodi  paa  Frederik  Vils  og  Grevinde  Danners 
Rejse  i  Provinserne,  overført  paa  Kejser  Napoleon 

III),  Ja  Kors  i  Jan  det  var  en  Herlighed  paa  det 
Lav,  da  Herremændene  de  kom  til  Staden  osv."  af 
V.  Rode,  i  Anledning  af  Landmandsmødet  i  Køben- 
havn 1852,  ,Jeg  har  været  til  Middagsmad  oppe  hos 
Kongen  paa  Slottet"  af  Helms,  „Nu  vil  jeg  indvie 
Jer  i  Historien  om  en  Person,  en  svensk  Konstabel 
fra  Sverig,  der  skød  sig  med  en  Kanon"  af  Helms, 
„Ak  Lise,  du  véd  min  Kærlighed"  af  V.  Rode, 
sunget  af  Guldberg  og  mig  ved  Fastelavnsløjerne  i 
Boldhusgade,  „Her  i  Norden  det  altid  Skik  har 
vaaren  osv."  af  mig,  sunget  i  Foreningen  i  Anled- 
ning af  Nytaarsløjerne  under  det  Rottwittske  Mini- 
sterium, Visen  „Det  er  overmaade  smukt",  oprinde- 
lig 2  Vers,  skrevet  og  sunget  af  Voltelen  og  mig 
ved  Karnevalet  i  Kasino  1848.  Visen  behandlede 
Processionen  ved  Kong  Christian  VI I  Is  Ligfærd  og 
var  en  Del  af  en  lille  dramatisk  Scene  mellem  den 
i  sin  Tid  bekendte  Traktør  Lars  Mathiesen  paa  Fre- 
deriksberg og  Aftenbladets  servile  Redaktør  Trojel. 
Den  blev  i  Aarenes  Løb  ved  Plougs,  Richardts,  Rodes, 
Helms's  og  min  Bistand  forøget  med  indtil  52  Vers 
og  foredroges  jævnligt  af  Guldberg  og  mig. 

Ved  særlige  Lejligheder  blev  Salens  Vægge  deko- 
rerede med  kunstneriske  og  satiriske  Billeder,  der 
var  aktuelle.  Hertil  talte  Foreningen  en  Stab  af  for- 
træffelige Tegnere,  Conrad  Weidemann,  (Amtsforval- 
ter i  Aalborg),  Charles  Abrahams,  (Arkitekt),  van 
Deurs,  (Landstings-Sekretær),  Chr.  Smith  og  Pro- 
fessor Blache.  Blandt  disse  Billeder  kan  nævnes  en 
stor   Skøjteløber-Scene   paa   Peblingesøen   med   be- 

kendte  Personer,  blandt  dem  Minister  Hall,  der  var 
faldet  i  en  Vaage. 

Ved  det  sidste  Lørdagsold  i  Boldhusgade  fyldte  en 
Frise  hele  Salens  Længdevæg;  den  forestillede  Studen- 
terforeningens Flytning  fra  Boldhusgade  til  Holmens 
Kanal  og  indeholdt  Portrætter  af  en  Mængde  Med- 
lemmer. Længst  til  højre  paa  Frisen  stod  ved  Por- 
ten i  Boldhusgade  gamle  Grosserer  P.  W.  Heymann, 
Ejeren  af  Huset,  og  saa'  efter  de  Bortdragende,  me- 
dens en  Afdeling  Politi  drog  ind  i  Bygningen.  Ved 
den  modsatte  Ende  af  Frisen  saa  man  den  nye  Byg- 
ning paa  Gammelholm,  hvor  Krieger  og  Hall  stod 
for  at  tage  imod  den  kommende  Procession.  Først 
kom  H.  Zeuthen,  (nu  Professor),  som  Bibliotekar, 
derefter  R.  Strøm,  (Nationalbankdirektør),  ridende 
paa  min  store  Ny-Fundlænder  ved  Siden  af  Arthur 
Abrahams  paa  Gyngehest,  derpaa  Hannover,  den 
daværende  Kasserer,  A.  C.  Larsen  med  Ankeproto- 
kollen,  den  ledende  Senior  N.  Madvig,  (Retsformand), 
med  Dirigentklokke  og  Senioratsprotokol,  jeg  og  Guld- 
berg som  Tyrolerferdinand  og  hans  Kone,  derefter 
en  Række  af  flere  af  Foreningens  bekendte  Medlem- 
mer, som  Knud  Valløe  med  Grisen,  Mazar  de  la  Garde 
med  Lykkehjulet,  Kr.  Mantzius,  Otto,  V.  Rode,  Tje- 
neren Lars  med  en  Trækvogn,  hvorpaa  et  ældre 
sovende  Medlem,  Pastor  emiritus  V.  Brunn,  lange 
Plesner,  Pepitamanen  og  ivrig  Skakspiller,  fulgt  af 
sin  Medspiller  Sølling,  H.  N.  Hansen  og  Ricard  med 
Lovens  Tavler,  E.  F.  Koch  og  Jerndorff,  Foreningens 
Skuespillerinder,  og  bagest  i  Rækken  de  5  Tegnere 

af  Billedet,  Chr.  Blache,  Chr.  Smith,  Weidemann, 
Chs.  Abrahams  og  van  Deurs,  allerbagest  stod  Dau 
og  Levin  i  Samtale  med  hinanden.  Tegningen  inde- 
holdt 43  Personer,  alle  med  slaaende  Ansigtslighed. 

Naar  det  fra  Dirigenten  hed  „Soldet  er  hævet", 
myldrede  alle  ned  paa  1ste  Sal  for  at  drikke  Kaffe, 
medens  Salen  blev  ryddet  for  Bordene  og  Stolene. 
Kort  efter  begyndte  saa  Dansen,  som  kunde  vare 
ved  til  langt  ud  paa  Natten  til  liden  Opbyggelse  for 
Genboer  og  Naboer  i  Admiralgade. 

Særlig  festlige  Gilder  var  13de  Januar,  Rusgildet 
og  Julegildet.  Det  førstnævnte  ogsaa  kaldet  Nordisk 
Højtid  afholdtes  første  Gang  1845  paa  Skydebanen, 
hvor  Prof.  Clausen  og  Pastor  Grundtvig  var  til  Stede 
som  Æresgæster;  1870  gaves  Nordisk  Højtid  sidste 
Gang.  Ved  det  andet  Rusgilde  i  Rækken  1847  blev 
afsunget  en  Kantate  af  Borggaard,  der  var  kort  og 
tarvelig;  den  blev  udvidet  og  forbedret  1850.  Først 
1854  fremkom  Hostrups  evig  unge  Ruskantate,  der 
med  faa  Ændringer  bruges  endnu.  Ved  Julegildet, 
hvor  et  stort  Juletræ  var  opstillet  i  Salens  Baggrund, 
blev  ved  Lykkehjulet  bortspillet  Gevinster,  saasom 
Bøger  fra  C.  A.  Reitzel,  Vine  fra  Vinhandler  Mønster 
og  endvidere  alle  Slags  Smaating,  Legetøj  osv.,  hvor- 
til da  altid  var  knyttet  en  Devise.  Disse  Deviser  var 
det,  som  trak  Medlemmerne  til  Gildet;  de  var  i  Reg- 
len satiriske  og  temmelig  personlige,  undertiden  ret 
saftige.  Foreningens  gode  Hoveder  mødtes  et  Par 
Dage  forinden  i  Biblioteket,  hvor  Gevinsterne  laa 
til  Eftersyn.  Det  var  i  Reglen  Ploug,  Hostrup,  Helms 

og  senere  Richardt,  Rode,  Valløe  og  mig,  som  maatte 
holde  for.  Kr.  Mantzius  læste  Versene  op.  Jeg  med- 
deler her  nogle  Deviser  fra  1846 — 1855: 

Med  et  Æg.  (  Hostrup.) 

Hvad  er  et  Æg?  En  dunkel  Drøm, 
Et  flygtigt  Pust  paa  Livets  Strøm, 
Et  ufødt  Noer  med  lydløs  Lallen, 
En  lille  Rus  saa  fin  og  skær, 
Der  ligesaa  lidt  som  Russen  her 
Kan  taale  at  faa  en  paa  Skallen. 

Med  en  Hat  af  Pap.  (Rode.) 

Med  denne  skønne,  kostbare  Skat 
Din  gunstige  Skæbne  Dig  forloved. 
Nu  er  du  dog  ej  en  Mand  uden  Hat, 
Om  ogsaa  Du  er  en  Mand  uden  Hoved. 

Et  Negerbarn,  Skrigedukke.  (Ploug.) 

Du  kan  faa  Dig  et  skrigende  Barn,  —  lad  saa  være, 
Kan  hænde.  Du  ogsaa  gerne  vil  — 
Men  faar  Du  en  Negerunge,  min  Kære, 
Saa  gaar  det  s'gu  ikke  naturligt  til. 

En  Sprællemand. 

Den  Mand  kan  sprælle  og  være  kaad, 
En  sjælden  Lykke  ham  Skæbnen  har  givet, 
En  Andens  Liv  hænger  tidt  i  en  Traad, 
Men  han  har  Traaden  hængende  i  Livet. 

„Om  det  Skønne",  af  Høedt.  (Ploug.) 

Som  Hamlet  hans  Sejrsløb  er  begyndt 

Med  en  straalende  Glans  som  Nygaards  fordølger, 

Nu  handler  han  med  kristelig  Modepynt 

Som  Kierkegaards  Efterfølger. 

(Nygaard  H.  H.  Overretssagfører  og  Literat.) 

4* 

En  Tyrk,  der  æder  Russer.  (Valløe.) 

Det  er  Rasmus  Nielsens  kæreste  Mad, 
Thi  det  er  Russer,  der  ædes. 
Det  kommer  ej  an  paa  Stoffets  „Hvad", 
Men  kun  paa  dets  „Hvorledes". 

(Rasmus  Nielsen,  Professor  i  Filosofi,  var  haard  mod  Russerne 
til  2den  Eksamen.  ) 

En  Sprællemand.  (Ploug.) 

En  Træmand,  hvis  Liv  gaar  efter  en  Snor, 

Som  efter  Kommando  kan  bruge  Armene, 

Men  ikke  mærker  til  Sult  i  Tarmene 

Og  aldrig  mukker  et  eneste  Ord, 

Som  ride  paa  Paradokserne  kan. 

Og  blæse  paa  Loven  og  Instrukserne, 

Men  ikke  slide  det  mindste  paa  Bukserne 

—  Det  er  Tschernings  Ideal  af  en  Embedsmand. 

En  Mand,  der  snurrer  rundt. 

Hver  Gang  Du  trækker  ej  altfor  blødt 
i  Snoren  —  saa  snurrer  sig  rundt  Personen. 
Og  saa  kan  du  tænke  Dig,  Du  er  Høedt, 
Og  han  Direktionen. 

[En  Sparebøsse.  (Helms.) 

Her  har  Du  en  Sparebøsse  min  Ven, 

Moralen  heraf  skal  være  den: 

En  Penny  kan  blive  til  1000  Pund  Sterling, 


En  Pose  Rosiner  og  Mandler.  (Ploug. 

Rosiner  og  Mandler!  Herlige  Ting! 
Men  ser  Du,  Ven,  her  er  Ugler  i  Mosen! 
For  nu  skal  Rosinerne  hives  omkring. 
Og  saa  kan  Du i  Posen! 

Med  Lorias  Buste.  (Ploug.) 

Han  var  Fader  til  Brandernes  Flok,  som  fo'r 
Gennem  Staden  med  Røg  og  med  Flamme! 
Men  Haanden  paa  Hjertet  —  sig  mig  min  Bror, 
Var  Du  aldrig  hans  Smaabørns  Amme? 

En  Almanak,  privat  Present  fra  Rundetaarn  til  Regensen  og 
Kommunitetet.  (Valløe). 

Rap  Dig  Regens  og  ryk  ud  med  Pengene. 
Hjælp  paa  mig  gamle  brøstfældige  Taarn. 
.    Tænk  om  tilsidst,  jeg  blev  saa  trængende, 
At  jeg  gik  ned  i  Gaarden. 

Livet  i  Foreningen  gik  til  daglig  meget  roligt.  Om 
Formiddagen  mødte  nogle  for  at  læse  Aviser,  ved 
Middagstid  kom  de  Medlemmer,  som  spiste  deres 
Middag  dér,  og  om  Aftenen  samledes  et  større  An- 
tal, der  spillede  Skak,  læste  eller  behandlede  Fly- 
gelet i  Musikstuen  —  ikke  altid  lige  .delikat.  Her 
sad  mangen  Aften  Ernst  Bruun  og  akkompagnerede 
sig  til  sine  jyske  Viser,  som  han  sang  fortræffeligt. 
En  mindre  Kres  af  gode  Venner  sad  da  i  Sofaen 
og  hørte  til. 

Ernst  Bruun  var  samtidig  med  Hostrup  paa  Re- 
gensen og  hørte  til  hans  ældste  og  bedste  Venner. 
Han  var  Polytekniker,  musikalsk  begavet  og  var  i 
Besiddelse  af  et  lille  Kompositionstalent.  I  Studenter- 
komedierne spillede  han  altid  Madammerne  med  stort 
Bifald.  Hostrup  skrev  Visen:  „Hvor  Studenterne 
forlyster  sig  paa  tapper  Krigsmaner"  paa  Bruuns  Op- 
fordring; den  blev  af  denne  første  Gang  sunget  ved 
Opførelsen  af  Plougs  ,,  Kontubernaler''  paa  Madam 

Schæfers  Teater  i  Kannikestræde,  ved  hvilken  Lej- 
lighed ogsaa  Hostrups  „Intrigerne''  opførtes  første 
Gang. 

Da  jeg  blev  Student,  færdedes  Carl  Ploug  ikke 
mere  daglig  i  Foreningen,  men  de  Styrende  i  For- 
eningen, der  alle  var  opdragne  i  de  Traditioner,  han 
havde  grundlagt,  tilkaldte  ham  altid,  naar  der  var 
noget  paa  Færde.  Han  var  Lederen  af  alle  vanske- 
lige Generalforsamlinger  —  og  dem  var  der  i  Fyr- 
rerne ikke  faa  af  —  han  skrev  de  alvorlige  Sange 
ved  festlige  Lejligheder,  paa  samme  Tid  som  han 
skrev  djærve  og  vittige  Juletræ-Deviser  og  leverede 
dramatiske  Smaating  til  Karnevalerne,  i  hvis  Komité 
han  altid  havde  Sæde. 

Blandt  Plougs  Karnevalskomedier  husker  jeg  en 
romantisk  Folkekomedie  i  5  Tableauer  Mana/z^;  1ste 
Tableau  foregik  paa  en  Kasino-Maskerade,  2det  paa 
Havet,  3die  i  Havet,  4de  i  en  Helleflynder  og  5te  i 
Thisted.  Jeg  mindes,  at  jeg  spillede  en  Guldgraver, 
en  Neger  ved  Navn  Jackson,  der  bortførte  2  Karne- 
valsdamer  og  efter  utrolige  Eventyr,  særlig  i  Helle- 
flynderens Indre,  med  Damerne  blev  fisket  op  i  Thi- 
sted. 

Til  Karnevalet  i  1855  skrev  Ploug:  Ægirs  Gilde, 
Gudedigt  i  24  Sange  af  Poul  Rytter.  Personerne  vare : 
Loke,  Kjøbenhavnsposten  (Griine),  Odin,  Berlingske 
Tidende  (Nathanson),  Frigga,  en  Giordemoder,  Baldur 
(Goldschmidt),  Sif  (Sille  Beyer,  Forfatterinde),  Frejr 
(Kommunalbestyrelsen,  in  specie  Etatsr.  With),  Freja, 
en  Skoletøs,  Brage  (Fredr.  Barfod),  Ydun,  en  Amager- 

kone  (sigter  til  Blade,  udgivne  af  W.  Holst,  tidligere 
Møller),  Hejmdal  (Levin),  Thor  (Tscherning). 

Loke  møder  uindbuden  til  Ægirs  Gilde  i  Valhal 
og  spotter  Guderne  og  Gudinderne.  Saa  kommer 
Thor  fra  Norge,  tiltaler  Loke  haardt  og  tilføjer  i  sit 
fra  Rigsdagen  bekendte  Sprog: 

Lad  os  overlade  Menneskene  Ordet, 
Deres  Rigsdag,  Stænder  og  Fællesforfatning; 
Lad  dem  vrøvle  om  Dyrtidstillæg  og  Beskatning, 
Men  lad  os  heroppe  ha'  Fred  ved  Bordet. 
Skal  engang  her  i  Himlen  gøres  Spektakler, 
Som  ikke  saa  sjældent  jeg  selv  har  voldt. 
Ih  nu,  saa  vil  jeg  ha'  mig  det  forbeholdt 
Tillige  med  alt,  hvad  der  hedder  Mirakler. 
Jeg  er  Smed,  Bager,  kort  alt,  hvad  I  vil. 
Derfor  er  det  mig,  I  skal  holde  Jer  til. 
Ved  Siden  af  mig  er  I  andre  kun  Stakler. 
Gaa  nu,  Loke,  din  Vei,  hvis  ej,  faar  Du  Hug; 
Det  svær  jeg  ved  Gert  Winther,  min  bedste  Buk. 

Odin: 
Kald  Ejnherierne  ind,  lad  Os  faa  et  Kor; 
Jeg  foreslaar  en  Toast  til  Ære  for  Thor. 

Kor  af  Ejnherier: 
Hild  Dig,  stærke  Tordner, 
Store  Bondeven! 
Det  var  Mers  og  Spænd, 
At  Du  kom  igen. 
I  en  Fart  Du  ordner 
Hver  en  knudret  Sag 
Med  et  Tordenbrag, 
Som  i  Dag. 

Videnskab  og  Kunst 
Er  en  kostbar  Dunst; 
Men  dit  Snilles  Gunst 

Nyde  vi  omsomst. 
Hil  Dig,  stærke  Tordner! 
At  Dit  Kraftgeni 
Er  saa  godt  som  ti, 
Det  véd  vi. 

Ægirs  Gilde  fremstilledes  som  Beriderforestilling 
med   Helms  som   Direktør,  der  reciterede  Teksten. 

For  Folk,  der  ikke  kendte  Ploug,  var  der  noget 
Frastødende  og  Barskt  i  hans  Væsen,  men  bagved 
dette  skjulte  der  sig  en  indtagende  Elskværdighed  og 
et  varmt  Hjerte,  ligesom  vi,  der  holdt  af  ham,  ikke 
kunde  finde  en  mere  trofast  Ven  end  han.  Ved  hans 
25  Aars  Studenterjubilæum  1857  skrev  Hostrup: 

Tak  Broder,  som  af  Aandens  Røst 
Saa  gavmild  os  beværted! 
For  Ordets  Kraft,  for  Sangens  Lyst, 
Men  først  og  sidst  for  Hjertet! 

Ploug  havde  stor  Sans  for  det  Komiske,  og  ingen 
kunde  le  hjerteligere  af  en  Vittighed  end  han.  Naar 
vi  holdt  Prøve  paa  et  eller  andet  af  hans  Stykker, 
f.  Eks.  Et  Besøg  eller  Hr.  Sørensen  paa  Eventyr, 
gik  han  frem  og  tilbage  og  hørte  til;  og  hver  Gang 
en  Replik  faldt  godt  og  morsomt,  kunde  han  skog- 
gerle og  gnide  sig  i  Hænderne  af  Henrykkelse. 

Ved  hans  50  Aars  Studenterjubilæum  tegnede  Joh. 
Helms  ham  saaledes: 

Carl  Ploug  er  høj  og  til  Maade  drøj. 
Og  godt  ser  han  ud  i  sit  pæne  Tøj. 
Hans  Gang  er  fast;  har  han  først  begyndt, 
Saa  gaar  han  frem  gennem  tykt  og  tyndt. 
Han  slaar  endnu  med  den  gamle  Kraft, 
Og  Næven  sidder  løs  paa  sit  Skaft. 

Blandt  de  mange,  med  hvem  jeg  i  Aarenes  Løb 
sluttede  Venskab  i  Studenterverdenen,  maa  jeg  nævne 
F.  L.  Liebenberg,  almindelig  kaldet  „Gamle  Lie- 
benberg".    Som   Biblioteksassistent   i   Studenterfor- 
eningen havde  han    Lejlighed  til  at  lære  Medlem- 
merne   at   kende  og   kunde   vælge    dem,   som   han 
syntes    om    at    omgaas. 
Hans  Sind  var  som  en 
ung    Students,    og    han 
besad  en  sjælden  Evne 
til  at  fængsle  de  Unge 
og  aabne  deres  Øjne  for 
alt,  hvad  der  var  godt  og    ; 
skønt.    Hostrup,   Heise,     \ 
Gotfr.    Rode,    Voltelen,     \^ 

Ad.  Knudsen,  O.  Borch-  / 

senius  o.  fl.  a.  hørte  til  den         \  / 

Kres,  som  sluttede  sig  om  \ 

ham  og  som  gik  under 
Navnet  Kyllingerne.  Han  ^'  ^'  ^'^^^"^^''^• 

har  upaatvivlelig  haft  Betydning  for  flere  af  sine  unge 
Venners  senere  Udvikling,  saaledes  blandt  andre  paa 
Hostrup,  der  1837,  nogle  Maaneder  før  han  blev  Student, 
skrev  et  Digt  til  ham,  hvis  Begyndelse  lød  saaledes: 

Vildsom  vanked  jeg  i  Lunde, 
Plukked'  Frugter,  som  jeg  fandt; 
Endnu  ej  jeg  skelne  kunde 
Gift  fra  Næring,  Stort  fra  Tant. 
Men  Du  leded'  mine  Fjed 
Til  det  Skønne,  til  det  Høje, 
Styrkede  mit  svage  Øje 
Til  at  se  dets  Herlighed. 

I  en  Rundsang,  som  vi  sang  ved  et  Gilde  hos  en 
af  Kyllingerne,  skrev  Hostrup: 

Vidt  om  Liebenberg  vi  sjunge. 
Leve  han,  den  Evigunge! 
Ja,  hos  ham  at  se  vi  faar 
Ungdom  under  Sølverhaar. 
Han  studerer  stadig  hen 
Gamle  Bøger  —  unge  Mænd. 

Ved  hans  20aarige  Studenterjubilæum  1848  gjorde 
vi  et  Gilde  for  ham,  til  hvilket  Hostrup  havde  skre- 
vet Festkantaten  og  Talen,  som  Mantzius  holdt.  I 
Kantaten  hed  det: 

Unge  Student  med  de  graanende  Lokker, 
Vennernes  Skare  omkring  Dig  sig  flokker. 

Se  dine  Kyllinger 

Bringer  Dig  Hyldninger. 
Ak  de  er  simple  og  uden  Forgyldninger. 

Men  Herre  Gud! 

Talen  sluttede  med  følgende  Ord: 

Fritz  Ludvig  Liebenberg,  vil  Du  behage  at  træde  herhen.  — 
Tør  Du  love,  at  Du  vil  blive  din  Ungdom  og  Umiddelbarhed 
tro,  som  Du  hidtil  har  tjent? 

(Liebenberg:  Ja!) 

Saa  udnævner  jeg  Dig  herved  til  Professor  i  Umiddelbarheden. 
Denne  Disciplin,  hvortil  vor  Tid  allermest  trænger,  har  hidtil 
ikke  haft  nogen  ordineret  Docent,  men  Trangen  dertil  er  vaag- 
net,  og  den  vil  aldrig  kunne  falde  i  bedre  Hænder  end  i  dine. 
Hr.  Professor,  maa  jeg  omfavne  Dig? 

Ved  samme  Lejlighed  havde  Voltelen  og  jeg  lavet 
en  Epistel  til  ham,  hvori  stod: 

Du  gamle  Liebenberg,  ung  i  Sind! 

Skønt  Haaret  graaner  om  Kinden, 

Du  er  af  Hjerte  saa  blød  og  lind; 

Bevægeligt  er  det  som  Vinden. 

Den  Unge,  Du  favner  med  kærligt  Mod, 

Bli'er  aldrig  vred  i  Kalotten; 

Ak,  hvis  Du  paa  Penge  lidt  mer  Dig  forstod,- 

Du  kom  ej  saa  ofte  paa  Potten. 

Liebenberg  vedblev  at  være  Pebersvend  til  sin 
Død. 

Da  jeg  besøgte  ham  første  Gang  1846  boede  han 
hos  sin  Broder  Højesteretsadvokaten  i  Raadhusstræde. 
Han  færdedes  daglig  i  Foreningen,  hvor  han  spiste 
til  Middag  og  var  en  sikker  Mand  ved  Sold,  Fore- 
drag og  Fester.  Han  var  en  blød,  kærlig  Natur,  svag  af 
Karakter,  men  saa  god,  som  Dagen  var  lang.  Til  Trods 
for  hans  Jernflid  stod  det  sig  kun  smaat  med  hans  øko- 
nomiske Forfatning;  han  maatte  ofte  arbejde  haardt 
for  det  Nødvendigste.  Da  han  1848  intet  literært  Ar- 
bejde havde  for  og  ikke  kunde  leve  af  de  200  Rdl., 
som  han  fik  som  Bibliotekassistent,  oversatte  han 
Raymunds  „Der  Verschwånder''  (En  Ødeland),  som 
Hostrup  saa  bearbejdede  og  forsynede  med  Sange. 
Stykket  gik  paa  Hofteatret  3  Aftner  i  Træk  som 
Studenterforenings-Forestilling  den  13de,  17de  og 
30de  Marts  1849.  Liebenberg  spillede  selv  Kammer- 
herre Klingen,  Voltelen  Kammerherreinden,  G.  Rode 
Grev  Liliendal,  P.  Plum  Bygmester  Bagge,  Lipke 
Stuepigen  Lise,  Mantzius  Juveler  Isaksen,  P.  Heise 
en  gammel  Bondekone,  Collin-Lundh  Hushovmester 
Palen,  Th.  Liebe  Kronhjelm  og  jeg  Tjeneren  Henning 

Vivet.  „Glanspunktet  i  denne  Forestilling,"  skriver 
Hostrup  i  et  Brev  til  sin  Ven  Nicolaysen  i  Norge, 
„var  nogle  morsomme  Børnescener,  som  blev  spil- 
lede med  stort  Liv  af  Børn.  De  tilhørte  Familien 
Price  og  syntes  scenevante  fra  Fødslen.  Den  mind- 
ste af  dem,  en  lille  Knægt  paa  3  Aar,  der  i  Stykket 
var  krøbet  lige  ud  af  Sengen,  havde  endog  et  Par 
Repliker,  som  han  i  sin  bare  Skjorte  kom  mærkeligt 
godt  fra  og  vandt  straks  alle  Damernes  Hjerter.  Zinck, 
som  spillede  deres  Fader,  tumlede  disse  Smaafolk 
med  stor  Gemytlighed."  Af  Overskudet  tilstillede  Se- 
noriatet  Liebenberg  300  Rdl.  i  et  særdeles  smukt  og 
anerkendende  Brev  med  Tak,  fordi  han  havde  vir- 
ket saa  betydeligt  til  at  gøre  Foreningen  til  et  hyg- 
geligt Samlingssted  for  de  Yngre.  —  Liebenberg  fik 
en  sorgfri  Alderdom.  Trofast  var  han  som  faa:  han 
forsømte  aldrig,  selv  i  sin  høje  Alder,  at  komme  til 
mig  1ste  Juledag,  min  Fødselsdag. 

Et  andet  af  Studenterforeningens  betydeligste  og 
elskværdigste  Medlemmer  var  Jacob  Voltelen.  Han 
vilde  upaatvivlelig  have  erhvervet  sig  et  Navn  i  Li- 
teraturen,  hvis  ikke  en  snigende  Brystsyge  allerede  i 
hans  29de  Aar  havde  lammet  hans  Kræfter  og  bort- 
revet ham  1856.  Han  glimrede  ved  Vid  og  Ironi  og 
skrev  mange  ypperlige  og  morsomme  Smaating  for 
Foreningen.  Saa  svag  han  end  var,  vilde  han  dog 
være  med  til  alt.  Hans  Parodi  paa  de  i  den  Tid  for- 
gudede Duftvaudeviller,  En  Sommerdag,  der  stod  som 
Føljeton  i  Fædrelandet  1854,  gjorde  megen  Lykke. 
Den  var  bleven  til  paa  følgende  Maade.  Vi  udgjorde 

en  lille  Kres,  som  i  Kolerasommeren  1854  spiste 
sammen.  En  Dag  aftalte  vi,  at  enhver  af  os  næste 
Dag  skulde  medbringe  en  lille  dramatisk  Bagatel,  og 
den,  der  vandt  Prisen,  skulde  have  fri  Middag.  Vol- 
telen blev  den  Vindende.  Ved  et  af  Studenterkarne- 
valerne, det  var  1859,  blev  Stykket  opført  i  en  lidt 
ændret    Skikkelse    paa 


Teatret  i  Kasinos  store 
Sal  under  Navn  af  Ma- 
rens Kæreste,  Duftvau- 
deville -  Ekstrakt ,  origi- 
nal Aftapning.  En  anden 
morsom  Karnevalspjece 
af  ham  var  Leonora  di 
Massa  Carrara.T  ragtdm 
lirica  in  quattro  atti. 

En  Aften,  da  Voltelen, 
Hostrup  og  jeg  var  sam- 
lede oppe  hos  Mantzius 
paa  Kvisten  ved  Nørre- 
vold blev  det  tragiske  Drama  Chateau  Lafitte  eller 
Hævnen  til  ved  fælles  Bestræbelser  og  opførtes  den 
paafølgende  Fastelavns  Mandag  i  Foreningen.  Plaka- 
ten indeholdt  18  Personer  foruden  Statister,  men  kun 
3  Agerende  viste  sig  paa  Scenen:  Mantzius,  Voltelen 
og  jeg.  Hele  Spasen  varede  10  Minutter. 

Kr.  Mantzius's  Bidrag  til  den  omtalte  Digter-Vædde- 
kamp  hed  Om  tyve  Aar.  Personerne  var  Præsten, 
hvorved  var  tænkt  paa  Fritz  Olsen,  en  af  Kresens 
Medlemmer,  nu    Provst   i   Brændekilde,   og   „Den 


[acob  \'oltelen. 

Tynde",  hvorved  var  ment  Voltelen,  og  Skuespille- 
ren, Mantzius  selv. 

Scenen  forestiller  et  meget  ordentligt  og  net  Studere- 
værelse i  en  Præstegaard.  En  lidt  skaldet  og  meget  fed 
Præst  sidder  med  Kalot  paa  Hovedet  i  en  Lænestol; 
lige  over  for  ham  sidder  en  meget  tynd  Herre  med  et 
gammelagtigt  Ansigt  og  en  gammel,  i  det  rødlige  fal- 
dende Paryk.  Der  er  Udsigt  til  Gaarden,  hvor  et  Par 
Perlehøns,  en  Paafugl  og  en  hvid  Gedebuk  af  og  til 
vandrer  forbi  Vinduet  og  hilser  Præsten  med  Glæ- 
deshyl,  der  besvares  af  ham  med  et  venligt  Nik  og 
en  svag  Trommen  paa  Ruden;  de  er  midt  i  en  Sam- 
tale. Den  Tynde  har  som  Indledning  til  sit  Svar  paa 
Præstens  Tale  væltet  sine  magre  Fingre  med  ustyr- 
lig Vellyst  i  sin  bløde  Næse  og  spilet  sine  Øjne  op 
i  stum  Efternydelse,  da  han  udbryder,  idet  han 
tager  en  Pind  af  Udkradskassen:  „Nej,  har  Du  den 
endnu!  Det  er  jo  din  Kløpind,  som  Else  kaldte  den." 
(Olsen  havde  som  Student  en  Pind  til  at  stoppe  To- 
baken  ned  i  Pibehovederne  med,  som  han  vedbli- 
vende beholdt  og  bruger  endnu  paa  sine  gamle  Dage; 
Vennerne  gjorde  altid  Løjer  med  den.  Else  er  nu- 
værende Provst  L.  C.  Hansen  i  Ramløse). 

Præsten:  Ja,  jeg  har  den  endnu,  det  var  ikke  godt  andet. 
Det  er  ved  den,  at  jeg  har  bevaret  Mindet  om  vort  Samliv  paa 
Kalkbrænderiet  —  og  saa  er  den  af  Tobakens  hede  Aske 
brændt  op  til  det  halve,  men  tro  skal  man  være,  tro  mod  sin 
Husrru,  tro  mod  sin  „Kløpind".  Husker  Du  den  letsindige  Skue- 
spiller, vor  Ven,  som  vilde  spotte  hermed? 

Den  Tynde:  Hvor  er  han  vel? 

Præsten:   Han  er  ikke  langt  fra  nogen  af  os.  Han  er  her 

paa  Egnen,  og  af  en  Plakat,  der  blev  lagt  herind,  ser  jeg,  at  han 
i  Eftermiddag  har  holdt  en  Oplæsning  paa  Kroen  for  1  Mark 
Billetten;  han  kommer  maaske  herhen. 

Den  Tynde:  Det  var  prægtigt  —  det  gamle  Bæst.  —  Hvad 
Pokker  er  det  for  en  Grinen  og  Støjen  i  Barnekammeret?  Er 
Digteren  ikke  derinde?*) 

Præsten:  Ja  han  hopper  som  en  Skade  for  mine  uskyldige 
Børn.  Det  gør  han  hvert  Aar,  han  kommer  herud;  det  morer 
dem  usigeligt.  Ah,  dér  kommer  Bibliotekaren  over  Gaarden. 

Den  Tynde:  Ham  har  jeg  ikke  set  hele  Dagen. 

Præsten:  Nej,  han  har  været  ude  med  Skolelærerens  Søn; 
han  gør  ham  bekendt  med  Oehlenschlåger. 

(Skuespilleren  kommer). 

Skuespilleren:  Goddag  gamle  Tværdriver. 

Præsten:  Goddag,  min  Ven.  Sid  ned.  Hvordan  gik  Oplæs- 
ningen? 

Skuespilleren:  Jo,  de  var  meget  glade,  og  hør  —  det  dan- 
ner dem  ogsaa.  —  Tror  Du  ikke? 

Den  Tynde:  Sæt  Dig  nu  ned  og  lad  os  tale  gammelt.  (Tager 
Parykken  af  og  vil  snyde  Næsen  i  den,  men  griber  sig  i  det. 
Tager  Lommetørklædet  op,  snyder  Næsen  og  lægger  Lomme- 
tørklædet paa  Hovedet  og  Parykken  i  Lommen.  —  Alt  kommer 
igen  paa  rette  Sted). 

Skuespilleren:  Nej,  jeg  maa  hjem  paa  Kroen.  Jeg  er  be- 
gyndt at  læse  Engelsk,  og  jeg  maa  holde  mig  varm,  mens  Ly- 
sten er  der.  Men  noget  at  drikke  kunde  Du  vel  traktere  med; 
holder  Du  ikke  Kognak  eller  Portvin?  Jeg  er  saa  forbandet  tør 
i  Halsen  af  den  Læsen. 

Den  Tynde:  Ja  du  drikker  nok  ikke,  uden  at  Du  er  tør  i 
Halsen,  men  Du  er  nok  gemenlig  tør  i  Halsen. 

Skuespilleren:  Maa  jeg  bede  mig  fritagen  for  dine  evige 
Hentydninger.  Jeg  drikker  Fanden  gale  mig  ikke.  (Gaar  vred 
bort,  men  kommer  god  igen  næste  Morgen). 

Fra  samme  Tid  skriver  sig  et  Brudstykke  af  en 
Pjece,  som  Mantzius  ved  en  given  Lejlighed  havde 
skrevet: 


")  Ved  Digteren  menes  Hostrup,  ved  Bibliotekaren  Liebenberg. 

Den  Ekskommunicerede  eller  Omvendelsens  Frugter. 

Drama  i  1  Optog. 

Personerne: 
Et  Menneske. 
Jeg. 
En  Drønnert  (meget  velklædt). 

Scenen  forestiller  et  Værelse  hos  Jeg,  som  sidder  hensunken  i 

lige  saa  dybe  som  mørke  Tanker  i  Sofaen.  Af  og  til  høres  Spurve 

kvidre  udenfor  Altanvinduet. 

Jeg  (alene):  Hm!  Altsaa  saa  vidt  kom  det.  Kunstnersamfun- 
det, som  jeg  saa  op  til  i  min  tidligste  Ungdom,  som  jeg  tænkte 
mig  optaget  i  i  mine  lykkeligste  Drømme,  det  er  jeg  optaget  i 
—  det  vil  sige,  jeg  er  tvunget  ind  i  det  imod  deres  Vilje.  De 
anerkender  mig  ikke  som  Medbroder,  de  vil  ikke  spise  med 
mig!  Og  det  er  jo  ikke  blot  dem,  det  er  jo  næsten  alle,  jeg 
støder  bort  med  mine  aparte  pretentionsfulde  Domme.  Hvad  skal 
det  til?  Kan  jeg  ikke  holde  min  Kæft  saa  godt  som  andre?  Ja, 
jeg  skal  holde  Kæft;  men  tier  jeg  nu  pludselig  stille,  saa  tror 
de,  der  er  noget  under  det,  saa  tror  de,  at  jeg  taler  mere  med 
mine  journalistiske  og  literære  Bekendte  og  virker  imod  dem, 
saa  faar  jeg  Skyld  for  alle  Bladartikler.  —  Nej,  tale  maa  jeg, 
dels  derfor  og  dels  fordi  jeg  kan  vist  ikke  tie  stille.  Men  det 
maa  være  paa  en  anden  Maade,  det  maa  organiseres.  Lad  mig 
se,  naar  han  spørger  mig  om  det,  saa  siger  jeg:  ,Ja,  det  er 
ganske  udmærket!"  Og  naar  han  —  ja,  men  det  er  sandt,  han 
kan  jo  ikke  lide  det.  —  Nej,  saa  siger  jeg  —  ja,  men  Død  og 
Pine,  hans  Kone  er  nok  begejstret  for  det  —  ja  saa  siger  jeg, 
at  det  er  Løgn,  at  jeg  har  sagt  det,  og  til  hende  siger  jeg  — 
ja,  men  forleden  Dag  sagde  jeg  til  ham,  at  hun  —  o,  jeg  ulyk- 
kelige, hvorledes  skal  jeg  vinde  mine  Medborgeres  Agtelse!  (Ka- 
ster sig  fortvivlet  om  i  Sofaen). 

Mennesket  (kommer):  Goddag,  kære  Ven!  Hvad  Pokker 
fejler  Du?  Du  ser  jo  saa  fortabt  ud,  som  en  umage  Hanske. 

Jeg  (bliver  liggende):  Det  er  jeg  ogsaa;  men  jeg  har  selv 
forskyldt  det.  Som  Du  ser  mig  her,  ser  Du  mig  udstødt  af  det 
menneskelige  Samfund. 

Mennesket:  Føj  for  Satan!  Det  er  ikke  rart. 

Jeg:  Dai  saavel  som  andre  har  saa  tidt  bebrejdet  mig  min 
Fremfusenhed  og  mine  altfor  aabne  Udtalelser. 

Mennesket:  Ja,  Du  er  et  skrækkeligt  uforsigtigt  Menneske; 
Du  passer  aldrig  paa  din  Fandens  Mund. 

Jeg:   Aa  Du  er  sgu  ikke  et  Haar  bedre. 

Mennesket:  Men  jeg  er  ikke  afhængig  af  nogen  eller  no- 
get. Jeg  bryder  mig  Fanden  om  Folks  Vrøvl,  men  Du,  i  din 
Stilling! 

Jeg:  Ja,  det  er  Moralen!  Ja,  har  jeg  syndet,  saa  har  jeg  og- 
saa  bødet.  Hør  og  beklag  mig!  Nielsen  og  Overskou  har  sat  sig 
i  Spidsen  for  et  Middagsgilde  ved  Teatret  —  og  jeg  er  ude- 
lukket! 

Mennesket:  Ja,  det  er  da  snarere  af  det  umenneskelige 
Samfund. 

Jeg:  Maa  jeg  frabede  mig  slige  Ytringer  i  min  Stue.  Over- 
skou er  en  Mand,  der  ikke  blot  som  Digter  og  forhenværende 
Skuespiller,  ikke  blot  som  objektiv,  smagfuld  begavet  Selskabs- 
broder, men  ogsaa  ved  sin  Stilling,  som  min  Øvrighed,  og  hvis 
Indflydelse  paa  min  Stilling  har  Krav  paa  min  gode  Omtale. 

Mennesket:  Men  maa  jeg  spørge  — 

Jeg:  Og  Nielsen  er  en  Mand,  som  med  sit  mageløse  Organ 
og  aabne  Karakter  og  mageløse  Organ  og  Begejstring  for  al  god 
Mad  og  mageløse  Organ  — 

(Det  banker). 

Jeg:  Kom  ind! 

En  Drønnert  (tænkt  Hultmann):  Undskyld,  hvis  jeg  forstyr- 
rer Dem!  Ah,  Hr.  Menneske!  Jeg  kom  for  at  bede  Dem  om  en 
uhyre  Tjeneste.  Jeg  vilde  saa  rasende  gerne  bede  Dem  laane 
mig  For  10  Aar  siden;  det  er  et  mageløst  Stykke. 

Jeg  (afsides):  Hold  Dig  nu  stiv  min  Dreng.  (Højt:)  Ja,  det 
er  ypperligt,  mesterligt. 

Drønnerten:  Jeg  vilde  saa  uhyre  gerne  vide,  hvem  der  har 
skrevet  det;  det  er  saa  mageløs  interessant  at  vide. 

Mennesket:  Ja,  Død  og  Pine;  det  er  det  Allervigtigste  ved 
et  Kunstværk. 

Drønnerten:  Ja,  De  maa  forlade  mig,  i  de  Krese,  hvor  jeg 
bevæger  mig,  tager  vi  os  den  Frihed  at  sætte  Pris  derpaa. 

Mennesket:  Jeg  tror  det  gerne. 

Jeg:  De  maa  virkelig  undskylde,  men  jeg  kan  ikke  skaffe 

Otto  Zinck:  Erindringer  5 

Dem  det,  og  hvem  der  har  skrevet  det,  véd  jeg  ikke,  men  jeg 
skal  se  at  faa  det  at  vide;  det  vil  ogsaa  interessere  mig.  Det  er 
meget  interessant  (tørrer  Sveden  af  Panden). 

Drønnerten:  Tusind  Tak.  (Afsides:)  Hvor  han  er  elskvær- 
dig i  Dag. 

Mennesket:  Jeg  har  for  Resten  ladet  mig  sige,  at  det  er  af 
Vægteren  paa  Amalienborg. 

Drønnerten:  Jeg  véd  ikke,  hvad  der  giver  Dem  Anledning 
til,  hver  Gang  vi  er  sammen,  at  komme  med  Deres  Skoser  og 
ironiske  Uartigheder. 

Mennesket:  Jeg  véd  det  saamænd  heller  ikke,  uden  at  det 
skulde  komme  deraf,  uden  at  vi  aldrig  er  sammen,  uden  at  De 
er  med. 

Drønnerten  (dødbleg):  Ja,  De  undskylder,  at  jeg  forlader 
Dem,  til  De  faar  bedre  Selskab. 

Jeg  (følger  Drønnerten  til  Døren):  Jeg  beder  Dem  undskylde; 
det  gør  mig  ondt. 

Drønnerten  (gaar  med  et  højst  foragteligt  Blik  til  Mennesket). 

Mennesket:  Men  er  Du  rasende!  Beder  Du  det  Bæst  und- 
skylde, at  jeg  er  — 

Voltelen  var  i  Studenterkomedien  en  udmærket 
Kraft  og  ingen  har  i  Soldaierløjer,  selv  da  Stykket 
blev  opført  paa  det  kgl.  Teater,  kunnet  maale  sig 
med  ham  som  Magister  Glob;  det  var  en  helstøbt 
Fremstilling.  Han  skrev  ypperlige  Viser,  sammen 
med  mig  blandt  andre  „  Konferensraad  Wegener  den 
brave  osv."  og  Begyndelsen  til  „Det  er  overmaade 
smukt  osv."  Imellem  Vennerne  gik  han  under  Nav- 
net „Grisen".  Grunden  hertil  var,  at  han  ikke  kunde 
se  en  Bog  eller  noget  paa  Tryk,  uden  at  han  skulde 
have  fat  i  det  og  kigge  i  det,  og  da  han  var  meget 
nærsynet,  saa  kom  ofte  f.  Eks.  i  Læsestuen  i  Stu- 
denterforeningen hans  Næse  i  for  nær  Berøring  med 
de  paa  Læsestuebordet  spredte  Sager.    Han   havde 

som  Dreng  i  en  Sygdom  mistet  alt  sit  Haar  for  stedse, 

og  mødte  til   Eksariien  artium  med  Paryk.    Da  han 

med  Statsunderstøttelse  skulde  rejse  til  Syden  for  sit 

Helbreds   Skyld,  holdtes   et  Afskedsgilde   for   ham, 

og  til  dette  havde  Hostrup  skrevet  en  Sang,  hvori 

det  hed: 

I  Rom  vil  man  vurdere  dit  Værd, 
De  Skaldede  regerer  jo  der. 

I  et  Eksemplar  af  En  Spurv  i  Tranedans  skrev 
Hostrup  til  ham: 

Til  ham  det  fagre, 

Krogede  Væsen 

Med  Lokker,  som  flagre. 

Med  Kinder  saa  magre 

Og  den  evige  Kløe  i  Næsen. 

Til  ham,  som  troner 

Paa  Bogauktioner, 

Og  varsomt  søger 

I  skimlede  Bøger 

Sin  lækreste  Spise. 

Til  ham,  den  eneste. 

Den  aller  reneste 

Af  alle  Grise. 

Kort  til  min  Ven, 

Jacob  Voltelen! 

Billedet,  som  her  er  givet  af  ham,  var  korrekt. 
Han  var  en  lille  mager,  krumrygget,  nærsynet,  ung 
Mand  med  en  stor  Begavelse  og  et  livfuldt  Sind. 
Ved  det  Afskedsgilde  1852,  som  Vennerne  gjorde  for 
Hostrup,  da  han  med  Forchhammer  skulde  rejse  til 
Italien,  skrev  Hostrup,  idet  han  udmalede  alt,  hvad 

han  dernede  vilde  faa  at  se  og  derved  komme  til  at 
mindes  Vennerne  herhjemme: 

Og  naar  jeg  møder  i  Bondens  Dør  et  Svin  uden  Børster, 
Rørt  jeg  mindes  da  vil  Dig,  min  skaldede  Gris. 

Voltelen,  der  var  elsket  og  afholdt  som  faa,  døde 

1857   i   sin  Velgører    Fabrikant   Nobels    Hus.   Ved 

hans  Grav  ude  paa  reformert  Afdeling  af  Assistens 

Kirkegaard  blev  sunget  en  Sang  af  G.  Rode,  hvori 

det  hed: 

Ej  blev  han  af  Alder  hvid. 
Ak!  Den  Pryd  fik  ej  vor  Ven; 
Men  hans  Sjæl  har  ingen  Tid 
Anden  Farve  haft  end  den. 
Lys  og  ren  den  her  tog  Bo  — 
Lys  og  ren  gik  den  til  Ro. 

Kristian  Mantzius  boede  paa  en  Kvist  ved  Nør- 
revold, dér  lærte  jeg  ham  at  kende.  Altanværelset  er 
blevet  foreviget  i  et  stemningsfuldt  lille  Billede  af 
hans  Ven,  Maleren  Carl  Bloch,  hvor  Mantzius  i 
Slobrok  og  med  lang  Pibe  staar  og  ser  ud  over 
Volden.  Til  højre  staar  den  perlemalede  Pult,  der 
havde  tilhørt  Poul  Møller,  og  paa  den  en  lille  Gibs- 
buste  af  Dr.  Ryge,  medens  Juels  bekendte  Kobber- 
stik af  Michael  Rosing  hænger  paa  Væggen  over  den. 
Ved  Siden  af  Pulten  stod  en  Bogreol  og  paa  den 
modsatte  Væg  var  der  en  grøntbetrukken  Sofa  med 
Bord.  Foruden  dette  Værelse  fandtes  et  Rum  ved 
Siden  under  Taget,  hvor  Seng,  Klædeskab  m.  m. 
fandtes.  Heroppe  samledes  vi,  en  mindre  Kres  af 
Vennerne,  hver  Store-Bededagsaften,  naar  Klokkerne 


ringede  og  Folk  i  deres  bedste  Puds  spadserede  paa 
Volden;  vi  nød  vore  medbragte  Hvedetvebakker, 
medens  Mantzius's  frugale  Madskab  leverede  Resten, 
og  ved  et  højt  Glas  Punsch  fik  vi  os  en  hyggelig 
Passiar  og  en  Pibe  Tobak;  Cigarer  var  sjældne. 

Vi,  som  havde  sluttet  os  til  ham  og  efterhaanden 
lært  hans  mange  gode 
Sider  at  kende,  som  og- 
saa  hans  svage,  satte  Pris 
paa  ham.  Hans  Værd 
som  Kammerat  var  prø- 
vet af  os  alle,  ligesom 
hans  Trofasthed  og  Sand- 
hedskærlighed. Den  sid- 
ste bragte  ham  ikke  sjæl- 
dent til  ubesindige  Skridt, 
som  i  Reglen  sved  til 
ham  selv.  Han  besad 
noget  af  Satirikerens 
Trang  til  at  faa  Latteren 
paa  sin  Side.  Han  var  en  farlig  Modstander  i  Disput, 
da  han  ved  sin  slagfærdige  Replik,  sit  Vid  og  Evnen 
til  at  parodiere  som  oftest  beholdt  Overtaget.  Folk, 
som  han  havde  faaet  et  Horn  i  Siden  paa,  kunde 
han  ofte  uden  Anledning  være  slem  imod.  Af  Hjerte 
var  han  Godheden  selv,  blød  som  et  Barn  og  efter 
ringe  Evne  hjælpsom  imod  Fattigfolk.  Havde  han 
ingen  Ting  i  sin  egen  Portemonnæ,  undsaa  han  sig 
ikke  for  at  henvende  sig  til  andre  om  et  Bidrag  til 
en  eller  anden  Trængende,  og  senere  virkede  han 


Kr.  Mantzius. 

ved  sine  Oplæsninger  ikke  saa  lidt  i  Velgørenhedens 
Tjeneste.  Han  holdt  af  at  nyde  Livet,  men  kendte 
ikke  til  Økonomi.  Han  var  en  god  Søn  ligeoverfor 
sine  hæderlige  gamle  Forældre  og  ligeoverfor  sine 
Søskende  en  god  Broder. 

Mantzius's  nære  Venskabsforhold  til  Hostrup  — 
de  havde  allerede  i  Skolen  været  Venner  og  blev 
Studenter  sammen  —  viste  sig  i  dennes  mange  utrykte 
Viser  og  Sange  til  ham,  ligesom  han  var  en  virksom 
Medarbejder  i  saa  godt  som  alle  Hostrups  Stykker, 
der  blev  opførte  i  Studenterforeningen,  og  i  hvilke 
han  som  Skuespiller  virkede  med  Glans.  I  disse  har 
han  under  Indstuderingen  paa  Prøverne  i  den  gamle 
Sal  i  Boldhusgade  ved  sine  mange  komiske  Indfald 
beriget  Teksten  i  høj  Grad;  og  hans  Tilføjelser  blev 
alle  adopterede  af  Hostrup  med  Begejstring.  I  et 
Brev  fra  Fyrrerne  skriver  Hostrup  til  ham  i  Anled- 
ning af  Genboerne:  „Men  Genboerne  tilhører  egent- 
lig Dig  mere  end  mig".  Paa  et  Eksemplar  af  sine 
samlede  Skrifter,  som  Hostrup  sendte  ham  paa  hans 
Fødselsdag  den  4de  Nov.  1863,  skrev  han: 

En  Flok  fremtræder 

Af  mine  Børn, 

I  gule  Klæder 

Og  banker  paa  Døren 

Hos  ham,  der  saa'  dem 

I  Vuggen  ligge, 

Og  snildt  dem  vasked' 

Og  op  dem  flasked' 

Med  stærke  Drikke. 

Gratulerer!  ^    „ 

Faa  har  virket  saa  meget  for  Studenterforeningen 
som  Mantzius  til  Trods  for  hans  hyppige  Fravæ- 
relser fra  København  som  Skuespiller  og  især  som 
Oplæser  saavel  af  alvorlige  som  humoristiske  Ting. 
Da  han  i  Efteraaret  1847  drog  til  Norge,  samledes 
hans  Venner  en  Aften  ved  et  Gilde  for  ham  hos 
Lars  Mathiesen;  Hostrup  havde  skrevet  en  Vise  til 
den  Aften,  og  i  den  hed  det: 

Og  vi  vil  takke  ham  saa  grumme  pænt 
For  al  hans  Dadera,  :|:  dadera,  :|:  dadada! 
Fordi  han  gjorde  sig  af  os  fortjent, 
Og  sang  for  os  —  og  for  det  tredie 
Hjalp  os  med  vor  Komedie, 

Komedien,  der  sigtedes  til,  var  En  Spurv  i  Trane- 
dans, hvori  Mantzius  havde  spillet  Konsul  Varbjerg 
ganske  fortræffeligt. 

Hostrups  Bekendtskab  gjorde  jeg  ved  Prøverne 
paa  En  Spurv  i  Tranedans  i  Begyndelsen  af  Aaret 
1846;  jeg  spillede  Skomager  Tokkerup  og  varetog 
tillige  Regissør-Forretningerne.  Hostrup  var  meget 
tilbageholdende  og  genert  af  sig,  især  naar  han  var 
sammen  med  mange,  og  sad  ved  Soldene  helst  ube- 
mærket i  sin  lille  Kres.  Han  har  næppe  nogensinde 
holdt  en  Tale  i  Studenterforeningen,  men  i  vor  lille 
Kres  kunde  han  være  overgiven  og  kaad  som  en 
Dreng,  og  hans  store,  klare  Øjne,  der  fuldstændig 
beherskede  hans  ungdommelige  Ansigt,  straalede  af 
Glæde.  Som  Student  var  han  tidlig  bleven  forlovet 
med  Kr.  Mantzius's  Søster   Henriette,  til  hvem  han 

fra  Regensen  skrev  flere  af  sine  Ungdomsdigte,  blandt 
andre  Frøkenens  Pris,  Nytaarsvers  i  2  Akter,  der 
sluttede  saaledes: 

Min  Mening  med  denne  hele  Kommers 

Er  let  at  gætte, 
Det  skulde  agere  et  Nytaarsvers 

Til  Jette. 
Men  Tiden  er  knap  paa  mit  lille  Gemak 

Og  Tankerne  slette. 
Og  derfor  det  blev  kun  en  udtværet  Snak 

Om  Jette. 
Og  dog  kan  maaske  hvad  jeg  nedskrev  med  II 

(Skønt  ikke  med  Rette) 
Fremkalde  et  øjeblikkeligt  Smil 

Hos  Jette. 

5  Aar  efter  at  han  var  bleven  Kandidat,  holdt  han 
Bryllup  med  hende  -r-  de  havde  været  forlovede 
/?  V  henved   en   Snes  Aar  —   og  flyttede   ind  i  en  lille 

9^  /IsuL  d^f^    Stueetages-Lejlighed    paa    Blegdamsvejen,    hvor    jeg 
J^M.( ^h: ^^^:  ,  nogle  Gange  besøgte  dem.  Men  Døden  havde  alle- 
'"^tjl^^^A*^      rede  mærket  hende,   Ægteskabet  varede  kun   kort, 
(r^^  f*^^^^-<nr^  —      og  i  dets  første  Aar  blev  hun  bortrevet  af  den  Syg- 
x/^jW^/We^^/    dom,  som  længe  havde  tæret  paa  hendes  Kræfter. 
"    "^^       Ifj         Mantzius  flyttede  efter  hendes  Død  ud  til  sin  Ven 
og  blev  hos  ham,  til  han  drog  bort  derfra,  for  at  bo 
sammen  med  sin  Moder  og  sine  to  Søstre,  først  paa 
Svanemosegaard,  saa  paa  Rolighed  og  derefter  paa 
Mariendal  og  Blaagaardsvejen.    Her  samlede  han, 
særlig  paa  de  førstnævnte  Steder,  af  og  til  en  Kres  af 
Venner  og  unge  Veninder  og  arrangerede  smaa  Bal- 
er,  hvortil  han  skrev  Balvers,  Kotillonsdeviser  og 

selv  tog  Del  i  Dansen  som  den  ivrigste  Balkavaler. 
Da  Hostrup  1852  skulde  tiltræde  en  Udenlandsrejse, 
havde  Voltelen  og  jeg  arrangeret  et  Afskedsgilde  hos 
Restauratør  Bechmann.  Det  indlededes  med  en  Fest- 
kantate af  Voltelen,  hvori  flere  af  Figurerne  fra  Ho- 
strups Stykker  optraadte;  ~ -^ 
den  var  holdt  i  komisk 
Parodistil  og  gjorde  stor 
Lykke. 

Sidste  Gang  jeg  saa 
Hostrup  var  en  For- 
middag i  1892  paa  Folke- 
teatret ved  en  Prøve  paa 
hans  Søns  Helge  Ho- 
strups Stykke  En  Storm 
i  et  Glas  Vand.  Han 
var  ledsaget  af  sin  Hu- 
stru, og  hans  Syn  var 
saa   svagt,   at   han   kun  ^-  "o^trup. 

kendte  mig  igen  paa  min  Stemme;  han  døde,  inden 
Stykket  naaede  frem  til  Opførelse. 

Christian  Molt  Wengel  gik  som  Barn  i  Her- 
lufsholms Skole  sammen  med  mig,  men  forlod  Sko- 
len tidlig  og  blev  Student  fra  Roskilde  1840;  i  Stu- 
denteraarene  sluttede  han  et  varmt  Venskab  med  sin 
jævnaldrende  Kontubernal  Carl  Frederik  Høegh- 
Guld  berg;  de  boede  flere  Aar  sammen  i  Gothers- 
gade 332.  Hvor  forskellige  de  end  var  i  Ydre  som 
i  Indre,  dannede  de  maaske  netop  ved  at  supplere 
hinanden    en   Enhed,   som  om   de  havde  været   et 

Ægtepar.  I  deres  fælles  Husholdning  var  det  Wen- 
gel,  der  var  Manden,  Guldberg,  der  var  Konen;  det 
var  dog  aabenlyst  for  os  alle,  at  Manden  stod  under 
Tøflen.  Wengel  var  allerede  optraadt  som  Smede- 
svenden Lars,  da  Genboerne  gik  første  Gang.  1847 
^^^^^^  dukkede  han  først  rigtig 

^^H^|H^  op  ved  at  skrive  den  i 

^^^^^^^^^^L  sin  Tid  populære  Gade- 

^^^^^^■k  vise  Toldbodrotten,  som 

^^£*    ^Ib  ^^"  ^^^^  foredrog  i  Stu- 

f-  W|^  denterforeningen.     Han 

spillede  ogsaa  flere  Rol- 
ler i  Studenterkomedi- 
erne og  var  navnlig  flink 
i  Bonderoller,  f.  Eks. 
Jørgen  i  Feriegæsterne 
Mads  i  Soldaterløjer  o. 
fl.  a.  Han  mødte  til  Sta- 
dighed i  Foreningen,  hvor 
han  følte  sig  som  hjemme.  Der  var  noget  Roligt  og 
Hyggeligt  ved  ham,  som  straks  fængslede.  Han  besad 
et  tørt  Lune,  som  blandt  andet  kom  frem,  naar  han 
ved  den  aarlige  Auktion  over  Skuffedariet  fungerede 
som  Auktionarius.  Forøvrigt  var  han  meget  lidt  frem- 
trædende, og  optraadte  aldrig  ved  Gilderne  som  Taler, 
men  i  Foreningsanliggender  var  han  altid  et  virksomt 
Medlem. 

Hans  første  dramatiske  Arbejde  Kusine  Lotte  blev 
første  Gang  opført  ved  en  Familiefest  i  hans  Hjem 
paa   Apoteket   i    Ringsted,    hvor  jeg  spillede    med; 


c.  Molt  Wengel. 

senere  kom  det  til  Opførelse  i  Boldhusgades  Sal  og 
endte  paa  Privatteatrene.  Foruden  dette  Stykke  skrev 
han  flere  Smaating  for  Foreningen  og  et  større 
Stykke,  Plader,  som  blev  opført  af  Studenterforenin- 
gens Aktører.  Den  egentlige  Studenterkomedies  Egen- 
skaber var  saa  godt  som  slet  ikke  repræsenterede 
i  Wengels  Stykker;  den  overgivne  Kaadhed  og  de 
hensynsløse  Hentydninger  til  Øjeblikkets  Forhold  og 
Personer  var  ikke  de  Midler,  hvormed  han  virkede 
paa  sit  Publikum.  Wengels  personlige  Elskværdighed 
var  forbunden  med  saa  megen  Ærlighed,  Paalidelig- 
hed  og  Sandhed,  at  hans  Stykker  uvilkaarligt  fik  et 
ligeligt  Præg  deraf.  Han  var  Foreningens  Arrangør 
fremfor  nogen,  og  skulde  noget  sættes  i  Værk  til 
Fordel  for  den  nye  Studenterforeningsbygning,  lagde 
han  Ryg  til.  Han  vilde  helst  være  fri  for  andres 
Besyv  og  Raad,  men  selv  i  Ro  gaa  og  pusle  med 
det  altsammen. 

En  Dag  i  Mai  1854,  da  han  og  Høegh-Guldberg 
var  tagne  ud  i  Dyrehaven,  opdagede  de  et  lille 
Bondehus  lige  uden  for  Gærdet,  ikke  langt  fra 
Kongekilden.  Det  laa  med  tilliggende  Jordlod  paa 
Skraaningen  ned  imod  Ordrup  Mose,  med  fri  Udsigt 
over  Mosen  til  Ordrup  Krat.  Straks  slog  den  Tanke 
ned  i  dem,  at  det  vilde  være  noget  for  dem  og,  efter 
en  kort  Forhandling  med  Konen  i  Huset  lejede  de 
3  Stuer  i  det  med  Haven  for  Sommeren.  Konen  hed 
Bolette,  Manden  var  Arbejdsmand  paa  Mosen,  forøv- 
rigt Tækkemand  om  Vinteren.  Wengel  og  Guldberg 
flyttede  straks  derud,  og  Haven  blev  i  kort  Tid  un- 

der  Wengels  kyndige  Behandling  ukendelig  fra  før. 
Han  fandt  ydermere  et  Kildevæld,  som  han  med 
stor  Omhu  fik  omdannet  til  en  kølig  rindende  Kilde; 
det  var  hans  bedste  Glæde  at  pusle  i  den  lille 
Have. 

Den  første  Søndag  mødte  en  Del  af  Vennerne 
derude,  og  vi  døbte  Huset  Krukken.  I  Juni  Maa- 
ned  stod  her  et  solent  Gilde  for  Krukkens  Beboere, 
der  imidlertid  var  blevne  forøgede  med  Kancellist 
Winge,  en  fælles  Ven,  som  dog  kort  efter  blev  ud- 
nævnt til  Byfoged  i  Kalundborg,  og  overlod  sin  Tre- 
diepart  af  Krukken  til  en  anden  fælles  Ven  cand.  jur. 
C.  F.  Ricard,  der  hørte  med  til  Kresen.  Richardt 
skrev  en  Kantate  i  Anledning  af  Festen,  Heise  kom- 
ponerede Musiken:  et  Melodrama,  en  Duet  og  en 
Romance,  og  jeg  havde  lavet  et  Indledningskor,  hvori 
det  hed: 

Det  gælder  dem,  de  kække  Kolonister 
Som  gik  i  Skoven  ud  paa  Eventyr, 
Det  gælder  dem,  de  gæve  Kancellister, 
Som  trodsed'  Naboskab  med  vilde  Dyr, 
Som  trodsed'  „Bakken"s  vilde  Indianer, 
Som  trodsed'  ham,  der  tørster  efter  Blaar, 
Dem  gælder  det;  for  dem  vi  hejse  Faner, 
For  dem  vi  Glædens  store  Tromme  slaar. 

Romance.  (Mosekonen  synger): 

I  Skovens  Krans  Her  er  saa  tyst, 

Bo'r  jeg  og  bygger,  Frøen  kun  klukker 

I  Maanens  Glans  Med  dæmpet  Røst, 

Engen  jeg  smykker  Sivet  sig  vugger. 

Til  Elverdans,  Fra  Skovens  Bryst 

Mjøden  jeg  brygger.  Sagte  det  sukker. 

I  Melodramet  siger  Mosemanden: 
I  denne  Hytte  bygger  trende  Sværmere, 
Og  jeg  vil  være  deres  tro  Beskærmere. 
Og  Eders  Hytte  vorde  skal  et  Under 
Omkranset  af  en  Hær  af  Moskedonner, 
Og  Brombærranken  skal  i  rige  Folder 
Omvifte  Eders  Pander,  naar  I  solder. 

Derude  mødtes  vi  om  Søndagen  i  flere  Somre  og 
tilbragte  mange  fornøjelige  Timer.  Som  oftest  var  der 
en  Kvartet  eller  endog  en  dobbelt  Kvartet  med,  som 
holdt  ud  til  den  lyse  Morgen.  I  saa  Fald  lavede  Bo- 
lette Natteleje  til  os  paa  de  utroligste  Steder.  Tække- 
manden havde  malet  Stuerne  med  Okkerfarve,  hvori 
de  endnu  præsentere  sig,  og  Universalgeniet  van 
Deurs,  primo  Bas  i  Kvartetten,  havde  ydermere  deko- 
reret den  store  Hjørnestue  med  en  Frise,  der  inde- 
holdt Illustrationer  til  Prins  Ferdibrandts  Vise,  som 
Helms  skrev  1853  i  Anledning  af  Arveprins  Ferdinands 
Protest  imod  Fællesforfatningen  og  til  Visen  „Det  er 
overmaade  smukt".  Krukken  har  som  saa  mange  andre 
nu  faaet  sig  et  andet  Navn,  nemlig  Studenterkilden, 
men  ser  indvendig  ud  som  for  50  Aar  siden;  jeg 
var  derude  paa  dens  50-aarige  Jubilæumsdag. 

Wengel  døde  forholdsvis  ung  1859  af  Tyfus.  Ved 
hans  Jordefærd  i  Ringsted  havde  Vennerne  givet 
Møde.  En  Dobbeltkvartet  afsang  en  stemningsfuld 
Sang  af  Chr.  Richardt,  hvor  han  i  sidste  Vers  sig- 
tede til  Wengels  Yndlingsopholdssted  med  Ordene: 

Kilden  i  det  tavse  Krat 

Den  synger  nu  ved  Dag  og  Nat 

Vemodelig  Dit  Minde. 

Wengel  har  efterladt  sig  et  synligt  Minde  i  Stu- 
denterforeningen, nemlig  Grisen.  Han  fik  den  lavet 
af  brændt  Ler  hos  en  Pottemager  i  Ringsted,  for 
ved  den  at  gøre  Indsamling  til  den  nye  Bygning,  og 
ved  Sold  gik  Grisen  altid  rundt.  Senere  blev  den 
støbt  i  Bronce  og  anbragt  i  den  nye  Bygning  paa 
den  1ste  Trappeafsats.  Efter  Wengels  Bortgang  over- 
tog Knud  Valløe  Bestillingen  som  Grisefar.  Ved  sin 
Død  testamenterede  Wengel  Indtægten  af  sine  efter- 
ladte Skrifter  til  Foreningen. 

Carl  Høegh-Guldberg,  der  var  en  Sønnesøn  af 
den  bekendte  Statsminister,  var  et  sjældent  virksomt 
og  trofast  Medlem  saavel  af  Studenterforeningen  som 
af  Studenter-Sangforeningen;  i  en  Aarrække  indtog 
han  en  meget  fremskudt  Stilling  i  dem  begge  og 
bidrog  i  høj  Grad  til  at  knytte  de  to  Foreninger 
nærmere  sammen.  Stille  i  sin  Optræden  og  rolig, 
men  bestemt  i  sin  Færd  var  han,  skønt  han  aldrig 
optraadte  som  Taler,  dog  den,  der,  naar  det  kom  til 
Stykket,  ledede  alt  ved  paakommende  festlige  Lej- 
ligheder, som  Koncerter,  Ture  og  lignende.  I  Minde- 
blade for  Studenter-Sangforeningen  er  han  omtalt 
paa  følgende  smukke  Maade:  „Er  der,  for  at  bruge 
et  mytologisk  Billede,  nogen,  der  som  Balder  har 
været  Baandet,  der  sammenknyttede  Valhallas  Krans, 
saa  var  det  den  stille,  hvidhaarede,  hyggelige  Guld- 
berg. Ud  fra  hele  Skikkelsen  lyste  paa  en  Gang 
Hjertensgodheden,  der  uvilkaarlig  skaffede  ham  alle 
til  Venner,  og  det  mest  barnligglade  Studenterlune, 
der  holdt  ham  ung,  trods  nogen  af  de  Yngste,  og  fik 

ham  til  at  blive  det  levende  Bindeled  mellem  de  to 
Slægter,  han  i  sin  lange  Sangforeningsvirksomhed 
kom  til  at  leve  sammen  med.  Han  kunde  blive  over- 
given og  kaad,  men  aldrig  støjende  eller  raa." 

Efter  Wengels  Død  flyttede  han  sammen  med  sin 
Søster  Enkefru  Munck,  og  her  samledes  vi  regelmæs- 
sigt paa  hans  Fød- 
selsdag. Dervarhans 
gamle  Skolekamme- 
rat Dr.  Engelsted, 
Statsraads-Sekretær 
Kofoed ,  gift  med 
hans  Niece,  Ploug, 
Vilhelm  Rode,  Chri- 
stian Richardt,  Kvar- 
tetten, jeg  og  flere. 
Mantzius  havde  døbt 
ham  „den  moralske 
Bismer,"  medens  Ri- 
chardt i  en  Vise  til 
hans  70  Aars  Fød- 
selsdag træffende 
kaldte  ham  „Gehejmeraaden".  Han  var  en  stor  Kraft 
i  Studenterkomedierne  og  glimrede  allerede  1846  som 
Konsulinde  Varbjerg  i  En  Spurv  i  Tranedans,  lige- 
ledes som  Frøkenen  i  Intrigerne  og  særlig  som  Præ- 
stekonen Mad.  Jensen  i  Deklarationen.  Da  dette  Stykke 
skulde  op  paa  det  kgl.  Teater  ytrede  Fru  Sødring: 
,Jeg  vilde  ønske,  at  jeg  kunde  spille  den  Rolle  som 
Guldberg."    Han  var  min  stadige   Kompagnon,  naar 


Kvartetten. 

(Chr.  Lund,  Tolderlund,  Christopher  Møller  og 

Høegh-Guldberg.) 

vi  Lørdag  Aften  sang  vore  Viser  ved  Soldene.  Han 
døde  1886  som  Underdirektør  ved  Købstædernes 
Brandforsikring. 

Johannes  Helms  gik  som  Rus  frivillig  med  i 
den  første  slesvigske  Krig  og  vendte  tilbage  som 
Sergent  og  Dannebrogsmand.  Fra  den  Tid  blev  hans 
Navn  kendt  i  Foreningen,  og  han  opnaaede  snart  en 
stor  Popularitet  ved  sine  fortræffelige  Viser,  mere 
eller  mindre  aktuelle  og  politiske,  som:  „Jeg  har 
været  til  Middag  hos  Kongen  idag",  „Kejseren  sa' 
engang  for  Sjov",  „Tolleristens  Vise",  „En  svensk 
Konstabel  fra  Sverig",  „Prins  Ferdibrandts  Vise"  o. 
fl.  a.  De  var  ofte  skrevne  i  Bondedialekt,  og  blev 
foredragne  mesterligt  af  ham  selv.  Han  var  ikke 
Taler  ex  professo,  men  en  umiddelbar  Friskhed  gen- 
nemstrømmede hans  Ord,  og  hans  ofte  pudsige  Ind- 
fald fik  hans  Tilhørere  til  at  le.  Til  Trods  for  hans 
hvide  Haar  satte  hans  ungdomsfriske  Humør  lige  til 
det  Sidste  Liv  i  hans  Omgivelser  nede  i  Foreningen, 
som  han  elskede,  og  hvor  han  var  afholdt  som  faa. 

Vilhelm  Rode,  der  var  et  Pragteksemplar  af  en 
Datidens  Student,  var  i  det  Hele  Legemliggørelsen  af 
alle  de  gode  Egenskaber,  som  kunde  findes  hos  en 
ung  dannet  Mand.  Helms  gav  ham  en  Gang  følgende 
Skudsmaal:  „Frisk  som  en  Jomfru,  varm  i  sit  Hjerte, 
bly  i  sit  Sind,  med  Ild  paa  sin  Læbe."  Hans  Popu- 
laritet i  Studenterforeningen  er  aldrig  bleven  over- 
truffet af  nogen,  og  han  besad  en  meget  stor  Ind- 
flydelse paa  Medlemmerne,  naar  han  optraadte.  Han 
blev  gentagne  Gange  valgt  til   Senior  og  ofte   paa 

vanskelige  Tider,  som  f.  Eks.  da  Frederik  VII  var 
død;  samme  Aar  blev  jeg  hans  Kollega  i  Senio- 
ratet.- Han  var  selvskrevent  Medlem,  naar  der  ned- 
sattes en  Komité  for  at  forhandle  vigtige  og  alvorlige 
Anliggender,  som  ogsaa  naar  lystige  Foretagender 
forberedtes.  Hostrup  skrev  til  Vennen  Nicolaysen  i 
Norge;  „Et  nyt  stort  Lys  har  Foreningen  faaet  i 
Vilhelm  Rode".  Som  Taler  rev  han  altid  Tilhørerne 
med  sig  og  var  derfor  en  farlig  Modstander  paa  Ge- 
neralforsamlinger. Ogsaa  som  Visedigter  var  han 
nogle  Aar  meget  produktiv;  blandt  hans  Viser,  der 
mindede  meget  om  Helms's,  husker  jeg  navnlig  Visen 
om  Landmandsmødet  1852:  ,Ja  Kors  i  Jan  det  var 
en  Herlighed  paa  det  Lav  o.  fr.",  som  han  skrev 
Aaret  efter,  at  han  var  bleven  Student,  Visen  om 
Bonden  som  „hverken  holder  af  Professorer  eller 
Levebrødsmænd,"  saaledes  som  Bondevennernes  Stik- 
ord dengang  lød  efter  I.  A.  Hansens  Recept.  Tidt 
mødte  han  Lørdag  Aften  med  en  aktuel  Vise,  som 
han  selv  foredrog,  medens  Omkvædet  blev  istemt  af 
alle  Tilstedevævende.  Han  var  den  personlige  Elsk- 
værdighed, frisk,  aaben,  naturlig  og  trofast  mod  sine 
Venner. 

Christian  Richardt  var  allerede  i  sit  Rusaar  en 
virksom  Forenings  -  Poet  og  vandt  snart  Popula- 
ritet. Hans  store  musikalske  Sans  gjorde,  at  han 
i  Studenter-Sangforeningen  som  Tekstforfatter  indtog 
en  fremragende  Plads;  alt  fra  hans  Haand  var  sang- 
bart og  lagt  til  Rette  for  Sangerne.  Han  var  en  tro- 
fast Ven  af  Foreningen  og  har  ikke  blot  ydet  den 

Otto  Zinck  :  Erindringer  6 

værdifulde  Tjenester  ved  sine  fortrinlige  Viser  og 
Kantater,  men  tilkaldtes  altid  som  Raadgiver  i  enhver 
vigtig  Sag.  Naar  vi  andre  da  sad  om  Bordet  i  Se- 
nioratsværelset,  gav  han  med  en  vis  beskeden  skælmsk 
Godmodighed  sit  Bidrag,  spadserende  frem  og  tilbage 
paa  Gulvet.  Til  Trods  for  hans  store  Produktivitet 
arbejdede  han  meget  langsomt,  og  ingen  var  strengere 
Dommer  over  hans  Arbejder  end  han  selv.  Den 
eneste  Studenterkomedie,  han  skrev,  var  Deklara- 
tionen, hvis  Slutning  Hostrup  hjalp  ham  med.  Da 
han  skulde  være  Bestyrer  af  Folkehøjskolen  i  Greve, 
skrev  Ploug  i  en  Sang  ved  Gildet  for  ham  i  For- 
eningen: 

Nu  Tak  for  alt,  hvad  fra  dig  kom. 
Det  Mindre  med  det  Større, 
Dit  Alvorsord,  din  modne  Dom, 
Din  Skæmt,  den  lette  tørre, 
Din  Trofasthed  foruden  Brist, 
Dit  Brodersind  mod  mange. 
Men  allerførst  og  allersidst 
Dog  Tak  for  dine  Sange. 

Af  andre  Medlemmer,  som  hver  i  sin  Tid  har 
virket  for  Foreningslivet,  maa  nævnes  nuværende 
Gehejmekonferensraad  C.  F.  Ricard,  der  tillige  var 
ivrigt  Studenter-Sangforeningsmedlem,  og  nuværende 
Formand  i  Landstinget,  Konferensraad  H.  N.  Han- 
sen. De  var  begge  afbildede  paa  den  berømte  Frise 
af  Flytningen  fra  Boldhusgade  til  Gammelholm,  toga- 
klædte  med  Lovens  Tavler.  Endvidere  Schøn- 
heyder  van  Deurs,  der  døde  som  Landstings- 
sekretær;  han  var  en  ypperlig  Tegner  og  har  blandt 

andet  tegnet  med  paa  Frisen  og  leveret  morsomme 
Karnevalsbilleder.  Han  var  Medlem  af  Kvartetten. 
Peter  Heise  blev  tidlig  Dirigent  i  Sangforeningen, 
som  skylder  ham  flere  af  sine  populæreste  Sange. 
Da  han  i  1858  drog  til  Sorø,  holdtes  deret  Afskeds-, 
gilde  for  ham  i  Foreningen,  og  til  dette  havde  Chr. 
Richardt  skrevet  en  Sang,  hvori  det  hed: 

Og  skriv  os  saa  et  Sangspil, 

Helt  frydeligt, 

Thi  saadant  er  der  Trang  til 

Betydeligt  — 

Ja,  slaa  kun  dine  Strenge 

Med  Klem  og  Fynd, 

Men  slaa  ej  dine  Drenge, 

Thi  det  var  Synd. 

En  anden  betydelig  Kraft  i  Studenterforeningen 
var  Knud  Vallø e,  som  navnlig  blandt  de  Unge  var 
meget  yndet.  Han  besad  et  ungdommeligt  Lune  og 
et  glimrende  Humør.  Han  var  Taler,  Visedigter  og 
Foredragsholder,  altid  underholdende  og  morsom.  Han 
var  en  Mester  i  at  kopiere  den  Grundtvigianske  Jargon. 

Naar  jeg  tænker  tilbage  paa  Aarene  1846 — 1868, 
det  Tidsrum,  hvor  jeg  færdedes  som  virksomt  Med- 
lem i  Foreningen,  maa  jeg  blandt  dem,  som  tog  Del 
i  Livet  deroppe,  særlig  nævne  Christian  Julius 
Hansen,  almindeligvis  kaldet  Kammermusiken.  Uden 
at  være  Student  var  han  allerede  paa  General- 
forsamlingen 1847  valgt  til  overordentligt  Medlem 
af  Studenterforeningen  som  Tak  for  den  store  Hjælp, 
han  havde  ydet  Foreningen  ved  mange  Lejligheder, 
og  han  virkede  til  sin  Død  1875  med  en  enestaaende 

Iver  saavel  i  Sangforeningen  som  i  Studenterforenin- 
gen. Han  var  en  fordringsfri  og  velvillig  Mand,  en 
ægte  Kunstnernatur,  der  ikke  blot  kunde  skrive 
smukke  Sange  („Dejlige  Øresund"),  men  ligesom 
rystede  Musik  ud  af  Ærmerne.  Han  arrangerede  og 
komponerede  Musik  til  Hostrups  og  de  fleste  andre 
Studenterkomedier,  Karnevalsoperaer  (La  Masacrata, 
Kong  Rosmer),  Balletter  osv.,  og  skrev  endnu  kort 
før  sin  Død  Musiken  til  En  Søndag  paa  Alperne. 
Han  besad  et  glimrende  og  smittende  Humør  („Ulien 
dullen  dof"),  og  hans  Ansigt  var,  naar  han  dirigerede, 
altid  i  levende  Bevægelse  og  fuldt  af  Skælmeri.  Det 
vilde  have  været  vanskeligt  at  finde  en  Personlighed, 
der  var  i  større  Overensstemmelse  med  det  Bedste 
i  Studenterlivet  end  Kammermusiken,  skønt  han  ikke 
selv  var  Student.  Har  Sangforeningen  lagt  Liv  og 
Humør  for  Dagen  i  sin  Sang,  saa  skyldtes  det  ham 
som  Dirigent.  Skønt  „Kommers"  stod  paa  hans  Dags- 
orden, kunde  han  holde  streng  Disciplin.  Følgende 
lille  Epistel  til  mig  karakteriserer  ham  godt.  Vi  skulde 
have  Sangprøve  paa  Soldaterløjer,  og  i  den  Anled- 
ning skrev  han  mig  følgende  til: 

Kære  Ven! 
Hvis  Banden  vil  tørre  Benene  godt  af,  maa  den  have  Lov 
til  at  komme  hos  mig  imorgen   Formiddag  Kl.  I2V2,  saa  skal 
jeg  tyre  dem  igennem,  saa  godt  jeg  kan. 

D.  10  Novbr.  1847.  Din  C.  Hansen. 

Det  var  hans  Stilling  i  Studenterforeningen,  der 
bragte  ham  i  Forbindelse  med  Frederik  VII  og  Grev- 
inde  Danner.    I   Anledning  af  Kongens    Fødselsdag 

1848  havde  Hostrup  skrevet  den  lille  Pjece  En 
Scene  i  Nyboder,  der  paa  Frederiksborg  blev  spillet 
af  Kr.  Mantzius  og  kgl.  Skuespiller  Peter  Knudsen, 
og  som  Akkompagnatør  til  Sangene  fik  de  Hansen 
med.  Baade  Frederik  VII  og  Grevinden  fandt  Behag 
i  hans  livlige  Væsen  og  knyttede  ham  til  deres  snæv- 
rere Hofkres. 

Naar  Kammermusiken  paa  Udflugter  og  større 
Ture,  som  Sangforeningen  gjorde,  førte  Taktstokken, 
passede  han  paa  som  en  Smed,  og  jo  flere  Bevæ- 
gelser og  Trækninger,  han  gjorde  med  sit  Ansigt, 
desto  sikrere  var  vi  paa,  at  alt  gik,  som  det  skulde. 
Han  kunde  bruse  op,  naar  „en  eller  anden  Herre 
sang  i  P-Dur",  som  han  kaldte  det,  og  kunde  da 
uden  Personsanseelse  bruge  grove  Ord,  men  kort 
efter  var  disse  glemte  i  lutter  Gemytlighed.  Han 
elskede  Studenterne  og  har  tidt  fortalt  mig,  at  han 
ansaa  det  for  en  stor  Lykke,  at  han  var  kommen  i 
Forbindelse  med  dem.  Han  var  som  en  Følge  af  sit 
hele  Væsen  Dus  med  de  fleste  af  os.  Ved  en  Sang- 
forenings-Skovtur, der  endte  paa  Fortunen,  blev  han 
særlig  hædret  med  en  smuk  og  morsom  Gave,  der 
bestod  i  en  Punschekande  af  Porcellæn,  særdeles 
smagfuldt  dekoreret  af  van  Deurs  med  Portrætfigurer 
af  Sangforeningsmedlemmer  og  Prospekt  af  Silke- 
borg, hvortil  den  sidste  Tur  var  gaaet  1859.  Paa  en 
medfølgende  Bakke  var  malet  Frederiksborg  Slot, 
et  svensk  Landskab,  Svendborg,  Kirsten  Pils  Kilde 
og  et  norsk  Landskab.  En  morsom  Vise  af  nkl. 
(Conrad  Møller)  endte  med  følgende  Vers: 

Ung  og  lystig  ved  Karaflen') 

Overalt  parat  med  Gaflen^) 

Aldrig  parat  med  Nej, 

Trofast  som  en  Mand,  auf  Riitli, 

Og  saa  inderlig  gemytlig, 

Det  er  dit  Kontrafej. 

Modtag  da  dette  Pant,  oh! 

Paa  vor  Tak  for  god  Kommando, 

Mens  vi  sjunge  Lusingando  ^), 

Leve  Du! 

Men  slaa  ikke  Kanden  itu! 

Studenterkomediernes  rette  Skaber  var  Ploug  un- 
der Navnet  Poul  Rytter.  De  første  skrev  han,  da 
han  laa  paa  Regensen,  og  kaldte  dem  Åtellaner'^), 
Den  første  af  Poul  Rytters  Atellaner  var  Den  for- 
vandlede Regensianer  1839,  derefter  fulgte  1840  Kon- 
tubernalerne, 1841  Sylvesternat  og  1842  Kærlighed 
under  Karantæne.  Hovedpersonen  i  dem  alle  var 
Jens  Grib,  den  staaende  Studentertype,  der  blev  spil- 
let af  Ploug  selv.  Stykkerne  var  bundne  til  Tid  og 
Sted  (Regensen),  medens  de  efterfølgende  Studenter- 
komedier af  Hostrup  havde  et  almengyldigt,  mere 
poetisk  Værd.  Poul  Rytters  Studentertype,  der  havde 
et  noget  burschikost  Anstrøg,  blev  ^^  Jens  Kristrup 
forædlet  i  Klint.  I  Diktionens  Saft  og  Kraft  staar 
de  to  første  af  Plougs  Attellaner  ubetinget  højest  af 
alle  Studenterkomedier. 

Jeg  begyndte  straks  min  Virksomhed  i  Studenter- 
foreningen med  at  spille  Komedie.  Hostrup  havde 
skrevet  En  Spurv  i  Tranedans,  men  kun  de  første 

1)  Ikke  Vandkaraflen,  2)  ikke  Madgaflen,  3)  Med  Skælmen. 
*)  Denne   Benævnelse    var    hentet   fra    Latinen ;   Oldtidens   Atellaner  var  en 
Slags  tildels  improviserede  Folkekomedier  med  staaende  Masker. 

Akter  var  helt  færdige,  da  vi  begyndte  Prøverne, 
Resten  blev  efterhaanden  fuldført  under  Prøverne, 
der  holdtes  sent  om  Aftenen  oppe  paa  den  store  Sal 
i  Boldhusgade.  Nogen  egentlig  Sceneinstruktør  havde 
vi  ikke,  vi  hjalp  alle  til  efter  bedste  Evne.  Vi  sav- 
nede Kr.  Mantzius,  der  dengang  var  borte  fra  Byen, 
men  fik  Erstatning  i  Adolf  Steen.  Stykket  var  efter- 
haanden færdigt,  og  kom  en  eller  anden  med  et  godt 
Indfald,  akcepterede  Hostrup  det  straks.  Der  var  Liv 
og  Humør  i  os  alle,  og  det  skortede  ikke  paa  Punsch 
paa  Komediens  Regning. 

Omsider  løb  Forestillingen  den  23.  Febr.  1846  af 
Stablen  paa  Hofteatret. 

Paa  Programmet  saa  Rollebesætningen  saaledes  ud: 


Konsul  Varbjerg 

Hr.  Steen. 

Fruen 

Mad.  Guldberg. 

Frøken  Luise 

Jfr.  Amundsen. 

Klint,  Kandidat 

Hr.  Wilstrup  jun. 

Hutter 

—  Fangel. 

Søren  Kirk 

—  Knudsen 

Baron  v.  Ebersdorf 

—  Rybsahm. 

Kammerjunker  Pilse 

—  Preetzmann. 

og  flere  pæne  Folk. 

Margrethe,  Stuepige 

Fru  Bojesen. 

En  anden  gammel  Kone 

Hr.  Borgaard. 

Rosen,  Student 

—    Strøhm 

Halling,  Rus 

—   Winsløw  jun> 

Eller 

—    Liebenberg. 

Lassen 

—    Rybsahm. 

og  flere  Sangforeningsfolk 

Skomager  Tokkerup 

—    Zinck. 

Mimi,  hans  Datter 

Jfr.  Lipke. 

Peter  Ravn,  Skræddersvend  Hr.  E.  Bruun. 

Stykket  opførtes  kun  for  Studenterforeningens  Med- 
lemmer. Billetten  kostede  3  Mark  og  „Hunde  og 
Kritik  maatte  ikke  medtages  i  Teatret",  stod  der  paa 
Programmet.  Blandt  de  Indbudne  var  Overhofmar- 
skal Lewetzau,  Oehlenschlager  og  den  svenske  Digter 
Almqvist.  Stykket  gjorde  stor  Lykke.  Hostrup  skrev 

derom :  „  Ernst  Bruun  slog 
sig  rigtig  løs  som  Peter 
Ravn,  Guldberg  glimrede 
som  den  adelsbaarne  Frue, 
Lipke  var  med  sin  bløde 
Tenorstemme  den  mest  til- 
talende unge  Dame  blandt 
Studenterne.  Skomager 
Tokkerup  blev  spillet  af 
en  Rus,  Otto  Zinck,  som 
straks  her  viste  det  Lune, 
der  senere  gjorde  ham 
saa  bekendt.  Han  var  al- 
lerede dengang  fra  Skole- 
komedierne paa  Herlufsholm  saa  scenevant,  at  han 
tillige  kunde  gøre  Tjeneste  som  Regissør.  Russen  i 
Stykket  blev  spillet  af  en  virkelig  Rus  paa  18  Aar 
Wilhelm  Winsløw,  som  kom  meget  kønt  fra  det." 
Stykket  gennemgik  en  lille  Censur,  inden  det  3  Dage 
senere  opførtes  for  Studenterforeningsmedlemmer 
med  Damer,  ved  hvilken  Lejlighed  Intrigerne  slut- 
tede Forestillingen. 

Næste  Aar  kom  jeg  igen  paa  Brædderne.  Der 
skulde  arrangeres  en  Aftenunderholdning  til  Indtægt 


V.  Lipke. 


for  en  trængende  Kammerat,  og  Peter  Faber  gav 
os  da  Lov  til  at  bruge  hans  morsomme  Farce 
Stegekælderen.  Da  vi  imidlertid  maatte  have  noget 
mere  paa  Programmet,  fik  Hostrup  pudset  Den  gamle 
Elsker  op  og  sat  nye  Sange  ind,  og  saaledes  kom 
Forestillingen  til  at  bestaa  af  disse  to  Stykker.  Ho- 
strup havde  nogle  Aar  forud  skrevet  Stykket  til  en 
privat  Fest  i  Anledning  af  gamle  Major  Mantzius's 
Sølvbryllup.  Aftenunderholdningen  gaves  i  Mad.  Scha- 
fers  Teater  (Kalkeballen)  i  November  1847.  Jeg  spil- 
lede Kvist  i  Den  gamle  Elsker.  Det  eneste,  jeg  min- 
des af  Forestillingen,  er  Lipkes  bedaarende  Sang 
„Vær  nu  en  god  Jean  Jensen"  i  Stegekælderen. 

Carl  Borggaards  daarlige  økonomiske  Forfatning 
var  Anledning  til,  at  han  i  Maj  1847  fik  Talismanen 
opført  som  en  Slags  Studenterkomedie.  Personlisten 
var  paa  en  Snes  Personer,  hvorfor  enkelte  af  os 
spillede  2  Roller;  saaledes  havde  jeg  en  Forstraad 
Trægaard  og  en  Brygger  Spunds  paa  min  Kappe. 
Den  sidstnævnte  sang  en  Vise,  der  gjorde  stor  Lykke, 
særlig  paa  Grund  af  Melodivalget:  „Alt  jeg  i  min 
tykke  Vom  kan  rumme,  rumme  osv".  De  mest  frem- 
trædende af  de  Rollehavende  var  E.  Bruun  som  Ti- 
tus  Brandstok   og  Lipke   som   Gaasepigen  Gertrud. 

I  Anledning  af  det  nordiske  Naturforskermøde  i 
Juli  1847  skulde  af  Studenterforeningen  gives  en 
Ekstra-Forestilling,  hvortil  Genboerne  blev  valgt.  Det 
var  ikke  gaaet,  siden  det  første  Gang  kom  frem,  og 
der  var  flere  Huller  i  den  oprindelige  Rollebesæt- 
ning. Jeg  maatte  saaledes  atter  i  Tøjet  og  spille  Sme- 

demester  Smidt,  som  oprindelig  var  spillet  af  Adolf 
Steen,  der  nu  overtog  Christian  Madsens  Rolle,  da 
den  tidligere  Rollehavende,  Schiødte,  havde  nedsat 
sig  som  Læge  ude  paa  Landet.  Stykket  gik  forøvrigt 
ypperligt.  Hostrup  havde  skrevet  en  versificeret  Pro- 
log med  Sang,  der  udførtes  af  Ad.  Steen  og  Man- 
tzius  og  Lipke  som  Aktører.  Regissøren  kommer  for- 
styrret ind  paa  Scenen  og  fortæller,  at  der  er  op- 
staaet  en  Strid  i  Personalet,  saa  at  den  paatænkte 
Prolog  desværre  maa  gaa  ud.  I  det  samme  træder  1ste 
Skuespiller  og  1ste  Skuespillerinde  ind  hver  fra  sin 
Side  i  stærkt  Klammeri  og  gør  hver  for  sig  Fordring 
paa  at  sige  Prologen.  Omsider  enes  de  da  om  at 
hjælpes  ad.  Efter  en  morsom  Dialog  ender  det  Hele 
med  en  Sang,  hvori  det  hed: 

Han:  Et  Skuespil  ville  vi  opføre  her, 

Ja  Tanken  er  dristig  og  Gerningen  svær. 

Ej  Kunstpræstationer  vi  yde  Dem  kan, 

Vi  bare  vil  more,  naar  blot  det  gaar  an, 

Thi  Stykket  er  født  af  Studenternes  Lyst, 

Med  Ungdommens  Fortrin  og  Ungdommens  Brøst, 

Og  vort  Personale,  vor  Skuespillerflok, 

Det  er  Dilettanter,  saa  har  De  vel  nok. 
Hun:  Ja  og  jeg  kan  ikke  nægte 

Vi  en  større  Mangel  har. 

Vore  Damer  er  ej  ægte. 

Som  De  snart  vil  blive  va'er. 

Deres  Ansigt  er  markeret, 

Midien  den  er  alt  for  trind. 

Elskerinden  blev  barberet. 

Dengang  før  jeg  kom  herind. 

Hun:  Naar  De  vil  Han:  Naar  De  vil 

Hun:  Høre  til  Han:  Høre  til 

Hun:  Forklarer  jeg  Dem  det  hele  Skuespil. 

Hun:  Og  hvis  t]  —  Han:  Og  hvis  ej  — 

Hun:  Naa  lad  mig.  Han:  Nej  lad  mig. 

Hun:  Men  Herregud,  nu  taler  jeg. 

Han:  Nu  taler  jeg. 

Hun  (rækker  ham  Haanden)': 

Naa  saa  kom  Han:  Nu  saa  kom. 

Hun:  Vi  vil  e-  Han:  nes  derom. 

Hun:  Det  klæ'er  bedst  at  være  føjelig  og  from. 
Hun:  Ikke  sandt?  Han:  Aa  jo. 

Hun:  Nu  saa  tal!  Han:  Værs'god! 

Hun:  Nej  nu  vil  vi  tale  som  En 

Han:  Beggeto. 

(De  tager  hinanden  i  Haanden.^ 

Hun:  Er  De  nu  Han:  forberedt. 

Hun:  Hvad  De  ser  Han:  og  har  set. 

Hun:  Er  som  af  sig  selv  skudt  op  af  vort  Gebet. 
Hun:  Blot  en  Blomst        Han:  af  vor  Lyst, 
Hun:  Blot  en  Sang  Han:  fra  vort  Bryst. 

Hun:  Den  flygtige  Genlyd  af  Ungdommens  Røst, 
Hun:  Men  ifald  Han:  i  vort  Spil 

Hun:  Der  er  Frisk-  Han:  hed,  saa  vil 

Hun:  Som  strenge  Censorer  ej  de  træde  til. 
Hun:  Jag  paa  Dør  Han:  al  Kritik 

Hun:  Se  med  ven-  Han:  ligt  Blik, 

Hun:  Saa  har  De  forstaaet  vor  Prolog 

Han:  paa  en  Prik. 

Samme  Aar  gik  paa  Salen  i  Foreningen  H.  C.  An- 
dersens En  Nat  i  Roskilde,  hvor  jeg  spillede  Graah, 
og  Wengels  Kusine  Lotte, 

Det  var  ikke  blot  for  mig,  men  i  det  Hele  for  Stu- 
denterforeningen en  betydningsfuld  Tid;  Medlems- 
tallet var  1847  vokset  til  700,  og  Lørdagssoldene  var 
meget  stærkt  besøgte.  Den  20de  Januar  1848  døde 
Kong  Christian  VIII;  jeg  var  meget  optaget  af  de 
Begivenheder,  der   fulgte    paa  denne;  jeg  var  med 

paa  Generalforsamlingen,  hvor  det  blev  besluttet,  at 
Studenterne  ved  en  Deputation  skulde  henvende  sig 
næste  Morgen  til  de  Stænderdeputerede,  og  jeg  del- 
tog i  de  400  Studenters  Tog  fra  Boldhusgade  til 
Prof.  Clausens  Bolig,  ligesom  jeg  senere  paa  Dagen 
stillede  paa  Frue  Plads  for  som  Medlem  af  Studen- 
terkorpset at  aflægge  Faneeden  til  Kong  Frederik 
VII.  Samme  Dags  Aften  lyttede  jeg  spændt  til  Op- 
læsning af  Clausens  og  Schouws  Skrift  Ved  Tron- 
skiftet 1848  i  Foreningen,  og  den  næste  Dag  deltog 
jeg  i  Hyldningstoget  til  de  to  Professorer.  Det  vil 
føre  for  vidt  at  opregne  alle  de  Møder  og  Demon- 
strationer, jeg  i  disse  bevægede  Dage  var  en  ivrig  Del- 
tager i,  og  jeg  vil  derfor  blot  nævne,  at  Studenter- 
korpset den  25de  Februar,  da  Kong  Christian  VI I  Is 
Lig  førtes  til  Roskilde,  stod  opstillet  i  Frederiks- 
gade. Det  var  den  Aften  en  bidende  Kulde.  Rø- 
gen fra  Begkransene  slog  os  i  Ansigtet  og  i  de 
tyndslidte  gamle  Uniformer  og  hvide  Permissioner 
tog  vi  os  ynkelige  ud.  De  fleste  af  os  havde  for- 
nuftigvis forsynet  sig  med  Feltflasker  og  Proviant 
for  at  holde  Tørnen  ud,  men  det  kneb  alligevel  at 
udholde  den  lange  Ventetid,  vistnok  et  Par  Timer. 

De  følgende  Begivenheder  i  Martsdagene  1848 
bragte  en  mærkværdig  høj  Stemning  i  alle  Byens 
Lag  og  ikke  mindst  i  Studenternes.  Kun  den,  der 
selv  oplevede  disse  Dage  og  blev  revet  med  i  den 
Stemning,  der  greb  os  alle,  kan  gøre  sig  noget  Be- 
greb om  Virkningen  af  det  Trylleslag,  der  i  et  Øje- 
blik forvandlede  Gamle  og  Unge.  Det  er  en  Selvfølge, 

at  jeg,  som  daglig  færdedes  i  Foreningen,  var  ivrig 
Deltager  i  alt.  Jeg  var  saaledes  med  i  det  første 
store  Kasinomøde  den  Ilte  Marts  og  i  det  bevægede 
Møde  i  Universitetets  Solennitetssal,  den  Aften  det 
store  Kasinomøde  fandt  Sted,  som  besluttede  Demon- 
strationen Dagen  efter  den  21de  Marts  —  en  Slags 
fredelig  Revolution  —  da  vi  godt  og  vel  12,000  i 
Tal,  med  Overpræsident  og  Magistrat  i  Spidsen  fra 
Raadhuset  drog  til  Christiansborg  Slot,  og  i  hvilket 
Tog  alle  Samfundsklasser  var  repræsenterede. 

Næste  Morgen  tidlig  mødte  jeg  sammen  med  24 
andre  Studenter  paa  Toldboden  som  Sikkerhedsvagt 
for  den  slesvig-holstenske  Deputation,  som  skulde 
ankomme  med  Dampskibet  Skirner,  og  som  fore- 
løbig skulde  bo  paa  Hotel  d'Angleterre.  Pladsen  foran 
dette  var  sort  af  Mennesker,  og  da  Forholdene  saa 
ud  til  at  blive  kritiske,  maatte  vi  25  Studenter  ved 
Bud  til  Studenterforeningen  rekvirere  Assistance. 
Uden  nogen  større  Overlast  fra  Mængdens  Side 
fulgte  vi  senere  paa  Dagen  de  5  Deputerede  ad  Go- 
thersgade til  Kronprinsessegade,  hvor  Alfred  Hage 
havde  sin  Gaard,  og  hvor  han  havde  tilbudt  Depu- 
tationen Bolig  under  dens  Ophold  i  København. 
Her  opholdt  vi  Studenter  os  samtidig  som  Sikker- 
hedsvagt, alle  i  Studenteruniform  og  bevæbnede. 

Da  Oprøret  i  Holsten  var  udbrudt  og  Krigen  stod 
for  Døren,  tilbød  Studenterkorpset  at  gøre  Vagttje- 
neste i  København,  og  Tilbudet  blev  modtaget;  jeg 
deltog  flere  Gange  i  Toldbodvagten  og  Slotsholms- 
vagten.    Nogle   Dage   efter  begyndte   den   saakaldte 

Kommando-Skole  i  Eksercerhuset  i  Gothersgade  un- 
der Ledelse  af  Kaptajn  la  Cour,  hvor  vi  Studenter 
gennemgik  Vaabenøvelser. 

Begejstringen  var  slaaet  ud  i  lys  Lue;  Frivillige 
meldte  sig  i  massevis  ved  Centralskolen,  og  efter  et 
Kursus  paa  3  Uger  drog  de  afsted  til  Krigsskue- 
pladsen, blandt  dem  ikke  faa  Studenter.  Aftenen  før 
—  den  17de  April  —  holdtes  der  en  Afskedsfest  for 
de  frivillige  Studenter  i  Foreningen,  hvortil  Ploug 
havde  skrevet  „Drikkesang  før  Slaget"  og  Hostrup 
2  Sange  „Gamle  Danmark,  Freden  har  du  mistet 
osv."  og  „I  stille  Musasønner,  hvad  vil  I  vel  i  Krig?" 
Den  sidste  skrev  han  samme  Eftermiddag  i  Seniorats- 
værelset,  hvor  han  var  bleven  lukket  inde  for  det 
samme.  Af  min  Bekendtskabskres  drog  Ad.  Steen, 
Ernst  Bruun,  Thomsen  (den  senere  Krigsminister) 
og  Herlovianerne  Ibsen,  Sehested  og  Dichman  af- 
sted som  Frivillige,  Aaret  efter  Johannes  Helms, 
Theodor  Knudsen  og  Broderen  Adolf  Knudsen. 

Studenterforeningen,  der  i  Martsdagene  havde  væ- 
ret en  aaben  Børs  for  alle  Studenter,  fik  efterhaan- 
den  igen  sit  gamle  Udseende,  skønt  ikke  faa  af  dens 
stadige  Medlemmer  var  i  Krig.  Lørdagssoldene  var 
stærkt  besøgte,  og  der  blev  i  Vinterens  Løb  spillet 
Komedie  paa  Salen;  blandt  andet  to  Smaastykker  af 
Hostrup:  En  Selvmorder,  hvori  Mantzius  havde  Ho- 
vedrollen, og  Politikerne  i  Ølhuset,  hvis  tre  Perso- 
ner udførtes  af  Kr.  Mantzius  (Snedkermester  Han- 
sen), Voltelen  (Bager  Jensen)  og  mig  (Øltapper  Lar- 
sen).  Samme   Vinter  blev  Wengels   Plader  opført; 

Wengel  spillede  selv  Støvlepudseren  Frederik,  Guld- 
berg Mad.  Sommer,  Mantzius  Ferdinand  Jansen  og 
jeg  Urtekræmmersvenden  Petersen.  Mantzius  havde 
faaet  lavet  sig  en  Paryk  med  en  stor  Pandelok,  der 
stadig  faldt  ned  over  Øjnene,  og  som  han  med  et 
Kast  med  Hovedet  smed  tilbage;  det  gjorde  stor 
komisk  Virkning. 

1849  spillede  vi  En  Ødeland,  der,  som  ovenfor 
omtalt,  var  oversat  af  Liebenberg  og  spilledes  til  Ind- 
tægt for  ham.  Jeg  mindes,  at  jeg  netop  den  Dag,  da 
Generalprøven  paa  Stykket  fandt  Sted  paa  Hoftea- 
tret, ifølge  September- Loven  1848  havde  trukket 
mig  til  Soldat  paa  Sessionen,  der  blev  afholdt  paa 
Hotel  du  Nord.  Sessionen  trak  længe  ud,  og  paa 
Hofteatret  sad  Publikum  og  ventede  —  vore  General- 
prøver blev  altid  holdt  for  et  Publikum,  der  bestod  af 
de  Spillendes  Bekendte,  Venner  og  Venners  Venner 
—  Stykket  kunde  ikke  begynde,  før  jeg  kom,  da  jeg 
aabnede  1ste  Akt,  og  Utaalmodigheden  var  ikke  ringe 
hos  de  Ventende.  Da  jeg  saa  endelig  kom,  havde  jeg 
sat  mit  udtrukne  Nummer  —  det  var  101  —  uden 
paa  min  Hat,  og  blev  ved  min  Indtræden  paa  Sce- 
nen modtaget  med  en  vældig  og  uforskyldt  Bifalds- 
salve. 

Jeg  havde  nok  selv  Lyst  til  at  komme  med,  men 
min  Fader,  som  var  gammel  og  svag,  kunde  ikke 
forsone  sig  med  Tanken  om,  at  jeg  skulde  gaa  i 
Krig.  Ved  et  Gilde,  som  de  Medvirkende  i  Komedien 
efter  gammel  Skik  afholdt  efter  Første-Opførelsen, 
kom  dette  paa  Tale,  og  alle  som  én  lovede  at  ville 

være  med  at  give  en  Forestilling,  hvis  Indtægt  skulde 
være  til  en  Stillingsmand  for  mig.  Manden  blev  fun- 
det af  Hansen  (Kammermusiken),  det  var  en  Op- 
varter i  Hotel  d'Angleterre  ved  Navn  Ferdinand 
Nielsen;  han  fik  300  Rdlr.  og  gjorde  —  uskadt  — 
alle  tre  Felttog  med. 

Hostrup  fortæller  i  sine  Erindringer  herom  føl- 
gende: „Der  var  en  Kammerat,  som  skulde  hjælpes, 
og  da  jeg  efter  min  Morgentur  kom  til  Byen,  var 
der  nogle  Venner,  der  opfordrede  mig  til  at  skrive 
en  Komedie  i  den  Anledning.  Mantzius  havde  faaet 
Lyst  til  at  udfylde  Forestillingen  ved  selv  at  optræde 
som  Forfatter.  Naar  jeg  kunde  give  ham  et  løst  Om- 
rids til  et  Lystspil,  der  handlede  om  et  rejsende 
Skuespillerselskab,  vilde  han  ud  af  sine  egne  Erfa- 
ringer som  Provinsskuespiller  lave  et  Maleri  af  disse 
Konturer.  Han  bragte  mig  et  gammelt  engelsk  Stykke, 
Raynolds  Landsbyteatret,  der  i  Aarhundredets  Be- 
gyndelse var  gaaet  paa  det  kgl.  Teater.  Jeg  lavede 
saa  ogsaa  ved  Hjælp  af  dette  en  meget  simpel  Ramme 
til  en  Komedie,  og  han  tog  fat  paa  Arbejdet,  medens 
jeg  syslede  med  mit  eget.  Mantzius's  Stykke,  som 
han  kaldte  Kunstnerliv  Nr.  2,  temmeligt  originalt 
Lystspil  —  Overskou  havde  skrevet  et  Kunstnerliv 
—  blev  noget  løjerligt  noget,  men  der  var  mange 
morsomme  Træk  fra  Skuespillernes  private  Omgæn- 
gelse." Hostrups  eget  Stykke  var  Soldaterløjer. 

Da  Stykkerne  var  færdige,  sendte  Mantzius,  der 
var  den,  som  forestod  det  Hele,  et  Cirkulære  rundt 
til   alle  Deltagerne  i  det  omtalte  Gilde,  saalydende: 

Jeg  haaber,  at  de  Herrer,  ihukommende  Deres  Løfte  hos 
Burmeisters  hin  minderige  Aften,  vil  hjælpe  til  at  spille  vor 
brave  Ven  og  Skuespiller  Zinck  fri,  og  til  Tegn  derpaa  tegne 
Deres  Navne  herpaa  og  til  ydermere  Bevis  paa  Samme  give 
Møde  i  Foreningen  Onsdag  Aften  8  slet,  havende  med  og  gen- 
nemlæst deres  respektive  Roller. 

Med  overordentlig  megen  Agtelse 
K.  Mantzius. 

Listen  blev  underskrevet  af  Liebe,  York,  Vater, 
Liebenberg,  G.  Rode,  Voltelen,  A.  Knudsen,  Molden- 
haver,  C.  Hansen  (Kammermusiken),  E.  Ring,  P. 
Heise,  Krarup  Vilstrup,  Lipke  og  W.  Goos.  —  Den 
15de  December  1849  gik  begge  Stykker  paa  Hof- 
teatret med  følgende  Plakat: 

Kunstnerliv  Nr.  2, 

temmelig  originalt  Lystspil  i  2  Akter. 
Personerne: 
Søholm,   Direktør   for   et   om- 
rejsende Skuespillerselskab  Hr.  Mantzius. 
Poulsen 


Stiman 
Brumle 
Knejs 


Skuespillere 


Liebe. 
Zinck. 
Bruun. 
Rode. 


Rosalie        \  Jfr.  Lipke. 

Klara           j  Skuespillerinder  —   Fabricius. 

Mad.  BalzerJ  Mad.  Heise. 

Balzer,  Musikdirektør  Hr.  Bentzon. 

Valders,  Adjunkt  —   Liebenberg. 

Øregaard,  Snedker  —   Collin-Lundh. 

Bitel,  Skomager  —   Wengel. 

En  Skomagerdreng  —   Voltelen. 
Handlingen  foregaar  paa  en  Gæstgivergaard  i  en  Provinsby. 

Romance  af  Hr.  Brumle  \ 

Organist  Hansen        ^^"^^^  ^^  ^'-  ^g^' 

-          Mad.  Balzer  |   Skuespiller  Hansen. 

Otto  Zinck :  Erindringer  7 

Soldaterløjer, 

Sangspil  i  1  Akt  af  Jens  Kristrup. 

Lange,  Gaardejer  i  Fyn  Hr.  Zinck. 

Emilie,  hans  Datter  Jfr.  Lipke. 

Barding,  Prokurator  Hr.  Bruun. 
Magister  Glob,  hans  Søstersøn,  Historiker      —  , Voltelen. 

Løjtnant  Vilmer  —   Liebe. 

Landskabsmaler  Anker,  Menig  —   Mantzius. 

Mads,  Karl  hos  Lange  —  Wengel. 

Handlingen  foregaar  paa  Langes  Gaard  under  Krigen. 

Det  første  Stykke  havde  mange  morsomme  Enkelt- 
heder og  blev  godt  modtaget.  Soldaterløjer  gjorde 
stor  Lykke;  Mantzius  var  fortræffelig  som  Brown, 
den  gale  Mand,  i  Scenen  med  Barding  og  som 
Svenskeren;  Glanspunktet  var  dog  Voltelens  uover- 
træffelige Fremstilling  af  den  forlæste,  nærsynede 
Magister  Glob,  en  Rolle,  der  aldrig  tilnærmelsesvis 
paa  det  kgl.  Teater  blev  saa  fuldendt  spillet  som  af 
Voltelen. 

I  Foraaret  1850  spillede  vi  Holbergs  Ulysses  von 
Ithacia  paa  Hofteatret;  Sangforeningen  indledede 
Forestillingen  med  4-stemmige  Korsange.  Plakaten 
til  Stykket  var  denne: 

Ulysses  von  Ithacia 
eller  En  tysk  Komedie. 

Komedie  i  5  Akter  med  en  Prolog  af  Holberg. 

Personer  i  Prologen: 
Iris  Jfr.  Furste.  Venus  Jfr.  Gotsche. 

Prins  Paris    Hr.  Liebenberg.         Pallas  Mad.  Bache. 

Juno  Fru  Eckardt. 

Personer  i  Komedien: 
Hr.  Brunn.  Mithridates 


Marcolfus 

Paris 

Helene 

Øllegaard 

Ulysses 

Chilian 

Rosimunda 

Penelope 

Kejser  Asve- 

rus  Hr.  Borggaard, 

En  Ridder       „    Collin-Lundh 
En  Hverver     „    Finsen. 
Holophernes    „    Grove. 


„    Liebenberg. 
Jfr.  C.  Holten. 
Mad.  Nielsen. 
Hr.  Mantzius. 

„    Zinck. 
Mad.  Heise. 

„     Guldberg. 


Hr.  Pedersen. 
Tiresius  „    Lind. 

En  Trojaner    „    Holten. 
Dido  „    Voltelen. 

Elisa  Mad.  Fiirste. 

Rasmus  Hr.  Wengel. 

En  af  Ulysses' 
Stalbrødre     Hr.  Schyth. 
En  Bonde        „    York. 
Første  Jøde      „    Voltelen. 
Anden  Jøde     „    Netloh     (om- 
vendt Holten). 


Epilog 

Mantzius  var  ypperlig,  han  gav  Ulysses  med  tysk 
Akcent,  noget  i  Smag  med  den  Jacob  von  Tyboe, 
som  han  senere  fremstillede  paa  det  kgl.  Teater.  Rolle- 
besætningen virkede  for  Enkeltes  Vedkommende  pa- 
rodisk-komisk,  saaledes  var  det  et  meget  pudsigt 
Paafund,  at  Holofernes,  som  Ulysses  siger  „er  7 
Alen  lang",  blev  spillet  af  Grove,  den  senere  Høj- 
skoleforstander, et  af  de  mindste  Medlemmer  i  hele 
Banden. 

Epilogen,  der  var  forfattet  af  Hostrup  og  fremsagdes 
af  Kr.  Mantzius  i  Ulysses's  Kostume,  lød  saaledes: 

Før  straaled  jeg  i  Magtens  Glans, 

Nu  ligger  jeg  i  Støvet. 
Min  Herlighed,  min  Hæderskrans 

Er  skændigt  mig  berøvet. 

Den  Slutning  tør  mig  vel  til  den 

Bemærkning  foranledige, 
At  samme  Ende  tager  end 

Saa  mangen  en  Komedie. 

Og  som  det  her  i  Aften  gik 

Den  Helt,  jeg  forestiller, 
Saa  gaar  det  ofte  paa  en  Prik 

En  stakkels  Skuespiller. 

Paa  Scenen  er  han  fuld  af  Mod, 

Hans  Kraft  besejrer  alle; 
Men,  skønt  han  mod  Trojaner  stod, 
For  Jøder  maa  han  falde. 

Her  staar  han  højt  paa  Lykkens  Aas, 
Her  Kampens  Løn  ham  venter; 

Men  nedenfor  han  siden  flaas 
Af  grumme  Recensenter. 

Den  Sammenligning  ligger  nær. 
Den  fast  sig  selv  paanøder, 

Thi  al  Kritik  i  Landet  her 
Besørges  jo  af  Jøder. 

Med  Flammesværd  som  Cherubim 
Ved  Smagens  Porte  troner: 

Der  kleine  Jude  Ephraim 
Med  alle  hans  Dragoner. 

Og  Ingen  kan  ved  Nat,  ved  Dag 
Nu  smutte  ind  i  Templet, 

Forinden  de  hans  arme  Bag 
Behørigen  har  stemplet. 

Før  de  har  flaaet  —  dog  hvi  skal  jeg 

Det  nærmere  betegne? 
Thi  Du  mit  Publikum  vil  ej, 

Saa  jødisk  mig  begegne. 

Nej,  lad  den  Nød,  hvori  jeg  kom, 
Dit  haarde  Hjerte  smelte. 

Og  vis  en  Smule  Kristendom 
Mod  denne  Aftens  Helte. 

Dagen  efter  min  25aarige  Fødselsdag  havde  nogle 
af  Vennekresen  slaaet  sig  sammen  og  holdt  Jule- 
gilde med  Juletræ.  Gildet  stod  i  en  ledig  Kælder- 
lejlighed i  Huset,  hvor  mine  Forældre  boede,  og 
Indbyderne  var  Ho- 
strup, Voltelen  og  jeg. 
Det  møbeltomme  Lo- 
kale var  dekoreret  og 
festlig  oplyst.  Vi  tre 
var  i  Studenteruni- 
form og  modtog  de 
andre  Deltagere,  som 
alle  mødte  i  Kostyme 
og  medbragte  hver 
en  Julegave  til  Træet. 
Vilh.  Gram,  der  se- 
nere blev  Adjunkt  i 
Aarhus,  var  klædt  som 
Malteserridder  i  en  af 
ham  selv  lavet  Dragt, 
Heise,  Fritz  Olsen 
og  A.  Knudsen  mødte 

som  Bønderpiger,  L.  C.  Hansen  i  Slobrok,  Lieben- 
berg  som  gammel  Diplomat,  Mantzius,  der  havde 
spillet  paa  det  kgl.  Teater  i  Soldaterløjer,  som  Gre- 
ven af  Monte  Christo  o.  s.  v.  Schwartzbrem,  der  fra 
Hjemmet  havde  faaet  tilsendt  en  Gaas,  havde  ofret 
den  til  Gildesbordet.  Voltelen  havde  skrevet  en  me- 
get morsom  Vise,  hvori  han  sammenlignede  Schwartz- 
brem, Gaasegiveren,  med  Frederik  VII,  der  ved  Fe- 


Utto  Zinck 
(i  Slutning  af  Tyverne). 

sten  i  Anledning  af  Troppernes  Hjemkomst  havde 
skænket  en  Okse.  Alle  Gaverne  var  ledsagede  af 
Deviser.  Jeg  fik  af  Hostrup  en  lille  Hat  til  Cigar- 
aske med  Devise: 

I  Gaar  blev  Du  valgbar,  i  Gaar  blev  Du  Mand, 

Otto  Zinck. 
Snart  lytter  maaske  det  hele  Land 

Til  dit  Vink. 
Nu  raader  Du  frit  over  hele  din  Skat 

Og  dit  Bo. 
Du  kan  rask  gøre  Gæld,  Du  er  Mand  for  din  Hat. 

Vær  saa  god! 

Gram  forærede  mig  en  ABC  med  morsomme  Vers 
til  hvert  enkelt  Bogstav;  af  disse  anfører  jeg: 

A     Ikke  faa  af  dem  paa  Tinge 
ABC  kan  Nytte  bringe. 

E    Embedsmanden,  jeg  befrygter, 
Snart  betales  som  en  Røgter. 

G     Grundtvig  nu  paa  Labben  suger 
Mellem  pæredanske  Fruer. 

J    De  Jøder  vise  er  —  kun  Davidsen  jeg  nævner. 
Er  han  ej  Salomon?  Har  Davids  Søn  ej  Evner? 

O    Oscar  nu  er  oven  Senge  — 
Sover  atter,  svenske  Drenge. 

R    Franske  Dramer  —  hele  Sække 
Vers  og  Viser  gaar  fra  Recke. 

Z    Lad  andre  rose  Sølv  og  Guld  — 
Jeg  bliver  Zinck  af  Hjertet  huld. 

Da  vore  Tropper  holdt  deres  Indtog  her  i  Køben- 
havn, var  Jubelen  uden  Ende,  og  paa  deres  Marsch 

igennem  de  flagsmykkede  Gader  blev  de  overøste 
med  Blomster.  Artilleriet  drog  fra  Nørrebro  ind  gen- 
nem Nørreport  og  passerede  netop  det  Sted,  hvor 
mine  Forældre  boede.  Vi  havde  den  Gang  en  ældre 
Karl,  Klemmen  Christensen,  som  i  sin  Tid  havde 
været  Artillerist  og  Oppasser  hos  Batterichef,  Kap- 
tajn Jessen,  der  med  sit  Batteri  oftere  havde  indlagt 
sig  Berømmelse  i  Felttoget.  Da  denne  i  Spidsen  for 
Tropperne  kom  ridende  forbi  vor  Port,  sprang  Klem- 
men frem  og  hængte  en  vældig  Krans  om  Halsen 
paa  Jessens  Hest.  Jessen  standsede,  genkendte  og 
takkede  sin  gamle  Oppasser,  der  oven  i  Købet  fik 
et  Hurra  af  Mængden.  Goldschmidt  skrev  i  Nord 
og  Syd  følgende  Ord,  der  træffer  de  Dages  Stem- 
ning: „Med  flyvende  Faner  og  klingende  Spil  kom- 
mer vore  Fodfolk,  vore  Ryttere,  vore  Kanoner,  og 
omkring  hele  denne  Soldatermarsch  er  Jubel;  det  er, 
som  om  der  over  hele  Landet  var  hvælvet  en  Triumf- 
bue!" Under  Indtogsdagene  var  der  i  Christiansborg 
Slots  Ridehus  dækket  Borde,  hvor  Soldaterne  blev 
bespiste,  og  en  stor  Del  Studenter  og  andre  Køben- 
havnere fungerede  som  Viceværter. 

Blandt  de  mange  Foretagender,  som  i  København 
startedes  til  Fordel  for  de  i  Krigen  Faldnes  Efterladte, 
mindes  jeg  en  stor  Fest  i  Rosenborg  Have,  som  stod 
paa  i  3  Dage,  fra  den  30te  August  til  den  1ste  Sep- 
tember 1850.  Eksercerpladsen,  belyst  af  Hundreder 
af  Fakler,  var  forvandlet  til  en  Hal  for  fædrelandske 
Minder,  hvor  der  var  opstillet  32  otte  Alen  høje 
Mindestøtter,  prydede  med  Danebrogsflag  og  poetiske 

Indskrifter  i  Transparent.  Oven  paa  Støtterne  var  an- 
bragt Blus.  Mindestøtterne  samlede  sig  om  et  Tem- 
pel for  Erindringen,  der  begrænsedes  paa  begge  Si- 
der af  to  18  Alen  høje  Pyramider,  der  bar  Indskrif- 
terne „Fredericia"  og  „Isted".  Hele  Haven  var  oplyst 
med  Tusinder  af  kulørte  Lamper  og  rundt  omkring 
fandtes  aabne  Teatre,  Gynger,  Danseplads,  Blomster 
og  Frugtbutiker.  Paa  en  stor  Estrade  ved  Eksercer- 
huset  udførtes  saavel  Korsang  som  Orkestermusik.  I 
Eksercerhuset  fremstilledes  Tableauer,  der  var  arran- 
gerede af  Bournonville.  Den  vellykkede  Fest  ind- 
bragte et  meget  stort  Beløb.  —  Indskrifterne  og 
Sangteksterne  var  forfattede  af  H.  P.  Holst. 

Som  en  naturlig  Følge  af  Begivenhederne  var  Tilslut- 
ningen til  Svenske  og  Normænd  bleven  inderligere  end 
nogen  Sinde.  Lundenserne  havde  gæstet  København  og 
danske  Studenter  Lund,  og  den  6te  Juni  1851  afgik  258 
danske  og  90  lundensiske  Studenter  med  Dampskibet 
Slesvig  til  det  nordiske  Studentermøde  i  Christiania. 

Studenterforeningens  økonomiske  Stilling  paa  denne 
Tid  var  meget  ugunstig;  Medlemsantallet  var  sunket, 
og  Laan  var  ikke  til  at  faa.  Man  henvendte  sig  til 
Kommunitetet,  men  fik  intet  Svar.  Imidlertid  havde 
man  igennem  Forchhammer  faaet  at  vide,  at  Kom- 
munitetet ikke  vilde  fravige  det  Princip  kun  at  laane 
Penge  mod  Prioritet  i  faste  Ejendomme.  Dette  gav 
Anledning  til,  at  der  blev  taget  fat  paa  Realisering  af 
Planen  om  en  ny  Studenterforenings  Bygning;  Pen- 
gene skulde  tilvejebringes  ved  en  Subskription,  saa- 
Jedes  som  det  havde  været  Tilfældet  i  Lund  og  Chri- 

stiania,  og  den  18de  Februar  1852  udsendte  et  Udvalg 
af  ældre  og  yngre  akademiske  Borgere  en  Opfor- 
dring om  at  yde  Bidrag  til  Opførelsen  af  en  ny  Stu- 
denterforening. Allerede  forinden  havde  vi  til  Ind- 
tægt for  Byggefonden  16de  Januar  givet  en  Forestil- 
ling paa  Salen,  hvor  Kusine  Lotte  opførtes  med  Wen- 
gel  og  mig  i  vore  gamle  Roller  fra  Stykkets  første 
Opførelse  i  Ringsted.  Ogsaa  de  følgende  Aar  gaves 
adskillige  Salskomedier  for  Byggefonden,  saaledes 
husker  jeg  fra  December  1852  Spandets  Vaudeville- 
spøg En  Student  og  en  Jomfru  og  lidt  senere  Wen- 
gels  Kærlighed  paa  Taget  og  Fra  Ni  til  Fire;  i  den 
sidstnævnte  Fortælling  med  Tableau'er  fremstillede 
jeg  Urtekræmmeren  og  Livjægeren  Petersen. 

Den  16de  Maj  gaves  paa  Hofteatret  ligeledes  til 
Indtægt  for  den  nye  Bygning  en  Forestilling,  der  be- 
stod af  Chr.  Richardts  Deklarationen  og  Carl  Plougs 
Et  Besøg  eller  En  Studenterkomedie  i  det  Grønne. 

Plakaten  saa  saaledes  ud: 

Deklarationen. 

Vaudeville  i  1  Akt. 

Personerne: 
Fru  Sørensen  Mad.  Møller. 

Henriette,  hendes  Datter  Frk.  Heise. 

Jens  Top  Hr.  Rosing. 

Klem,  Forpagter  og  Gaardejer  „    Wengel. 

Varning,  hans  Avlsforvalter  „    v.  Deurs. 

Sine,  hans  Broderdatter  Frk.  Wedersø. 

Stang,  Adjunkt  Hr.  Zinck. 

Pastor  Jensen  „    Mantzius  . 

Mad.  Jensen,  hans  Kone  Fru  Guldberg. 

Ole,  en  Karl  i  Fruens  Tjeneste  Hr.  V.  Rode. 

Handlingen  foregaar  paa  en  Gaard  i  Jylland. 

Et  Besøg 

eller 
En  Studenterkomedie  i  det  Grønne 

og  i  3  Akter  af  en  dansk  Regenspoet. 

Personerne: 

Kammerherre  Vædderhorn,  Godsejer  i  Fyn  Hr.  Liebenberg 

Hans  Frue  Fru  Guldberg. 

Annette,  hans  Plejedatter  Frk.  Frisch. 

Rien,  Kammerjunker  Hr.  Mantzius. 
Moses  Meyer,  rejsende  Skønaand  „    Voltelen. 

Emil  Walter,  polyteknisk  Kandidat  „    Rosing. 

Frederik  Holst 


Jens  Friis 
Vilhelm  Møller 
Carl  Møller 


Studenter 


Lipke. 
V.  Deurs. 
Møller. 
Bertelsen. 


Hamlet  „    Zinck. 

Handlingen  foregaar  dels  i  Vers,  dels  i  Prosa,  men  altid  i  Fyn. 
Tiden:  en  Dag  i  Sommerferien  1852. 


Deklarationen  morede,  skønt  løst  og  bredt  i  dra- 
matisk Henseende,  ved  sin  ungdommelige  Lystighed, 
sine  ypperlige  Sange  og  sine  stærkt  markerede  ko- 
miske Figurer.  Den  egoistiske,  bornerte,  salvelsesfulde 
Pastor  Jensen  blev  spillet  glimrende  af  Mantzius, 
Præstekonen  havde  i  Guldberg  en  Fremstiller,  der 
stod  godt  og  vel  ved  Siden  af  ham.  Guldbergs  Fore- 
drag af  Visen  „For  man  sidder  og  kukkelurer  i  sin 
Præstegaard"  vakte  saaledes  en  ustandselig  Jubel, 
der  først  lagde  sig,  da  han  sang  den  da  capo,  og 
endelig  havde  jeg  faaet  et  godt  Greb  paa  Adjunkten 
og  skabt  en  Figur,  der  morede  meget.  Richardt  ind- 
leverede senere  Deklarationen  til  det  kgl.  Teater  og 

Jeg  mindes,  at  Guldberg  og  jeg  en  Formiddag  fulgte 
ham  ud  til  Fasangaarden  i  Frederiksberg  Have,  hvor 
Hauch,  der  da  var  Direktør  for  det  kgl.  Teater,  boede. 
Medens  Richardt  gik  ind  til  ham  for  at  høre,  om 
Stykket  var  antaget  eller  ej,  ventede  Guldberg  og  jeg 
hos  Josty  med  Spænding  hans  Tilbagekomst,  og  da 
han  omsider  glædestraalende  arriverede  med  den  Ti- 
dende, at  det  var  antaget,  maatte  den  lykkelige  For- 
fatter selvfølgelig  traktere  —  med  Chokolade. 

I  Plougs  Et  Besøg  glimrede  Guldberg  atter  som 
Kammerherreinden,  Mantzius  kopierede  som  Rien 
slaaende  Baron  Ivar  Rosenkrantz  i  Maske  og  Dik- 
tion og  tog  Publikum  med  Storm,  medens  Voltelen 
som  Moses  Meyer  virkede  ved  sit  rolige  og  mor- 
somme Spil  uden  at  kopiere  Goldschmidt,  hvem 
der  var  sigtet  til.  Som  Hamlet,  der  var  en  mystisk, 
fattig  Skærsliber,  havde  jeg  kun  en  lang  Monolog 
med  min  Skærsliberbør  og  en  lille  Hund. 

Da  man  underhaanden  havde  faaet  at  vide,  at  Fre- 
derik VII  ønskede  at  se  Forestillingen,  blev  han  af 
Senioratet  indbudt  og  gav  Møde.  Før  Forestillingens 
Begyndelse  rejste  Publikum  sig  og  sang  en  af  Ploug 
forfattet  Sang:  „Velkommen  Kong  Frederik  til  Ung- 
dommens Fest!  Velkommen  imellem  Studenter!"  Efter 
Forsamlingens  Hurraer  rejste  Kongen  sig  og  takkede 
i  hjertelige  Ord  Studenterne,  der  den  Aften  udeluk- 
kende udgjorde  Publikum.  —  Ved  Gentagelsen  af 
Forestillingen,  hvor  Damer  var  til  Stede,  mødte  Fre- 
derik VII  atter  og  havde  Grevinde  Danner  med.  — 
Kongen  morede  sig  kostetigt  over  Mantzius  og  klap- 

pede  ivrigt,  da  Rien  fortalte,  at  der  ikke  eksisterede 
noget  Hof  længer,  og  at  Rigsdagen  2  Gange  aarlig 
blev  foret  af.  —  Ved  Gildet  i  Haven  opfordrede 
Rien  en  af  Studenterne  til  at  synge  en  Sang,  hvor- 
paa  C.  Møller  rejste  sig  og  sang  en  Vise  til  Kongens 
Pris.  Alle  Tilskuerne  istemmede  Leveraabet,  og  da 
Hurraerne  var  forstummede,  takkede  Kongen  atter 
for  Opmærksomheden.  Tilfældig  lød  den  næste  Re- 
plik fra  Lipke  (der  var  forklædt  som  Baronesse): 
„Bravo,  min  Dreng",  det  vakte  stor  Munterhed  i 
Publikum,  og  Kongen  lo  hjerteligt  med.  Efter  Fore- 
stillingerne sendte  Kongen  500  Rdl.,  som  sit  Bidrag 
til  den  nye  Bygning. 

I  Efteraaret  1852  rejste  Peter  Heise  udenlands  for 
at  studere  Musik  i  Leipzig  og  en  Maaned  senere  fulgte 
Hostrup  og  Forchhammer  efter  til  Italien.  Forinden 
deres  Afrejse  blev  der  den  29de  September  i  Stu- 
denterforeningen holdt  et  meget  livligt  og  morsomt 
Afskedsgilde  for  dem  alle  tre,  og  nogle  Dage  efter 
havde  Voltelen  og  jeg  samlet  den  snævrere  Venne- 
kres  til  en  mindre  Fest.  Lokalet  var  dekoreret  med 
Flag  og  udhulede  oplyste  Græskar.  Voltelen  havde 
i  Dagens  Anledning  skrevet  et  Festsangspil.  Scenen 
forestillede  en  Lund,  i  hvis  Midte  Venskabets  Alter 
stod  med  Musikens  og  Digtekunstens  Genier,  sort- 
klædte, men  —  som  der  stod  i  Programmet  —  „par- 
vis paa  begge  Sider;  Overskou  ses  ikke  i  Baggrun- 
den". Efter  et  Kor,  afsunget  af  de  Tilstedeværende, 
traadte  „en  gammel  Muse"  (Mantzius)  frem  og  reci- 
terede med  høj  Patos  følgende  Digt: 

Hil  Eder,  ædle  Flok  af  unge  Sønner! 
Kød  af  mit  Ben  og  Ben  af  mine  Kød'er. 
Sin  klamme  Finger  Vintren  strækker  ud; 
Den  kælne  Fugl  sin  lette  Vinge  hæver 
Og  fly'er  i  dristig  Cirkelflugt  mod  Syd. 
Giraffen  selv,  det  slanke  Ørknens  Dyr, 
Af  Længsel  virrer  skyldfrit  med  sin  Hale, 
Til  Hamborg  vil  den,  til  et  varmt  Lokale. 
O  grumme  Børn,  som  died'  ved  mit  Bryst, 
Som  gennem  Sekler  funkled.  Nordens  Lyst! 
Som  hver  med  sit  og  dog  med  ét  i  alle 
Har  vækket  Dania  til  Moderfryd, 
Til  himmelsk  Lyst,  til  Gavn,  til  Daad,  til  Dyd. 

Kasinos  Muse  (usynlig): 
Du  ej  sørger  blot. 
Selv  hos  os,  der  er  ej  Grin  —  o! 
Der  er  inte  godt 
Ude  hos  os  i  Kasino! 

Den  gamle  Muse: 
Ti,  lille  Snottede,  og  lad  mig  tale  ud!  — 
I  tvende,  som  —  som  —  som  —  nu  er  det  borte, 
Som  Skæbnen  river  grumt  —  o!  fra  min  Vorte! 
Men  Skæbnens  Villie  ske! 
Jeg  viger  Pladsen  da 
For  Dig  Germania. 

Echo: 
ania. 

Den  gamle  Muse: 
For  Dig,  Italia. 

Echo: 
talia. 

(Den  gamle  Muse  synker  grædende  i  Jorden). 

Germania 
(en    mager    Kvinde    i    Silkekjole    og    Guldur    træder   frem   og 
synger  til  Heise): 
O  kom  an  des  Eisters  Ufer, 
Dich  ruft  das  Gewandthaus  laut! 
Hier  tont  dir  die  schonste  Musik, 
Hier  isst  man  nur  Sauerkraut! 
(Vender  sig  til  Hostrup): 
Und  Du,  der  Du  bist  mein  Veråchter, 
Du  komst  wohl  zuriick  zu  hier. 
Du  kennst  ja  die  pommerchen  Låchter, 
Du  kennst  ja  das  bajersche  Bier. 

Italia 

(en  fed,  nøgen  Kvinde  med  Ørenringe  og  Pil  i  Haaret  og  grønt 

Forklæde;  paa  en  Bakke  bærer  hun  en  Vandkøler  af  Terrakotta): 

Con  Capozzi  di  Sardina 

Hermetico. 
O  prender  tu  Latrina 

Con  so. 
O  vieni  figlio  mio 

Fidelin. 

In  Roma  dansa  Pio 

Fidelin. 

(Derefter  træder  Fanta  sus  i  blaat  Gevandt  frem  og  afslører 
et  Transparent,  hvor  man  ser  Vesuv  i  Udbrud.  Koklokker  klinger 
i  det  Fjerne.  Boghandlere,  Musikhandlere  og  Billetsjovere  sam- 
ler sig  i  Forgrunden). 

Skriverhans 
(med  Lænke  træder  frem): 
Din  Kærlighed  til  Mennesker  for  sande, 
Bliv  aldrig  mindre  —  heller  større  dog! 
Læs  Dydens  Tegn  i  Lastens  skumle  Pande 
Og  skriv  det  op  i  Digtekunstens  Bog! 

(Efter  at  flere  andre  Figurer  af  Hostrups  Komedier  er  frem- 
traadte   paa   lignende   Maade,   forvandles   Scenen   til   Olympen. 

Alle  Guderne  er  grupperede  paa  rosenrøde  Skyer;  alle  er  synlig 
rørte.  Vesuv  bryder  atter  ud  og  varer  ved  under  hele  Festen). 

Da  Festsangspillet  var  til  Ende,  rejste  Hostrup  sig 
og  oplæste  følgende: 

(Værelse  hos  Beckmann). 
Poeten  (alene;   han  staar  op  fra  sin  Stol  og  læser  et  Perga- 
ment, hvorpaa  staar  skrevet): 
Altsaa  skal  jeg  da  nu  forlade  den  hjemlige  Arne, 
Følge  den  smaa  Filolog  bort  til  den  romerske  Kyst. 
Blaagaardsvejen  jeg  siger  Farvel  og  de  herlige  Blaamænd; 
Nørrebro'  Sprøjten  er  fyldt  —  jeg  siger  med  Straalen  Farvel. 
O,  København,  med  Rummel  og  Stank  og  de  sælgende  Kvinders 
Brøl!  Magistratens  Kløgt  kvæger  ej  længer  mit  Sind, 
Heller  ej  Gerson^)  med  din  sødt  idylliske  Fløjte 
Stiller  brutalt  for  mit  Blik  Musen  med  Sut  og  med  Ble. 
Flyveposten  —  ak!  Her  mit  Hjerte  fyldes  med  Taarer, 
Naar  skal  jeg  atter  med  Lyst  tørre  —  paa  den. 
Ak,  naar  jeg  kommer  igen,  er  Edvard  Meyer-)  forsvunden. 
Gør  eclat  i  Paris,  bliver  vel  Prins-Præsident. 
Gennem  utallige  Tyskeres  Ørk  gaar  Vejen  til  Velskland; 
Dér  ved  det  purpurne  Hav  stander  paa  Sletten  mit  Maal. 
Dér  skal  jeg  bo,  hvor  med  Skæg  og  Dolk  de  trodsige  Bønder 
Skændes  paa  Torvet  med  Larm,  løbe  som  Harer  fra  Strid. 
Molbech'')  sniger  sig  lumsk  forbi  de  støjende  Klynger, 
Stjæler  af  Ord  og  af  Blik  mangen  yndig  Sonnet. 
Citheren  klinger  saa  sødt  i  stjernefunklende  Nætter; 
Forchhammer^)  opstemmer  fluks  Piccolofløjten  dertil. 
Ak!  Men  hvad  gavner  det  alt,  naar  jeg  forlader  det  Bedste; 
Liebenberg  følger  mig  ej,  Mantzius  bliver  jo  her, 
Rømer ^),    Knudsen**)  og  Zinck  og  Schwartzbrem '),   Olsen ^)  og 
Hansen*), 

1)  Forfatteren  Jul.  Chr.  G. 

2)  Redaktør  af  Flyveposten. 

3)  Molbech  var  paa  den  Tid  i  Italien. 

*)  Filolog,  blev  senere  Rektor  paa  Herlufsholm. 

^)  Rømer,  teol.  Student,  hørte  til  Kresen. 

«)  Adolf  Knudsen. 

^)  Schwartzbrem,  teol.  Student,  hørte  til  Kresen,  død  som  Pastor  eremit. 

*)  Fritz  Olsen,  teol.  Student,  hørte  til  Kresen,  Præst  i  Brændekilde. 

*)  Kammermusikus  C.  I.  Hansen. 


112 


Winløw^)  og  Bruun-)  og  —  o   —  hele  den  herlige  Flok; 
De,  som  sang  mine  Kvad  og  kæled  saa  ømt  for  min  Muse, 
Ak  —  og  som  ofte  til  Løn  blev  bombarderte  med  Skidt. 
Dem,  jeg  lader  tilbage  og  tidt  fra  Hesperiens  Have 
Vil  mit  smægtende  Suk  flyve  mod  Norden  til  dem. 
Tidt,  naar  i  Kvæld  jeg  fylder  mit  Glas  med  ægte  Falerner; 
Tidt,  naar  ved  Dag  jeg  gaar  under  Cypressernes  Tag, 
Og  naar  jeg  hører  paa  Torv  den  dristige  Improvisator, 
Klart  vil  da  staa  for  mit  Blik,  Else''),  dit  yndige  Fjæs. 
Og  naar  jeg  møder  i  Bondens  Dør  et  Svin  uden  Børster, 
Rørt  jeg  mindes  da  vil  Dig,  min  skaldede  Gris^). 

De  politiske  Begivenheder  saavel  ude  som  her- 
hjemme sysselsatte  i  Begyndelsen  af  Halvtredserne 
Studenterforeningen  meget.  Efter  at  Helstatspolitiken 
—  som  det  hed  „af  evropæisk  Nødvendighed"  — 
var  fastslaaet,  opstod  Striden  mellem  Rigsdagen  og 
Ministeriet.  Studenterforeningen  gav  sin  Sympati  for 
Rigsdagen  Udslag  i  Viser,  der  gjorde  Nar  af  Mini- 
strene, særlig  maatte  Krigsminister  Hansen  og  Fi- 
nansminister Grev  Sponneck  holde  for.  General 
Hansens  Forbud,  mod  at  Hunde  maatte  færdes  paa 
de  gamle  dødsdømte  Volde  og  hans  Befaling  til 
Slaverne  fra  Stokhuset  at  fange  og  dræbe  alle  Hunde, 
som  de  fandt  deroppe,  gav  Anledning  til  et  morsomt 
Optog  i  Foreningen  Fastelavnsmandag  den  7de  Fe- 
bruar 1853.  Der  var  indbudt  til  en  Fest  i  Anledning 
af  Kejser  Napoleons  Bryllup.  Ved  denne  Fest  mødte 
Slaverne  for  at  hilse  paa  Kejseren  og  overbringe 
ham  Krigsminister  Hansens  Lig.  Den  afdøde  Krigs- 

^)  Wilhelm  Winsløw  hørte  til  Kresen,  var  forlovet  med  Hostrups  Søster  og  døde 

som  Præst  i  Amerika. 
2)  Ernst  Bruun. 

^)  L.  C.  Hansen,  Provst  i  Ramløse. 
*)  O:  Voltelen. 

minister  blev  fremstillet  af  den  senere  Trafikminister 
Ingerslev.  En  Tale  blev  holdt  af  Vilh.  Rode,  før  og 
efter  blev  af  Slaverne  afsunget  en  Kantate,  første 
Del  af  Rode,  anden  Del  af  Helms;  den  endte  med 
følgende  til  Melodien  „Naar  kommer  den  gode  Tid" 
afsungne 

Kor  af  Gadedrenge: 
Naar  Krigsministeren,  han  er  død, 

Og  Bluhme  gaar  fallit, 
Naar  Salicath  kommer  paa  Vand  og  Brød, 

Og  vi  bliver  Moltke  kvit, 
Naar  Ministeriet  bli'r  sprængt, 

Naar  endt  er  Tschernings  Id, 
Naar  Baltazar  Christensen  bliver  hængt  — 
Saa  kommer  den  gode  Tid. 

Rigsdagens  Behandling  af  Arvefølgesagen  fulgtes  og- 
saa  med  stor  Interesse  i  Studenterforeningen.  Den 
23de  Oktober  1852  nedsatte  Rigsdagen  et  Udvalg,  som 
skulde  afgive  Betænkning  om  det  kgl.  Budskab.  5 
Dage  efter  udkom  Gehejmearkivar  Wegeners  be- 
kendte Skrift,  og  14  Dage  efter  gav  Ministeriet  Bluhme 
Generalfiskalen  Ordre  til  at  lægge  Sag  an  mod  We- 
gener; han  blev  ved  Højesterets  Dom  10de  Januar 
1854  frikendt.  Den  nationalliberale  Presse  {Fædre- 
landet og  Dagbladet)  fordømte  i  stærke  Udtryk  Mi- 
nisteriets Færd,  og  i  Studenterforeningen  var  alle  i 
stor  Bevægelse.  Paa  et  almindeligt  Studentermøde 
den  8de  Februar  1854  blev  besluttet  at  gaa  i  Pro- 
cession til  Wegeners  Bolig  og  bringe  ham  vor  Hyl- 
dest. Politiet  havde  imidlertid  faaet  Nys  om  Sagen, 
og  Politidirektør  Bræstrup  kaldte  en  af  Seniorerne 

Otto  Zinck:  Erindringer  8 


114 


op  til  sig  og  forbød  Toget.  Dette  Forbud  viste  sig 
overflødigt,  da  Wegener  i  Bladene  frabad  sig  den  til- 
tænkte Hyldest.  Det  Hele  endte  med  en  Anmodning 
fra  Kultusministeren  til  Konsistorium  om  at  give  Stu- 
denterne en  Formaning. 

Allerede,  før  Konsistorium  havde  holdt  Møde  herom, 
blev  der  i  Foreningen  Fastelavnsmandag  27de  Fe- 
bruar gjort  Løjer  med  Professorerne.  Programmet  til 
disse  Fastelavnsløjer  bød  paa:  1)  Den  sidste  Lig- 
bærer, Komedie  af  Helms;  2)  Katten  sloges  af  Tøn- 
den efter  en  Vise  af  V.  Rode  „Om  at  slaa  Ministe- 
riet af  Tønden";  3)  Potter  itusloges;  4)  Biden  til  Bol- 
len; 5)  Ordsprogsleg;  6)  Konsistorium  præsenteres 
paa  Tribunen,  anført  af  I.  Levin;  7)  Aktuelle  Bille- 
der med  Sang  af  Zinck  og  8)  Seksa  og  Sold.  Af  de 
forskellige  Viser,  der  behandlede  den  Wegenerske 
Affære,  opnaaede  ingen  saa  stor  Popularitet  som  den. 
Voltelen  og  jeg  forfattede,  og  som  jeg  endnu  paa  mine 
gamle  Dage  har  maattet  synge  ved  mangen  Lejlighed. 

Visen  lød  i  sin  Helhed  saaledes: 

Konferensraad  Wegener,  den  brave 

Historiograf  og  Gehejmearkivar, 

Skrev  en  Bog  om,  hvem  vi  skulde  have 

Til  Regent,  naar  ingen  mer  vi  har. 

Ministrene  kaldte  paa  Fiskalen, 

For  de  blev  gale  i  Kalotten: 

„Hr.  Fiskal!  Læg  en  Sag  an  mod  Ka'len 

Og  lad  snart  ham  komme  i  Kachotten!" 

Men  Fiskalen  var  nu  uheldig, 
Skønt  hans  Tale  var  overmaade  net, 
Og  Wegener  var  ham  for  vældig 
Og  blev  frikendt  af  Højesteret. 

Men  et  Reskript  lod  Ministrene  trylcke, 

Det  er  nogle  fiffige  Ka'le! 

„Vi  blæser  dig  alligevel  et  Stykke 

Og  hvad  det  koster,  skal  Du  selv  betale!" 

Men  saa  sa'e  de  unge  Studenter: 
„Nu  skal  Wegener  ha'e  et  Hurra!" 
Men  Bræstrup  Hr.  Kandidat  Holst ^)  henter: 
„Der  bliver  ikke  noget  a'!" 
Og  Ministrene  blev  gale,  knap  tror  I  'et, 
Hvor  det  syded  og  kogte  dem  i  Blodet, 
.Og  saa  skrev  de  straks  til  Konsistoriet: 
„Vil  I  ikke  gi'e  dem  paa  Ho'det?" 

Konsistoriet  sagde:  ,Jo,  natyrligt. 

Vi  gør  alt,  hvad  Ministrene  befale. 

De  Studenter,  de  ha'e  tet  sig  ustyrligt 

Og  er  i  det  Hele  nogle  brøsige  Ka'le. 

Vore  Forelæsninger  ej  de  høre, 

Hos  somme  af  os  kommer  ej  der  en  eneste. 

Hvis  der  ellers  er  mere,  vi  kan  gøre. 

Er  vi  altid  til  Ministrenes  Tjeneste." 

Og  saa  kaldte  det  de  fem  Krabater^), 
Som  var  Formænd  for  Gade-Skandalen; 
Bang^)  og  Otto^)  havde  skrevet  Kantater, 
Og  Martensen^)  han  holdt  Talen: 
„I  har  slet  ikke  været  rigtig  nette. 
Dog  for  denne  Gang  vi  bare  vil  skænde; 
Men  anden  Gang  skal  vi  Jer  s'gu  lette 
Og  Pedel  Miiller  gi'e  Jer  Ris  paa  jer  Ende. 

Og  hjælper  dette  ikke  heller, 

Bli'er  det  Sidste  værre  end  det  Første; 


*)  Holst  (den  senere  Stiftsfysikus  i  Ringkøbing)  var  det  Senioratsmedlem,  Bræ- 
strup havde  haft  for. 

2)  De  fem  Indbydere  til  Hyldningstoget  til  Wegener  var:  A.  Hindenburg  (den 
nuværende  Højesteretsadvokat),  Th.  Nissen  (der  1867  døde  som  Politimester  paa 
St.  Thomas),  Chr.  Richardt,  Gotfred  Rode  og  Knud  Valiøe. 

8)  Professorerne  Oluf  L.  Bang,  H.  L.  Martensen  og  Th.  Otto,  der  var  Med- 
lemmer af  Konsistorium,  ansaas  for  Ministeriet  Ørsteds   politiske   Meningsfæller. 

8* 

Saa  sætter  Bræstrup  Jer  ned  i  sin  Kælder, 

Og  la'er  Jer  af  Betjentene  børste; 

Dernæst  Eders  Borgerret  I  taber 

Og  bli'er  slettet  ud  af  Protokollen. 

Ja  tilsidst  gør  General  Hansen  Jer  til  Slaver 

Og  la'er  Jer  fange  Hundene  paa  Volden." 

Her  I  ser,  I  unge  Studenter, 

Det  er  slemt  med  de  Store  at  bid's, 

Man  faar  paa  Snuden,  før  man  det  venter. 

Lad  1  kun  Wegener  og  Ministrene  strid's! 

Tag  Jer  Bog  og  læs  Jeres  Lekse; 

Tab  ej  Statens  Tarv  og  Dyden  af  Syne, 

Saa  kan  ej  Konsistoriet  Jer  korrekse. 

Og  I  bliver  rost  af  Davidsen  og  Griine. 

Paa  samme  Tid  forberedtes  det  første  Studenter- 
Karneval  i  Kasino;  det  skulde  gives  til  Fordel  for 
den  nye  Bygning.  Den  nedsatte  Komité  bestod  for- 
uden Senioratet  af  Ploug,  Hostrup,  Mantzius,  Wen- 
gel,  Richard  og  mig.  Politidirektør  Bræstrup,  der 
havde  faaet  et  Vink  om,  at  Grev  Sponneck  skulde 
holde  for  ved  Løjerne,  sendte  Senioratet  et  Forbud 
mod  at  fremkomme  med  Optog  eller  anden  Frem- 
stilling, som  havde  politisk  Tendens,  eller  hvorved 
enkelte  Personer  kunde  blive  Genstand  for  Spot  og 
Kritik.  For  at  klare  disse  uventede  Skær,  besluttede 
Komitéen  at  indbyde  Frederik  VII,  saa  meget  mere 
som  man  havde  hørt,  at  han  havde  ytret  Lyst  til  at 
komme  med.  Seniorerne  Chr.  Bruun  og  Ricard 
blev  sendte  til  Frederiksborg  for  at  overbringe  Kon- 
gen Indbydelsen;  han  tog  meget  venlig  imod  dem 
og  takkede  dem  for  Indbydelsen,  som  han  paa  Grund 
af  forhaandenværende  alvorlige  Sager  dog  ikke  kunde 

tage  imod.  Vi  maatte  da  lægge  Hovederne  i  Blød 
for  at  finde  paa  en  anden  Udvej,  og  hvorledes  vi 
alligevel  fik  gjort  Løjer  med  Grev  Sponneck,  skal 
jeg  fortælle  længere  fremme. 

Dette  første  Studenterkarneval  1854  var  i  meget 
forskelligt  fra  de  senere,  idet  der  bødes  Gæsterne 
saa  mange  Forlystelser,  som  Publikum  nu  til  Dags 
vilde  bede  sig  fritaget  for  af  Utaalmodighed  efter  at 
komme  til  at  danse.  Lokalet  var  festligt  dekoreret. 
I  Forhallen  var  Bissens  Landsoldat  og  Jerichaus 
Panterjæger  opstillede.  Basargangen  var  beklædt 
med  rødt  Tøj,  hvor  Emblemer  for  Kunst  og  Viden- 
'skab,  malede  paa  blaa  Grund,  var  anbragte.  For 
Enden  af  Basargangen  var  ophængt  et  Draperi,  og 
foran  dette  stod  et  kolossalt  Minervahoved  paa 
Fodstykke  med  Indskrift:  „Hvor  Sønnerne  samles  i 
talrig  Flok,  vil  Moderen  gerne  med."  Fire  unifor- 
merede Drabanter  med  Hellebarder  bevogtede  Op- 
gangen til  Pergolaen,  der  var  pragtfuld  dekoreret  med 
Emblemer  og  Buster  af  Thorvaldsen,  Holberg,  Oehlen- 
schlager  og  H.  C.  Ørsted,  ligesom  der  omkring  Spring- 
vandet var  anbragt  en  straalende  Blomsterdekoration. 
I  den  lille  Sal  fandtes  et  Eau  de  Cologne  Spring  foran 
Spejlet,  omgivet  af  Grønt;  det  tilstødende  Kabinet 
var  forvandlet  til  et  elegant  Dame-Toiletværelse.  I 
den  store  Sal  var  Foreningens  Fane  anbragt  oppe 
paa  Balkonen. 

Karnevalet  indlededes  med,  at  Guldberg,  Adolf 
Rosenkilde  og  jeg,  kostymerede  som  Spidsborgere, 
oppe  fra  Amfiteatret  foredrog  en  Vekselsang,  der  be- 

handlede  Dagens  brændende  Spørgsmaal,  Arvesagen; 
til  denne  var  Melodien  til  Visen  „Det  er  overmaade 
smukt"  benyttet.  Denne  Vise  daterer  sig  fra  Marts 
1848;  Voltelen  og  jeg  havde  da  til  et  mindre  Stu- 
denterkarneval lavet  en  lille  dramatisk  Bagatel.  Det 
var  en  Scene  imellem  den  bekendte  Værtshusholder 
Lars  Mathiesen  og  Aftenbladets  servile  Redaktør 
Trojel;  den  behandlede  flere  af  Dagsbegivenhederne, 
deriblandt  Kong  Christian  VIII's  Bisættelse,  og  slut- 
tede med  en  Vekselsang  paa  2  Vers.  Denne  Veksel- 
sang gjorde  stor  Lykke  og  blev  i  Foreningen  brugt 
som  en  Slags  Revyvise;  den  forøgedes  stadig  med  ak- 
tuelle Vers,  saa  at  den  tilsidst  talte  ikke  mindre  end" 
52  Vers;  de  allerfleste  havde  dog  kun  Døgninteresse. 
Efter  Voltelens  Død  traadte  Guldberg  (som  Trojel) 
til,  og  vi  to  har  mangen  Lørdag  Aften  bragt  Liv  i  Ge- 
mytterne ved  „Det  er  overmaade  smukt!" 

Paa  Teatret  opførte  Johs.  Helms  med  sit  „Berider- 
selskab" en  Travesti,  der  under  parodisk  Fremstil- 
ling af  de  nordiske  Guder  og  Gudinder  med  ind- 
skudte Recitationer  tog  Sigte  paa  Samtidens  politi- 
ske Personer.  Efter  at  Deltagerne  havde  danset  den 
første  Dans,  gik  Tæppet  atter  op,  og  nu  opførtes  en 
Børnekomedie  Fristelsen,  som  Hostrup  havde  skre- 
vet i  Dagens  Anledning;  denne,  der  senere  under 
Titlen  En  Børnekomedie  er  givet  paa  Folketeatret, 
spilledes  den  Aften  af  Kr.  Mantzius  (Julius),  den 
senere  Adjunkt  Christopher  Møller  (Ida)  og  mig 
(Peter). 

Umiddelbart    derefter    opmarscherede    Studenter- 

Sangforeningens  Medlemmer  iførte  Matrosdragter  og 
anførte  af  Hartmann  (der  var  klædt  som  Baadsmand) 
med  Dannebrog  i  Spidsen  og  udførte  fra  en  Loge 
flere  Sange,  hvoriblandt  Richardts  „Vi  er  et  lystigt 
Folkefærd"  blev  sunget  første  Gang.  Efter  2.  Dans 
opførtes  paa  Teatret  Hjemmefra  af  Wengel,  spillet 
af  ham  selv  og  M.  Rosing.  Saa  kom  Balletten 
Amors  Triumf  eller  Vandmøllen  i  Apenninerne  og 
til  Slutning  Chateau  Lafitte  eller  Hævnen  tragisk 
Drama.  Det  var,  som  foran  fortalt,  blevet  lavet  en 
Aften  oppe  hos  Mantzius  ved  Nørrevold  og  var 
gaaet  ved  Fastelavnsløjerne  Aaret  forud  i  Foreningen. 
Paa  Grund  af  den  store  Lykke,  det  dengang  gjorde, 
blev  det  optaget  paa  dette  Karnevals  Program.  Den 
oprindelige  Rollebesætning  var: 

Komtesse  Herminie,  forældreløs  Pige      Frk.  Voltelen 
Greven  af  Montepin,  hendes  Formynder  Hr.  Zinck 
Chevalier  Maurice,  fransk  Gardeofficer    Hr.  Mantzius 

Foruden  disse  Personer  indeholdt  Plakaten  15 
stumme  Personer.  Ved  Karnevalet  udførte  Guld- 
berg Herminies  Rolle.  Karnevalets  første  Afdeling 
sluttede  saa  med  en  Sang  af  Richardt,  der  blev  af- 
sunget af  alle.  Anden  Afdeling  var  særlig  helliget 
Dansen. 

Der  stod  nu  kun  tilbage  at  realisere  den  Idé,  som 
oprindelig  var  bleven  undfanget  med  Hensyn  til  de 
Løjer,  vi  vilde  gøre  med  Sponneck,  og  som  Bræstrup 
havde  faaet  Nys  om.  Han  havde  i  den  Anledning 
beordret  en  rigelig  Politistyrke  ud  paa  Karnevalet 
—    selvfølgelig    klædt    i    Domino.    Sponneck,    der 

siden  1848  var  bleven  siddende  i  alle  de  skiftende 
Ministerier  til  Trods  for  disses  forskellige  politiske 
Farve,  var  kun  slet  anset  hos  Publikum  og  yder- 
mere en  Genstand  for  Latter,  da  han  havde  ud- 
virket, at  Familien  Sponneck  var  bleven  optaget  som 
rigsgrevelig  i  Genealogisches  Taschenbuch.  Man 
baade  morede  og  forargede  sig  over,  at  en  dansk 
Minister  gjorde  Fordring  paa  at  være  tysk  Rigsgreve, 
idet  man  satte  det  i  Forbindelse  med  en  formo- 
det tysk  Tilbøjelighed  hos  Ministeriet.  En  Frøken 
Sponneck  var  1676  bleven  formælet  med  den  sidste 
Hertug  af  Wiirtemberg-Mumpelgard.  Man  kastede 
sig  nu  med  Forkærlighed  over  Ordet  „Mumpelgard", 
der  blev  heftet  til  Finansministerens  Person,  saa 
meget  mere  som  dets  Klang  havde  noget  komisk 
'ved  sig,  og  snart  hed  Sponneck  ikke  andet  end 
Mumpelgarderen.  Karnevalskomitéen  havde  arran- 
geret et  Optog  af  Greverne  af  Mumpelgard,  fra  hvilke 
Sponneck  nedstammede,  og  midt  i  Karnevalets  anden 
Afdeling  rykkede  det  frem  i  lang  Linie,  den  forre- 
ste meget  høj,  iført  Dyrehuder,  fremstillet  af 
lange  Plesner,  der  døde  som  Registrator  i  Geheime- 
arkivet;  de  følgende,  repræsenterende  de  næste  Slægt- 
led, i  aftagende  Højde  indtil  den  sidste,  der  frem- 
stilledes af  den  meget  lille  Chr.  Køster,  som  i 
Maske  og  Dragt  lignede  Sponneck.  Karnevalskomi- 
téen havde  snildelig  faaet  bænket  hele  Politistyrken 
nede  i  Restaurationen  i  Basargangen,  forinden  Mum- 
pelgarden  trak  op.  Saaledes  forløb  det  mærkelig- 
ste  af  alle  Studenterkarnevaler;    det   gav  et  Over- 

skud  paa  2200  Rdl.  hvoraf  de  1500  tilfaldt  Bygge- 
fonden. 

Samme  Aar  deltog  jeg  som  Medlem  af  Studenter- 
Sangforeningen  i  dennes  første  egentlige  større  Tur, 
en  Koncertturné  til  Ringsted,  Sorø  og  Næstved  i 
Juli  Maaned.  Jernbanen  strakte  sig  kun  til  Roskilde, 
den  øvrige  Del  af  Turen  gik  derfor  paa  Vogn. 

Molt  Wengel,  som  var  en  trofast  Ven  af  Sangfor- 
eningen, var  Søn  af  Apotekeren  i  Ringsted,  og  den- 
nes Hus  var  et  af  Byens  mest  ansete,  gæstfrit  og 
naturligvis  studentervenligt  i  høj  Grad;  dér  var  vi 
10  Mand  indkvarterede. 

Den  egentlige  Fest,  som  Ringsted  By  gav,  stod  i 
Klosterhaven,  hvor  vi  blev  modtagne  med  stor 
Hjertelighed,  trykte  Sange  og  et  rigt  besat  Bord,  der 
gav  Anledning  til  stort  Mandefald.  Det  var  meget 
silde,  da  vi  brød  op,  ikke  destomindre  gjorde  en 
Kvartet,  derimellem  Chr.  Møller  og  van  Deurs,  nogle 
Smaavisitter  omkring  i  Gaarde  og  Haver  og  sang 
for  de  glade  Ringstedianere.  Koncerten,  der  stod  paa 
Raadhussalen  næste  Eftermiddag,  var  stærkt  besøgt 
af  Byens  og  Omegnens  Beboere. 

Dagen  derefter  kørte  vi  til  Sorø,  hvor  Akademiet 
optraadte  som  Vært.  Vi  sang  i  Saxos  Celle,  ved  Hol- 
bergs Grav  i  Kirken,  og  efter  en  Fællesspisning  paa 
Akademiet  gaves  Koncert  i  Festsalen.  Den  følgende 
Dag  gjorde  Akademiet  en  Køretur  til  Tadse  Mølle 
og  Tjustrup  Sø,  som  var  meget  fornøjelig;  kun  ikke 
for  Richardt  og  Heise,  der  væltede,  fik  Koldfeber  og 
maatte  til  Sengs  i  et  nærliggende  Hus.   Det  var  en 

glimrende  Køretur  nord  om  Sorø  Sø,  gennem  Sko- 
vene ved  Søens  vestlige  Bred.  Tæt  ved  Tjustrup-Søens 
Nordside  førte  Vejen  ind  i  Suserup  Skov  ved  Næsby- 
aaens Udløb.  Vi  var  i  Næsbyholms  prægtige  Have, 
besaa  den  store  Langdysse  i  Skoven  og  havde  stadig 
van  Deurs  i  Spidsen  af  Toget  med  sin  Fløjte,  som 
han  trakterede  med  Virtuositet.  En  Kres  af  Herrer 
og  Damer  fulgte  med  for  at  høre  og  nyde  vore 
Sangpræstationer.  Her  i  Skoven  forefaldt  en  Begiven- 
hed, der  let  kunde  have  faaet  slemme  Følger,  men 
løb  heldigt  af.  En  høj  hvælvet  Træbro,  der  førte 
over  et  bredt,  men  udtørret  Vandløb,  brast,  og  alle 
gik  nedenom  og  hjem,  kun  van  Deurs  reddede  sig 
paa  en  tilbagestaaende  Planke  og  sendte  sejersstolt 
sine  Fløjtetoner  ud  over  os  andre,  der  kravlede  om 
nedenunder  ham.  Et  splendid  Aftensbord  i  Skoven 
i  den  dejlige  Sommeraften  satte  Kronen  paa  Festen. 
Ved  samme  Lejlighed  holdt  en  af  Sangforeningens 
ærgerrige  Talere,  den  senere  Højesteretsadvokat  Hin- 
denburg,  en  Tale  for  Damerne.  Van  Deurs,  som  fandt, 
at  den  varede  lovlig  længe,  listede  sig  fra  Bordet  og 
begyndte  omme  bag  nogle  Buske  at  blæse  paa  sin 
Fløjte.  Under  almindelig  Latter  maatte  Taleren  op- 
give Ævret,  og  alle  rejste  sig  for  at  søge  vor  Fløjte- 
spiller op. 

Næste  Morgen  fandt  vi  paa  at  bringe  Ingemann  en 
Serenade  i  hans  Bolig  v^d  Søen  og  valgte  hans 
Morgensang  „Nu  titte  til  hinanden".  Men  da  det 
skulde  gaa  an,  opdagede  vi,  at  ganske  vist  kunde 
alle  den  første  Linie  af  Teksten,  men  kun  faa  mere. 

Vi  fik  da  i  en  Fart  Eleverne  halede  ud  paa  Gangen, 
og  de  lærte  os  Resten  af  de  tre  første  Vers. 
Ingemann  og  hans  Hustru  modtog  os  med  stor 
Hjertelighed;  de  var  synlig  bevægede  og  glade  over 
dette  lille  Besøg.  Fru  Ingemann,  der  var  temmelig 
original  i  sin  Klædedragt,  var  meget  ivrig  for  at  vise 
os  sine  Malerier,  som  mest  bestod  af  Altertavler. 

Om  Eftermiddagen  var  der  atter  Koncert  i  Fest- 
salen og  om  Aftenen  stor  Seksa  i  Akademihaven. 

Næste  Dag  kørte  vi  til  Næstved,  vandrede  derfra 
til  Fods  til  Herlufsholm  og  besaa  med  stor  Inter- 
esse denne  minderige  Anstalt,  særlig  minderig  for 
mig,  der  jo  havde  tilbragt  nogle  af  mine  Barndoms 
Aar  dér.  Vi  blev  med  stor  Velvilje  vist  om  af  Rektor 
Listov,  der  ligesom  Rektor  Bojesen  i  Sorø  var  gam- 
melt Sangforeningsmedlem.  Om  Aftenen  gav  vi 
Koncert  i  Næstved,  hvor  der  ligesom  i  Ringsted  og 
Sorø  blev  gjort  Stads  af  os.  Efter  Koncerten  var  der 
et  animeret  Bal  i  Skoven  „Frederikslund"  ved  Her- 
lufsholm, hvor  der  blev  sunget  og  pokuleret  til  langt 
ud  paa  den  sommerlyse  Nat. 

Paa  Hjemturen  standsede  vi  blandt  andre  Steder 
ved  Osted  Kro  imellem  Ringsted  og  Roskilde.  Jørgen 
Jørgensen,  2den  Bas,  og  jeg,  der  kørte  paa  Vogn 
sammen,  fik  for  gode  Ord  og  1  Mark  i  Kroen  købt 
en  gammel,  pæn  og  ren  Særk,  som  ved  Bortkørselen 
blev  fastgjort  til  en  Stang,  paa  hvis  Top  en  Flaske 
med  Bunden  i  Vejret  knejsede.  Lidt  før  vi  naaede 
Roskilde  kom  Særken  ned,  medens  Flasken  med  en 
eventyrlig  Skrivelse  indeni  blev  kastet  ind  i  en  Have. 

Denne  nye  Fane  blev  i  flere  Aar  opbevaret  i  Sang- 
foreningens Arkiv. 

Efter  denne  Tur  vandt  Sangforeningens  mindre 
Skovture  forhøjet  Liv  og  Interesse.  Vi  kørte  i  Reg- 
len til  Raavad  eller  Skodsborg,  hvor  da  gamle 
Hartmann  fra  Nærum  stødte  til  og  tog  Del  i  Aftens- 
gildet. Her  gik  det  løs  med  Kor  og  Kvartetsang,  og 
naar  Hartmanns  Vogn  kom  for  at  hente  ham  hjem, 
blev  han  altid  ved  Bortkørslen  hilset  med  sin  egen 
Sang  „Snart  er  Natten  svunden". 

Aaret  efter  min  gamle  Faders  Død  1850  flyttede 
min  Moder  tilligemed  min  yngste  Broder  Ludvig  og 
mig  fra  det  gamle  Hjem  paa  Nørrebro  ind  i  København 
til  en  mindre  Lejlighed  paa  Vestergade;  vi  havde 
da  boet  derude  siden  1829.  Min  anden  Broder 
August  var  efter  sin  Konfirmation  kommen  ud  at  lære 
Landvæsnet  hos  en  Slægtning,  Arvefæster  Johan 
Haae,  paa  Sludegaard  paa  Fyn;  han  var  gift  med 
vor  Kusine  Sanne  født  Laub,  Datter  af  Pastor 
Laub  i  Frørup,  som  var  gift  med  Faders  Søster 
Louise. 

Med  mit  teologiske  Studium  gik  det  kun  smaat; 
Lysten  manglede,  og  det  var  kun  for  at  rette  mig 
efter  Faders  Ønske,  at  jeg  var  bleven  ved.  Jeg 
havde  dog  drevet  det  saa  vidt,  at  jeg  gik  paa  Pro- 
fessor Scharlings  Skriveøvelser  og  havde  taget  Eksa- 
men i  patristisk  Latin,  da  Lysten  til  Teatret  tog  Over- 
haand,  hvortil  særlig  min  Optræden  i  Studenter- 
komedierne bidrog,  og  jeg  forlod  med  Moders  Sam- 
tykke efter  Faders  Død  den  studerende  Vej.  Blandt 

dem,  der  særligt  opfordrede  mig  til  dette  Skridt,  var 
Ploug,  Hostrup  og  Mantzius.  Lige  fra  min  Examen 
artium  havde  jeg  levet  af  Informationer  og  husker 
endnu,  at  min  første  private  Information  var  paa 
Gammel  Torv  hos  en  Mand,  der  var  Tolk  og  Trans- 
latør og  hed  Garlieb.  Datteren,  som  jeg  læste  Fransk 
med,  kom  senere  til  det  kongelige  Teater  og  blev 
som  Balletdanserinde  gift  med  Danseren  Ludvig  Gade. 
Jeg  fik  nu  Timer  i  Melchiors  og  Mariboes  Skoler  og 
var  i  en  Aarrække  Lærer  i  Mad.  Buchs  Pigeskole  i 
Adelgade.  I  Tauber-Bondesens  Forberedelsesskole  i 
Store  Kongensgade  holdt  jeg  længst  ud;  det  var  med 
de  mindste  Drenge,  jeg  her  havde  at  gøre.  Jeg  havde 
faaet  et  godt  Greb  paa  at  tumle  disse  Smaafolk.  Jeg 
anvendte  en  Del  af  Timen  til  at  fortælle  Børnene 
Historier  —  særlig  H.  C.  Andersens  Eventyr  —  og 
illustrerede  Fortællingen  ved  at  tegne  Billeder  paa 
den  sorte  Tavle,  hvad  der  især  tiltalte  mine  smaa  Til- 
hørere. Det  gælder  ved  denne  Slags  Undervisning  om 
at  holde  Børnene  i  Aande,  og  det  lykkedes  mig.  Jeg 
har  senere  i  Livet  truffet  paa  mange  af  mine  Smaa- 
folk, der  nu  var  blevne  Familiefædre  og  selv  havde 
Smaafolk.  Blandt  mine  Elever  kan  jeg  nævne  Rigs- 
arkivar Bricka,  Skolebestyrer  Johan  Krohn,  Mur- 
mester Lythans-Petersen,  Admiral  Caroc,  Provst 
Schepelern,  Professor  Daniel  Jacobson,  Grosserer  Dr. 
Arnold  Gamél,  Korpslæge  Gordon  Norrie  og  Instru- 
mentmager Th.  Knudsen.  Af  Lærere  som  virkede 
sammen  med  mig,  mindes  jeg,  foruden  mine  nære 
Venner  Hostrup  og  Voltelen,  Nansen,  der  døde  som 

Præst,  Fader  til  Forfatteren  Peter  Nansen,  Handels- 
bogholder  Neumann,  Fader  til  Skuespiller  Sophus 
Neumann,  Listov,  der  var  Lærer  i  Engelsk,  Schwartz- 
breem,  der  underviste  i  Tysk,  og  Hummel,  den  senere 
Professor. 

IV 
SKUESPILLER-DEBUT 

December  1854  henvendte  jeg  mig  til  Etatsraad 
J.  L.  Heiberg,  der  da  var  Direktør  for  det  kgl.  Teater; 
jeg  forebragte  ham  mit  Ønske  om  at  faa  Tilladelse  til 
at  aflægge  Prøve  for  ham  og  eventuelt  at  debutere  for 
Publikum.  Min  Ven  Hostrup  havde  forinden  sat 
ham  ind  i  Forholdene  og  bedre,  end  jeg  selv  for- 
maaede,  fremhævet  mine  Kvalifikationer  som  vor- 
dende Skuespiller.  Min  Fader  havde  i  en  lang  Aar- 
række  arbejdet  sammen  med  Heiberg  ved  Teatret, 
ligefra  1825,  da  han  arrangerede  Musiken  til  hans 
første  Vaudeville  Kong  Salomon  og  Jørgen  Hatte- 
mager og  derefter  i  Aarenes  Løb  til  de  fleste  andre 
af  Heibergs  Stykker;  han  havde  staaet  i  Venskabs- 
forhold til  ham,  til  sine  Tider  intimt,  saa  jeg  havde 
ventet  en  mindre  kølig  Modtagelse,  end  den  jeg  fik. 
Jeg  kom  dog  imidlertid  til  at  aflægge  den  ønskede 
Prøve  paa  Teatret  i  Overværelse  af  Heiberg  og 
Scene-Instruktøren  Overskou  d.  19.  Januar  1855  og 
blev  efter  denne  antaget  til  Debut. 

Skuespilhuset  havde  da  det  Udseende,  som  det  fik 
ved  Udvidelsen  af  Tilskuerplads  og  Scene  1838  med 
de  to  Pavilloner  paa  hver  sin  Side  af  Hovedindgangs- 
døren til  Underkørsel  af  Vogne,  de  5  Rækker  Jern- 

lænker  ud  mod  Torvet,  Indkørselsporten  for  konge- 
lige Vogne  op  imod  Højskolen  og  den  i  Tyverne 
opførte  lille  to  Etages-Bygning,  der  stødte  op  mod 
Teaterbygningens  Bagside  og  vendte  ud  mod  Torvet 
og  Kanalen.  Her  var  Indkørselsporten  for  Teater- 
personalet med  en  Dør  til  højre,  der  førte  til  Port- 
neren i  Stuen,  og  de  smaa  Paaklædningsværelser, 
der  var  fordelte  i  Bygningens  Etager.  Paa  1ste  Sal  — 
om  man  kan  kalde  den  saa  —  var  Regissørværelset 
over  Porten  med  det  halvrunde  Vindue  ud  imod 
Torvet  og  Foyeren,  det  største  Rum  i  Huset  med  3 
Vinduer  ud  til  en  diminutiv  Gaard  midt  i  Bygningen. 
I  Væggen,  som  stødte  op  til  Scenen,  var  et  Par  store 
Skodder,  der  kunde  aabnes,  naar  Koret  til  sine  Tider 
i  Stykker  anbragtes  i  Foyeren.  Her  hængte  Por- 
trætter af  forhenværende  Skuespillere  og  Skuespil- 
lerinder, ligesom  alle  Opslag  vedrørende  Teater- 
tjenesten fandtes  her.  Nytaarsaften  var  det  gammel 
Skik  at  sætte  Lys  i  alle  Vinduerne,  som  i  Bygningen 
vendte  ud  til  den  lille  Gaard.  Direktørens  Værelse 
var  i  en  Bygning,  der  vendte  ud  imod  Højskolens 
Grund.  Her  var  ogsaa  Teaterkontoret  og  Synge- 
skolen.  En  anden  Syngeskole,  Bredals  Kor-Skole, 
var  i  Endefløjen  af  den  store  Magasinbygning,  som 
laa  ovre  paa  Holmen  og  strakte  sig  med  den  gamle 
Slavekirke  i  Midten  langs  Holmens  Kanal.  En  lille 
Bro  førte  fra  Teatergaarden  derover. 

Jeg  debuterede  d.  Ilte  Februar  1855  som  Arv  i 
Henrik  og  Pernille  og  ottende  Dagen  efter  (19de 
Februar)  som   Per  i  Rekruten.  Bladenes  Kritik  var 

meget  velvillig  og  anerkendende;  i  den  sidstnævnte 
Rolle  gjorde  jeg  særlig  Lykke.  Jeg  mindes,  da  jeg 
efter  Stykkets  Slutning  stod  oppe  i  det  lille  Paa- 
klædningsværelse  paa  Kvisten  og  klædte  mig  om, 
kom  Høedt  og  Michael  Wiehe  op  til  mig  og  takkede 
mig  paa  den  mest  smigrende  Maade.  Jeg  hørte  bag- 
efter, at  det  kun  var  yderst  sjældent,  at  Wiehe  gjorde 
sligt. 

Aldeles  uforberedt  gik  jeg  ikke  til  den  Holbergske 
Arv.  Phister,  hos  hvem  jeg  straks  havde  gjort  Visit, 
og  som  tillige  med  sin  Hustru  havde  modtaget  mig 
overordentlig  venligt,  tilbød  at  gaa  Arvs  Rolle  igen- 
nem med  mig,  hvilket  var  mig  saa  meget  mere  kær- 
komment, som  baade  han  og  hans  Hustru  skulde 
være  mine  Medspillende  i  Henrik  og  Pernille. 

Phisters  Interesse  for  mig  var  tildels  en  Følge  af 
den  Respekt  og  Hengivenhed,  han  havde  næret  for 
min  Fader,  og  som  han  forøvrigt  bevarede  til  sin 
Død.  Fader  havde  været  hans  første  Lærer  i  Sang 
og  den,  der  opdagede  hans  store  dramatiske  Bega- 
velse ved  Siden  af  hans  gode  Sangstemme.  Han  var 
den,  der  havde  skaffet  Phister  ind  i  Syngestykkerne, 
hvor  han  i  en  Række  af  Aar  havde  en  fremskudt 
Plads. 

Jeg  gav  Møde  om  Middagen  paa  Hofteatret,  og 
Phister  var  altid  præcis  og  meget  ivrig.  Jeg  saa  dog 
snart,  at  jeg  ikke  vilde  høste  stor  Gavn  af  hans 
Elskværdighed.  Han  var  en  stor  Skuespiller,  men 
mindre  stor  som  Instruktør.  Hans  Instruktion  bestod 
i,  at  han  sagde  Replikerne,  som  jeg  saa  gentog;  det 

blev  en  Slags  Dressur,  der  satte  Instruktørens  Præg 
paa  Eleven,  hvorved  denne  følte  sig  hæmmet,  bunden 
og  aldrig  fri.  Han  følte  det  selv  og  sagde  efter  De- 
buten til  mig:  „Nej,  spil  De  meget  hellere  Deres 
Roller  uden  al  Instruktion,   De  behøver  den  ikke." 

Jeg  gik  derfor  løs  paa  min  næste  Debutrolle,  Per 
i  Rekruten,  paa  egen  Haand  og  fik  derved  Lejlig- 
hed til  med  Frihed  at  gøre  mit  Spil  og  slaa  mig 
løs  i  Spillet;  Virkningen  udeblev  heller  ikke.  Phister 
sagde  til  mig  efter  Forestillingen:  „Der  kan  De  se,  at 
De  faar  meget  mere  ud  af  det,  naar  De  arbejder 
paa  egen  Haand." 

Efter  veloverstanden  Debut  forærede  jeg  Phister 
en  Buste  af  Holberg  og  Fru  Phister  en  Blomster- 
skaal,  midt  i  hvilken  stod  en  Biscuit-Figur:  Amor  med 
Bue;  paa  Skaalen  havde  jeg  ladet  sætte  Arvs  første 
Replik  til  Pernille,  da  han  møder  forklædt  som  Skyt- 
ten Hasenskræk:  „Servitør,  velbaarne  Mammeselle! 
Jeg  véd  ikke,  om  De  kender  mig?" 

I  Sæsonens  sidste  Maaned  henvendte  jeg  mig  til 
Heiberg  med  Anmodning  om  Ansættelse.  Jeg  modtog 
i  den  Anledning  følgende  Brev  fra  ham: 

I  Anledning  af  Deres  Skrivelse  af  17de  dennes  tager  jeg 
ikke  i  Betænkning  at  sige  Dem,  at  Teatret,  at  dømme  efter  de 
Roller,  hvori  De  hidtil  har  faaet  Lejlighed  til  at  optræde,  vil 
være  meget  vel  tjent  med  at  sikre  sig  Deres  kunstneriske 
Medvirken.  Men  paa  den  anden  Side,  vil  det  endnu  ikke  være 
Tiden  til  nogen  egentlig  Ansættelse,  før  der  i  næste  Sæson  er 
givet  Dem  Lejlighed  til  at  prøve  Deres  Evner  i  flere  Roller  og 
i  flere  Retninger.  Denne  Regel  er  hidtil  ufravigelig  bleven 
fulgt,  og  det  vil  saaledes  ikke  undre  Dem,  at  den  ogsaa  i  nær- 

værende  Tilfælde  følges.  Men  en  anden  Regel,  der  ligeledes 
følges,  nemlig,  at  Aspiranten,  der  endnu  ikke  nyder  Gage,  er- 
holder et  Honorar  i  Forhold  til  den  præsterede  Tjenestes  Om- 
fang og  Vigtighed  for  Teatret  vil  heller  ikke  her  blive  til- 
sidesat. 

København  d.  20.  Mai  1855. 

J.  L.  Heiberg. 
Til  Hr.  Otto  Zinck. 

Ifølge  ovenstaaende  fik  jeg  udbetalt  150  Rd.  ved 
Sæsonens  Slutning. 

Det  var  et  for  mig  uheldigt  Tidspunkt,  jeg  var 
kommen  til  det  kongelige  Teater.  Heiberg  blev,  da 
han  1849  udnævntes  til  Direktør  for  det  kongelige 
Teater,  af  de  Fleste  betragtet  som  den  Messias,  ved 
hvem  den  dramatiske  Kunst  skulde  genfødes  her- 
hjemme. Han  havde  ved  sin  Udnævnelse  vist  sig 
som  forsigtig  General  og  betinget  sig  fuld  Pension, 
hvis  han  fik  eller  tog  Afsked,  og  Ret  til  selv  at  ind- 
stille den  Scene-Instruktør  og  Regissør,  som  han 
ønskede.  Vel  var  han  en  kundskabsrig  Mand,  besad 
Smag  og  havde  i  en  Aarrække  med  afvekslende 
Held  arbejdet  for  Scenen,  men  det  var  tvivlsomt, 
om  han  endnu  besad  den  Aandskraft  og  Aandsfrisk- 
hed,  det  praktiske  Blik,  den  Forretningsdygtighed  og 
fremfor  alt  det  forsonlige  Sindelag,  der  var  nødven- 
digt for  den  Mand,  som  skulde  være  Teaterdirektør. 
Hertil  kom  endnu  en  Omstændighed :  den  nemlig  at 
Heiberg  maaske  mere,  end  nogen  troede,  havde  haft 
Del  i  den  afgaaede  Teaterbestyrelses  Virksomhed, 
ihvorvel  han  kun  var  Censor.  Man  kunde  derfor 
næppe  vente  synderlig  gennemgribende  Reformer  af 

en  Mand,  i  hvis  Magt  det  havde  staaet  allerede  tid- 
ligere at  sætte  saadanne  i  Værk. 

Hvad  man  dog  med  Billighed  kunde  have  ventet 
af  ham,  var  en  Teaterlov  eller  et  Reglement,  bygget 
paa  en  human  og  tidssvarende  Grundvold;  men  han 
blev  staaende  ved  at  indskærpe  og  indtil  Latterlighed 
overholde  det  gamle  Reglement,  som  de  Færreste 
kendte  og  Ingen  respekterede.  Følgerne  udeblev  ikke; 
Stridighederne  mellem  ham  og  Personalet  hidrørte 
alle  i  mere  eller  mindre  Grad  fra  det  svævende 
Forhold,  der  herskede  mellem  Over-  og  Underord- 
nede. En  anden  og  ikke  mindre  Fejl  fra  Heibergs 
Side  var,  at  han,  naar  han  ansatte  en  Skuespiller^ 
ikke  afsluttede  en  ordentlig  og  bindende  Kontrakt 
med  ham,  hvori  de  vigtigste  Forpligtelser  og  Stra- 
fen  for  disses  Overtrædelse  var  anført  med  tydelige 
Ord.  Havde  saadanne  Kontrakter  eksisteret,  vilde 
Hamlet- Affæren  maaske  ikke  have  haft  saa  sørge- 
lige Følger  for  Teatret.  Dertil  kom,  at  Heiberg  var 
utilgængelig  for  sit  Personale.  Den  formelle  og  for- 
nemme Begyndelse  med  at  give  Audiens  to  Gange 
om  Ugen  var  et  Misgreb,  der  langtfra  at  bidrage  ti! 
at  haandhæve  hans  Værdighed  og  indgyde  Respekt 
for  hans  Person,  snarere  gjorde  ham  til  Genstand 
for  vittige  og  spottende  Bemærkninger.  En  Direktør 
skal  være  tilgængelig  for  Personalet  om  ikke  til 
enhver  Tid,  saa  idetmindste  til  en  bestemt  Tid  hver 
Dag.  Naar  man  véd,  hvor  mange  Ting  der  ofte  kan 
ligge  en  Skuespiller  paa  Hjerte,  naar  man  véd,  hvor 
gerne  han   modtager  et  godt  Raad,  et  nyttigt  Vink,, 

en  opmuntrende  Imødekommen,  saa  er  det  klart,  at 
man  bedre  naar  Maalet  ad  Fredens  end  ad  Stridens 
Vej.  Det  var  en  fremtrædende  Svaghed  hos  Heiberg, 
at  han  omhyggeligt  holdt  paa  sin  Værdighed  overfor 
sit  Personale.  Naar  nu  dertil  kom  hans  velbekendte 
Stivsind,  saa  maa  man  undres  over,  at  Krisen  ikke 
indtraadte  straks  det  første  Aar,  han  var  Direktør. 
Havde  Forholdet  mellem  ham  og  Skuespillerne  været, 
som  det  burde  være,  vilde  han  rimeligvis  have 
kunnet  forebygge  Hamlet-Affæren. 

Overskou  var  hans  Sceneinstruktør,  men  hans  Virk- 
somhed var  indskrænket  til  paa  Arrangementsprø- 
verne  at  vise  Skuespillerne,  hvor  de  skulde  gaa  og 
staa,  og  Statisterne,  hvorledes  de  paa  den  mest  kejtede 
Maade  kunde  tage  saa  lidt  som  mulig  Del  i  Handlin- 
gens Gang,  hvortil  de  tværtimod  saa  meget  som  muligt 
skulde  bidrage.  En  Sceneinstruktør  maa  selv  kunne 
sige  en  Replik  og  selv  have  forstaaet  at  bevæge  sig 
paa  Scenen,  men  Overskou  havde  som  Skuespiller 
aldrig  forstaaet  at  sige  en  Replik,  saa  den  havde 
vakt  Opmærksomhed.  Overskou  spadserede  i  Reglen 
under  Prøverne  oppe  i  Baggrunden  af  Scenen  i 
Passiar  med  En  eller  Anden,  medens  vi  prøvede 
nede  i  Forgrunden.  Ved  en  Prøve  paa  et  Stykke, 
hvori  der  medvirkede  baade  Korister  og  Statister, 
havde  han  meget  Besvær  med  at  faa  ordnet  et  stort 
Tableau;  hans  Vidtløftighed  fik  ingen  Ende,  og  Op- 
stillingen af  Statisterne  i  Baggrunden  maatte  tages 
flere  Gange  om.  Midt  i  Virvaret  raabte  Overskou 
saa  i  en  meget  bister  Tone:   ,Jeg  har  sagt  Dem,  at 

jeg  vil  ha'  to  paa  Kassen!"  —  bag  nogle  Sætstykker 
var  dei*  stillet  en  Kasse  —  et  almindeligt  Latter- 
udbrud hilste  Overskous  Kommando. 

Det  var  under  uheldige  Auspicier,  at  Heiberg  be- 
gyndte Sæsonen  1855 — 56,  der  var  min  første  ved 
det  kgl.  Teater,  han  havde  ikke  blot  mistet  flere  af 
Teatrets  betydeligste  Skuespillere,  som  Michael  Wiehe, 
Høedt  og  Nielsen,  men  Kammerraad  Lange,  der  af 
Kongen  havde  faaet  overladt  Hofteatret,  havde  her 
med  de  to  førstnævnte  som  Stjerner  samlet  et  godt 
Personale,  og  Hofteatret  blev  hurtigt  en  farlig  Kon- 
kurrent til  det  kgl.  Teater.  I  December  1855  modtog 
jeg  fra  Lange  et  meget  fordelagtigt  Tilbud  om  Enga- 
gement, men  baade  Hall,  der  da  var  Kultusminister, 
og  Heiberg  fraraadede  mig  at  modtage  det,  da  jeg 
snart,  forsikrede  de  mig  begge,  vilde  faa  Repertoire 
og  fast  Ansættelse  ved  det  kgl.  Teater,  og  i  Tillid 
til  disse  Løfter  afslog  jeg  Langes  Tilbud. 

Hofteatret  havde  saa  godt  som  hver  Aften  fuldt 
Hus,  medens  det  Kongelige  jævnligt  spillede  for 
tyndt  Hus.  En  Aften,  da  Elverhøj  gik,  vakte  gamle 
Rosenkilde,  der  spillede  Bjørn,  stor  Latter  med  en 
ellers  upaaagtet  Replik,  som  han  i  Monologen  i  2den 
Akt  siger  ud  af  Vinduet:  „Nej  —  her  er  Ingen  — 
her  er  slet  Ingen!"  En  senere  Aften  —  det  var 
Søndag  den  17.  Pebr.  1856  —  gik  Dina  for  meget 
tyndt  Hus.  I  en  Mellemakt  viste  Heiberg  sig  i  Sel- 
skabsdragt og  hvidt  Halstørklæde ;  efter  Sigende  kom 
han  fra  en  Diner  hos  Etatsraad  Suhr.  Phister,  der 
spillede   den    fordrukne   Mursvend    Paul    Gebhard, 

stod  fuldt  maskeret  og  kostymeret  og  kiggede  ud 
igennem  Fortæppet.  Da  han  opdagede  Heiberg,  foer 
Drilleaanden  i  ham  og  med  forceret  Stemme  udbrød 
han:  „Nej,  her  er  ingen!  De  er  naturligvis  i  Hof- 
teatret." Heiberg  blev  irriteret  og  i  Stedet  for  at  lade 
som  Intet,  indlod  han  sig  i  en  højrøstet  og  ophidset 
Ord  vekslen  med  Phister;  den  afbrødes  dog  heldigvis 
snart,  da  Tæppet  skulde  gaa  op.  Det  Hele  tog  sig 
meget  komisk  ud,  Phister  med  det  røde,  fordrukne 
Murerfjæs  ligeoverfor  Heiberg  i  fuld  Galla.  > 

Jeg  blev  paa  Grund  af  min  Omgang  med  Phister 
af  det  Heibergske  Parti  betragtet  som  Revolutionær, 
saa  meget  mere  som  jeg  var  kendt  som  et  virksomt 
Medlem  af  Studenterforeningen,  hvor  Heiberg  ved 
givne  Lejligheder  maatte  holde  for.  Jeg  har  dog  ikke 
Grund  til  at  tro,  at  Heiberg  egentlig  nærede  nogen 
Uvilje  imod  mig;  han  havde  i  de  to  Aar,  han  var 
min  Direktør,  ganske  andre  Ting  at  tænke  paa.  Der- 
imod tror  jeg,  at  hans  Frue  ikke  var  mig  velvillig 
stemt.  Nogen  Skyld  deri  havde  jeg  selv  fra  Begyn- 
delsen af;  jeg  burde  maaske  have  gjort  hende  en 
Visit  forinden  min  Debut,  men  ærlig  talt  tænkte  jeg 
dengang  ikke  paa  det.  Dertil  kom  at  Mantzius,  der 
var  en  særlig  god  Ven  af  mig,  ansaas  for  en  ivrig 
Modstander  af  Heiberg,  da  jeg  kom  til  Teatret.  Tog 
han  end  ikke  nogen  aktiv  Del  i  Intrigerne  paa  selve 
Teatret,  var  det  en  ofFendig  Hemmelighed,  at  han 
var  Forfatter  til  flere  polemiske  Artikler  i  Fædre- 
landet og  til  en  anonym  Pjece  imod  Heiberg  Det 
kongelige  Teater  og  J.  L  Heiberg  (1853).  Hans  For- 

hold  til  Fru  Heiberg  var  loyalt  og  i  de  sidste  Aar 
endogsaa  meget  venskabeligt. 

Jeg  har  aldrig  haft  nogen  egentlig  Samtale  med 
Fru  Heiberg,  ikke  engang  i  hendes  eget  Hjem,  hvor- 
til jeg  —  jeg  tror  det  var  sammen  med  Liebe  og 
Hultmann  —  havde  den  Ære  at  være  indbuden  et 
Par  Gange  mundtlig  af  Heiberg.  Jeg  mindes  saaledes, 
at  jeg  den  første  Aften,  jeg  var  derude  i  Søkvæst- 
huset  paa  Christianshavn,  hvor  Heibergs  boede,  første 
og  sidste  Gang  i  mit  Liv  saa  Heibergs  Moder,  den 
yndige  gamle  Fru  Gyllembourg.  Blandt  Gæsterne  var 
Professor  Hauch  og  Forfatteren  Claudius  Rosenhoff, 
og  jeg  følte  mig  meget  beæret  ved  at  Heiberg,  der 
var  en  excellent  Vært,  havde  taget  mig  til  Bords. 

Den  første  Sæson,  jeg  var  ved  Teatret,  bragte  mig 
i  nærmere  Berøring  med  gamle  Rosenkilde,  der  paa 
Grund  af  mit  Forhold  til  Phister  i  Begyndelsen  viste 
sig  kølig  over  for  mig,  uagtet  han  havde  kendt  mig 
fra  Barn  af  og  havde  staaet  i  et  meget  nøje  Ven- 
skabsforhold til  mine  Forældre.  Men  Rosenkilde  holdt 
ikke  af  Phister  og  omvendt.  Phister  respekterede 
Rosenkilde  som  Skuespiller,  ja  satte  ham  meget  højt, 
og  jeg  tror  ikke,  at  der  fra  hans  Side  var  nogen 
Jalousi  tilstede,  som  foranledigede  det  spændte  For- 
hold. Men  Phister,  der  som  Dreng  havde  betraadt 
Scenen  første  Gang  1819,  da  Rosenkilde  allerede  var 
Mand  og  en  Snes  Aar  ældre,  vedblev  stadig  at  føle 
sig  i  Respekt-Afstand  fra  ham.  Han  sagde  „De"  til 
Rosenkilde,  medens  denne  vedblev  at  sige  „Du"  til 
ham. 

Poul  Møllers  De  opdigtede  Historier  var  bleven 
antaget  til  Opførelse,  særlig  for  Rosenkildes  Skyld, 
da  han  havde  Lyst  til  at  spille  den  gamle  Magister 
Smith;  jeg  havde  faaet  tildelt  Opvarteren  Lars  Es- 
pesens  Rolle.  Efter  Arrangementsprøven  kom  gamle 
Rosenkilde  hen  til  mig,  gav  mig  et  Slag  paa  Skul- 
deren og  sagde:  „Lad  mig  snakke  lidt  med  Dig!" 
Jeg  fulgte  ham  da  op  paa  hans  Paaklædningsværelse, 
hvor  han  saa  foreslog  mig,  at  vi  skulde  gaa  vore 
Scener  igennem  hjemme  hos  ham,  før  de  egentlige  Prø- 
ver tog  deres  Begyndelse.  Jeg  blev  naturligvis  meget 
glad  og  takkede  ham.  Næste  Formiddag  mødte  jeg 
saa  i  hans  lille,  yderst  tarvelige  Hjem  i  et  Baghus  i 
Gothersgade;  Carl  Blochs  bekendte  Maleri  af  Rosen- 
kilde viser  ham  netop  i  dette  Værelse,  siddende  med 
en  Bog  i  Haanden  i  sin  gamle  hundredaarige  Læne- 
stol med  Øreklapperne.  Jeg  var  temmelig  godt  kendt 
med  Poul  Møllers  Værker,  og  Formiddagen  gik  med 
at  tale  om  dem,  og  Rosenkilde  fortalte  mange  Smaa- 
historier  fra  sit  Samliv  med  Poul  Møller;  De  opdig- 
tede Historier  blev  der  ikke  gjort  stort  ved.  Stykket 
gik  første  Gang  29de  September  1855;  det  fik  i  sin 
Helhed  en  ypperlig  Udførelse  og  gjorde  megen 
Lykke.  Jeg  havde  den  Tilfredsstillelse,  at  min  Lars 
Espesen  vandt  Rosenkildes  Bifald,  ligesom  den  og- 
saa  blev  vel  omtalt  i  Pressen.  I  Rosenkildes  sidste 
Aar  besøgte  jeg  ham  ikke  saa  sjældent;  han  boede 
da  i  Stormgade,  i  Hus  sammen  med  sine  trofaste 
Venner  Kammerherre  Sick  og  Kriminalretsassessor 
Holmblad.  Jeg  fandt  ham   da  næsten  altid  læsende, 

særlig  gamle  Bøger,  saaledes  husker  jeg,  at  jeg 
mangen  Gang  har  set  Rasmus  Møllers  Oversæt- 
telse af  Livius  med  den  latinske  Tekst  ved  Siden 
paa  hans  Bord. 

Hvad  der  særlig  bidrog  til,  at  jeg  snart  var  fortro- 
lig med  Teatret,  var,  at  min  Fader  endnu  ikke  var 
glemt  af  de  Ældre  og  altid  havde  været  afholdt  af 
Personalet.  Der  levede  endnu  ikke  saa  faa,  der  be- 
varede ham  i  venlig  og  taknemlig  Erindring,  saaledes 
Fru  Nielsen,  Phister,  Rosenkilde,  Schram,  Chr.  Han- 
sen, Bournonville,  Overskou,  Madam  Winsløw,  Holst, 
Suflørerne  Eisen  og  Boje,  Koncertmestrene  Paulli 
og  Bredal  samt  mange  af  Kapellets  Medlemmer  og 
ikke  at  forglemme  Teaterbudet  Valsøe. 

Jeg  kom  oftere  i  Professor  Nielsens  Hus.  Han 
selv  var  dog  kun  sjældent  tilstede;  naar  han  ikke 
havde  Teatertjeneste,  var  han  „anderswo  engagirt",  hyp- 
pigst til  L'hombre  paa  Skydebanen.  Undertiden  havde 
han  Spilleparti  hjemme  hos  sig  selv;  i  saa  Fald  ser- 
veredes Aftensmaden  for  ham  og  hans  Selskab  inde 
i  hans  Værelse  af  Jfr.  Dorthe  Lynge,  Husets  gamle 
tro  Veninde.  Vi  andre,  Liebe,  Høedt,  M.  Wiehe,  N. 
W.  Gade,  Vermehren,  Frk.  Lønborg  og  jeg,  spiste 
saa  inde  i  Spisestuen,  hvor  i  Reglen  Høedt  førte 
Ordet.  Naar  Samtalen  kom  paa  Heiberg,  og  Høedt 
blussede  op,  forstod  Fru  Nielsen  at  lægge  en  Dæm- 
per paa  ham;  Michael  Wiehe  var  altid  tavs  Tilhører. 
Fru  Nielsen  var  ligesaa  sand  ligeoverfor  sine  Venner, 
som  hun  var  sand  i  sin  Kunst.  Der  var  over  hende 
udbredt  en  Ynde,  Mildhed  og  Hygge,  som  virkede 

velgørende.  En  af  de  største  Nydelser  for  os,  der 
kom  til  hende,  var,  naar  hun  læste  op  for  os,  særlig 
af  de  Stykker,  som  hun  elskede  og  derimellem  Axel 
og  Valborg.  En  Aften,  da  hun  saaledes  mesterligt 
læste  Afskedsscenen  mellem  Axel  og  Valborg,  stand- 
sede hun  pludselig  og  forlod  dybt  bevæget  Værelset; 
det  var  den  sidste  Gang,  jeg  hørte  hende  læse. 

Et  Sted,  hvor  jeg  kom  meget  ofte,  og  hvor  man 
mødte  den  mest  udstrakte  Gæstfrihed,  var  hos  Kam- 
mersangerChristian  Hansen.  Han  havde  holdt  meget 
af  min  Fader  og  omtalte  ham  altid  med  stor  Kær- 
lighed og  Hengivenhed;  jeg  var  derfor  straks  en  vel- 
set Gæst  hos  ham  og  hans  elskværdige  Hustru.  Han 
ejede  dengang  Carlsgave,  en  Villa  paa  Vesterbro, 
ude  ad  Sorte  Hest  til,  med  en  betydelig  Have.  Her 
traf  jeg  ofte  sammen  med  flere  forskellige  Teater- 
Mennesker,  Liebe,  Schram,  Gundersen,  Hultmann, 
Sufløren  Boje,  Schneider  og  flere  af  Kapellets  Per- 
sonale. Jeg  mindes  ogsaa  Kammermusikus  Simonsen 
og  hans  Hustru,  den  bekendte  dygtige  Sangerinde; 
hun  foragtede  ikke  at  ryge  sig  en  Cigar  sammen 
med  os  andre  efter  Bordet.  Paa  Christian  Hansens 
Fødselsdag  arrangerede  Liebe,  Gundersen,  Schram 
og  jeg  gerne  en  eller  anden  Overraskelse.  Saaledes 
opførte  vi  1854  en  hel  Kantate  med  Prolog,  Reci- 
tativ, Duet,  Terzet  og  Melodrama,  hvori  Christian 
„Mule"  —  saaledes  kaldtes  han  af  os  —  blev  hyldet. 
Da  Chr.  Hansen  28de  Maj  1864  holdt  sit  25  Aars 
Jubilæum  som  Don  Juan,  forærede  vi  ham  en  stor 
sleben  Pokal,  der  stod   paa  Bordet  paa  Scenen  ved 

2den  Akts  Begyndelse;  med  den  fulgte  et  Vers,  der 
endte  saaledes: 

Fyld  denne  Pokal  og  tøm  den  til  Bunden, 

Saa  er  al  Din  Benauelse  overvunden, 

Du  glemmer  al  Verdens  Kalamiteter, 

Men  glemmer  aldrig  Boje,  Gunder,  Liebe,  Zinck  og  din  Peter. 

Jeg  havde  i  min  første  Sæson  foruden  Lars  Es- 
pesen i  De  opdigtede  Historier  faaet  tildelt  et  Par 
Gammelmands-Roller,  som  begge  var  blevne  spillede 
til  Fuldkommenhed  af  den  1850  afdøde,  dygtige  Skue- 
spiller Foersom.  Skønt  jeg  ikke  havde  været  ved 
Teatret  sammen  med  ham,  var  han  mig  langtfra  ube- 
kendt, dels  var  han  en  god  Ven  af  Fader,  og  jeg 
havde  som  Barn  og  Voksen  ofte  set  og  talt  med 
ham,  dels  havde  jeg  mange  Gange  beundret  ham  i 
flere  af  hans  bedste  Roller  og  saaledes  ogsaa  som 
Geronte  i  Scapins  Skalkestykker,  der  nu  blev  tildelt 
mig.  Jeg  mindes  hans  typiske  Vaudeville-Figurer  og 
det  hele  Galleri  af  københavnske  Spidsborgere,  som 
han  havde  fremstillet  paa  Scenen.  Foersom  havde 
fremfor  nogen  ved  Teatret  en  stor  Færdighed  i  Ma- 
skering og  kunde  omskabe  sit  meget  bevægelige  An- 
sigt til,  hvad  det  skulde  være;  dertil  kom,  at  han 
var  en  ypperlig  Mimiker.  Gerrighed,  Dumhed  og 
Fortvivlelse  stod  malet  paa  hans  Ansigt,  naar  han 
som  Geronte  med  sin  dybe,  brede  Stemme  udraabte 
den  bekendte  Replik:  „Men  hvad  Fanden  vilde  han 
paa  den  Galej!" 

Det  var  et  Misgreb  instar  omniun,  at  Bestyrelsen 
tildelte  en  ung  Begynder  som  jeg  en  saa  vanskelig 

Gammelmands-Rolle,  og  jeg  kunde  selvfølgelig  ikke 
udfylde  den;  jeg  havde  en  Fornemmelse,  naar  jeg 
spillede  den,  som  hængte  den  om  mig  ligesom  Sæk- 
ken, hvori  Scapin  putter  Geronte.  Derimod  lykkedes 
Kakkadue  i  Capriciosa,  ogsaa  en  af  Foersoms  typiske 
Spidsborgerfigurer,  mig  saa  godt,  at  jeg  vandt  Publi- 
kums og  Kritikens  udelte  Bifald. 

I  disse  Aar  husede  Fredensborg  om  Sommeren 
en  hel  Kunstnerkoloni:  Bournonville  ejede  et  lille 
Hus  derude;  Michael  Wiehe,  Paulli  og  N.  W.  Gade 
boede  til  Leje  rundt  omkring  i  Byen,  Høedt  var 
indkvarteret  hos  Kantoren  i  en  af  de  smaa  Slots- 
pavilloner;  i  Skipperalléen  boede  Carl  Helsted,  Pa- 
ludan-Møller i  en  af  Slotsfløjene  ud  imod  Vagtstuen. 
I  en  Villa  lidt  Syd  for  Byen  boede  Nielsen,  og  her 
døde  Fru  Anna  Nielsen  20.  Juli  1856  af  den  smerte- 
fulde Sygdom  (Kræft  i  Underlivet),  hun  i  en  Aar- 
række  havde  baaret  paa.  Hun  var  i  Ordets  bedste 
Betydning  en  af  sin  Tids  stolteste  Kvinder,  ligesom 
hun  ogsaa  paa  Scenen  kunde  optræde  med  impo- 
nerende Højhed.  Hendes  sidste  nye  Rolle  var  Marie 
Schumacher,  en  lille  og  ubetydelig,  fladt  tegnet  Rolle 
paa  to  Scener  i  et  tarveligt  Skuespil  Prinsessen  af 
Taranto;  den  blev  en  af  hendes  mesterligste  Frem- 
bringelser. Hun  havde  ved  sin  Fantasi  fyldt  Figuren 
med  et  saadant  Liv  og  en  saadan  Følelse,  at  en  Re- 
plik, hvori  hun  for  sin  Søn  appellerede  til  Kongens 
Naade  og  Mildhed:  „Naade!  Naade!  Eders  Majestæt!" 
gennemisnede  og  samtidig  gennemvarmede  Tilhørerne 
ved  sit  simple  Sandhedsudtryk  for  en  Moders  store 

Fortvivlelse.  Hendes  Afsked  med  Sønnen,  der  spil- 
ledes af  Michael  Wiehe,  var  om  muligt  endnu  mere 
betagende  og  storstilet.  Hun  var  upaatvivlelig  den 
største  Kunstnerinde,  Teatret  har  ejet  i  det  sidste 
Aarhundrede.  En  rigt  begavet  Natur,  en  varm  kvin- 
delig Følelse,  sund  og  klar  Opfattelse,  alvorlig  Stræ- 
ben efter  Troskab,  det  var  i  faa  Ord  hendes  Per- 
sonlighed og  hendes  Kunst.  Ved  hendes  Død  skrev 
Ploug  i  sit  Mindedigt  om  hende: 

Fordi  hun  var  en  Dronning  af  Guds  Naade 
I  Følelsernes  vide  dunkle  Land, 
Derfor  hun  kunde  Kunstens  Runer  raade, 
Derfor  hun  gjorde  Illusionen  sand. 

I  Juni  1856  tog  Heiberg  sin  Afsked,  og  Professor 
N.  V.  Dorph  blev  konstitueret  som  Direktør  med 
Kancellist  i  Kultusministeriet  Christensen  som  „Kom- 
mitteret". Nielsen,  Wiehe  og  Høedt  kom  tilbage, 
Adolf  Rosenkilde  og  hans  Hustru  blev  engagerede; 
Bournonville,  der  havde  været  i  Wien,  blev  atter 
knyttet  til  Teatret,  og  en  ny  Æra  skulde  begynde  for 
det  kgl.  Teater,  men  der  gik  ikke  en  Maaned,  før 
Klagerne  i  Pressen  begyndte  paa  ny.  Dorph,  der  ikke 
længe  kunde  finde  sig  i  Forholdet  til  den  Kom- 
mitterede, forlod  ved  Sæsonens  Slutning  Direktør- 
pladsen; Forholdene  ved  Teatret  blev  efterhaanden 
endnu  mere  indviklede,  og  Utilfredsheden  saavel  in- 
denfor som  udenfor  Teatret  tog  til.  Jeg  havde  imid- 
lertid faaet  nogle  Roller:  Jens  i  Jacob  von  Thybo, 
Mikkel  Madsen  i  Ungdom  og  Galskab,  Jakob  i  Eras- 
mus Montanus  og  et   Par  Smaaroller,  som   jeg  af 

Kritiken  fik  Ros  for,  men  i  de  følgende  5  Sæsoner 
fik  jeg  ialt  kun  4  Roller,  der  havde  nogen  Betyd- 
ning: Peter  i  Et  Eventyr  i  Rosenborg  Have,  Arv  i 
Kilderejsen,  Per  i  Jacoh  von  Thybo  og  Stang  i  Dekla- 
rationen. Jeg  havde  nu  tilbragt  8  Sæsoner  ved  det  kgl. 
Teater  og  var  ikke  naaet  et  eneste  Skridt  videre  frem ; 
jeg  begyndte  at  tabe  Lysten  og  Humøret,  og  enhver  ny 
Rolle,  som  jeg  i  Ny  og  Næ  fik,  gik  jeg  til  som  til  en 
Debut:  i  Spænding  og  Mangel  paa  Tillid  til  mig  selv. 
Jeg  henvendte  mig  gentagne  Gange  til  de  respektive 
Direktøi-er  og  fik  altid  Løfter  og  gode  Ord.  En 
Ulykke,  ikke  blot  for  mig,  men  ogsaa  for  Teatret, 
var  de  mange  Direktør-Skifter  og  Minister-Skifter, 
som  indtraf  i  denne  urolige  Teaterperiode.  I  de  13 
Aar  jeg  var  ved  Teatret,  havde  dette  Heiberg,  Dorph, 
Christensen,  Hauch,  Tillisch,  Kranold  og  Linde  til 
Direktører,  den  ene  efter  den  anden,  medens  Bang, 
Simoni,  Ørsted,  Hall,  Rosenørn -Teilmann,  Kierke- 
gaard og  Aleth  Hansen  var  Kultusministre;  hvad 
den  ene  gav  Tilsagn  og  Løfte  om,  blev  ikke  god- 
kendt af  Efterfølgeren. 


V 
STUDENTERFORENINGSLIV 

MIN  Virksomhed  ved  Teatret  var  saaledes  ikke 
stor;  jeg  kunde  godt  ved  Siden  af  den  besørge 
nogle  af  mine  Informationer  og  medvirke  i  Studenter- 
foreningen, som  stadig  arbejdede  for  den  nye  Bygning. 
Jeg  var  saaledes  Medlem  af  Komitéen  for  det  2det 
Studenter-Karneval  i  Marts  1855,  som  med  stort  Held 
blev  afholdt  i  Kasino  til  Indtægt  for  den  nye  Byg- 
ning, og  som  indbragte  2000  Rdlr.  til  Byggefondet. 
Paa  Teatret  opførtes  Leonora  di  Massa  Carrara, 
italiensk  Opera;  Tekst  af  Voltelen,  Musik  af  Kam- 
mermusikus  C.  I.  Hansen.  Plakaten  lød  saaledes: 

Leonora  di  Massa  Carrara 

Tragedia  lirica  in  quattro  atti,  musica  del  Maestro 

Signor  Giovanni. 

Personaggi : 

Orlanduccio  XII,  duca  di  Massa  Carrara  (Primo  Basso  assoluto): 

Signore  Adolfo  Rosa  fonte. 

Leonora,  sua  sposa  (Primadonna  assoluta,  passée): 

Signora  Carlotta  Falcorni-Cromonti. 

Corradino,  condottiere  (Primo  tenore  assoluto): 

Signore  Theodore  Amorini. 
Pettivoce,  amico  di  Corradino  (Comprimario): 
Signore  Odoardo  Cinchi. 
(I  dansk  Oversættelse:  Adolf  Rosenkilde,  Carl   Høegh-Guld- 
berg, Theodor  Liebe,  Otto  Zinck).  Guerrieri,  dame. 
(l'azzione  fingesi  in  Massa-Carrara.) 

Hele  Operaen  med  fuldstændig  tragisk  Apparat  af 
Duel,  Fængsel,  Vanvid,  Dødsdom  og  en  Tilgivelse, 
der  selvfølgelig  kom  for  silde,  varede  et  Kvarter.  Den 
gjorde  megen  Lykke  og  blev  senere  hen  oftere  opført. 

I  den  lille  Sal  opførtes  en  Marionetkomedie  Me- 
ster Jakels  Viderværdigheder,  der  var  myntet  paa 
det  kgl.  Teater  og  specielt  paa  Heiberg;  den  var  af 
Poul  Rytter.  Til  Slutning  opførtes  paa  Teatret  i  den 
store  Sal  Balletten  Amors  Triumf  eller  Vandmøllen 
i  Åpenninerne. 

Med  Sangforeningen  deltog  jeg  om  Sommeren  i 
en  vellykket  Tur  til  Frederiksborg,  hvor  vi  efter  at 
have  sunget  nogle  Sange  i  Slotsgaarden  og  i  Kirken, 
gav  en  Koncert  i  Riddersalen;  den  var  stærkt  besøgt 
og  blev  overværet  af  Kong  Frederik  VII.  med  Ge- 
malinde; bagefter  var  vi  Kongens  Gæster  ved  en 
meget  animeret  Seksa. 

Hostrup  havde  i  Vinterens  Løb  skrevet  Sangspil- 
let Feriegæsterne;  han  havde  indleveret  det  til  det 
kgl.  Teater,  som  ogsaa  havde  antaget  det,  men  da 
han  trængte  til  Penge,  fik  han  af  Heiberg  Tilladelse 
til  at  lade  det  spille  af  Studenterforeningen.  Profes- 
sor Tusgaards  Rolle  havde  Hostrup  skrevet  med 
Kr.  Mantzius  for  Øje,  og  han  henvendte  sig  derfor 
til  Heiberg  for  at  faa  dennes  Tilladelse  til,  at  Man- 
tzius spillede  med,  men  Heiberg  sagde  nej,  og  i  denne 
Vaande  skrev  Hostrup  følgende  Brev  til  mig: 

Kære  Ven! 
Som   Du   maaske  véd,  har  Heiberg  erklæret,  at  Teaterperso- 
nalet ikke  maatte  spille  ved  nogen  privat  Forestilling,  hvortil 

Otto  Zink:  Erindringer  10 

Adgang  betales.  Altsaa  tør  vi  ikke  bruge  Mantzius.  Hvorvidt  Du 
vil  tage  Dig  af  det,  overlader  jeg  til  Dig  selv  at  afgøre,  men  jeg 
vilde  dog  gerne  snarest  muligt  have  Besked.  Tror  Du  at  kunne 
spille  i  begge  Stykker,  saa  var  det  bedst.  Vil  Du  blot  paatage 
Dig  Doktoren  i  Feriegæsterne,  kunde  vi  maaske  faa  Adolf  Ro- 
senkilde til  Ramler,  skønt  jeg  hellere  vil  have  Dig  dertil.  Tør 
Du  Intet  love,  saa  er  det  bedst  straks  at  finde  en  anden  i  begge 
Stykker,  men  det  er  naturligvis  et  haardt  Stød  for  os.  Imidlertid 
se  baade  paa  din  Tarv  og  vores  og  lad  mig  snart  høre  fra  Dig. 

Din 

C.  Hostrup. 

Mantzius  fik  imidlertid,  til  Trods  for  Heibergs  Af- 
slag, igennem  Ministeriet  Tilladelse  til  at  optræde,  og 
hen  paa  Foraaret  blev  Feriegæsterne  opført  af  For- 
eningens Medlemmer  paa  Hofteatret  sammen  med 
Vaudevillen  Familietvist,  som  Hostrup  havde  haft 
liggende  fra  1848  og  nu  til  denne  Lejlighed  forøgede 
med  Sange. 

Plakaten  saa  saaledes  ud: 

Feriegæsterne. 

Sangspil  i  een  lang  Akt. 

Personer: 

Kammerraad  Randbøl  Hr.  Wengel. 

Hans  Frue  Fru  Borch. 

Inger,  deres  Datter  Frk.  Chr.  Møller. 

Knud  Salling,  deres  Plejesøn  Hr.  Lauritsen. 

Doktor  Ask  —  Zinck. 

Professor  Tusgaard  —  Mantzius. 

Frk.  Tusgaard  Frk.  Guldberg. 

Jørgen,  Tjener  Hr.  Plum. 
Handlingen  foregaar    paa    Kammerraadens    bekendte   dejlige 
Landejendom  i  Sydsjælland. 
Tiden:  Sommerferien. 

Familietvist  eller  Det  mærkværdige  Aar. 

Borgerlig  Tragedie  i  een  glædelig  Akt. 
Personer: 
Vosborg,  Urmager  Hr.  Mantzius. 

Madam  Vosborg  Mad.  E.  Bruun. 

Sofie         \  Jfr.  Borch. 

Henriette  /  ^^^^^  ^^''^  -  E.  Koch. 

Sandrup  Hr.  Wengel. 

Ramler,  Isenkræmmer  —  Zinck 

Madam  Ramler  Md.  Wengel,  f.  Guldberg 

Mathias  Hr.  Plum. 

Palm,  Tømmermester  i  Holbæk      —  V.  Rode. 
Karen,  Opvartningspige  Jfr.  Glæser. 

Handlingen  foregaar  i  et  Tevandshus  paa  Frederiksberg  i  Be- 
gyndelsen af  Efteraaret  1848. 

Begge  Stykker  gjorde  megen  Lykke.  Mantzius  var 
fortræffelig  som  Professor  Tusgaard  og  Guldberg 
ikke  mindre  som  Frøkenen.  I  begge  Stykkerne  ud- 
mærkede en  ung  medicinsk  Student  Plum  (den  nu- 
værende Dr.  og  Professor)  sig  særlig,  saa  at  han 
endog  fik  Tilbud  fra  Heiberg  om  at  prøve  paa  det 
kgl.  Teater;  men  han  sagde  klogelig  Nej  Tak. 

Gennem  mit  Bekendtskab  med  Ad.  Rosenkilde, 
Høedt  og  Paulli  blev  jeg  Medlem  af  Det  gode  Sinde- 
lag, der  var  stiftet  Aaret,  før  jeg  kom  til  Teatret  af 
Chievitz,  A.  Recke  og  Ad.  Rosenkilde.  Man  samledes 
Lørdag  Aften  hos  Mad.  Vincent,  der  havde  Restaura- 
tionslokale  paa  Kongens  Nytorv.  Foruden  Kunstnere 
af  Fag  omfattede  det  Folk,  som  havde  et  „godt  Sin- 
delag" og  varm  Interesse  for  Kunstens  Ve  og  Vel. 
Blandt  Medlemmerne  maa  nævnes  fra  det  kgl.  Te- 
ater: Høedt,  Holst,  Hultmann,  Peter  Schram,  Gun- 
dersen, Liebe,  Schwartzen,  Phister,  Bournonville  og 

10* 

Steenberg;  fra  Kasino:  Chr.  Schmidt,  Hagen  og  Orla- 
mundt;  fra  Kapellet:  Noack,  Paulli,  F.  Schram,  Kel- 
lermann,  Zeuthen  og  Tofte;  endvidere  Musikerne  Josef 
Glæser  og  Siboni,  Malerne  Ranch,  Const.  Hansen, 
Heinrich  Hansen,  Monies,  Lehmann,  Raadsig,  Kjer- 
skou og  Sørensen,  desuden  Billedhuggeren  Jerichau, 
Peter  Faber,  Konsul  C.  K.  Hansen,  Kammerraad 
Rist,  Justitsraad  Sally  og  Overretssagfører  H.  H.  Ny- 
gaard. 

Ved  Foredrag  af  æstetiske  Arbejder,  Viser,  Ud- 
stilling af  Malerier  og  Tegninger  samt  særlig  ved 
Musik,  Sang  og  lignende  Præstationer  skabtes  her 
en  dannet  og  selskabelig  Underholdning.  Mødeaft- 
nerne endte  med  et  lille  Punschegilde,  hvor  Taler  og 
Sange  i  al  Gemydighed  vekslede  med  hinanden. 
Særlige  Fester  holdtes  i  Julen,  ved  Fastelavn  og  efter 
Sæsonens  Slutning.  Om  Sommeren  fandt  i  Reglen 
en  Skovtur  Sted  af  de  Medlemmer,  som  ikke  var 
borte  fra  København. 

Ligesom  det  særlig  var  Musiken,  der  i  alle  For- 
mer blomstrede  og  oplivede  Sammenkomsterne,  saa- 
ledes  indførtes  nu  og  da  fremmede  musikalske  Gæ- 
ster og  udenlandske  Notabiliteter,  der  glædede  Sel- 
skabet ved  deres  Præstationer,  som  f.  Eks.  Violin- 
virtuoserne Leenders  fra  Bryssel  og  Laub  fra  Berlin. 
Viserne  trivedes  frodigt  i  Dei  gode  Sindelag,  og  en 
lille  Skare  Visedigtere  oplivede  vore  Møder  og  Gil- 
der. Iblandt  disse  skal  særlig  nævnes  Erik  Bøgh, 
Ad.  Recke  og  fremmest  i  Linien  Peter  Faber,  der 
skrev  en  Mængde  fortræffelige  Viser  til  Sindelaget, 

iblandt  hvilke  hans  bekendte  „O,  hvor  Fisken  dog 
er  sund,  hvor  den  smelter  i  min  Mund",  med  Slut- 
ningsstrofen  „Fisk  er  dog  en  herlig  Ret",  er  bleven 
den  populæreste. 

Det  gode  Sindelag  var  i  sin  Tid  Mødestedet  og 
Tumlepladsen  for  Byens  gode  Hoveder,  og  Køben- 
havnerhumøret slog  her  ret  ud  i  drastisk  Spøg  og  bur- 
leske Arrangementer,  der  særlig  kulminerede  ved  Jule- 
og  Fastelavnsgilderne.  Ved  Julegildet  1856  var  der 
saaledes  opstillet  en  vældig  stor  Bolle  paa  et  Stillads 
midt  i  den  store  Sal.  Derpaa  slukkedes  alle  Lysene, 
og  Medlemmerne,  forsynede  med  Fakler,  begav  sig 
derefter  i  Procession  ind  i  Salen,  hvor  Bollen  der- 
paa blev  tændt  an.  Derefter  udførtes  en  Fakkeldans 
omkring  den  brændende  Bolle,  Lysene  tændtes  atter, 
og  efter  at  Medlemmerne  havde  taget  Plads,  udførtes 
et  Slags  Intermezzo  af  Recke  med  flere  i  Kostyme. 

Arrangementet  af  Julegildet  Aaret  efter  var  endnu 
opfindsommere.  Paa  Julebordet  var  fremlagt  Gaver 
med  Deviser,  deriblandt  et  Oksehoved  Punsch  fra 
Grosserer,  Konsul  C.  K.  Hansen  til  Selskabet,  en 
levende  Høne  fra  Justitsraad  Sally  til  Peter  Faber 
osv.  Da  vi  med  Bestyrelsen  i  Spidsen  gik  tilbords, 
blev  der  spillet  en  Marsch  af  et  Musikkorps,  efter 
Bordet  udførtes  Ouverturen  til  Tryllefløjten  for  tolv 
Sangstemmer  med  underlagt  Tekst,  der  væsentlig 
bestod  af  de  Medlemmers  Navne,  der  var  cantabile. 
Derpaa  forevistes  de  1*2  Himmeltegn  med  improvi- 
seret Tekst  af  Rosenkilde,  blandt  disse  udmærkede 
sig  især  Vandmandens  Tegn,  der  blev  fremstillet  af 

Justitsraad  Sally,  kun  iført  et  Par  røde  Svømme- 
bukser  og  en  lille  Hue  paa  Hovedet;  hans  fyldige 
Former  var  af  stor  Virkning.  Efterat  Billederne  havde 
passeret  Revy,  fremsagde  Skuespiller  Chr.  Schmidt 
som  Fantasus  en  Prolog,  der  dannede  Overgangen 
til  Festens  næste  Afsnit,  og  som  endte  med,  at  han 
kastede  en  Mængde  Maskeradeklæder  ud  blandt  Til- 
skuerne, der  derpaa  kostymerede  sig.  Saaledes  ud- 
klædte begav  Medlemmerne  sig  ind  i  den  store  Sal, 
der  af  Teatermaler  Christensen  var  omdannet  til 
Kirsten  Pils  Kilde  i  Maaneskin.  Kirsten  Pil  frem- 
stilledes af  Grosserer  C.  K.  Hansen,  der  med  et  Par 
groteske  Kildenymfer  udskænkede  Punsch  til  Pub- 
likum. Til  Slutning  opførtes  i  den  store  Sal  ud  imod 
Gaden  en  Ballet  Ved  Møllen  eller  Had  og  Kærlighedy 
efter  at  Rosenkilde  først  havde  oplæst  Balletpro- 
grammet, der  vakte  megen  Latter.  Peter  Faber,  der 
var  Skurken  Bruno,  udfoldede  en  stor  Virtuositet. 

Selskabet  kulminerede  i  Slutningen  af  Halvtred- 
serne og  havde  dengang  det  lovbefalede  Medlemstal: 
99.  Kortspil  tog  efterhaanden  Livet  af  Selskabet,  der 
vegeterede  i  Treserne  og  omsider  gik  ud  som  et 
udbrændt  Lys  1870 — 71.  Det  havde  sin  egen  Visebog 
under  Navnet  Det  gode  Sindelag,  Manuskript  for 
Venner,  og  trykt  hos  S.  Trier  1864.  Den  indeholder 
ialt  57  Viser,  de  bedste  af  Faber. 

Det  store  nordiske  Studentermøde  i  Upsala  i  Som- 
meren 1856,  hvor  jeg  desværre  ikke  var  med,  havde 
et  Par  Eftervirkninger  herhjemme,  hvori  jeg  deltog. 
Da  i  September  den  svenske  Kronprins  (den  senere 

Carl  XV)  besøgte  sin  Ven  Kong  Frederik  VII 
bragte  600  Studenter  ham  et  Fakkeltog  paa  Chri- 
stiansborg Slots  Ridebane.  Og  i  November  samme 
Aar  afholdt  Studentersangforeningen  sin  første  Fæl- 
leskoncert  med  Lundenserne  i  Kasino  til  Indtægt  for 
Bygningen;  med  den  indlededes  en  lang  Række  lig- 
nende Fællesmøder.  Festen  efter  Koncerten  blev  af- 
holdt paa  Skydebanen;  den  norske  Student  Bjørn- 
stjerne Bjørnson  var  med  som  Gæst  og  holdt  en 
Tale;  han  havde  i  Anledningen  skrevet  en  Sang 
„Hilsen  fra  Norge".  Professor  Nielsen  reciterede 
under  Gildet  „Fostbroderlaget"  og  Runebergs  „Sven 
Dufva"  under  en  ustandselig  Jubel  fra  Gæsterne. 

Foreningen  holdt  Karneval  hvert  2det  Aar,  stadig 
til  Fordel  for  den  nye  Bygning,  og  de  indbragte 
mindst  2000  Rigsdaler,  der  henlagdes  til  Byggefondet. 
Ved  Karnevalet  i  Marts  1857  opførtes  første  Gang 
Kong  Rosmer,  „romantisk  nationalt  Karnevalsdrama  i 
3  Akter,  med  Sang,  Dans  og  Mord;  Handlingen  fore- 
gaar  i  Hedenold  i  Overgangen  fra  Jern-  til  Bronce- 
alderen".  Mantzius  spillede  Søkongen  Rosmer  fortræf- 
feligt. Stykket,  der  tog  Sigte  paa  de  daværende  politi- 
ske Forhold  og  særlig  paa  Striden  med  de  slesvighol- 
stenske Medlemmer  af  Rigsraadet,  var  skrevet  med 
stort  Lune  af  Chr.  Richardt;  „Kammermusiken"  havde 
komponeret  en  Musik,  der  ypperlig  samstemmede 
med  Tekstens  parodiske  Tone,  særlig  var  Sangen  til 
Ridderdansen  „Ullen,  dullen  dof"  af  stor  Virkning, 
og  gik  over  i  Sangforeningens  faste  Repertoire. 

Peter  Heise,  som  havde  været  et  virksomt  Med- 

lem  af  Foreningen,  endnu  virksommere  af  Sangfor- 
eningen, hvor  han  1854 — 58  var  Dirigent,  blev  i  Be- 
gyndelsen af  1858  udnævnt  til  Sanglærer  og  Orga- 
nist i  Sorø.  Naar  han  ikke  fik  saa  stor  Betydning 
i  Sangforeningen  som  Dirigent,  saaledes  som  Hart- 
mann og  Hansen,  var  det  fordi  han  besad  en  vis 
Ulyst  til  at  træde  frem  og  være  Anfører.  Han  holdt 
mest  af  det  hyggelige,  kammeratlige  Samliv  i  smaa 
Krese.  Han  blev  derved  yderligere  knyttet  til  de 
Enkelte,  men  noget  fremmed  for  den  store  Mængde. 
Heise  var  Student  med  Liv  og  Sjæl  og  hørte  alle- 
rede som  Rus  med  til  Liebenbergs  Kyllingeflok.  Før 
hans  Afreise  til  Sorø,  blev  der  i  Foreningen  afholdt 
en  meget  vellykket  Afskedsfest  for  ham,  hvortil  der 
var  skrevet  flere,  ypperlige  Viser  af  Otto,  Vilh.  og 
Gotfr.  Rode  og  en  Kantate  af  Richardt:  Om,  af  og 
til  P.  Heise,  med  Musik  dels  af  „Kammermusiken" 
og  dels  af  Heise  selv.  I  denne,  der  i  sin  Slags  var 
noget  af  det  Bedste,  Richardt  har  skrevet,  forekom  i 
Indledningskoret  følgende: 

Syngende  Studenterflok, 

Med  og  uden  Briller, 

Med  og  uden  Smørelse, 

Med  og  uden  Triller, 

Styrter  Jer  i  Taarebad ; 

Han,  hvis  Stok  I  lystred'  glad. 

Han  vil  til  at  reise! 

I  kan  gaa 

Til  Nød  til  h  — 

Men  ikke  mer  til  Heise! 

I  Marts  1859  holdt  Studenterforeningen  atter  Kar- 
neval i  Kasino  til  Indtægt  for  Byggefondet.  Program- 

met  lød  paa  Stort  Naturalie-  og  Vokskabinet  for  Gen- 
stande og  Mekaniker  for  og  af  alle  Køn.  Paa  Te- 
atret opførtes  Marens  Kæreste,  „Duftvaudeville-Eks- 
trakt, original  Aftapning";  det  var  en  Omarbejdelse 
af  Voltelens  En  Sommerdag  fra  1854.  En  Ko,  hvor- 
paa  Elskerinden  kom  ridende  ind,  var  opført  paa 
Personlisten  og  havde  en  Replik:  „Buh!"  Karnevals- 
Forestillingen  sluttede  med  Heinrich  von  Schwerin, 
„sittlich-germanisch-historisches  Ballet",  hvortil  jeg 
havde  skrevet  Programmet,  hvis  Titelblad  var  trykt  med 
sorte,  røde  og  forgyldte  Bogstaver.  Kort  forinden  var 
i  Leipzig  blevet  opført  et  Stykke  af  samme  Navn, 
forfattet  af  Gustav  v.  Meyern,  en  af  Hertug  Ernst 
af  Coburgs  Hofembedsmand,  og  som  svulmede  af 
Fraser  om  Tyskland,  Undertrykkelse  af  al  dansk 
og  holstensk  Selvstændighedsfølelse;  Ouverturen, 
komponeret  af  Hansen,  endte  med  „Schleswig-Holstein 
meerumschlungen".  I  Balletprogrammets  Sprog  havde 
jeg  søgt  at  karikere  den  germanske  Svulst.  Man- 
tzius  udførte  Grev  Heinrichs  Parti;  de  tyske  Krigere 
udførtes  af  de  højeste  Medlemmer,  vi  kunde  finde, 
de  danske  Kæmper  udførtes  af  Børn,  anførte  af  Ar- 
thur Abrahams,  der  selv  gav  Valdemar  Sejr.  Balletten 
gjorde  stor  Lykke. 

Samme  Aar  i  Juni  afgik  Studentersangforeningen 
over  Korsør  med  Damper  til  Aarhus,  hvortil  vi  var 
indbudne,  og  hvor  vi  modtoges  af  vore  Værter  nede  ved 
Havnen.  Efter  den  egentlige  festlige  Modtagelse  paa 
Raadhuset  var  vi  i  Dagens  Løb  samlede  med  vore 
Værter  i  deres  Hjem  og  om  Aftenen  i  Klubben  Po- 

lyhymnias  Lokaler,  hvor  der  var  arrangeret  en  meget 
flot  og  festlig  Sammenkomst.  Dagen  efter  blev  Dom- 
kirken beset,  og  Kl.  4  kørte  vi  i  et  langt  Vogntog  til  Mar- 
selisborg Skov  og  derfra  til  Ris  Skov,  hvor  om  Af- 
tenen den  egentlige  Hovedfest  fandt  Sted.  En  Mængde 
Aarhusianere  havde  givet  Møde  for  at  høre  Sang- 
foreningen, der  heller  ikke  gjorde  sig  kostbar,  men 
gav  en  hel  Koncert,  som  modtoges  med  Jubel.  Iblandt 
andet  blev  en  Sang  „Til  Jylland"  afsunget,  som  Chr. 
Richardt  havde  skrevet  og  „Kammermusiken"  kom- 
poneret ombord  paa  Damperen  fra  Korsør,  indstu- 
deret paa  Stedet  og  straks  trykt  i  Aarhus;  den  slog 
selvfølgelig  svært  an. 

Næste  Dag  kørte  vi  til  Silkeborg  paa  Aarhusianer- 
nes  Vogne.  Ved  Høver  Kro  skiftede  vi  Vogne  og 
besteg  Silkeborgernes,  som  ventede  os  dér.  For- 
uden de  nye  Vogne  fik  vi  ogsaa  en  ny  Fane.  Cand. 
med.  Driebein,  der  kørte  paa  Vogn  med  mig,  havde 
som  jeg  været  Gæst  i  Aarhus  hos  en  fælles  gammel 
Ven  Apoteker  Meyer,  hvor  vi  før  Afrejsen  blandt 
andet  var  blevne  forsynede  med  Lakrids.  I  en  Bonde- 
gaard,  der  laa  tæt  ved  Landevejen,  fik  vi  for  2  RdL 
en  splinterny  og  ren  Særk,  paa  hvis  Forside  vi  med 
vor  Lakrids  malede  en  dejlig  stor  Lyre.  Fanen  vaj- 
ede fra  vor  Vogn  paa  hele  Turen,  indtil  vi  var  tæt 
ved  Silkeborg.  Den  var  en  Slags  Affødning  af  Jør- 
gensens og  min  Fane  paa  Ringstedturen  1854  og 
opbevaredes  i  lang  Tid  i  Sangforeningens  Sanctuarium. 
Da  vi  kom  til  Linaa,  holdt  Hostrup  med  sin  Vogn 
ved  Kirken    og   tog    Richardt  og  mig   op   hos  sig; 

sammen  med  Guldberg  og  Forchhammer  boede  vi 
hos  ham  og  hans  Hustru  under  Opholdet  i  Silke- 
borg. Ved  Ankomsten  til  Byen  blev  vi  paa  Torvet 
modtagne  med  stor  Jubel  af  Beboerne  med  Fabrik- 
ejer Drewsen,  Borgmester  Drechsel  og  Postmester 
Bindesbøll  i  Spidsen.  Om  Aftenen  gav  Drewsen  en 
meget  flot  Seksa  i  sit  elegante  Hjem,  hvor  alle  var 
med.  Da  vi  gik  hjem,  samledes  hele  Skaren  paa  Torvet, 
hvor  Lystigheden  kulminerede,  da  vi  dansede  „Skade" 
Torvet  rundt  under  Latter  og  Sang  med  Birkedom- 
meren i  Spidsen. 

Formiddagen  derefter  bragte  Sangforeningen  Ho- 
strup en  „Hilsen  fra  gamle  Venner",  forfattet  afVilh. 
Rode  til  Melodien  „Dejlige  Øresund".  Samme  Dag 
kørte  vi  i  Vogntog  til  Nordskov,  hvor  Festen  stod 
i  Naaege,  med  Bal  og  Koncert,  og  hvor  der  blandt 
andre  Sange  blev  sunget  en  af  Hostrup,  skrevet  i 
Dagens  Anledning,  hvori  det  hed: 

Travle  Jyder,  sværmende  Studenter, 
Kan  de  søbe  ret  af  samme  Fad? 
—  Kære  Fugle,  som  saa  liflig  sjunge, 
Husk  I  gæste  Danmarks  yngste  By, 
Jyder  er  vi  nok,  men  vi  er  unge, 
Ogsaa  vi  kan  svinge  os  mod  Sky, 
Ja  de  lyse  Timer,  som  os  samle, 
Tonerne,  som  Ild  i  os  har  tændt, 
Har  med  eet  gjort  Unge  af  de  Gamle, 
Gjort  hver  ærlig  Jyde  til  Student. 

I  den  dejlige  Sommernat  drog  vi  i  Pramme  med 
Fakler  ad  Gudenaaen  hjem  fra  den  vellykkede  Fest. 
Hvor  sent  vi  end  ankom  til  Silkeborg,  var  vi  dog 

saa  aarvaagne  og  spillevende,  at  vi  i  Maaneskin  paa 
Torvet  under  min  Anførsel  opførte  Mozarts  bekendte 
Ouverture  „Meine  Herschaften  darf  ich  bitten,  die 
erste  Geige  sie  fangh  also  ein"  osv.  Fra  Silkeborg 
gik  Turen  til  Himmelbjerget,  hvor  der  holdtes  en 
Slags  Folkefest,  til  hvilken  Ploug  havde  skrevet 
en  god  Sang.  Vogne  med  Folk  var  mødt  alle  Vegne 
fra,  Mad  og  Drikkevarer  var  i  Vognene,  og  Drew- 
sens var  ikke  de  ringeste.  Hjemrejsen  gik  over  Skan- 
derborg, hvor  Turens  mange  Festligheder  endte. 

De  gamle  Minder  fra  denne  Tur  opfriskedes  ved 
en  Skovtur,  der  begyndte  med  en  Koncert  paa  Klam- 
penborg, en  Gentagelse  af  Programmet  fra  de  jyske 
Byer,  og  endte  med  et  Gilde  paa  Fortunen,  ved  hvil- 
ken Lejlighed  der  blev  overrakt  Sangforeningens 
utrættelige  Dirigent  og  trofaste  Ven  Kammermusikus 
C.  I.  Hansen  en  Hædersgave,  nemlig  den  tidligere 
omtalte  Punschekande  af  Porcelæn. 

Studenterforeningens  Medlemmer  gjorde  hver  Som- 
mer en  Skovtur,  der  begyndte  om  Eftermiddagen 
og  i  Reglen  gik  til  Raavad  og  Skodsborg.  En  af 
disse,  som  jeg  ikke  mindes  mere,  er  ifjor  bleven 
frisket  op  i  min  Erindring  af  en  af  Deltagerne,  nu- 
værende Højesteretssagfører  Michael  Lunn,  ved  et 
Brev,  hvoraf  jeg  anfører  følgende: 


Naar  De  skriver  Deres  Erindringer,  maa  De  ikke  paa  nogen 
Maade  glemme  Studenterforeningens  Skovtur  til  Raavad.  Det 
regnede,  da  vi  kørte  bort  fra  Byen,  og  værre  blev  det,  da  vi 
kom  ud  i  Skoven,  saa  at  vi,  istedetfor  at  færdes  i  det  Grønne, 

maatte  klumpe  os  sammen  i  Salen  og  slaa  Tiden  ihjel  med  at 
lege  Ordsprogsleg.  Om  det  var  „Hat"  eller  „Tell",  der  skulde 
fremstilles  ad  mimisk  Vej,  husker  jeg  ikke  mere,  men  tydeligt, 
som  om  det  var  hændet  igaar,  husker  jeg  at  „lange  Plesner", 
ogsaa  kaldet  „Pepita- Plesner",  var  en  Stang  og  havde  faaet  et 
bekendt  Studenterforeningsmedlems  bekendte  Hat  anbragt  — 
det  vil  sige  —  hængt  op  paa  sit  bekendte  Hoved.  Efter  at 
„Mænd  og  Kvinder  af  Folket"  havde  vist  Hatten  Ærbødighed, 
fremtraadte  Wilhem  Tell  (O.  Zinck)  med  Sønnen  Gemmy  (lille 
Clausen)  ved  Haanden  og  Flitsbuen  paa  Skulderen.  Udstafferin- 
gen var  meget  primitiv:  Skjorteærmer,  opsmøgede  Benklæder 
og  nedslaaet  graa  Bulehat.  Flitsbuen  var  dannet  af  en  Spasere- 
stok,  bundet  korsvis  paa  en  Paraply,  og  den  vældige  Knebels- 
bart af  Avispapir  var  sat  fast  ved  at  stoppes  op  i  Næsen. 
Men  aldrig  i  mit  Liv  har  jeg  set  fuldkomnere  eller  mere  illu- 
derende Skuespilkunst  end  den,  som  blev  præsteret,  da  Wilhelm 
Tell  overfor  „Hatten"  demonstrerede  den  frie  Schweitzers  pa- 
triotiske Trods.  Salen  bragede  da  ogsaa  af  vild  Jubel.  Den  Fore- 
stilling maa  De  absolut  ikke  glemme  paa  Leporellolisten  over 
Deres  Triumfer. 

Deres  hengivne 

M.  Lunn. 

Studenterforeningens  Byggefond  slugte  imidlertid 
ikke  blot  hvad  Komedier,  Koncerter  og  Karnevaler 
indbragte,  men  ogsaa  Indtægten  af  de  „Markeder", 
som  i  Slutningen  af  Halvtredserne  og  Begyndelsen 
af  Treserne  gentagne  Gange  afholdtes  i  Foreningen  og 
som  var  arrangerede  af  Guldberg,  Helms,  K.  Valløe  og 
mig.  Efter  flere  forgæves  Forsøg  paa  at  faa  en  Grund 
til  den  nye  Bygning  og  megen  Debat  angaaende 
Valget  —  der  havde  været  Tale  om  Hjørnegaarden 
af  Kejsergade,  Skindergade  og  Graabrødretorv,  lige- 
ledes om  Professorgaarden  i  Store  Kannikestræde 
—  henvendte  Komitéen  sig  til  Finansministeriet  og 

købte  Pavillonbygningen,  den  saakaldte  „Slavekirke", 
der  laa  ud  imod  Holmens  Kanal  for  10  Rdlr.  pr. 
D  Alen,  ialt  28,420  Rdl,  foruden  7500  Rdl.  for  den 
paa  Grunden  staaende  Bygning.  Der  manglede  endnu 
adskillige  Tusinder  i  Købesummen,  og,  da  det  atter 
gjaldt  om  at  skaffe  Penge,  afleverede  Ploug,  som  i 
længere  Tid  havde  lovet  at  skrive  en  Komedie  til 
Fordel  for  Byggefondet,  sit  sidste  Stykke  Hr.  Sø- 
rensen paa  Eventyr,  ny  original  Studenterkomedie  i 
4  Akter  med  Sange  og  Kor.  Den  opførtes  paa  Folke- 
teatret 7.,  8.  og  10.  Juni  1861  med  følgende  Rolle- 
besætning: 

Sørensen,  Brandkaptajn  og  Brændevins- 
brænder paa  Christianshavn  Hr.  Mantzius. 
Fru  Sørensen  Frk.  Guldberg. 
Laura,  deres  Datter  Hr.  Boye. 
Julius  Møller,  Student  —    C.  Heering. 
Poppe,  Frisør  —    Emil  Poulsen. 
Skrøder,  af  de  sorte  Brandfolk  —    Zinck. 
Bjørn  Haldorsen,  Amagerbonde  —    Ploug. 
Leif,  hans  Søn  —    E.  F.  Koch. 
Hakon       \  —    Larpent. 
Popovitz    r^"^  Huskarle  _    ^^^^^  ^  j   ^^^^^ 

Peter  den  33te,  Hertug  af  Codanien  —    Liebenberg. 

Fidelia,  Politidirektør  —    Guldberg. 

Lydia,  Barber  og  Redaktør  Frk.  E.  F.  Koch. 

En  Kludesamler  Hr.  A.  Abrahams. 

Handlingen  foregaar  i  Nutid,  Fortid  og  Fremtid, 
Meste  paa  Christianshavn". 


Brændevinsbrænder  Sørensen  har  med  Familie 
været  i  Kasino  og  set  Kalifen  paa  Eventyr  og  sid- 
der nu  ved  Aftensbordet  med  sit  Glas  Punsch.  Ko- 

medien,  han  har  set,  synes  han  var  noget  Vrøvl, 
men  han  kunde  nok  have  Lyst  til  at  vide,  hvordan 
der  saa  ud  her  paa  Christianshavn  om  1000  Aar. 
Han  priser  den  gode  gamle  Tid  og  er  en  Hader  af 
alt  det  Nye.  Studenten  Julius,  der  hylder  den  nye 
.Tid,  er  ham  en  Torn  i  Øjet,  ligesom  i  det  Hele  taget 
alle  Studenter  med  deres  Friheds-Sludder.  Julius 
holder  af  Datteren  Laura,  men  Sørensen  vil  have, 
at  hun  skal  tage  den  affekterede  Frisør  Poppe. 
Pludselig  skræmmes  alle  op  af  Vægterpiber  og  Brand- 
alarm. Skrøder  møder  for  at  hente  sin  Kaptajn. 
Under  Branden,  som  er  i  et  Baghus  i  Aabenraa,  finder 
Skrøder  i  Forhuset  en  Flaske  Banko,  som  de  begge, 
efter  at  Ilden  er  slukket,  drikker  af  og  derpaa  falder 
i  Søvn.  „Bankos-Aand"  viser  sig  og  undsiger  dem 
begge:  Skrøder,  fordi  han  har  stjaalet  en  Flaske  af 
hans  ædle  Saft,  og  Sørensen,  fordi  han  er  en  Filister, 
der  laster  sin  egen  Tid  og  nægter  en  brav  Student 
sin  Datter. 

Scenen  flyttes  nu  tilbage  1000  Aar  i  Tiden,  til  Gorm 
den  Gamles  Tid.  Sørensen  og  Skrøder  kommer  gaa- 
ende  og  møder  Hakon,  hvem  de  antager  for  en  af 
Kunstnerne  paa  Dyrehavsbakken.  De  forstaar  ikke 
hans  opstyltede,  norske  Sprog,  og  efter  en  hel  Del 
morsomme  Misforstaaelser  føres  de  til  Bjørn  Haldur- 
sons  Bjælkehal,  hvor  Bjørn  og  hans  Huskarle  sid- 
der ved  Davrebordet  og  bliver  forbavsede  ved  de  to 
Christianshavneres  aparte  Dragt  og  Udseende.  Paa 
Spørgsmaalet  om,  hvor  de  er  fra,  svarer  Sørensen 
„Ih  fra   Christianshavn,   Deres  Velbyrdighed." 

Bjørn. 
Hm!  Christianshavn,  det  lugter  mig  af  Christendom. 
Har  I  da  troløst  svigtet  Nordens  Guder 
For  en  Dryp  Vand  paa  Isse  og  paa  Pande? 
Har  tyske  Klerke  døbt  Jer? 

Sørensen. 
Nej,  ikke  i  tysk  Kirke,  Deres  Velbyrdighed,  men  i  Frelsers  er 
jeg  døbt,  for  mine  Forældre  boede  ogsaa  paa  Christianshavn. 

Bjørn. 
Vidt  har  jeg  faret  paa  Heimkringlas  Flade, 
Jeg  var  i  Bretland,  Saksland  og  i  Særkland, 
Men  aldrig  nogensteds  jeg  ymtes 
Om  noget  Land,  der  nævntes  Christianshavn. 

Sørensen. 
Ja,  det  er  heller  ikke  saa  forunderligt,  for  det  er  jo  heller 
ikke  noget  Land,  men  kun  en  Del  af  København,  den,  der  lig- 
ger paa  Amager. 

Bjørn. 

Af  København?  Men  hvad  er  det  for  noget? 

Sørensen. 
Ih  Gud  bevares,  véd  De  ikke  det.  Saa  maa   De  virkelig  ha' 
lært  daarlig  Geografi,  da  De  gik  i  Skole,  for  hvert  Barn  véd  jo, 
at  det  er  Hovedstaden  i  Danmark. 

Bjørn. 
I  Danmark!  Ti!  Vil  Du  indbilde  mig, 
At  Du  har  hjemme  her  i  Landet  selv! 

Sørensen. 
Ja,  hvor  Pokker  skulde  jeg  ellers  høre  hjemme.  Jeg  véd  da, 
jeg  er  saa  dansk  i  Sind  og  Skind,  som  nogen  kan  være.  Des- 
uden taler  jeg  jo  det  samme  Sprog  som  De.  Det  vil  sige.  De 
taler  saadan  noget  højtravende,  saadan  som  man  taler  i  Teatret, 
og  jeg  taler  borgerligt  og  jævnt  som  paa  Christianshavn,  men 
det  er  da  ogsaa  hele  Forskellen. 

Bjørn.. 
Ja  ganske  vist  dit  Maal  mig  tykkes  klinger, 
Som  om  det  var  engang  den  danske  Tunge, 
Men  blødnet,  slappet,  vrænget  og  fordærvet 
Ved  fremmed  Spildevand  og  Fejeskarn. 
Jeg  kan  vel  fatte  det,  men  væmmes  ved  det, 
^     Sig  mig  endnu,  hvad  nævner  Du  dig  selv? 

Sørensen. 
Mit  Navn  er  Søren  Sørensen.  Det,  véd  jeg  da,  ogsaa  er  saa 
dansk  som  noget. 

Bjørn. 
Da  lød  det  aldrig  før  dog  for  mit  Øre. 

Sørensen. 
Ikke  det?   Det  kan   jeg  s'gu  ikke  forstaa,  thi   for  det  første 
er  mit  Navn  meget  almindeligt,  og  for  det  andet  er  det  Familie- 
navn for  en  talrig  og  berømt  Slægt.  —  Hvad  skulde  der  blive 
af  Danmark  uden  Sørensenerne? 

Bjørn. 
Da  maatte  det  staa  daarligt  til  med  Landet, 
Ifald  dets  Skæbne  nogen  Tid  blev  lagt 
Paa  Dig  og  dine  Liges  Skuldre  — 
Nej  det  skal  staa  ved  Valhals  stærke  Guder, 
Ved  Folkets  egen  Kraft  og  egen  Vilje, 
Ved  Gorm  den  Gamle  og  hans  vise  Dronning. 

Sørensen. 
Ja  de  to  skal  da  fedt  hjælpe.  De  har  jo  været  døde  i  mange 
Herrens  Aar  og  ligger  begravne  et  Sted  ovre  i  Jylland. 

Bjørn. 
Der  løjst  Du:  Gorm,  han  sidder  graa  men  stærk 
Endnu  paa  Jellingegaard  og  raader  Landet 
Og  Thyra,  hvem  vi  nævne  Danmarks  Bod, 
Hun  drager  ned  i  denne  Vaar  til  Sli 
At  bøde  Gøtriks  Vold  og  lukke  Landet 
For  Saksernes  rovgerrige  Besøg, 

Otto  Zinck:  Erindringer  11 

Og  jeg,  Bjørn  Haldorsen,  Amagers  Bonde, 
Vil  hjælpe  Dronningen  med  hendes  Gærning. 
Nu  Mænd,  saml  Eders  Vaaben,  snart  vi  drager. 

(Huskarlene  drager  derefter  afsted  under  Sangen: 
„Vikingemoder,  Dronning  paa  Havet  osv.") 

Skrøder  har  imidlertid  benyttet  Lejligheden  til  at 
tænde  en  Cigarstump,  som  han  havde  i  Lommen;  da 
Huskarlene  opdager  det,  tilraabe  de  Bjørn,  at  det 
er  en  Sejdmand,  der  æder  Ild,  og  Bjørn  tager  baade 
Skrøder  og  Sørensen  med  for  at  kaste  dem  over 
Bord  i  Køge  Bugt.  I  tredje  Akt  vaagner  Sørensen 
og  Skrøder  op  under  Svømmebevægelser,  og  først 
efter  nogen  Tids  Forløb  gaar  det  op  for  dem,  at 
de  har  drømt,  men,  da  de  trænger  til  en  lille 
Hjertestyrkning  ovenpaa  den  Forskrækkelse,  tømmer 
de  Bankoflasken  og  falder  atter  i  Søvn.  Da  de  vaag- 
ner op  er  de  flyttet  1000  Aar  frem  i  Tiden  og 
møder  en  Kludesamler,  der  giver  dem  en  Forklaring 
over,  hvorledes  det  staar  til  for  Tiden  i  Landet. 

Stykket  gjorde  megen  Lykke;  Sangene  deri  var 
mesterligt  skrevet,  og  Korsangene  blev  ofte  i  Aarenes 
Løb  hørt  paa  Koncerter.  Det  blev  den  sidste  Studen- 
terkomedie, Ploug  skrev;  allerede  én  Gang  tidligere 
havde  han  taget  Afsked  med  Studenterkomedien  som 
det  hed  i  Slutningssangen : 

Ni  Aar  er  gaaet,  siden  Et  Besøg 
Autor  paa  Scenens  Bræt  at  gøre  voved, 
Det  var  til  Afsked,  loved  han  —  men  føj 
Han  kun  daarlig  har  holdt,  hvad  han  loved. 
Vor  nye  Bygning  er  saa  dyr; 
Den  drev  ham  ud  paa  Eventyr. 

Ved  Studenterkarnevalet  1862  i  Kasino  blev  paa 
Teatret  givet  den  foran  omtalte  romantiske  Folke- 
komedie Mariane  af  Ploug;  den  foregik  i  Kasino, 
paa  Landet,  i  Vandet,  i  Flynderen  og  i  Thisted  og 
Handlingen  var  som  Plakaten  viser  mere  end  even- 
tyrlig men  meget  kort.  Stykket  blev  spillet  af  Man- 
tzius.  Guldberg,  Koch  og  mig.  Til  Slutning  blev 
givet  Op  og  ned,  ethnografisk  Ballet  i  2  Akter;  den 
foregik  1)  i  København,  2)  i  Rude  3)  paa  en  Planet 
Mikmak  og  4)  i  Afrika.  Balletprogrammet  var  for- 
fattet af  mig,  med  særlig  Bistand  af  C.  St.  A.  Bille, 
Hovedpersonerne  „den  gamle  Militær"  (o:  Tscher- 
Tiing),  Dr.  Geertsen  (o:  Dr.  Gert  Winther)  og  Søren 
Jensen  i  Rude  var  af  Bille  udstyrede  med  en  Del 
af  de  mærkeligste  Udtalelser  af  Vedkommende  i  Rigs- 
dagen. 

I  Juni  blev  det  nordiske  Studentermøde  afholdt 
i  København.  Da  de  3  Dampskibe  med  Upsalensere, 
Normænd  og  Lundensere  nærmede  sig  Havnen 
Jød  et  Jubelraab  fra  Land  af  den  forsamlede  Men- 
neskemasse, som  sagde  Gæsterne,  at  de  var  vel- 
komne. Hurraraabene  fulgte  dem  gennem  hele  Hav- 
nen op  til  Kvæsthusbroen,  hvor  Landgangen  fandt 
Sted  under  en  vældig  Blomsterregn.  Toget  op  igen- 
nem Byen  var  en  sand  Triumfmarsch,  som  vi,  der  var 
Deltagere  i  det,  aldrig  vil  kunne  glemme.  Københav- 
nerne lige  fra  de  Højeststillede  til  Almuesfolkene  jub- 
lede Normændene  og  Svenskerne  i  Møde,  og  de  sorte 
og  hvide  Huer  var  stadig  i  Bevægelse,  medens  der 
fra  Vinduerne  viftedes  med  Flag  og  Lommetørklæder. 

Paa  Frue  Plads  modtoges  Gæsterne  af  Overpræsi- 
denten og  Universitetets  Rektor.  Vilh.  Rode  talte  til 
dem  som  de  danske  Studenters  Ordfører:  „Et  Pust 
af  den  friske  Luftning,  der  kommer  med  Eder", 
sagde  han  blandt  andet,  „skal  naa  over  hele  vort 
Land.  Vi  har  længtes  efter  at  mødes  med  Eder  for 
at  tale  med  hverandre  om  Nordens  Enhed  og  Nor- 
dens Lykke,  og  vi  vil  ikke  frygte  den  Tale,  der  kal- 
der vor  Sammenkomst  Poesiens  Værk,  thi  vi  vil 
ønske,  at  Poesien  maa  følge  vor  Gærning." 

Da  Toget  opløste  sig,  fulgte  Gæsterne  hjem  med 
deres  Værter.  Jeg  boede  dengang  paa  Vestergade 
sammen  med  min  Moder  og  min  Broder  Ludvig, 
og  vi  havde  to  Gæster,  en  norsk  stud.  jur.  Poul 
Holmsen  og  en  Upsalenser  stud.  philos.  Daniel  Klock- 
hoff,  indkvarterede  hos  os. 

Næste  Dag  overrakte  Professor  Clausen  i  Univer- 
gaarden  4  Bannere  til  Upsalas,  Lunds,  Christianias 
og  Københavns  Studenter,  Gaver  fra  Københavns 
Damer.  Paa  Bannerne  var  Billeder  af  Odin,  Thor, 
Freja  og  Hejmdal  broderede;  Hejmdal-Banneret  til- 
faldt de  danske  Studenter.  Aftenen  tilbragtes  i  det  kgL 
Teater,  der  gav  en  Festforestilling  for  Deltagerne  i 
Mødet;  den  overværedes  af  daværende  Tronfølger 
Prins  Christian  med  Familie,  for  hvem  der  udbragtes 
et  af  kraftige  Hurraraab  ledsaget  Leve,  der  af  Prinsen 
blev  besvaret  med  et  Leve  for  Kong  Carl  XV.  Efter 
Ouverturen  til  Elverhøj  fremsagde  Michael  Wiehe  en 
Prolog  af  Paludan-Miiller.  Derpaa  fulgte  de  3  første 
Akter  af  Jeppe  paa  Bjerget  og  Nej,  hvori  Phister 

og  Fru  Heiberg  fejrede  store  Triumfer.  I  Begejstrin- 
gen fandt  et  helt  Bombardement  af  Buketter  Sted, 
midt  under  dette  kastede  Normanden,  den  medicin- 
ske Student  Daniel  Schjøtz,  sin  Duskehue  op  paa 
Scenen;  han  stillede  sig  i  1864  frivillig  under  Dan- 
marks Fane  og  faldt  ved  Dybbøl. 

Næste  Dag  var  der  Udflugt  til  Roskilde  og  om 
Aftenen  stor  Fest  i  Rosenborg  Have,  hvor  henved 
3000  Mænd  og  Kvinder  var  mødt;  desværre  forstyr- 
rede Regnvejr  for  en  Del  Festen.  Den  2  Dages  Ud- 
flugt til  Nordsjælland  (14.  og  15.  Juni)  var  meget  vel- 
lykket. Vi  sejlede  med  Dampskib  til  Rungsted  og  spad- 
serede derfra  over  Hørsholm  til  Frederiksborg.  I 
Hørsholm  blev  Deltagerne  gæstfrit  modtagne  og  be- 
værtede i  Slotshaven,  og  som  Eksempel  paa  det  lille 
Hillerøds  storartede  Gæstfrihed  kan  anføres,  at  dets 
Beboere  gav  os  —  ialt  930  Mand  —  Husly  om 
Natten,  efter  at  vi  havde  svunget  os  paa  et  uhyre 
livligt  Bal  lige  til  Klokken  tre.  Dagen  derpaa  spad- 
serede vi  til  Fredensborg  for  at  bringe  Kong  Frede- 
rik vor  Hyldest.  Da  det  store  Tog  med  Gardens 
Musikkorps  i  Spidsen  var  kommet  ind  i  Fredssalen, 
istemtes  unisono  den  danske  Nationalsang,  hvorefter 
Kongen  fra  Balkonen  hilste  os  med  følgende  Ord: 
„Velkommen  svenske,  norske  og  danske  Studenter 
i  denne  Hal!  Jeg  vil  ønske  at  De  maa  more  Dem 
godt  hos  mig.  Gaa  ned  i  min  Have  og  se,  hvorledes 
Kong  Frederik  modtager  sine  Gæster;  jeg  skal  senere 
komme  ned  til  Dem." 

I   Normandsdalen,  der   var   festlig  smykket  med 

skandinaviske  Flag  og  Masser  af  Blomster,  stod 
dækkede  Borde  i  2  Rækker  og  for  Enden  af  disse 
et  lille  Bord  til  Kongen.  Bagved  det  var  oprejst  en 
Slags  Trofæ  med  Kranse  og  Flag.  Bordene  var  for- 
synede med  alt,  hvad  der  hører  til  et  komfortabelt 
koldt  Bord,  og  ved  hver  Kuvert  laa  et  Cigarfoderal 
med  3  Cigarer;  paa  Foderalet  var  et  Billede  af  Fre- 
densborg Slot.  Vi  havde  netop  begyndt  at  tage  for 
os  af  Retterne,  da  et  formeligt  Skybrud  overrump- 
lede os  og  tvang  os  til  at  søge  Ly  under  Bordene. 
Skønt  det  kun  stod  paa  5  Minutter,  havde  det  dog 
anrettet  en  voldsom  Ødelæggelse  paa  de  gode  Retter; 
men  det  gode  Humør  raadede  Bod  paa  Ødelæggel- 
sen, og  sultne,  som  vi  var,  gav  vi  os  under  lystig 
Sang  i  Færd  med  de  gennemblødte  Retter.  Kort  efter 
brød  Solen  frem,  og  med  den  kom  Kongen,  ledsaget 
af  Prinserne  Ferdinand  og  Christian.  Kongen  blev 
modtaget  med  stor  Jubel.  Kong  Frederik  fandt  med 
sit  joviale  Humør  netop  de  Ord,  der  passede  til 
Lejligheden;  han  sagde,  at  det  glædede  ham,  at  han 
saa  hastigt  havde  faaet  alle  sine  Gæster  under  Bor- 
det, en  Ytring,  der  naturligvis  vakte  stormende  Lat- 
ter hos  de  gennemblødte  Studenter.  Under  Opholdet 
i  Normandsdalen  telegraferede  Kongen  fra  et  bag- 
ved hans  Plads  oprettet  Telegrafapparat  til  Kong 
Carl  XV.  og  sendte  ham  en  Hilsen;  kort  efter  ind- 
løb Svar  med  Tak  og  Genhilsen. 

Fra  Fredensborg  blev  alle  Studenterne  af  Bønder 
fra  Nordsjælland  befordrede  til  Helsingør.  Turen  gik 
hurtig  under  Munterhed  og  Sang.  Jeg  kørte  sammen 

med  den  senere  bekendte  Skuespiller  fra  Kristiania 
Johannes  Brun  og  en  Upsalenser  Bengt  Lilieblad, 
der  begge  under  Køreturen  udfoldede  et  glimrende 
Humør.  Lilieblad  mistede  under  Kommersen  sin 
Hue,  der  blæste  af  ham ;  han  sprang  af,  medens  Vog- 
nen var  i  fuldt  Fart,  og  faldt  paa  Hovedet  lige  ned 
i  en  Bunke  Skærver,  saa  han  saa  noget  makuleret 
ud  i  Ansigtet,  da  vi  fik  ham  op  paa  Vognen  igen. 
Paa  Marienlyst  havde  Helsingør  By  arrangeret  en 
flot  Fest,  hvorfra  Deltagerne  trætte  og  medtagne  af 
Dagens  Besværligheder  sejlede  med  Dampskib  til  Kø- 
benhavn. Anden  Dagen  derefter  fandt  Afskeden  Sted, 
ligesaa  varm  og  begejstret,  som  Modtagelsen  havde 
været. 

En  Maaned  senere  var  Studentersangforeningen 
blevet  opfordret  til  at  assistere  ved  Festen  paa  Flens- 
borg Kirkegaard  den  25de  Juli  i  Anledning  af  Løve- 
monumentets Afsløring.  Samtidig  var  der  modtaget 
Indbydelse  fra  gamle  Studentervenner  derovre,  saa- 
ledes  Joh.  Helms,  der  da  var  Kollaboratør  ved  Dom- 
skolen i  Slesvig,  Tryde,  der  havde  nedsat  sig  som 
Læge  i  Slesvig  By,  og  Borgmester  Knudsen  om  at 
gæste  Slesvig  By  forinden  Festen  i  Flensborg.  Vi 
besluttede  at  modtage  Indbydelsen  og  at  tage  med 
Dampskib  til  Kiel  og  derfra  over  Neumiinster  pr. 
Jernbane  til  Slesvig. 

Ved  Middagstid  den  21de  Juli  afgik  Størstedelen 
af  Sangerne  med  Dampskibet  Arcturus,  medens  et 
Mindretal  af  Frygt  for  Søsyge  lagde  Vejen  over  Kor- 
sør  og   Fyn.    Søen  var  meget  urolig,  og  Ofre   for 

Søsyge  fandtes  baade  paa  Dækket  og  i  Kahytterne 
i  rigeligt  Tal,  medens  Skibets  Forstavn  var  fyldt  med 
nogle  og  fyrretyve  Svin,  der  aabenbart  ogsaa  havde 
ondt  ved  at  døje  Søen;  de  skreg  og  hylede  i  al  Fald 
under  hele  Turen.  Sang  under  Søturen  kunde  der 
ikke  være  Tale  om;  Hartmann  var  meget  søsyg, 
Ploug,  som  fulgte  med,  ligesaa,  og  vore  bedste  Stem- 
mer havde  opgivet  Ævret.  Kun  et  Par  Stykker  holdt 
Tørnen  ud  tilligemed  mig  og  fik  arrangeret  en  lille 
L'hombre  nede  i  Salonen,  hvis  Gulv  var  belagt  med 
søsyge  Patienter.  Henad  Daggry  faldt  en  Replik  fra 
mig,  der  slog  svært  an  og  senere  blev  foreviget.  Da 
vi  4  L'hombrespillere  forlod  Salonen  for  at  komme 
op  paa  Dækket  og  faa  Kaffe,  faldt  de  Ord  mig  ud 
af  Munden:  „Naa!  Op  med  Jer,  nu  er  vi  lige  i 
Morgenbrækningen!"  Den  satte  Liv  i  den  triste  Stem- 
ning. 

Omsider  naaede  vi  Kiel,  hvor  de,  der  var  tagne 
over  Land,  sluttede  sig  til  os,  og  vi  drog  fra  Havnen 
samlede  til  Banegaarden,  hvor  en  Flok  Kielerstu- 
denter  stod  og  begloede  os  med  alt  andet  end  ven- 
lige Øjne.  Da  Toget  omsider  var  draget  forbi,  fik 
deres  Forbitrelse  Luft  i  Raabene:  „Hannemann,  ver- 
fluchte  Danen",  som  af  os  blev  besvaret  mimisk  med 
Tungen  rakt  ud  af  Munden. 

Stemningen  i  Neumiinster  var  om  mulig  endnu 
mere  fjendtlig,  men  paa  Rendsborg  Banegaard  blev  vi 
modtagne  med  en  Jubel  og  Hurraraaben,  som  rungede 
i  Perronen.  Det  var  Soldaterne  fra  Kongeriget,  som 
da  var  garnisonerede  i  Rendsborg,  der  med  deres 

Officerer  var  samlede  for  at  tage  imod  os.  Office- 
rerne havde  om  Aftenen  arrangeret  et  Punschesold 
for  os,  hvor  Taler  og  Sange  afløste  hinanden,  medens 
alle  ,Jenserne",  der  stod  i  Kres,  gav  os  det  ene 
Hurra  efter  det  andet.  Der  herskede  en  brillant  Stem- 
ning ved  dette  vort  desværre  for  korte  Møde  med 
de  danske  Soldater,  og  det  bragte  Humøret  til  Vejrs 
igen. 

I  Slesvig  By  blev  vi  modtagne  af  vore  gamle 
Kammerater  og  den  dansksindede  Del  af  Byens  Be- 
folkning med  Senator  Peschke  i  Spidsen.  Flere  af 
de  danske  Officerer,  som  laa  i  Garnison  paa  Got- 
torp Slot  og  i  Slesvig  By,  sluttede  sig  straks  kam- 
meradigt  til  os  og  blev  vore  Værter.  Iblandt  dem  kan 
nævnes  Oberstløjtnant  Falkenberg  og  Løjtnant  ved 
Dragonerne  Allan  Dahl,  hvis  Gæst  jeg  var  under 
vort  Ophold  i  Slesvig.  De  tysksindede  Familier  saa 
vi  ikke  noget  til  under  vort  Ophold,  deres  Rulle- 
gardiner var  alle  nedrullede,  men  det  gjorde  ikke 
noget  Skaar  i  Glæden  og  Lystigheden. 

Da-  jeg  vaagnede  i  min  pragtfulde  Paradeseng  næste 
Morgen,  stod  Allan  Dahl  foran  den  og  gjorde  Kaval- 
lerihug  i  bar  Skjorte;  det  kaldte  han  sin  Morgen- 
tur. 

Om  Formiddagen  besaa  vi  Domkirken  og  gav  om 
Eftermiddagen  en  Koncert  i  Stændersalen;  udenfor 
Programmet  blev  Plougs  Hilsen  til  Slesvig  „Land, 
som  har  adlydt  Fædrenes  Love"  afsunget  første  Gang. 
Sent  om  Aftenen  mødte  en  Del  af  os  med  vore 
Værter  hos  den  navnkundige  Madam  Esselbach,  hvis 

Beværtningslokale  var  Samlingssted  for  Officererne 
og  de  Dansksindede.  Næste  Dag  gjorde  vi  til  Fods 
en  Udflugt  til  Dannevirke;  vi  havde  vor  nye  Fane 
med,  som  Allan  Dahl  under  hele  vort  Ophold  i 
Slesvig  bar  i  Spidsen  af  Toget;  han  havde  ydermere 
faaet  Studenterhue  paa.  Vi  spiste  Frokost  paa  Tyra- 
borg, hvor  Stemningen  var  stærkt  animeret,  og  hvor 
Sange  og  Taler  fulgte  ovenpaa  hinanden.  Om  Efter- 
middagen kørte  vi  til  Ascheffel,  hvortil  sønderjyske 
Bønder  fra  8  Sogne  havde  leveret  Vogne.  Der  blev 
holdt  Rast  i  en  velstaaende  Bondes  Gaard,  hvis  Diele 
kunde  rumme  hele  Selskabet,  og  hvor  der  blev  trak- 
teret med  Kaffe.  Senere  arrangerede  den  utrætte- 
lige Allan  Dahl  en  hel  gymnastisk-ekvilibristisk  Fore- 
stilling paa  en  Eng  udenfor  Dielen,  hvor  en  Dreng, 
Ernst  V.  d.  Recke,  den  senere  Forfatter  af  Bertran 
de  Bom,  som  i  Ferien  var  hjemme  hos  Faderen, 
der  var  Artilleriofficer,  særlig  udmærkede  sig.  Den 
plattyske  Landbefolkning  modtog  Studenterne  med 
overstrømmende  Venlighed,  og  det  var  et  fornøjeligt 
Syn  at  se  Officerer,  General  Wilster,  Oberst  Falken- 
berg, og  flere  yngre,  slesvigske  Bønderfolk  og  Stu- 
denterne blandede  imellem  hverandre,  alle  grebne  af 
samme  Følelse  og  opfyldte  af  samme  Tanke,  Tan- 
ken paa  Fædrelandet.  Da  vi  omsider  kørte  derfra, 
kastede  Bønderpigerne  Blomster  og  modne  Ribs- 
klaser op  i  Vognene  til  os.  Om  Aftenen  stod  et  ani- 
meret Bal  paa  „Stampemøllen",  og  her  blev  en  for- 
træffelig Sang  af  Johs.  Helms  afsunget;  dens  3die 
Vers  lød  saaledes: 

Husk  under  Nattens  det  taagede  Dække 
Hviler  Thyras  Vold  som  en  slumrende  Helt. 
Skanser,  som  rejste  sig  Række  ved  Række, 
Vaager  som  Drabanter  om  Feltherrens  Telt. 
Sold  kun  Studenter!  Idag  er  det  Tid, 
Kryst  kun  den  evig  foryngende  Ranke, 
Kæk,  naar  imorgen  du  vækkes  til  Slid, 
Som  en  ungdommelig  Tanke! 

Næste  Morgen  førte  Toget  os  til  Flensborg,  hvor  der 
vrimlede  af  Officerer,  og  i  Løbet  af  Dagen  kom  flere  og 
flere  Festdeltagere  til.  Kl.  12  samledes  alle  ved  Kriger- 
graven, den  mægtige  stensatte  Gravhøj  med  sine  man- 
ge Mindetavler,  og  det  store  tilhyllede  Mindesmærke. 

Efter  en  Sang  af  Fr.  Hammerich  til  Melodien  „Vor 
Gud  han  er  saa  fast  en  Borg",  holdt  Professor  H. 
N.  Clausen  Talen,  efter  hvilken  Dækket  under  Ka- 
nonsalut og  Tusinders  Jubelraab  faldt  for  Bissens 
stolte,  mod  Syd  spejdende  Løve.  Derpaa  blev  Plougs 
Sang  paa  Melodien  „Danmarks  dejligst  Vang  og 
Vænge"  afsunget  og  til  Slutning  istemtes  af  alle 
„Slumrer  sødt  i  Slesvigs  Jord",  denne  Hartmanns 
mesterlige  Mindesang,  hvis  Toner  intet  Sted  har 
lydt  mere  gribende  end  her  ved  Krigergraven.  En 
højtidelig  Tavshed  lagde  sig  uvilkaarligt  en  kort  Stund 
over  Forsamlingen,  efter  at  Sangen  var  endt;  den 
afbrødes  af  „Den  tapre  Landsoldat",  som  modtoges 
med  Jubel  og  Hurraer  og  istemtes  af  hele  den  store 
Forsamling.  Om  Eftermiddagen  drog  vi  alle  i  Proces- 
sion med  et  Musikkorps  i  Spidsen  ud  til  Festen  i 
Marieskov,  Allan  Dahl  med  Sangforeningsfanen  og 
Studenterhue  paa  allerforrest. 

Dagen  efter  gav  Flensborg  Borgerforening  en  stor- 
artet Fest  paa  Graasten,  hvortil  Rejsen  gik  pr.  Vogn 
og  pr.  Dampskib.  Festen  blev  afholdt  i  et  kæmpe- 
mæssigt Telt,  der  kunde  rumme  alle  Deltagerne. 
Blandt  Sangene,  mellem   hvilke   der   ogsaa  var   en 


Et  Karnevals-Billed  fra  1863  (Jarl  Sævar  o:  Prins  Ferdinand  drager  til  Julegilde) 

paa  Tysk  til  Frederik  VII,  havde  Edv.  Lembke  skre- 
vet en,  hvori  det  i  første  Vers  hed: 

Kongen  raader  for  Danmarks  Rige, 
Han  bærer  Kronen  af  Guld, 
Hver  ærlig  Mand  i  Danmark 
Er  Kongen  tro  og  huld. 
Den  holdt  i  tusind  Aar,  saa  stolt  og  fri  er  Danmarks  Krone! 

Næste  Dag  stævnede  Sangforeningen  tilbage  til 
København  med  de  rigeste  Minder,  som  den  endnu 
havde  medbragt  fra  nogen  Tur.  Som  Efterslet  af 
Turen  afholdt  Sangforeningen  en  Aftenunderholdning 
i  Kasino  i  December,  hvor  Leonora  di  Massa  Car- 
rara  og  Balletten  Op  og  ned  genopførtes. 

Efter  Karnevalet  i  Marts  1863  i  Kasino,  hvor  Knud 
Valløe  leverede  sin  /  Karriere,  Kødfyld*)  i  7  store  og 
gode  Handlinger,  kom  i  April  Flytningen  fra  den 
gamle  Gaard  i  Boldhusgade  til  vor  nye  Bygning  paa 
Gammelholm.  Om  Aftenen  den  11.  April  blev  der 
sidste  Gang  holdt  Lørdags-Sold  i  det  gamle  Lokale, 
hvor  Foreningen  havde  boet  siden  1824,  og  man 
var  alt  andet  end  sønderknust  ved  at  skulle  skilles 
fra  Ejeren  af  Gaarden  Grosserer  Heymann,  med 
hvem  Foreningen  havde  haft  mangen  en  Dyst.  Ved 
Rusgildet  samme  Aar  havde  Rode  i  en  Ballade  skil- 
dret de  huslige  Forhold  saaledes: 

Sorte  vare  Lofte  og  sort  var  Gulv; 
Mangen  Mand  saa  have  de  skrækket. 
Støvets  Tæppe  kendte  hverken  Rift  eller  Hul, 
Ak,  det  gjorde  Sofabetrækket, 
Thi  Heymann  raaded'  for  Borgen. 

Spejlene  de  glinsed'  af  Fedtelse  kuns, 

Af  Fedtelse  glinsed'  alt  andet; 

Bordene  de  blev  ikkun  vasked'  med  Punsch, 

Men  Suppen  blev  vasket  med  Vandet, 

Thi  Heymann  raaded  for  Borgen. 

Til  Soldet  havde  350  Medlemmer  indfundet  sig; 
alle,  som  siden  1848  paa  fremtrædende  Maade  havde 
deltaget  i  Foreningens  Liv,  havde  givet  Møde  den 
Aften.  Til  Soldet  havde  Foreningens  Tegnere  malet 
den  berømte  Frise,  der  forestillede  Foreningens  Ud- 
vandring fra  Boldhusgade  til  Gammelholm  og  som  tid- 

*)  For  Farce  havde  vi  i  parodisk  Overensstemmelse  med  Selmers  dansk-jagende 
Ordbog  dannet  Ordet  „Kødfyld". 

ligere  er  omtalt  i  disse   Erindringer.   I   en  Vise  af 
Vilhelm  Rode  Til  den  gamle  Bygning  hed  det: 

Du  gamle  Knægt,  det  er  forbi, 

Og  Herligheden  ude. 

Men  hold  Dig  kæk,  og  stik  ej  i 

Forfærdelig  at  tude; 

Endnu  Du  staar  bag  vores  Skjold, 

Først  naar  Du  gaar  fra  dette  Sold, 

Du  gaar  i  Politiets  Vold*), 

Saa  er  det  Tid  at  tude! 

Den  17de  April  Kl.  1  Formiddag  drog  et  stort  Tog 
ud  fra  den  gamle  Gaard  i  Boldhusgade  med  flyvende 
Faner  og  klingende  Spil  til  den  nye  Bygning  paa 
Gammelholm.  Det  bestod  af  Studenterforeningens  og 
Studentersangforeningens  Medlemmer  samt  Deputa- 
tioner fra  Broderuniversiteterne,  nemlig  30  Studenter 
fra  Lund,  5  fra  Kristiania  og  3  fra  Upsala  —  ialt 
omtrent  300  Deltagere. 

Den  nye  Bygning  var  selvfølgelig  monteret  med 
Nyt  i  alle  Lokaler.  I  nederste  Etage  var  af  Arkitek- 
ten Prof.  Herholdt  Hvælvingerne  bevarede  i  Sang- 
foreningens i  pompejansk  Stil  dekorerede  Lokale  og 
i  den  ligeledes  smukt  dekorerede  Spisestue.  Fest- 
salen paa  2den  Sal  kunde  rumme  alle  de  ankomne 
Festdeltagere.  Her  var  som  Gaver  fra  Damer  op- 
hængt broderede  Klædesgardiner  i  alle  Vinduer  samt 
et  med  en  stor  broderet  Bøgegren  og  Fugle  prydet 
Klædestæppe  bag  Talerstolen.  Endelig  var  som  Ga- 
ver fra  Orla  Lehmann,   Professor  Bissen  og  nogle 


")  Første  Sal  var  bleven  lejet  af  Politiet  til  Stationslokale. 


175 


velhavende  Medlemmer  opstillet  Marmorbuster  af 
Tegner,  I.  F.  Schouw,  H.  N.  Clausen  og  H.  C.  Ør- 
sted. 

Professor  H.  N.  Clausen,  der  holdt  Festtalen,  pe- 
gede paa  den  nye  Tid,  der  var  ved  at  oprinde  for 
Studenterne,  som  bragte  større  aandeligt  Klarsyn  og 
Højsind,  Fædrelandskærlighed  og  Almensans,  han  saa 
i  saa  Henseende  en  Lære  i  det  nye  Studenterhjems 
Omgivelser:  Slottet,  Regeringsbygningerne,  Børsen, 
Marinen,  Industriforeningen  og  Teatret  og  fra  Al- 
tanen den  rige  Udsigt  til  Orlogshavnen,  Sundet  og 
Genbohøjskolen  i  Lund.  Kantaten  med  Richardts 
hyggelige,  jævne  Udtryk  og  dybe  Følelse,  men  ogsaa 
med  et  lidt  skalkagtigt  Lune  til  Understrøm  og  støt- 
tet af  Hartmanns  med  denne  Tekst  inderligt  beslæg- 
tede Musik,  gjorde  en  stor  Virkning  og  blev  mod- 
taget med  stor  Jubel.  I  Richardts  Kantate  hed  det 
med  Hentydning  til  Bygningens  Fortid  (den  havde 
været  Marinens  Modelkammer): 

Du  har  af  mangen  en  dansk  Fregat 
Gemt  Mønstret  trolig  og  vel, 
Sank  af  os  Studenter 
Nu  mangen  kæk  Model. 
Stolt  og  frisk  af  Rejsning 
Med  nagelfast  Kompas, 
Uden  Slinger  i  Søen, 
Selv  ved  et  lille  Glas. 

Om  Aftnen  var  der  staaende  Seksa,  hvor  Taler 
og  Sange,  saavel  danske  som  norske  og  svenske, 
vekslede  med  hverandre. 

Søndag  den  19de  gaves  et  elegant  Bal  i  den  nye 
Festsal.  Det  aabnedes  med  en  Polonæse  med  A.  F. 
Krieger  og  Finansminister  Fengers  Frue  som  første 
Par,  Ploug  med  Fru  Heiberg  som  andet  og  den 
ledende  Senior  N.  Madvig  med  Bispinde  Martensen 
som  tredje. 

I  Maj  samme  Aar  blev  jeg  valgt  til  Senior  i  Stu- 
denterforeningen sammen  med  Vilh.  Rode,  H.  Zeu- 
then, Octavius  Hansen  og  Faartoft.  Paa  Grundlovs- 
dagen afslørede  vi  Frederik  VII's  Buste  i  Fest- 
salen. Vilh.  Rode  foretog  Afsløringen  og  fremhævede 
i  sin  Tale,  „at  denne  Dag  netop  var  den  smukkeste, 
som  kunde  vælges,  fordi  den  mindede  os  Studenter 
om,  hvad  Kong  Frederik  var,  og  hvad  vi  ejede  i 
ham."  Da  vi  senere  paa  Eftermiddagen  i  Procession 
svingede  ind  paa  Christiansborg  Slots  Ridebane,  fik  vi 
Øje  paa  den  græske  Deputation,  der  under  Kanaris's 
Anførsel  var  kommen  hertil  for  at  tilbyde  Prins  Vil- 
helm den  græske  Trone.  Det  var  sidste  Gang,  at  vi 
hørte  Kongen  fra  Kolonnaden  i  faa,  hjertelige  Ord 
takke  sit  Folk  for  den  Kærlighed,  det  viste  ham. 
Maaneden  efter  traadte  den  nye  Lov  om  Politiets 
Ordning  i  Kraft,  og  adskillige  Medlemmer  saa  med 
en  vis  Vemod  Vægterne,  disse  Ordenens  natlige  Op- 
retholdere, forsvinde.  De  Lørdagssold,  som  tog  deres 
Begyndelse  i  den  fine,  nye  Festsal,  var  daarlige,  ke- 
delige og  støjende;  vi  Ældre  savnede  Gemytligheden 
fra  Boldhusgade. 

Den  15de  November  1863  døde  Frederik  VII  paa 
Gliicksborg,  og  der  forestod  Foreningen  og  Senioratet 

bevægede  Tider  efter  Tronskiftet.  Foruroligende  Te- 
legrammer var  i  Omløb  hele  Eftermiddagen,  og  man 
tvivlede  ikke  om,  at  Kongens  Sygdom  vilde  ende 
med  Døden.  Kongen  var  død  Kl.  2V4,  men  først  Kl. 
7^2  fik  man  i  København  Vished  derom.  En  halv 
Time  forinden  var  en  Del  Medlemmer  fra  Forenin- 
gen gaaet  til  det  kgl.  Teater,  hvor  de  havde  taget 
Billetter  til  2det  Parket.  Her  oplæste  de  Bulletinerne 
om  Kongens  Sygdom  og  henstillede  til  Publikum 
at  forlade  Teatret.  Skuespillerne  blev  enige  om  ikke 
at  spille,  hvilket  Phister  meddelte  fra  Scenen. 

I  Foreningen  gik  der  om  Aftenen  vilde  Rygter,  at 
Ministrene  var  samlede  hos  Prins  Christian,  og  at 
han  haardnakket  vægrede  sig  ved  at  underskrive  det 
nylig  vedtagne  Forfatningsudkast,  der  forberedte  Ej- 
derstaten  og  Holstens  Udsondring.  Straks  vilde  en 
Skare  ud  til  Amaliegade  og  demonstrere  foran  det 
gule  Palæ,  hvor  Prins  Christian  boede,  men  heldig- 
vis fik  Senioratet  det  forpurret,  og  Aftenen  endte  i 
Ro;  man  enedes  om  at  møde  næste  Morgen  Kl.  9. 
Til  den  fastsatte  Tid  mødte  Medlemmerne  fuldtallige 
og  begav  sig  over  paa  Slotspladsen  for  at  høre  Prin- 
sen blive  udraabt  til  Konge.  De  forholdt  sig  dog 
ikke  tavse  her,  idet  mange,  da  den  nye  Konge  viste 
sig,  raabte  Leve  for  den  nye  Grundlov  og  for  „Danmark 
til  Ejderen".  Den  offentlige  Mening  i  København  var 
dengang  ikke  Kong  Christian  gunstig,  da  man  fryg- 
tede for,  at  han  ikke  vilde  fortsætte  Kong  Frederiks 
nationale  og  folkelige  Politik. 

Dagene  den  16de  og  17de  November  var  meget 

bevægede  i  København;  Kongen  havde  paa  Kom- 
munalbestyrelsens Adresse  svaret  den  samlede  Ma- 
gistrat og  Borgerrepræsentation,  der  overbragte  den, 
at  han  forbeholdt  sig  Betænkningstid,  inden  han  tog 
sin  endelige  Beslutning.  C.  Brix,  der  havde  været 
med  ved  Audiensen,  kom  straks  over  i  Studenterfor- 
eningen og  aflagde  Beretning.  Stemningen  blev  meget 
bitter  og  heftig,  dog  som  Vilh.  Rode  i  alle  saadanne 
Tilfælde  med  Varme  og  Kraft  vidste  at  berolige  de 
varmblodige  Gemytter,  saaledes  ogsaa  her.  Rygter 
om  Oprør  i  Holsten  udbredtes  i  Byen,  men  viste 
sig  at  være  usande,  og  flere  yngre  Medlemmer  gik 
omkring  paa  Gaderne  for  at  berolige  Folk  og  slaa 
Rygtet  ned. 

Et  Medlem  af  Borgerrepræsentationen,  Agent  H. 
A.  Clausen,  havde  gjort  Kongen  bekendt  med  Folke- 
stemningen, og  Ministeriet  havde  bedt  ham  om  at  be- 
tænke sig  vel,  fordi  Underskriften  maatte  indeholde 
et  Brud  med  Fortiden,  Holstens  Udskillelse  fra  Riget 
o.  s.  V.  Da  der  indløb  Underretning  om,  at  en  vild 
Sværm  havde  samlet  sig  uden  for  det  gule  Palæ  i 
Amaliegade,  lykkedes  det  en  Flok  Studenter  at  faa 
adspredt  Sværmen,  der  imidlertid  atter  samlede  sig 
uden  for  Studenterforeningen  for  at  høre,  hvad  Stu- 
denterne vilde;  Raabet  „Ildløs  paa  Vesterbro"  fik 
lokket  Mængden  derud.  Dagen  efter,  den  18de, 
underskrev  Kongen  Udkastet  i  et  Statsraadsmøde  paa 
Christiansborg. 

Studenterforeningen  vedblev  stadig  at  have  det 
store    Flag  paa   halv  Stang.    Da   Marineminister  St. 


179 


Bille  om  Eftermiddagen  i  fuld  Uniform  fra  Slottet 
kom  forbi  Foreningen,  stod  et  Par  af  Medlemmerne 
i  Haven  inden  for  Jerngitteret,  deriblandt  Mantzius: 
„Nu  kan  de  Herrer  godt  hejse  Flaget,  Hans  Maje- 
stæt har  underskrevet",  udbrød  Bille.  „Ja,  men  vi 
sørger.  Deres  Ekscellence",  svarede  Mantzius.  Bille: 
,Ja,  men  Kongen  har  underskrevet."  Mantzius:  „Men 
vi  sørger  alligevel!"  Hvorpaa  Bille  gik  sin  Vej. 
Bestemmelsen  om  Flaget  vakte  megen  Opsigt  baade 
indenfor  og  udenfor  Foreningen,  idet  den  blev  op- 
fattet som  en  Demonstration  mod  Kongen.  Dagen 
efter  henstilledes  paa  en  Generalforsamling  til  Se- 
nioratet, om  det  nu  ikke  kunde  være  passende  at 
tage  Flaget  helt  ned.  Vilh.  Rode  svarede  paa  Senio- 
ratets Vegne,  at  vi  mente,  at  den  afdøde  Konge  hav- 
de staaet  i  et  saa  sjældent  varmt  og  hjerteligt  For- 
hold til  Studenterforeningen,  at  det  var  passende  for 
den  at  vise  en  særlig  stor  Sorg:  saa  længe  Kongen 
laa  Lig,  burde  Sorgens  Tegn  vaje  fra  Genboens 
Hus.  Denne  Erklæring  blev  sendt  til  Københavns 
Blade. 

I  de  nærmeste  Dage  herefter  ankom  til  Køben- 
havn en  Del  sønderjyske  Borgere  og  Bønder,  der 
vilde  hilse  paa  Kongen.  Senioratet  indbød  dem  til 
en  lille  Fest,  hvor  Sangforeningen  fik  Lejlighed  til 
at  hilse  paa  den  elskværdige  Senator  Peschke  fra 
Slesvig,  som  Aaret  i  Forvejen  havde  været  dens 
Vært  og  Fører  under  Sangforeningens  Ophold  i  Sles- 
vig By. 

Dagene  var  meget  bevægede  i  Foreningen,  og  vi 

12* 

Seniorer  maatte  skiftevis  være  til  Stede  i  Forenin- 
gen. 

Den  17de  December  førtes  Kongens  Lig  til  Ros- 
kilde. Da  Processionen  skulde  fra  Slottet  passere 
Studenterforeningen,  havde  vi  ladet  Bygningen  smykke 
med  Granguirlander  og  Kranse,  saa  at  det  Hele  gjorde 
en  smuk  Virkning.  Paa  Altanen  stod  4  store,  grønne 
Træer,  fra  Vinduerne  vajede  lange  Dannebrogsflag, 
og  langs  med  Jernstakittet  var  plantet  23  Flag  paa 
halv  Stang  med  Festons  af  sort  Flor.  Næste  Morgen 
tidlig  tog  Senioratet  til  Roskilde,  hvor  der  i  Dom- 
kirken var  anvist  os  Plads.  H.  P.  Holst's  og  Hart- 
manns smukke  og  gribende  Kantate  udførtes  af  Sang- 
foreningen; Koret,  der  var  forstærket  med  Musikfor- 
eningens og  en  Del  af  det  kgl.  Teaters  Herrekor,  talte 
150  Stemmer.  Efter  Bisættelsen  var  der  af  Overhofmar- 
skallatet arrangeret  en  splendid  Frokost  i  Stænder- 
salen. 

Dagen  efter  holdt  vi  Sørgefest  i  Studenterforenin- 
gens Festsal,  til  hvilken  Kultusminister  Monrad,  Krie- 
ger.  Hofmarskal  Løvenskjold,  Forchhammer,  Høyen, 
Hartmann,  Worsaae,  Schiern,  Malerne  Constantin 
Hansen  og  Skovgaard  samt  Billedhuggeren  Bissen  var 
indbudne.  Vinduerne  i  Salen  var  blændede.  Gaskro- 
nerne behængte  med  sorte  Flors-Festons  og  to  sort- 
beklædte  Kandelabre,  hver  med  17  Lys,  opstillede  foran 
Frederik  VII's  Marmorbuste,  omkring  hvilken  de  Ind- 
budne havde  Plads.  Richardt  havde  skrevet  Kantaten 
og  Kammermusikus  Hansen  sat  Musik  til  den;  af 
Kantaten  vil  jeg  anføre  følgende  stemningsfulde  Vers: 

Fra  Dannevirke  til  Roskilde  Kirke 

Gik  Toget  hen, 
Fra  Roskilde  Kirke  til  Dannevirke 

Det  gaar  igen! 
Fra  stakket  Hvile  til  Kamp  paany, 
Fra  Sjælemesse  til  Vaabengny. 

Ploug,  der  stod  foran  Busten  og  de  Indbudne,  holdt 
en  fortræffelig  Tale.  Efter  at  han  i  denne  havde 
talt  om  Kongens  Holdning  efter  det  store  Kasino- 
møde i  1848  og  det  nye  Ministeriums  Dannelse,  min- 
dede han  om  den  Dag,  den  27de  Marts,  da  Kongen 
for  at  tage  Afsked  med  de  første  Tropper,  der  afgik 
til  Slesvig,  første  Gang  efter  Ministerskiftet  offent- 
lig viste  sig.  Da  han  red  tilbage,  var  Gothersgade  og 
Kongens  Nytorv  opfyldte  med  Mennesker,  mellem 
hvilke  hans  Hest  med  Møje  kunde  bane  sig  frem. 
Dér  red  han  alene  i  Stimmelen,  skilt  fra  sit  Følge: 
han  var  dødbleg,  da  han  følte  Øjeblikkets  Alvor, 
Kronens  og  Ansvarets  Vægt;  men  omkring  ham  lød  en 
Jubel  saa  overvældende,  som  han  aldrig  havde  hørt 
før,  og  fra  Vinduerne  viftede  Tusinder  med  Tør- 
klæder og  Flag.  Det  var  Kong  Frederik  VII's 
Hylding  to  Maaneder,  efter  at  han  havde  besteget 
Tronen.  Fra  den  Dag  maatte  han  føle,  at  for  dette 
Folk  var  han  skikket  til  at  være  Konge,  og  vi,  at 
Kongen  var  med  os  og  ikke  kunde  skilles  fra  os. 

Krigen  stod  for  Døren,  og  Stemningen  i  Byen  var 
bevæget,  hvad  der  ikke  mindst  gjaldt  Studenterfor- 
eningen. Vilhelm  Rode,  der  var  taget  hjem  til  Vallø 
i  Julen,  korresponderede  daglig  med  mig  og  bad 
mig  saavidt  mulig  at  faa  Studenterforeningens  Med- 

lemmer  til  at  forholde  sig  rolige  og  afventende,  skønt 
vor  Kollega  i  Senioratet  Octavius  Hansen  ikke  var 
af  samme  Mening. 

3  Aargange  Forstærkningsmænd  blev  indkaldte,  og 
Foreningen  som  Grundejer  fik  27  Mand  i  Indkvar- 
tering; Sengklæder  og  Penge  indsamledes  af  og  imel- 
lem Medlemmerne,  og  Jenserne  befandt  sig  udmærket 
nede  i  den  daværende  Gymnastiksal,  (det  nuværende 
Bibliothekskab),  hvor  der  var  redt  Senge  til  dem.  De 
kaldtes  „Forglemmigejer",  fordi  de  af  Mangel  paa  Uni- 
former maatte  nøjes  med  islandske  Trøjer  og  lyseblaa 
Feltkapper.  De  afgik  i  2  Hold  til  Arméen,  og  blev  ved 
Afrejsen  trakterede  med  varm  Mad  og  Punsch  oppe 
paa  Salen,  hvor  Medlemmer  havde  dem  til  Bords. 
Stemningen  var  høj,  og  Taler  og  Sange  vekslede  uaf- 
brudt. Før  de  rejste,  blev  de  alle  forsynede  med  Piber, 
Spillekort,  Visebøger,  Tobak  og  Uldtøj.  I  Bladene  lod 
de  indrykke  en  Taksigelse  til  Studenterforeningen  for 
den  udmærkede  Behandling,  de  her  havde  nydt.  Den 
endte   med  disse  Ord: 

Vi  takker  endnu  engang  saavel  paa  vore  egne  som  paa  vore 
Koners  Vegne.  Farvel! 

Det  andet  Hold,  som  vi  havde  i  Indkvartering, 
sendte  før  Afrejsen  ved  en  Deputation  som  Gave 
en  Gibsbuste  af  Frederik  VII  og  et  Digt,  der 
havde  sin  særegne  Historie.  Nogle  Dage,  før  de  tog 
afsted,  havde  de  spurgt  Foreningens  Tjener  Jens, 
hvor  der  boede  en  Digter,  som  skrev  Vers  for  Be- 
taling. Han  viste  dem  saa  til  Otto  og  Richardt.  Da 

de  kom  til  den  sidste,  bad  de  ham  om  at  lave  et 
Vers,  han  skulde  nok  faa  Betaling  for  det.  Richardt 
trykkede  sig  ved  det  og  raadførte  sig  med  Senioratet, 
og  det  mente,  han  burde  lave  et  Vers  saa  jævnt  som 
muligt,  selvfølgelig  uden  at  tage  Betaling  derfor. 
Saaledes  gik  det  til,  at  Verset  blev  trykt  med  de  1 1 
Forstærkningsmænds  Navne  under.  —  Verset  lød 
saaledes: 

I  unge  Studenter  ved  Holmens  Kanal 

Vi  sige  saa  mange  Tak, 

For  der  er  ikke  en  eneste  Ka'l 

Som  ikke  har  sovet  i  Jeres  Sal 

Som  i  den  luneste  Stak. 

Vi  siger  Jer  Tak  for  godt  Logis, 

For  Trøjen  og  for  Tobak. 

Og  det  er  nok  vist,  at  aldrig  vi 

Skal  glemme  saa  let,  hvor  lystigt  I 

Med  os  Forstærkningsmænd  drak; 

Nu  maa  vi  over  og  se,  om  vi  kan 

Faa  Tyskerne  ud  i  en  Ruf. 

Det  bliver  for  kvalmt  for  Danmarks  Land, 

Og  aldrig  roligt  vi  sove  kan. 

Skal  Preusserne  være  vor  Slof. 

Men  naar  nu  snart  vores  Regiment 

Er  kommet  i  Lejr  og  Bivuak, 

Saa  træffe  vi  mangen  en  brav  Student, 

Og  dem  skal  vi  hilse  fra  Jer  saa  pænt. 

Og  sige  dem,  I  har  ærlig  fortjent 

Forstærkningsmændenes  Tak! 

Da  Hæren  kort  efter  Mysundeslaget  den  6te  Fe- 
bruar opgav  Dannevirkestillingen,  vakte  dette  Til- 
bagetog stor  Forbitrelse  i  København.  Man'  ven- 
tede Gadeoptøjer,  og  de  udeblev  heller  ikke.  Store 
Skarer  stimlede  sammen,  og  det  kom  til  Kamp  med 

Politiet,  som  varede  ved  til  ud  paa  Natten,  og  hvor 
Brosten  tjente  til  Kastevaaben.  I  Studenterforeningen 
prøvede  Senioratet  at  sende  Medlemmer  ud  for  at 
berolige  Folk,  men  de  opgav  Forsøget,  da  de  var 
lige  ved  at  faa  Prygl.  Spektaklerne  paa  Gaderne  gen- 
tog sig  næste  Aften,  dog  ikke  saa  stærkt  som  den 
første  Aften;  Politiet  maatte  ved  Hjælp  af  Sprøjter 
holde  Kvarteret  omkring  Amalienborg  ryddeligt.  Andre 
Sværme  drog  til  Christianshavn  og  vækkede  Minister 
Monrad  med  Spektakel  og  Raabene  „Landsforræder" 
og  „Til  Helvede  med  din  sorte  Sjæl". 

Da  Efterretningen  om  1  ste  og  1 1  te  Regiments  helte- 
modige Kamp  ved  Sankelmark  indløb  hertil,  dan- 
nedes i  Foreningen  en  Komité,  der  indsamlede  Penge 
til  1ste  Regiment,  som  talte  mange  af  Foreningens 
Venner  og  Medlemmer.  Som  Formand  for  Komitéen 
telegraferede  jeg  til  Regimentets  Chef,  Oberstløjtnant 
Charles  Beck,  følgende: 

„Opfyldt  af  Beundring  og  inderlig  Taknemlighed  over  Isle 
Regiments  Mod  og  Opofrelse  har  Studenterforeningen  begyndt 
en  Indsamling  til  dets  brave  Soldater.  Vi  udbeder  os  Hr.  Oberst- 
løjtnantens Meddelelse  om,  hvilke  Genstande,  til  Nytte  eller 
Opmuntring,  der  maatte  være  mest  velkomne." 

Beck  svarede  ved  Telegram: 

„Iste  Infanteri-Regiments  varme  Taksigelse  til  Studenterfor- 
eningen! Vi  har  kun  opfyldt  vor  Pligt  mod  Fædrelandet.  Gen- 
stande, der  ønskes,  er  Støvler  og  Skjorter." 

Jeg,  der  var  Foreningens  Økonomisenior,  sendte 
straks  paa  dennes  Vegne  300  Rdl.  til  Børskomitéen, 

der  havde  et  større  Oplag  af  disse  Sager,  og  den 
21de  Februar  saa  vi  os  i  Stand  til  at  sende  3  store 
Sække  med  Støvler,  Skjorter  og  Uldtøj  til  1ste  Re- 
giment; den  8de  Marts  afgik  4  Sække  med  lignende 
Indhold  til  18de  Regiment.  Nordslesvigerne,  der  var 
i  21de  Regiment  og  afskaarne  fra  at  faa  Hjælp 
hjemmefra,  blev  ligeledes  betænkt  med  Skjorter,  Saa- 
ler  og  Flikker,  Uldstrømper  og  Underbenklæder,  Støv- 
ler og  Uldtrøjer.  Den  7de  Marts  tilskrev  Ritmester 
Sommer  paa  Als  mig  og  bad  om  mulig  Hjælp  for 
den  slesvigske  Vognpark,  som  nu  efter  Dannevirkes 
Rømning  befandt  sig  paa  Als,  blottet  for  Klæder  og 
Linned.  En  Del  af  disse  Stakler  havde  kørt  for  Stu- 
denter-Sangerne, da  de  paa  Vej  til  Løvefesten  i  Flens- 
borg gjorde  Udflugten  fra  Slesvig  By  til  Ascheffel. 
Jeg  afsendte  straks  de  Strømper  og  Skjorter,  som  vi 
havde,  og  foreløbig  40  Rdl. 

Derpaa  blev  der  udstedt  et  Opraab  om  Hjælp, 
der  indkom  noget  over  1000  Rdl,  for  hvilket  Be- 
løb Guldberg  og  jeg  indkøbte  Skjorter,  Støvler  og 
Strømper,  samt  et  Pund  Skraatobak,  som  vi  i  6  store 
Sække  førte  med  os  til  Als.  Krigsministeriet  gav  os 
fri  Rejse  til  Hørup  Hav  paa  Als,  hvor  Vognparken 
var  stationeret.  Her  uddelte  vi  straks  Gaverne  og 
havde  Glæden  af  at  se,  hvor  velkomne  de  var.  Vi 
gjorde  en  Tur  til  Sønderborg,  hvor  en  gammel  Be- 
kendt og  forhenværende  Senior  i  Foreningen,  H. 
Finsen,  var  Borgmester.  Ved  Middagsbordet  hos  ham, 
hvor  flere  Officerer  var  sammen  med  os,  hørte  vi 
Tyskerne  indskyde  deres   Batterikanoner  ovre   paa 

Broager.  Næste  Dag  gjorde  vi  Besøg  hos  Ritmester 
Sommer,  der  med  sine  Dragoner  laa  i  Kvarter  1 
Mil  fra  Sønderborg.  Dagen  efter  rejste  vi  tilbage  med 
et  af  Regeringens  Skibe  til  Korsør  og  derfra  med 
Toget  til  København. 

Ved  Indsamlingen  til  Soldaterne  indkom  i  For- 
eningen halvsjette  Tusind  Rdl.  foruden  Varer,  dertil 
kom  1300  Rdl.,  som  Rode  og  jeg  efter  Dybbøls  Fald 
indsamlede,  og  som  skulde  danne  et  Fond  til  Under- 
støttelse af  faldne  Officerers  Sønner.  De  fleste  Penge 
indkom  som  Gaver,  men  adskillige  Aftenunderhold- 
ninger, som  Guldberg  og  jeg  arrangerede  med  Sang- 
foreningens Assistance,  forøgede  Udbyttet.  Fra  25de 
til  29de  Februar  1864  afholdt  en  Damekomité  i  For- 
eningens Festsal  en  Basar  til  Fordel  for  de  Udkom- 
manderede; den  gav  et  glimrende  Udbytte,  og  efter 
dens  Slutning  modtog  jeg,  der  paa  Senioratets  Vegne 
havde  staaet  Damerne  bi  med  Raad  og  Daad,  en  ka- 
ligraferet  Tak-Adresse  med  Billede  af  Studenterfor- 
eningens Bygning  foran  og  underskreven  af  Komitéens 
16  Damer.  Sangforeningen  virkede  ogsaa  selvstæn- 
digt ved  Koncerter  til  Fordel  for  Soldaterne;  saaledes 
indbragte  en  Koncert  til  Fordel  for  Sønderborgs 
brandlidte  Befolkning  1300  Rdl.  I  Juni  og  Juli  gav 
vi  paa  en  Turné  Aftenunderholdninger,  hvori  jeg 
medvirkede  ved  humoristiske  Oplæsninger  i  Køben- 
havn, Frederiksborg,  Helsingør,  Roskilde  og  Klam- 
penborg. 

Ikke  faa  af  Studenterforeningens  Medlemmer  meldte 
sig  til  Tjeneste,  ja  selv  Foreningens  ledende  Senior 

Vilh.  Rode  ansaa  det  for  sin  Pligt  at  trække  i  Trøjen 
og  drage  afsted  til  Arméen,  hvor  han  ansattes  ved 
1ste  Regiment.  Ved  Afskedsgildet  for  ham  havde 
Otto,  Helms,  Ploug  og  Richardt  skrevet  Sange.  I 
Helms's  Vise  hed  det: 

Da  Fjenden  brød  ind  i  vort  Hjem, 
En  Flok  Studenter  mødte, 
Vi  mindes  Navnene  paa  dem, 
Der  først  i  Kampen  blødte. 
Det  Bedste  gemte  vi  tilsidst, 
Men  tør  ej  spare  længer. 
Vor  Garde  sender  vi,  thi  vist 
Til  hver  en  Arm  vi  trænger. 
I  Kugler  og  Granater!  Spar 
Jert  Anslag  mod  hans  Ho'de, 
Han  er  den  eneste  vi,  har. 
Der  hedder  Vilhelm  Rode. 

Da  den  ulykkelige  Krig  var  endt,  og  den  nationale 
Politik  havde  lidt  et  Nederlag,  fremkom  naturligvis 
en  Reaktion,  der  affødte  Augustforeningen,  og  ved 
Generalforsamlingen  gik  jeg  tilligemed  mine  4  Kol- 
leger af  som  Senior,  og  jeg  færdedes  som  Følge 
heraf  ikke  saa  hyppigt  i  Foreningen  som  tidligere, 
men  jeg  var  dog  fast  Deltager  i  de  Gilder,  hvor  for- 
henværende Seniorer  mødtes  med  deres  nyvalgte  Ef- 
termænd i  Anledning  af  Indvielsen  af  en  ny  General- 
forsamlings-Protokol. Det  var  til  et  saadant  Gilde,  at 
Alfr.  Schmidt  og  Axel  Thiess  tegnede  den  Parodi  paa 
Constantin  Hansens  Gruppebillede  af  „Den  grundlov- 
givende Rigsdag",  hvoraf  her  (paa  næste  Side)  bringes 
en  Gengivelse. 

1866  blev  jeg  Medlem  af  Studentersangforeningens 

Bestyrelse  og  ledede  som  saadan  den  storartede  Tur 
til  Bornholm.  Det  var  et  af  Sangforeningens  gamle  Med- 
lemmer, Emil  Wulff,  Præst  i  Clemensker,  som  særlig 
virkede  for,  at  Sangforeningen  skulde  gæste  Born- 
holm. 

Den  18de  Juni  gik  vi  med  Dampskib  over  Malmø 


Ældre  og  yngre  Seniorer  i  Studenterforeningen, 

tegnede  af  Alfred  Schmidt  og  Axel  Thiess. 

(Motivet  efter  Constantin  Hansen  „Den  grundlovgivende  Rigsdag"). 

Paa  Billedet  ses  fra  venstre  til  højre  bl.  a. :  Hostrup,  Zinck,  Vilhelm  Rode,  Chr. 

Bruun,  Holten,    Collin-Lundh,   Conrad  Møller,    Peter  Hansen,  Arthur  Abrahams, 

Rasmus  Strøm,  S.  Nellemann,  Johannes  Helms,  Høegh-Guldberg  og  Ploug. 

og  Ystad  til  Rønne.  I  Eslof  havde  Svenskerne  med 
sædvanlig  Gæstfrihed  arrangeret  en  flot  Frokost. 
Turen  over  Hammervandet  var  haard,  og  Søsygen 
rasede  rigeligt;  først  Kl.  10  Aften  laa  Damperen  for- 
tøjet i  Rønne  Havn.  Modtagelsen  var  storartet  af  de 
mange  Rønneboere,  som  var  mødte  for  at  hente  deres 
Gæster;  jeg  kom  til  at  bo  hos  Festkomitéens  For- 
mand, den  mageløs  elskværdige  Postmester  Hen- 
ningsen, der  havde  budt  os  Velkommen. 

Næste  Morgen  gik  Vogntoget  med  Henningsen  og 
mig  i  Spidsen  ad  Hasle  til  og  voksede  stadig  under 
Turen,  saa  at  vi  talte  tilsidst  nogle  og  tresindstyve  Vogne. 
I  Hasle,  som  overhovedet  overalt,  hvor  vi  kom  frem, 
blev  vi  modtagne  med  storartet  Gæstfrihed.  Herfra 
gik  Turen  over  Jons  Kapel,  Højegaard,  Allinge  og 
Sandvig  til  Hammershus's  mægtige  Ruiner.  Her  gjor- 
des Holdt  og  holdtes  Maaltid;  Clemensker'erne  havde 
dækket  med  Duge  paa  den  bare  Jord  og  leverede 
Maden,  Sandvigerne  og  Allingerne  Drikkevarerne. 
Taler  og  Sange  krydrede  Maaltidet  og  bragte  en 
meget  animeret  Stemning  til  Veje.  Efter  at  Solen  var 
gaaet  ned,  brød  et  voldsomt  Tordenvejr  løs  og  under 
de  stærke  og  vedholdende  Lyn  naaede  vi  vore  re- 
spektive Nattekvarterer. 

Den  næste  Dag  gik  Turen  videre  til  Rundkirken  i 
Olker,  hvor  en  gammel  god  Ven  fra  Foreningen  L. 
C.  Hansen  var  Præst,  Helligdommen  med  den  hen- 
rivende Udsigt,  Randkløvsgaarden,  Amtmandens  Sten 
og  endte  i  Svaneke,  hvor  jeg  fik  en  gammel  Skole- 
kammerat Uldal  fra  Herlufsholm,  som  var  Byfoged 
dér,  til  Vært.  Her  traf  vi  paa  en  af  Sangforeningen 
velkendt  Mand,  Skolelærer  Jørgensen,  som  vi  havde 
været  sammen  med  i  Slesvig  ved  Istedløvens  Afslø- 
ring i  Flensborg,  og  som  i  en  stemningsfuld  bevæget 
Tale  mindede  om  de  Dage  for  faa  Aar  siden,  da 
Forholdene  var  lykkelige  for  os  alle. 

Hovedfesten  holdtes  i  Almindingen  den  næste  Dag 
ved  Christianshøj,  hvor  henved  4000  Bornholmere 
havde  givet  Møde,  og  det  blev  en  stor  Folkefest.  Den 

sidste  Dag  blev  der  om  Formiddagen  givet  en  Kirke- 
koncert i  Rønne.  Nogle  Timer  efter  gaves  Koncert 
i  Teatret,  hvor  en  elskværdig  ung  Mand  Frederik 
Philipsen  i  Damekostyme  gjorde  enorm  Lykke  som 
Signora  Falsetta.  Om  Eftermiddagen  var  der  Fest  paa 
Sommerlyst,  hvor  der  udførtes  en  Del  Studenterløjer 
og  til  stor  Moro  for  Værterne  en  Ouverture  for 
Fantasiinstrumenter  under  min  Anførsel,  den  samme, 
som  var  udført  paa  Silkeborg-Turen. 

Ved  Afskedsfesten  i  Pavillonen  udbragte  gamle 
Hartmann  det  officielle  Farvel,  som  blev  efterfulgt 
af  en  Mængde  andre  Taler  for  Værterne  og  specielt 
for  den  utrættelige  Postmester  Henningsen.  I  en  Fart 
ryddedes  derpaa  Spisesalen,  og  et  animeret  Bal  slut- 
tede Kl.  2  den  sidste  glade  Dag  paa  Bornholm.  Kl. 
5  kom  vi  ombord  paa  Merkur,  en  større  Del  af 
Medlemmerne  mer  eller  mindre  omtaagede. 

I  Ystad  ventede  os  endnu  en  hjertelig  Modtagelse 
af  Byens  Beboere,  som  havde  arrangeret  en  splendid 
Frokost  for  os.  Stemningen  var  høj  baade  paa  svensk  og 
paa  dansk  Side.  Ved  Slutningen  af  Frokosten  begyndte 
jeg  en  Tale  med  Ordene:  „Det  ligger  nær"  — ,  men 
efter  tilsyneladende  Famlen  stoppede  jeg  op  og  hen- 
vendte mig  til  Christopher  Møller  om  at  fortsætte. 
Han  gjorde  det  ogsaa,  men  bar  sig  ad  ligesom  jeg, 
gik  i  Staa  og  opfordrede  Collin-Lundh  til  at  fort- 
sætte. Han  sluttede  saa  med  at  udbringe  en  Skaal 
for  Ystad  og  dets  gæstfrie  Beboere.  Fra  Ystad  tog 
vi  over  Land  tilbage  til  København,  som  vi  under 
Sangen  „Der  er  et  yndigt  Land"  naaede  ved  Aftenstid. 


VI 
SIDSTE  AAR  VED  DET  KGL.  TEATER 

MEDENS  jeg  levede  dette  glade  og  muntre  Studen- 
terliv, var  jeg  ved  at  fortvivle  over  min  Stil- 
ling ved  det  kgl.  Teater. 

I  Sæsonerne  1861 — 62  og  1862 — 63  fik  jeg  kun 
Repliker,  ikke  en  eneste  ordentlig  Rolle.  For  ikke 
at  miste  mit  ellers  gode  Humør  og  for  at  faa  Klar- 
hed indgav  jeg  Ansøgning  til  Ministeriet  om  Afsked 
fra  det  kgl.  Teater,  paa  hvilken  jeg  igennem  Chefen 
for  Teatret,  Kranold,  fik  følgende  Svar: 

Chefen  for  det  kgl.  Teater  og  Kapel, 

D.  2.  Septbr.  1863. 

Efter  at  have  forelagt  Ministeriet  Hr.  Skuespiller  Zincks  An- 
dragende af  8de  f.  M.  har  Ministeriet  med  Skrivelse  af  Ilte  d. 
M.  bemyndiget  mig  til  at  tilkendegive  Dem,  at  De,  naar  der 
biiver  Spørgsmaal  om  at  gøre  Indstilling  til  kgl.  Ansættelse 
blandt  Teaterpersonalet,  dertil  vil  komme  i  Betragtning,  idet 
samme  tillige  har  bifaldet,  at  Deres  ureglementerede  Lønning 
forøges  med  100  Rd.,  og  at  De  fra  Sæsonen  1865 — 66  rykker 
op  i  2den  Feuklasse. 

Hvilket  jeg  herved  gør  mig  den  Fornøjelse  at  bringe  til  Deres 
Kundskab,  Kranold. 

Efter  at  der  forskellige  Gange  tidligere  af  Teatrets 
Bestyrelser  var  givet  mig  mundtligt  Tilsagn  om  fast 
Ansættelse,  ligesom  man  havde  sagt  mig,  at  man  nødig 
vilde  undvære  min  kunstneriske  Medvirkning,  havde 

jeg  nu  faaet  skriftlig  Tilsagn  fra  selve  Ministeriet  og 
maatte  i  Tro  paa  og  Tillid  til  dette  slaa  mig  til  Taals 
og  tage  min  Afskedsbegæring  tilbage. 

Jeg  havde  i  Sæsonen  1863 — 64  faaet  et  Par  større 
Roller,  hvoraf  den  ene  var  Titelrollen  i  Michel  Perin, 
den  anden  Baadh  i  Jeg  er  min  Broder,  begge  hørte 
til  gamle  Rosenkildes  bedste  Roller.  Hans  mester- 
lige Fremstilling  af  den  første  stod  endnu  saa  frisk 
og  klar  i  alles  Erindring,  at  det  var  et  stort  Vove- 
stykke at  spille  den  efter  ham;  jeg  kom  dog,  naar 
alle  Omstændigheder  bilHgvis  tages  i  Betragtning, 
godt  fra  det  og  blev  saavel  af  Bestyrelsen  som  af 
mine  Medspillende  og  i  Pressen  rost  med  Anerken- 
delse af  min  Flid  og  Tænksomhed  i  Opfattelse  og 
Spil.  Den  anden  Rolle,  som  var  stærk  farceagtig, 
faldt  lettere  for  mig,  da  det  i  den  kun  gjaldt  at  slaa 
Gækken  rigtig  løs. 

D.  17.  Sept.  1866  blev  Jfr.  Anna  Andersen  og 
Mad.  Riise  fast  ansatte  som  kongelige  Skuespillerinder, 
og  da  jeg  saaledes,  trods  ministerielt  Tilsagn,  var 
forbigaaet,  indgav  jeg  Ansøgning  til  Kongen  om  fast 
Ansættelse  ved  det  kgl.  Teater  efter  12  Aars  til- 
fredsstillende Virksomhed  og  med  et  ministerielt 
skrifdigt  Tilsagn.  Paa  denne  Ansøgning  fik  jeg  aldrig 
Svar.  Derimod  modtog  jeg  i  Begyndelsen  af  1867 
en  paa  et  Oktavark  udateret  privat  Skrivelse  fra  den 
nye  Teaterchef  Linde  saalydende: 

Højstærede  Hr.  Skuespiller  Zinck. 
Da  det  ikke  lader  sig  undgaa  at  foretage  en  Del  Entledigelser 
blandt  det  kgl.  Teaters  sceniske   Personale,  ser  jeg  mig  i  den 

beklagelige  Nødvendighed  at  maatte  meddele  Dem,  at  Teater- 
bestyrelsen, saaledes  som  De  er  stillet,  efter  at  kgl.  Ansættelse 
stadig  er  bleven  Dem  nægtet,  nødes  til  at  medtage  Dem  blandt 
dem  af  Personalet,  som  i  Øjeblikket  kunne  foreslaas  entledigede. 
Der  er,  saa  vidt  jeg  efter  en  nøje  Undersøgelse  og  Overvejelse 
kan  se,  intet  Haab  om,  at  Deres  Stilling  ved  Teatret  kan  for- 
bedres, og  skal  Slaget  ramme  Dem,  er  det  visselig  bedst,  at 
det  sker,  medens  De  endnu  er  i  den  Alder,  at  De  kan  søge 
andet  Engagement  eller  slaa  ind  paa  en  anden  Vej.  Jeg  haa- 
ber  at  kunne  sætte  igennem,  at  De  beholder  Deres  Lønning 
som  Skuespiller  indtil  Nytaar,  og  at  De  altsaa  indtil  den  Tid 
forbliver  ved  Teatret.  Muligvis  vil  De  i  Mellemtiden  finde  Mid- 
del til  paa  anden  Maade  at  faa  Anvendelse  for  Deres  Kræfter. 
Modtag  Forsikringen  om,  at  denne  Meddelelse  har  været  mig 
mere  end  pinlig,  men  jeg  staar  for  en  haard  Nødvendighed, 
samme  Nødvendighed,  som  jeg  allerede  oftere  i  min  nuværende 
Stilling  har  voldet  mig  haarde  Tryk. 

Deres  med  Agtelse  forbundne 

A.  Linde. 

I  Septbr.  Maaned  s.  A.  modtog  jeg  følgende  offi- 
cielle Skrivelse: 

D.  27.  Septbr. 
Efter  at  jeg  tidligere  under  Haanden  har  gjort  Dem  bekendt 
med,  at  Nødvendigheden  af  at  foretage  Indskrænkninger  blandt 
Teaterpersonalet  vilde  bevirke,  at  Teatret  vilde  være  ude  af 
Stand  til,  trods  Deres  lange  og  tilfredsstillende  Virksomhed  i 
dets  Tjeneste,  fremdeles  at  benytte  Deres  Kræfter,  undlader  jeg 
ikke  herved  at  meddele  Dem,  at  Ministeriet  d.  26de  d.  M.  har 
bifaldet,  at  De  med  indeværende  Kalenderaars  Udgang  udtræder 
af  Deres  Stilling  som  Skuespiller  ved  det  kgl.  Teater. 

A.  Linde. 

Efter  denne  store  Skuffelse  og  inhumane  og  uret- 
færdige Behandling  var  der  for  mig  kun  ét  at  gøre: 
at  indstille  min  Sag  til  Rigsdagen.  12  af  mine  bedste 
Aar  var  spildte,  jeg  var  afskediget  midt  i  Sæsonen, 

skønt  mit  Engagement  ved  Teatret  var  sæsonsvis, 
jeg  stod  uden  Erhverv  og  kunde  paa  dette  Tids- 
punkt ikke  søge  noget  fordelagtigt  Engagement  ved 
noget  af  de  2  andre  Teatre,  Folketeateret  og  Kasino. 
Jeg  henvendte  mig  personlig  til  Medlemmerne  af 
Folketingets  Finansudvalg,  som  alle  var  mig  meget 
velvillig  stemte.  Under  Forhandlingerne  i  Rigsdagen 
var  det  navnlig  Chr.  Rimestad,  A.  Steen,  Schjør- 
ring  (Formand)  og  Winther,  som  talte  min  Sag  og 
satte  igennem,  at  der  tilstodes  mig  en  Godtgørelse 
for  den  ublide  Medfart,  jeg  havde  lidt. 

Den  16de  Juli  1868  modtog  jeg  følgende  Skrivelse 
fra  Kultusministeriet: 

Hr.  Skuespiller  O.  Zinck. 

Efter  at  Ministeriet  i  Anledning  af  Deres  til  Folketinget  ind- 
givne, her  til  Os  sendte  Andragende  om  at  forundes  en  Sum 
én  Gang  for  alle,  som  Erstatning  for  det  Dem  ved  Deres  Ent- 
ledigelse  i  Løbet  af  Sæsonen  1867/68  paaførte  Tab,  har  brev- 
vekslet med  den  konstituerede  Chef  for  det  kgl.  Teater  og 
Kapel,  skal  man  herved  tilmelde  Dem,  at  man  efter  nærmere 
Overvejelse  af  samtlige  Sagens  Omstændigheder  ikke  længer 
finder  noget  at  erindre  imod,  at  der  udbetales  Dem  Tillæg  efter 
Sædomskrivning  for  den  Tid,  i  hvilken  der  er  udbetalt  Dem 
Lønning  eller  for  Tiden  indtil  31.  Decbr.  1867:  90  Rdlr.,  hvilket 
Beløb  herhos  forhøjes  til  250  Rdlr.  i  alt,  til  hvis  Udbetaling  af 
Teatrets  Kasse  der  Dags  Dato  er  givet  den  fornødne  Bemyn- 
digelse. 

København  10.  Juli  1868.  ^^^^^   Hansen. 

Schwartzkopf. 

Til  Trods  for  alt,  hvad  der  var  overgaaet  mig,  var 
min  Lyst  og  Interesse  for  Teatret  ikke  bleven  helt 

kølnet,  og  om  end  mit  gode  Humør  var  blevet  stæk- 
ket, opgav  jeg  dog  ikke  Troen  paa  mig  selv.  Jeg 
havde  i  de  12  forløbne  Aar  lært  en  Del  ved  at  være 
og  virke  sammen  med  den  Tids  betydeligste  Skuespil- 
lere og  Skuespillerinder,  blandt  hvilke  jeg  var  kom- 
men i  nærmere  Berøring  med  flere.  Ryge,  Fryden- 
dahl, Lindgreen,  Carl  Winsløw,  Jfr.  Jørgensen  og 
Chr.  Foersom,  som  nu  var  borte,  havde  jeg  set  i 
min  Ungdom  og  huskede  endnu  i  ikke  faa  Roller. 

Frydendahls  Geronte  i  Skatten,  dQv Q?tQr  Phisters 
Sigende  var  en  af  hans  Mesterroller,  mindes  jeg 
saaledes  særligt,  ligeledes  husker  jeg  ham  som  Offi- 
ceren i  4de  Akt  af  Barselstuen.  Han  havde  et  meget 
distingveret  Væsen  og  holdt  nok  af  at  give  den  for- 
nemme Mand;  han  havde  blandt  sine  Kolleger  Øge- 
navnet „Greven".  Naar  han  som  anstandsfuld  Ka- 
valer og  finsleben  Verdensmand  staar  uovertruffen 
paa  den  danske  Scene,  er  det  ikke  uberettiget  at 
søge  Aarsagen  hertil  i  det  Adelsblod,  der  flød  i  hans 
Aarer:  han  var  nemlig  en  uægte  Søn  af  den  be- 
kendte Teaterchef,  Kammerherre  Warnstedt.  Man 
fortalte  om  Frydendahl,  at  han  hele  Dagen  var  i  den 
Eolles  Karakter,  som  han  skulde  spille  om  Aftnen. 

Dr.  Ryges  store  Personlighed  og  begejstrede  Aand 
var  Baggrund  for  alle  hans  Roller  i  Tragedien. 
Ligesom  han  ved  sin  Skikkelse  ragede  op  over  alle, 
saaledes  dominerede  han  ogsaa  ved  sin  storstilede 
mægtige  Røst.  Naar  han  udtordnede  Hakon  Jarls 
Slutningsreplik  i  3die  Akt:  „Ha  Thor  skal  splintre 
Korset  med  sin  Hammer!",  gik  der  som  en  Gysen 

igennem  Tilhørerne,  som  efterfulgtes  af  en  vældig 
Bifaldsstorm.  I  sine  Fædreroller  i  Lystspillet  ydede 
han  den  fineste  Kunst,  og  jeg  har  hørt  Fru  Nielsen 
sige,  at  det  at  spille  Datter  sammen  med  Ryge  som 
Fader  var  for  hende  en  stor  kunstnerisk  Nydelse. 
Han  holdt  sine  Holbergske  Jeronimusser  i  en  jævn 
Husfadertone,  men  vidste  forøvrigt  at  variere  dem 
stærkt:  i  Maskeraden  var  han  den  strenge,  velfor- 
nemme rige  Borger,  i  Jean  de  France  den  varm- 
blodige, opfarende  gamle  Mand,  i  Abracadabra  den 
ængstelige  og  lettroende  og  i  Julestuen  trippede  han 
enfoldigt  om.  Hans  mesterlige  Per  Degn  i  Erasmus 
Montanus,  hvor  han  virkede  med  mageløs  naturtro 
Ro  og  sjælden  Komik,  var  en  komplet  Degneskik- 
kelse saavel  i  Ydre  som  i  Tale;  hans  runde  gemyt- 
lige Saft  i  Sovedrikken  var  og  blev  enestaaende 
og  uovertruffen,  og  i  sine  groteske  Jødefigurer  lagde 
han  et  stort  Herredømme  over  sin  Talestemme  for 
Dagen  og  forstod,  hvor  Situationen  fordrede  det,  at 
gøre  Overgangen  i  Stemmen  saa  kraftfuld,  at  han 
frembragte  den  største  komiske  Virkning.  Der  boede 
i  ham  en  voldsom  Herskernatur,  der  baade  kunde 
være  af  det  Onde  og  af  det  Gode  og  tidt  gav  sig 
ubehagelige  Udslag  for  dem,  der  stod  i  underordnet 
Forhold  til  ham. 

Skønt  Lindgreen  i  sine  sidste  Aar  kun  spillede  i 
Ny  og  Næ,  mindes  jeg  dog  at  have  set  ham  i  hans 
Mesterrolle  Jeppe  paa  Bjerget.  Phister  har  ogsaa 
fortalt  mig  om  hans  Spil,  han  fremhævede  altid  hans 
livfulde,  naturlige  Fremstilling  af  Bønder,  gamle  som 

unge.  Dumhed,  Fiffighed,  Godmodighed  og  elskvær- 
dig Uerfarenhed  var  de  Karakterstrenge,  paa  hvilke 
han  med  sit  rige  Lune  spillede. 

Christen  Foersom,  som  jeg  fra  mit  Hjem  per- 
sonlig godt  kendte,  saa  jeg  i  flere  af  hans  Glans- 
roller. Hans  Rollefag  var  ganske  vist  begrænset, 
men  han  var  en  stor  Mester  paa  sit  Omraade. 
Spidsborgerne  i  Heibergs,  Hertz's  og  Hostrups  na- 
tionale Stykker  udførte  han  med  en  slaaende  Sand- 
hed og  Troværdighed,  som  gjorde  Figurerne  klas- 
siske. Hans  Ledermann  i  Recensenten  og  Dyret,  hans 
Skaarup  i  Sparekassen,  hans  Tommerup  i  Debatten 
i  Politivennen  var  grebne  ud  af  det  københavnske 
Folkeliv  og  hørte  til  noget  af  det  Bedste,  som  vor 
danske  Skueplads  har  fremvist. 

Foersom  havde  i  sit  store  Ansigt  et  bevægeligt 
Minespil,  og  det  var  modtageligt  for  de  mest  forskel- 
lige Udtryk,  som  yderligere  forstærkedes  ved  hans 
mesterlige  Maskering.  Stemmen  havde  i  Tale  og 
Sang  en  decideret  Basklang,  ved  Siden  heraf  besad 
den  en  saadan  Smidighed,  at  den  en  hel  Aften  kunde 
lægges  op  i  et  højere  Leje  uden  at  tabe  sin  Egalitet 
og  Nuanceringsevne.  Hans  Diktion  var  klar  og  tyde- 
lig med  et  lille  Stænk  af  fynsk  Dialekt.  Han  var 
en  Mester  i  at  fortælle  Historier,  ofte  ekstravagante 
Løgnehistorier,  som  han  med  sin  levende  Fantasi 
kunde  opfinde  paa  staaende  Fod  og  derpaa  afleverede 
med  det  tørreste  Lune  og  den  usvigeligste  Troværdig- 
hed. En  af  hans  Tilhørere  søgte  engang  at  gribe  ham 
ved  efter  Slutningen  af  en  af  hans   Fortællinger  at 

spørge  ham  Ja  men,  hvad  blev  der  af  Moppen, 
Foersom?"  (der  havde  slet  ikke  været  talt  om  nogen 
Moppe).  Foersom  lod  sig  slet  ikke  forbløffe,  men 
svarede  med  knusende  Ro:  „Moppen  —  den  døde." 
Fantasien  var  den  bærende,  aandelige  Kraft  i  Foer- 
soms  Kunst;  den  opfandt  de  pudsigste  Enkeltheder 
og  udstyrede  Figuren  med  de  mest  karakteristiske 
og  af  dyb  Natursandhed  prægede  Træk. 

Hans  sidste  nye  Rolle,  Munken  Fra  Severino  i  Toni- 
etta,  var  et  Mesterværk  af  kraftig,  naturtro  komisk 
Karaktertegning;  han  gav  til  mindste  Fingerbevægelse 
konsekvent  den  dovne,  uvidende  og  nydelsesgriske 
Tiggermunk.  Han  døde  pludselig  1850  i  sin  kraf- 
tigste Alder. 

Jfr.  Henriette  Jørgensen  var  en  gennemdannet 
Personlighed,  en  velbegavet  Natur  med  et  klart 
Hoved;  hendes  høje  Skikkelse  havde  et  nobelt  Præg 
over  sig,  hendes  Ansigt  var  intelligent,  om  ikke  smukt, 
hendes  Holdning  rank,  høj  og  elegant  og  særlig 
skikket  til  Verdensdamer.  Hendes  Organ  var  kraftigt 
og  tydeligt,  og  tillige  meget  bøjeligt,  ligesom  hendes 
Diktion  var  fortrinlig.  I  Tragedien  og  det  alvorlige 
Skuespil  gjorde  hendes  store  Intelligens  og  mester- 
lige Versfremsigelse  stor  Virkning,  og  hendes  alsi- 
dige Talent  lod  hende  den  ene  Aften  spille  en  stolt 
og  statelig  Dronning  og  den  næste  en  stærk  komisk 
Borgermadamme. 

Iblandt  de  Roller  som  jeg  har  set  hende  udføre 
staar  Dronning  Bera  i  Hagbart  og  Signe,  Madam 
Rust  i  Sparekassen,  Morgiane  i  Aladdin  og  Tante 

Debora  i  Tordenskjold  tydeligst  i  min  Erindring.  Som 
Bera  var  der  en  Højhed,  Energi  og  Varme  over  hen- 
des Spil,  der  i  Forbindelse  med  hendes  ædle  og  maje- 
stætiske Holdning  forenede  sig  til  et  Billede  af  den 
stolte,  højhjertede  Dronning  og  kærlige  Moder.  Som 
Madam  Rust  naaede  hun  Højdepunktet  af  drastisk 
Effekt,  der  ligefrem  frembragte  en  Eksplosion  af 
komisk  Virkning.  Et  Billede  af  ægte  Humor  vår 
hendes  Morgiane:  hun  udfoldede  her  en  Hjertens- 
godhed og  inderlig  Moderkærlighed,  der  i  Forening 
med  en  eventyrlig  Naivetet  gjorde  Figuren  baade 
komisk  og  rørende.  Jeg  saa  hende  sidste  Gang  som 
Debora  i  Tordenskjold,  en  fin  komisk  Fremstil- 
ling af  den  fornemme  og  gravitetiske,  men  samtidig 
godmodige  og  følelsesfulde  Dame.  Samme  Aften  — 
det  blev  den  sidste  Gang,  hun  spillede  den  Rolle  — 
blev  hun  midt  i  en  Replik  afbrudt  af  et  Par  brutale 
Tilhørere  i  Parterret  med  Raabet:  „Højere!"  Af- 
brydelsen krænkede  hende  i  den  Grad,  at  hun  be- 
sluttede at  forlade  Scenen  for  ikke  at  blive  til  Ynk, 
naar  hun  havde  overlevet  sig  selv.  Hun  var  kun 
54  Aar,  da  hun  savnet  af  Publikum  og  Kammerater 
tog  sin  Afsked.  Nogle  Aar  efter  døde  hun  i  Ølseby- 
magles  Præstegaard  hos  sine  trofaste  Venner  Provst 
Møhl  og  Hustru. 

Carl  Winsløw  mindes  jeg  kun  fra  mine  Drenge- 
aar  i  ,to  saa  forskellige  Roller  som  Arthur  i  Køge 
Huskors  og  Ludvig  XI  i  Delavignes  Skuespil.  Jeg 
var  kun  9  Aar  dengang,  men  jeg  husker  endnu  det 
stærke  og  rystende   Indtryk,  som   hans  Spil  i  den 

sidste  Rolle  gjorde  paa  mig.  Uagtet  han  allerede  i 
nogen  Tid  havde  baaret  paa  den  Sygdom  (Kræft), 
der  blev  hans  Død,  blussede  Livskræfterne  den  Aften 
ligesom  op  hos  ham  ved  Glæden  over  at  komme 
til  at  spille  Ludvig  XI,  og  det  er  sandsynligt,  at 
Overanstrengelsen  ved  Indstuderingen  og  Opførel- 
sen fremskyndede  hans  Død.  Hans  Hustru  Gali,  f. 
Schalz,  virkede  i  mange  Aar  ved  Teatret,  og  jeg  kan 
endnu  huske  hende  som  Karen  i  Elverhøj:  der  var 
en  Hygge  og  Ro  over  hende,  naar  hun  stod  og 
skurede  sit  Kobbertøj,  medens  hun  sang  Kuhlaus 
stemningsfulde  Romance.  Hun  var  af  ringe  Her- 
komst :  Faderen  var  Mursvend  og  Moderen  Budkone 
ved  Berlingske  Tidende;  hun  har  selv  fortalt  mig 
følgende  Træk  af  hendes  Mand,  der  viser  hans  store 
Fordomsfrihed  og  gode  Hjerte.  Han  stod  en  Dag 
paa  Hjørnet  af  Kongens  Nytorv  og  talte  med  Teater- 
chefen, Konferensraad  Collin.  I  det  samme  kommer 
hans  gamle  Svigermoder  med  Kappe  paa  Hovedet 
og  en  Bunke  Aviser  under  Armen  fra  Strandstræde, 
men  da  hun  ser  Winsløw  og  Collin,  generer  hun  sig 
og  vil  smutte  om  ad  Nyhavn.  Winsløw  som  opdager 
det,  attraperer  hende  og  fører  hende  hen  til  Collin 
med  de  Ord:  „Maa  jeg  forestille  min  gamle,  brave 
Svigermoder  for  Konferensraaden!" 

Blandt  de  betydelige  Skuespillere,  som  jeg  ved  det 
kgl.  Teater  virkede  sammen  med,  maa  jeg  nævne 
Phister,  C.  N.  Rosenkilde,  Kr.  Mantzius,  Vilhelm 
Holst,  Fru  Holst,  Michael  Wiehe  og  Fru  Heiberg. 

Phister,  som  jeg  særlig  beundrede,  og  hvem  jeg 

havde  omgaaedes  en  Del  før  min  Debut,  stod  den- 
gang endnu  i  sin  fulde  Skaberkraft.  Jeg  maatte  be- 
undre hans  stærke  Aandsevner,  hans  store  Hukom- 
melse, hans  energiske  Flid  og  enestaaende  Korrekt- 
hed og  Sikkerhed  i  Repliken.  Vor  elskværdige  og 
almindelig  afholdte  Suflør,  Christian  Boje,  har  for- 
talt mig,  at  han  aldrig  havde  hørt  Phister  snuble 
eller  fejle  i  en  Replik,  naar  Talen  var  om  hans  Hol- 
bergske og  andre  klassiske  Roller,  og  at  Betoning 
og  Nuancering  var  den  ene  Aften  som  den  anden. 
Heiberg  sagde  en  Aften  til  ham  efter  Nej,  at  hans 
Diktion  som  Klokker  Link  fortjente  at  sættes  paa 
Noder,  saa  ens  var  hans  Betoning  af  Replikerne. 
Han  var  en  Mester  i  Forvandlingskunst,  saavel  hvad 
Maske  som  Mæle  angik,  og  kunde  tale  Bondedialekt 
saavel  fra  Jylland  som  fra  Fyn  og  Sjælland  og  var 
inde  i  disse  Dialekters  forskellige  Nuancer.  Han 
havde  aldrig  lært  Hollandsk  eller  Engelsk,  men  hvor 
fortræffelig  var  ikke  hans  hollandske  Matros  i  Det 
lykkelige  Skibbrud  og  hans  engelske  Lord  Howard  i 
Slægtningene,  to  mesterlige  Figurer.  Naar  han  fik 
en  Rolle,  gik  han  fuldstændig  op  i  den  og  forstod 
at  tilegne  sig  vedkommende  Persons  Ejendommelig- 
heder saavel  i  Diktion  som  i  Ydre.  Oldfux  i  Den 
Stundesløse  var  uden  Tvivl  Kulminationen  af  hans 
store  Forvandlingstalent.  Man  forbavsedes  ved  at 
tænke,, at  det  samme  Menneske  i  Løbet  af  en  halv 
Time  formaaede  at  optræde  i  4  saa  komplet  forskel- 
lige Skikkelser  og  at  holde  hver  Figur  med  dens 
ejendommelige  Særpræg  fast  og  sikkert  ude  fra  de 

andre.  Naar  saa  hertil  kommer  hans  glimrende  Lune 
og  den  uimodstaaelige  Komik,  han  under  hele  Ak- 
tionen udfoldede,  forstaar  man,  at  han  henrev  Til- 
skuerne til  Beundring  og  Begejstring. 

Efter  min  Debut  kom  jeg  i  en  Aarrække  i  hans 
Hus  og  fulgte  ofte  med  ham  hjem  i  Rosenborggade, 
hvor  det  da  efter  Aftensbordet  interesserede  ham  at 
tale  om  den  Rolle,  han  havde  spillet.  Ved  saadanne 
Lejligheder  kom  han  ofte  ind  paa  at  omtale  sine  store 
Forgængere:  Frydendahl,  Lindgreen  og  Ryge,  og  paa 
den  Maade  fik  jeg  gennem  ham  en  livlig  og  træf- 
fende Karakteristik  af  disse  Kunstnere  i  deres  Glans- 
roller. Hans  af  Lindgreen  indpodede  store  Respekt 
for  Kunsten  og  de  kunstneriske  Opgaver  forlod  ham 
aldrig;  han  hadede  „Grin"  paa  Scenen.,  hvad  han 
ogsaa  i  Breve  til  sin  geniale  Elev  Olaf  Poulsen  særlig 
indprentede  ham.  Naar  vi  saaledes  efter  Fore- 
stillingen om  Aftnen  sad  ved  en  Cigar  og  et  Glas 
af  „  Madam  Phisters  berømte  Punsch " ,  kunde  Tiden  løbe 
fra  os,  uden  at  vi  anede  det.  Hans  Hustru,  Fru  Louise 
Phister,  der  var  en  elskværdig  Værtinde,  havde  og- 
saa sin  meget  væsenlige  Andel  i,  at  Tiden  gik  saa 
hurtigt  og  behageligt.  Omgangskresen  i  Phisters 
Hus  laa  udenfor  Teaterverdenen.  Jeg  saa  i  den  Række 
Aar,  jeg  med  Mellemrum  kom  dér,  ingen  af  hans 
Kunstbrødre  med  Undtagelse  af  Høedt. 

Skønt  gamle  Rosenkilde  havde  kendt  mig  fra  Barn 
og  var  en  god  Ven  af  min  Fader,  kom  jeg  under 
min  Virksomhed  ved  det  kgl.  Teater  ikke  i  saa  nøje 
et  Forhold  til  ham  som  til  Phister.  Jeg  mindes  navn- 

lig  hans  mesterlige  Spil  i  Den  Stundesløse.  Hans 
Vielgeschrei  var  fra  det  Øjeblik,  han  viste  sig,  en 
ulykkelig  stundesløs  Mand,  der  af  lutter  Travlhed 
med  ingen  Ting  ikke  faar  Tid  til  nogen  Ting;  og  hans 
Ord,  Blik,  Miner  og  Gebærder  gjorde  det  saa  haand- 
gribeligt,  at  Ingen  tvivlede  derom,  skønt  man  saa 
Rosenkilde  og  kendte  hans  Stemme.  Alle  Figurens 
fineste  Afskygninger  kom  ved  ham  til  deres  Ret: 
hans  embedsmandsvigtige  Travlhed  i  de  første  Sce- 
ner, hans  selvbehagelige  Dikteren  af  Brevet  til  Skri- 
verkarlene og  endelig  hans  til  det  Højeste  drevne 
Fortvivlelse  og  Forfjamskelse,  da  han  i  Ekstase  svin- 
gede Stolen  og  raabte:  ,Jeg  er  Alexander  Magnus  osv." 
Rosenkilde  levede  sig  altid  fuldstændig  ind  i  den 
Karakter,  han  fremstillede  og  sagde  hver  Replik  efter 
den  Stemning  Rollen  havde  givet  ham.  Deraf  kom 
den  store  Frihed,  som  udmærkede  ham  paa  Scenen. 
Han  spillede  ikke  den  ene  Gang  nøjagtig  som  den 
anden  og  var  meget  tilbøjelig  til  at  lægge  til  og 
trække  fra.  Den  simple  usminkede  Sandhed  var 
Grundtrækket  i  hans  Kunst;  han  anvendte  sparsomt 
de  udvortes  Midler,  der  hjælper  til  Illusionen  og  var 
en  Hader  af  stærk  Maskering;  han  forandrede  hel- 
ler ikke  sin  Talestemme  og  var  dog  forskellig  i  de 
forskellige  Roller. 

Rosenkilde  besad  en  sjælden  Kraft  og  et  enestaa- 
ende  Lune,  saa  sprudlende,  at  det  næppe  er  over- 
truffet af  nogen  af  den  danske  Skueplads'  store  Kunst- 
nere. To  Figurer,  som  hans  levende  Fantasi  skabte, 
Trop  i  Recensenten  og  Dyret  og  Hummer  i  De  Uad- 

skillelige,  er  paa  det  Nøjeste  knyttede  til  Mindet 
om  hans  Personlighed  og  Kunst.  Trop  er  en  Skik- 
kelse, som  tilhører  Nationens  komiske  Billedgalleri; 
Traditionen,  som  har  udviklet  sig  ved  Samarbej- 
de mellem  Skuespilleren  og  Publikum,  forlanger  at 
Karikaturerne  i  Vaudevillen  netop  skal  se  ud  som 
Rosenkildes  Trop  og  Hummer;  skifter  de  Ham,  er 
Illusionen  tabt,  men  til  at  bære  en  Dragt  som  den. 
Rosenkilde  havde  opfundet,  hører  det  Fond  af  Hu- 
mør og  Lune,  som  han  besad.  Der  kræves  en  over- 
legen Kunstner,  som  staar  i  saadan  Rapport  til  sit 
Publikum,  at  han  som  Rosenkilde  kan  driste  sig  til 
Pudsigheder,  Improvisationer  og  Ekstravagancer,  der 
uden  at  overskride  Skønhedslinien  fremkalder  en 
uimodstaaelig  Virkning  hos  Publikum.  Som  Eksem- 
pel paa,  hvad  han  kunde  tillade  sig  i  Retning  af  Im- 
provisationer, vil  jeg  blot  nævne  følgende.  I  Anled- 
ning af  Fru  Heibergs  Genoptræden  fandt  der  en 
Festmiddag  Sted  paa  Skydebanen,  hvori  blandt  andre 
Rosenkilde,  der  var  en  af  hendes  varmeste  Beun- 
drere, deltog.  Han  skulde  om  Aftenen  spille  i  Recen- 
senten og  Dyret  og  kom  i  udmærket  Humør  paa 
Teatret;  han  gjorde  sin  Entré  paa  Scenen  med  at 
lade  sin  Hat  flyve  foran  sig,  selv  kom  han  løbende 
bagefter  med  de  Ord:  „Det  er  den  værste  Storm, 
jeg  har  været  ude  i!"  Da  han  saa  opdagede  Kong  Fre- 
derik VII  i  Kongelogen,  stillede  han  sig  op  ad  Pro- 
sceniumspillen  tilhøjre  og  slog  om  sig  med  sit  Lom- 
metørklæde: „De  Fandens  Oldenborre!"  sagde  han, 
„de  sværmer  om  mig!   Der  sidder  en  stor  En  der- 

oppe,  som  jeg  ikke  kan  faa  fat  i!"  Kongen  morede 
sig  kosteligt  over  denne  Improvisation. 

Hos  Rosenkilde  var  altid  Hjertet  med  i  hans  Rolle. 
I  flere  af  hans  Roller  fremskimtede  den  milde  elsk- 
værdige Natur,  som  ogsaa  sporedes  i  hans  mest  ko- 
miske, og  lagde  et  sympatetisk  Skær  over  Figuren. 
Dette  var  fremfor  alt  Tilfældet  i  to  af  hans  Mester- 
roller, i  Den  Ældste  og  i  Michel  Perrin.  Det  er 
utroligt  med  hvor  faa  Midler,  han  i  Michel  Perrin 
frembragte  den  mægtige  Virkning  som  Præsten,  dette 
gamle  Barn,  der  ved  sit  enfoldige  Hjertelag  udretter 
mere  end  alle  de  andre.  Den  lille  Scene,  hvor  Mi- 
chel paa  sin  milde,  indtrængende  Maade  foreholder 
de  tre  Sammensvorne  deres  Uret  og  Skyld,  var  noget 
af  det  Skønneste  og  Sandeste,  der  er  set  paa  et  Teater. 

Kristian  Mantzius  havde  jeg  kendt  flere  Aar,  før 
jeg  kom  til  Teatret;  det  var  Studenterforeningen  og 
Komedierne,  der  udgik  derfra,  som  havde  ført  os  sam- 
men. Han  var  en  ægte  Kunstnersjæl  og  havde  længe  før 
sin  Debut  paa  det  kgl.  Teater  aflagt  umiskendelige 
Beviser  paa,  at  han  sad  inde  med  mange  og  store 
Betingelser  for  at  blive  en  betydelig  Skuespiller.  Naar 
jeg  tilbagekalder  i  Erindringen  de  Roller,  som  jeg 
saa  ham  spille  i  Studenterkomedien,  saa  staar  de  saa 
godt  som  alle  som  noget  af  det  Bedste,  han  har  præ- 
steret: Figurerne  var  genialt  opfundne  og  sikkert 
og  bestemt  fremstillede.  Naar  man  véd,  hvordan  Stu- 
denterkomedierne dengang  blev  færdige  til  Opfø- 
relse, hvor  kort  Tid,  der  forundtes  til  at  lære  Rol- 
lerne, der  som  oftest  forandredes  og  revideredes  paa 

Prøverne,  som  ikke  var  overdrevent  mange,  saa  at  der 
ikke  var  Tale  om  nogen  egentlig  Indstudering,  saa 
maa  man  forbavses  over,  hvad  Mantzius,  der  sam- 
tidig havde  andet  og  nok  saa  vigtigt  Arbejde  for,  fik 
ud  af  de  som  oftest  store  Hovedroller,  han  spil- 
lede. Hans  geniale  von  Buddinge,  et  Mesterstykke 
af  Komediespil,  har  fra  først  af  ikke  kostet  ham 
mere  Ulejlighed  end  at  lære  Rollen,  og  det  gik  vist- 
nok for  sig  paa  Prøverne.  Hans  Konsul  Varbjerg, 
denne  bornerte  Skvadronør  af  en  spidsborgerlig  Em- 
bedsmand, hans  fortræffelige  Ulysses  von  Ithacia, 
hans  Professor  Tusgaard  i  Feriegæsterne,  hans  gale 
Mand  i  Soldaierløjer,  hans  Pastor  Jensen  i  Dekla- 
rationen, hans  Ferdinand  Jansen  i  Plader,  hans  Kam- 
merjunker Rien  i  Et  Besøg,  en  tro  Kopi  af  den  røde 
Baron,  og  for  at  slutte,  hans  fortræffelige  Brænde- 
vinsbrænder og  Brandkaptajn  i  Hr.  Sørensen  paa 
Eventyr,  det  var  et  Galleri  af  glimrende  Figurer, 
som  mangen  anset  Skuespiller  kunde  være  stolt  af 
at  fremvise.  Det  var  ham  en  stor  Fryd  at  virke  med 
i  Studenterkomedierne,  og  han  indrømmede,  at  alt 
gik  lettere  og  fornøjeligere  for  ham  dér  end  paa  det 
rigtige  Teater. 

Hans  Stilling  ved  det  kgl.Teater  blev  ikke  synderlig 
stabil;  hans  medfødte  urolige  Gemyt  og  Vanskelighed 
ved  at  underordne  sig  Disciplin  og  Respekt  for  Av- 
toriteter  bragte  ham  1858  i  Konflikt  med  Balletme- 
ster Bournonville,  og,  da  han  ikke  vilde  give  Køb  over- 
for Bestyrelsen  Hauch  og  Christensen,  der  dømte 
partisk  i  Sagen  og  optraadte  ubillig  ligeoverfor  ham, 

som  tilmed  ikke  havde  stor  Veneration  for  disse  2 
Direktører,  forlod  han  det  kgl.  Teater  og  gik  til  Fol- 
keteatret. 

Han  virkede  her  i  2  Sæsoner  og  bidrog  væsent- 
lig til,  at  Teatret  i  de  Aar  fik  et  stort  og  glimrende 
Repertoire,  hvis  Stykker  han  delvis  satte  i  Scene. 
Ved  Opførelsen  af  Mester  og  L^r/m^  kopierede  han 
som  Grønholt  i  Maske  fuldkomment  Redaktør  Bille. 
Denne  havde  i  Dagbladet  med  særlig  Animositet 
stadig  forfulgt  Mantzius,  der  tog  til  Genmæle  i  Fædre- 
landet. Da  Mester  og  Lærling  gik  første  Gang  paa 
Folketeatret,  var  Bille  i  Teatret;  efter  første  Akt 
sendte  han  sit  Visitkort  op  paa  Scenen  til  Mantzius 
med  følgende  Paaskrift:  „Meget  godt,  men  Eet  for 
lidt  og  Eet  for  meget.  —  De  glemmer,  at  jeg  er  døv, 
men  jeg  skeler  ikke."  (Mantzius  kunde  til  sine 
Tider  have  et  noget  skelende  Blik.)  I  Anledning 
af  Dagbladets  Kritik  over  Mantzius's  Spil  som  Dr. 
Hagen  i  Arresten  kom  det  saaledes  til  en  Polemik, 
da  Bladet  klagede  over  Mantzius's  Memorering  af 
Rollen,  ved  hvilken  Lejlighed  Mantzius  i  Fædrelan- 
det gav  Dagbladets  Kritiker  (Bille)  en  slem  Lad-" 
ning  og  kaldte  ham  „Agent  for  det  Hus,  Hr.  Justits- 
raad  Christensen  og  Hr.  Høedt  holdt  i  det  kgl.  Teater." 

Mantzius  havde  en  vanskelig  Stilling  ved  det  kgl. 
Teater  mellem  to  saa  udmærkede  Skuespillere  som 
C.  N.  Rosenkilde  og.  Phister.  Skønt  han  havde  et 
stort  literært  Kendskab  til  Holberg,  blev  flere  af 
hans  holbergske  Figurer  ikke  saa  helstøbte  og  fulde 
af  Lune  som   hans  øvrige  Figurer  i  Lystspillet  og 

Vaudevillen.  Hans  Erasmus  Montanus  og  hans  po- 
litiske Kandestøber  ansaas  for  i  alle  Maader  dyg- 
tige Præstationer,  men  manglede  den  fornødne 
vis  comica.  Derimod  glimrede  han  i  Roller,  hvor 
Bornerthed  og  opblæst  Dumhed  og  Selvbehage- 
lighed skulde  fremstilles,  og  ha-n  forstod  at  fremstille 
Spidsborgerligheden  i  alle  dens  forskellige  Nuancer 
og  havde  et  eget  Greb  paa  Filistre  og  Embedsidioter 
i  alle  deres  Varieteter. 

Vilhelm  Holst  var  mit  Sværmeri  som  Dreng  og 
Halvvokseh.  Hans  smukke  Ydre,  velklingende  Tale- 
stemme og  frejdige,  søfriske  Væsen  virkede  stærkt 
paa  alle  Unge.  Til  de  lidenskabelige  Elskere,  og  fy- 
rige, frejdige  Vovehalse  var  Holst  i  en  lang  Aarrække 
selvskreven;  hans  elskværdige  Personlighed  passede 
fortræffeligt  til  dem,  det  Forcerede  i  Rollen  modere- 
rede han,  det  Noble  og  Godmodige  trak  han  frem. 
Medens  han  endnu  besad  Humør  og  Spændstighed, 
maatte  han  forlade  Elskernes  og  de  unge  Vovehalses 
Roller  og  gaa  over  i  Karakterrollerne.  Holst  gjorde 
god  Fyldest  i  mange  ældre  Roller.  Han  spillede  og- 
saa  Hakon  Jarl,  men,  skønt  han  sad  inde  med  den 
gamle  gode  Tradition  og  besad  Varme  og  Begejstring, 
magtede  han  dog  ikke  Rollen.  Holst  var  og  blev  til 
sin  Død  en  af  de  mest  ridderlige  Personligheder,  som 
i  forrige  Aarhundrede  virkede  ved  Teatret,  og  han 
var  Retskaffenheden  og  Trofastheden  selv.  Han  var 
en  varm  og  hengiven  Ven  af  Heiberg  og  Fru  Heiberg. 

Hans  Hustru  Fru  Elise  Holst,  født  Heger,  var  alle- 
rede ude  over  Ungdommen,  da  jeg  lærte  hende  at 

kende.  Jeg  har  set  og  beundret  hendes  Ingeborg  i 
Dronning  Margareta,  hvor  hun  var  den  skønneste 
Legemliggørelse  af  den  blide,  blonde,  nordiske  Kvinde, 
ligesom  ogsaa  hendes  fortryllende  Gulnare  i  Aladdin 
staar  tydelig  for  min  Erindring.  Hendes  imponerende 
Fedronning  Coronata  i  Alferne  og  hendes  Regisse  i 
Svend  Dyrings  Hus,  hvor  hendes  lyse  Uskyld  stod 
i  virkningsfuld  Kontrast  til  Fru  Heibergs  dæmonisk 
mørke  Ragnhild,  var  Mesterroller  fra  hendes  yngre 
Periode.  I  det  ældre  Rollefag,  som  hun  efterhaanden 
gled  over  i,  bevarede  hun  den  ædle,  rene  Kvinde- 
lighed, det  næsten  Himmelske  i  sin  Fremtræden, 
der  fra  først  af  havde  hvilet  over  hendes  Person  og 
Kunst,  og  forenede  med  sine  skønne,  ædle  Ansigts- 
træk og  plastiske  Holdning  noget  Patetisk.  Hol- 
bergs Leonora  fik  en  særlig  Charme  af  Skønhed  og 
Sandhed  ved  hendes  Udførelse.  Fru  Holst  var  — 
hvilket  er  en  Sjældenhed  ved  et  Teater  —  elsket  og 
afholdt  af  alle. 

Da  jeg  kom  til  Teatret,  stod  Michael  Wiehe  paa 
Højdepunktet  af  sin  Kunst.  Jeg  havde  set  ham  bryde 
igennem  i  Fyrrerne;  jeg  mindes  ham  endnu  fra  den 
Tid  som  Aladdin,  som  Holst  tidligere  havde  spillet.  I 
den  første  Del  af  Rollen,  hvor  det  Aabne,  Frislte  og 
Frejdige  kommer  til  Udbrud,  stod  Holst  over  ham, 
men  i  Rollens  sidste  Del,  hvor  Kærligheden  vaagner, 
hvor  Lidenskaben,  Tungsindet  og  Vanviddet  betager 
Aladdin,  overtraf  Wiehe  langt  Holst.  Fru  Heiberg 
har  haft  stor  Indflydelse  paa  ham  og  medvirket  til, 
at   han   kom    mere  og  mere  ind   i    Repertoiret,   og 

Sammenspillet  mellem  ham  og  hende  var,  som  hun 
med  Rette  siger,  „lykkeligt  for  ham,  for  mig,  for  Dig- 
teren, for  Teatret  og  for  Publikum".  Michael  Wiehe 
var  uden  Tvivl  en  af  de  største  Kunstnere  i  sit  Fag, 
baade  som  lyrisk  Elsker  og  som  Karakterskuespil- 
ler, det  kongelige  Teater  har  ejet.  Han  var  et  stille, 
dybt  Gemyt,  som  ofte  blev  mistydet  af  Folk,  der 
ikke  kendte  ham.  Han  var  elskværdig,  imødekom- 
mende og  opmuntrende  lige  over  for  os  Yngre.  En 
yderst  sjælden  Gang  kunde  han  slaa  Gækken  løs, 
saaledes  ved  en  Middag  paa  Skydebanen,  som  Høedt 
gav  for  Teaterfolk  og  Venner.  Aftnen  endte  selv- 
følgelig med  Dans,  men  ingen  af  Herrerne  var  ihær- 
digere Danser  end  Wiehe,  og  jeg  ser  ham  endnu 
fare  Salen  rundt  med  Fru  Holst,  som  han  særlig 
beundrede.  Klokken  3  om  Morgenen  sad  han,  Høedt 
og  jeg  paa  en  tarvelig  Beværtning  og  drak  Kaffe. 

Om  denne  Middag  havde  Rygtet  fortalt,  at  ved 
den  vilde  Høedts  Forlovelse  med  en  af  Teatrets 
talentfuldeste  og  mest  feterede  Kunstnerinder  blive 
deklareret,  men  dette  skete  ikke;  H.  P.  Holst  havde 
i  en  Sang  sigtet  til  denne  forventede  Begivenhed 
paa  følgende  Maade: 

Ja  dit  Held  er  urimelig  stort, 
Derfor  husk,  (at  ej  Himlen  skal  vredes,) 
At  ej  selv  ved  dit  Held  du  skal  kedes. 
Hvad  Polykrates  fordum  har  gjort. 
Tag  din  Ring  af  din  Finger,  o  Høedt, 
Du  skal  ikke  den  kaste  i  Vandet  — 
Du  kan  ogsaa  den  bruge  til  andet, 
Men  opsæt  det  blot  ikke,  o  Høedt! 

Fra  samme  Middag  husker  jeg  Professor  Nielsen; 
han  havde  ikke  opnaaet  at  faa  den  Borddame,  han 
havde  ønsket,  var  i  den  Anledning  misfornøjet  og 
gnaven  og  sagde  ikke  mange  Ord.  Ved  Slutningen 
af  Middagen,  da  Ordet  var  frit,  blev  han  af  Høedt 
opfordret  til  at  give  noget  til  Bedste,  men  vægrede 
sig  haardnakket  under  Foregivende,  at  han  ikke  var 
vel,  men,  da  en  Deputation  af  unge  Damer  kom  hen 
og  bestormede  ham,  blev  han  som  elektriseret.  Han 
sprang  op  paa  sin  Stol  og  fremsagde  Runebergs  Sven 
Dufva  med  en  ungdommelig  Begejstring  og  en  saa- 
dan  Kraft,  at  hele  Salen  genlød  af  Jubel  og  Bifald, 
og  alle  strømmede  hen  til  ham  for  at  takke  ham; 
herefter  blev  han  i  udmærket  Humør. 

Wiehe,  som  igennem  sin  Bedstemoder  Mad.  Ro- 
sing havde  stiftet  Bekendtskab  med  Nielsens,  holdt 
dette  højt  i  Ære.  Det  var  særlig  Fru  Nielsen,  som 
han  omfattede  med  en  Søns  begejstrede  Hengiven- 
hed, Et  lille  Nytaarskort  fra  1847  betegner  paa  en 
smuk  Maade  Forholdet. 

Nytaarsaften  1847. 

Kære  Madam  Nielsen! 

Tak  for  alt  det  Gode,  jeg  skylder  Dem!  Tak  fordi  De  lever  og 
virker  forædlende  paa  mig!  Tak  fordi  De  holder  af  os  og  giver 
os  Lov  til  at  holde  af  Dem!  Lev  længe!  Helst  glad!  Men  kom- 
mer der  Sorger,  da  ville  vi,  som  elske  Dem,  hjælpe  Dem  at 
bære  dem.. 

Deres  hengivne 

Michael. 

Høedt  og  Wiehe  dannede  som  et  Kompagniskab, 
man  kunde  ikke  nævne  den  ene,  uden  at  man  kom 
til  at  tænke  paa  den  anden.  Det  ubrødelige  Venskab, 
som  havde  knyttet  dem  sammen  i  deres  unge  Dage, 
varede  ved,  til  Døden  skilte  dem  ad,  og  det  skønt 
de  havde  højst  forskellige  Karakterer.  Det  er  en 
fejl  Mening,  som  i  sin  Tid  deltes  af  de  Fleste,  at 
Wiehe  underordnede  sig  Høedt,  eller  at  denne  paa- 
tvang Wiehe  sine  Anskuelser.  Wiehe  stod  tværtimod 
i  saa  Henseende  upaavirket  og  fast  paa  sin  Ansku- 
else og  Opfattelse  og  det  undertiden  med  en  vis 
Stædighed.  Høedts  dæmoniske  Indvirkning  paa  sine 
Omgivelser  er  en  Myte,  men  han  besad  en  stor 
Evne  til  at  fængsle  alle,  selv  sine  Modstandere.  Han 
var  aandrig,  kundskabsrig  og  meget  veltalende;  han 
havde  læst  meget  og  havde  en  Jernhukommelse. 
Høedts  Kunstnerbane  var  kun  kort.  Han  præsterede 
store  og  mesterlige  Ting  som  Hamlet,  men  han  slog 
som  Skuespiller  aldrig  fuldt  ud  igennem.  Hans  Spil 
var  den  fuldtudviklede,  gennemdannede  Kunstners, 
men  han  illuderede  ikke.  Høedt  vilde  Reformation 
ved  Teatret,  men  langtfra  Revolution.  Faa  havde  saa 
sikkert  et  Blik  for  Komedie  som  han,  og  han  var 
en  -udmærket  Elevinstruktør.  Han  hadede  Unatur 
og  lærte  sine  Elever  at  tale  Dansk  rent  og  smukt. 
Det  var  dog  særlig  som  Sceneinstruktør,  at  han  var 
fremragende  dygtig.  Jeg  har  set  ham  baade  paa  det 
kongelige  Teater  og  især  paa  Folketeatret  sætte  Styk- 
ker i  Scene  og  været  Vidne  til  hans  forbavsende 
Evne  og  Kunst.  Stykker  som  Revyen,  De  Forlovede 

og  Hverdagsfolk  skyldte  hovedsagelig  ham  den  Lykke, 
de  gjorde.  Der  var  altid  en  eller  anden  Rolle  i  Stykket, 
han  forelskede  sig  i,  og  som  han  med  en  Masse 
Enkeltheder  pyntede  paa,  saaledes  Oberstløjtnant  Kraft 
i  Revyen,  der  paa  en  Maade  var  hans  Opfindelse, 
men  saa  igen  blev  saa  mesterlig  udført  af  Kolling. 
Ét  manglede  Høedt:  Udholdenhed;  naar  man  vil 
fremtræde  som  Reformator  i  sin  Kunst,  da  er  det 
en  Forsyndelse  at  afbryde,  om  saa  Kampen  skulde 
bryde  nok  saa  haard.  Dommen  over  ham  bliver  dog 
uvilkaarlig  mildere,  naar  man  betænker,  at  han  hen- 
levede sine  sidste  Aar  i  Vanviddets  Taager.  Dette  Van- 
vid, der  var  at  bestemme  som  en  Hamletsk  Mangel 
paa  Vilje,  var  allerede  til  Stede  i  hans  første  Mand- 
doms Tid.  I  et  Brev  fra  1849,  som  han  skrev  til  en 
fortrolig  Ven  angaaende  Genstanden  for  sin  Ung- 
domskærlighed, taler  han  selv  om  denne  Svaghed, 
som  uafbrudt  forfulgte  ham:  ,Jeg  ser  det.  Skatten 
er  paa  en  Maade  min,  og  dog  er  den  død  for  mig, 
thi  det  Ord,  som  hæver  den,  kan  jeg  ikke  udtale. 
Det  er  nu  en  Gang  min  Skæbne  i  denne  Verden; 
jeg  er  en  Millionær,  som  dør  af  Sult." 

Fru  Heibergs  Ungdom  var  længst  forbi,  da  jeg 
første  Gang  saa  hende  spille.  Jeg  mindes  hende 
dunkelt  som  Maria  i  Alferne,  men  tydeligt  som 
Sofie  i  Nej,  en  Rolle,  hvori  jeg  vist  har  set  hende 
20  Gange.  Det  bedste  Bevis  paa  hendes  glim- 
rende Spil  var,  at  Tilskuerne  uvilkaarligt  trods  deres 
bedre  Vidende  ikke  kunde  andet  end  dele  Klokker 
Links  Forbavselse:  det  lille  Ord  Nej  blev  nuanceret 

med  en  saadan  Virtuositet  og  et  saadant  Skælmeri, 
at  det  hver  Gang  antog  Karakteren  af  en  ny  Replik, 
der  lod  den  samme  Stemning  forme  sig  paa  højst 
forskellig  Maade.  Sofie  var  i  Grunden  hendes,  man 
kunde  godt  sige,  mest  klassiske  Rolle.  Digteren 
Hertz's  store  Beundring  for  hende  affødte  et  Galleri 
rigt  varierede  Kvindeskikkelser,  som  hun  gav  Liv  og 
Blod,  og  som  dannede  Kærnen  i  hans  dramatiske 
Digtning.  Den  skælmske,  livlige  Lotte  i  Amors  Ge- 
nistreger, Antonie  i  Sparekassen,  Ragnhild  i  Svend 
Dyrings  Hus,  Titelrollen  i  Ninon  og  Jolanthe  i  Kong 
Renés  Datter  var  Mesterværker.  Hendes  Udførelse 
af  Dina  blev  en  enestaaende  Triumf,  og  hendes  Lu- 
cretia  i  Holbergs  Den  Vægelsindede  var  en  kunst- 
nerisk Begivenhed  i  Teatrets  Historie.  Stykket  havde 
hvilet  siden  1817  og  aldrig  gjort  sig.  Hendes  Lucre- 
tia  var  interessant  og  overraskende  morsom,  den  ba- 
res oppe  af  et  Lune,  eller  som  Goldschmidt  skrev,, 
„af  en  saa  sund  Glæde  og  nervestærk  Lystighed,  som 
om  hun  havde  været  opfødt  med  lutter  Holberg." 

Da  jeg  kom  til  Teatret  var  Fru  Heiberg  bleven 
Direktørens  Frue  og  kom  derved  til  at  staa  i  et  van- 
skeligt Forhold  til  sine  daværende  ældre  og  yngre 
Kammerater.  Hun  besad  heller  ikke  Styrke  nok  til 
at  undgaa  Skærene  eller  Resignation  nok  til  ude- 
lukkende at  tænke  paa  sin  Kunst.  Følgen  heraf  blev,, 
at  hun  fik  en  mindre  heldig  Stilling  ved  Teatret.. 
Et  Par  Smaatræk  belyser  dette  nærmere.  Fru  Niel- 
sen og  Fru  Heiberg  var  fælles  om  det  saakaldte 
„Skuespillerindeværelse";  det  var  ikke  blot  betydelig. 

større  end  de  andre  smaa  Paaklædningsværelser, 
men  ogsaa  finere  udstyret;  i  det  havde  ogsaa  Teatrets 
tidligere  Primadonnaer  klædt  sig.  Kort  efter  at  Hei- 
berg var  bleven  Direktør,  blev  Fru  Nielsen  uden 
Varsel  en  Dag  flyttet  ind  i  et  af  de  mindre  Kamre. 
En  Dag  viste  hun  Fru  Heiberg,  hvorledes  hun  havde 
faaet  indrettet  sig  derinde  og  ytrede,  at  hun  savnede 
et  stort  Spejl.  „Ja  det  har  Teatret  vist  ikke  Raad 
til  at  anskaffe,"  svarede  Fru  Heiberg.  Heiberg  fik 
underhaanden  Fru  Nielsens  Ønske  at  vide,  og  Spejlet 
blev  anskaffet.  Et  andet  og  lignende  Træk  er  følgende : 
Christian  den  4des  Dom  af  Søtoft  skulde  genoptages; 
Fru  Nielsen,  som  skulde  spille  Katharina  Juul,  hen- 
vendte sig  til  Maleren  Vermehren,  der  var  en  god 
Ven  af  det  Nielsenske  Hus,  om  at  hjælpe  hende 
med  Kostymet.  Han  tog  en  Tegning  af  et  Portræt 
paa  Frederiksborg  Slot  og  komponerede  efter  hol- 
landske Billeder  en  Fløjls  Nederdel  til  Dragten. 
En  Aften,  da  Fru  Nielsen  traf  sammen  med  Fru 
Heiberg  paa  Teatret,  fortalte  hun  denne  om  sin  nye 
Dragt.  „Fløjl!"  udbrød  Fru  Heiberg,  „nej,  det  har 
Teatret  vist  ikke  Raad  til  at  koste;  der  maa  jo  findes 
en  meget  brugelig  Dragt  i  Teater-Garderoben". 

Naar  jeg  mindes  dem,  jeg  stod  i  særlig  venskabeligt 
og  kammeratligt  Forhold  til,  medens  jeg  var  ved  det 
kongelige  Teater,  saa  maa  jeg  navnlig  fremhæve  C  hr. 
Hansen,  Peter  Schram  og  Theodor  Liebe.  De  to 
Førstnævnte  var  højtfortjente  Kræfter  ved  Operaen 
og  havde  forlængst  tjent  deres  Sporer,  da  jeg  lærte 
dem  at  kende.  Liebe  var  min  Skolekammerat  fra  Her- 

lufsholm  og  Barndomsven,  og  vort  Venskab  holdt, 
indtil  Døden  tog  ham.  Han  var  gift  med  en  for- 
træffelig Dame,  Emilie,  født  Egense;  hendes  Mar- 
grethe i  Operaen  Faust  var  noget  af  det  Skønneste  og 
mest    Kvindelige,  man   kunde   tænke   sig.  Jeg   kom 

meget  i  deres  hyggelige 
Hjem.  Som  Enkemand 
kom  han  til  at  bo  i  Hus 
sammen  med  Hultmann 
i  en  Række  af  Aar.  Et 
Par  andre  af  Vennerne 
derovre  fra  maa  jeg  og- 
saa  nævne.  Skuespille- 
ren Gundersen,  Axel 
Fredstrup,  der  i  mange 
Aar  var  en  udmærket 
Mimiker  ved  Balletten 
og  senere  blev  en  dyg- 

Teaterfrisør  Hoppensach.  i>      r-*       •  o     ci 

tig  Regissør,  og  Sufløren 
Chr.  Boje.  Denne  sidste,  der  virkede  over  50  Aar 
som  Suflør,  var  en  sjælden  Dygtighed  i  sit  Fag,  og 
de  Allerfleste  af  Personalet  skyldte  ham  Tak  for 
mangen  Hjælpsomhed  i  en  snæver  Vending;  Kr. 
Mantzius  kunde  næsten  ikke  spille,  naar  ikke  Boje 
sad  i  Suflørkassen. 

En  anden  Funktionær  ved  Teatret,  som  ydede 
Skuespillerne  en  stor  Hjælp,  var  Teaterfrisør  Hop- 
pensach. Han  var  en  fuldendt  Kunstner  i  sit  Fag: 
en  udmærket  Parykmager  og  en  Mester  i  Maskering. 

En  i  min  Tid  gammel  anset  og  afholdt  Embedsmand 

ved  Teatret  var  Garderobeforvalter  Chr.  Thorup, 
der  havde  været  ansat  siden  1812.  Alle  de  Ældre 
ved  Teatret  var  Dus  med  ham.  Han  var  meget  in- 
teressant at  faa  en  Passiar  med  og  kunde  med  sin 
store  Hukommelse  fortælle  om  Teaterfolk  og  Tea- 
terforhold lige  fra  Aarhundredes  Begyndelse;  i  saa 
Henseende  var  han  et  levende  Teaterleksikon.  Paa 
hans  50-aarige  Jubilæumsdag,  1.  Maj  1862,  gjorde 
Personalet  en  Fest  for  ham,  og  Kongen  udnævnte 
ham  samtidigt  til  Kammerassessor.  Til  Festen  havde 
jeg  skrevet  en  Vise,  hvori  det  blandt  andet  hed: 

Og  det  var  i  Aaret  —  hint  mærkværdige  Aar, 
Som  findes  i  Historiens  Annaler, 
Da  Moskou  blev  til  Aske,  som  der  i  Kofod  staar. 
Og  et  Par  Bukser  kosted'  hundrede  Rigsdaler. 
Da  Holstein  (vide  Overskou  i  4de  Del)  han  sa'e, 
„De  skal  vor  Herre  Død  alle  Dyrtidstillæg  ha'" 

Fluks  den  Gamle  gik 

Op  til  Kong  Frederik, 

Sagde:  Her  er  Nød! 

De  Folk  de  mangler  Brød, 
Og  Smør  og  Kød  og  Ost,  ja  de  gør  vor  Herre  død. 
Og  saa  —  saa  fik  Alle  Gratiale. 

Forvalter  Ipsen  var  en  gammel  og  meget  sindig  Fyr, 

Han  havde  trende  Mopper,  der  var  røde. 

Det  var  forresten  nogle  af  de  nydeligste  Dyr  — 

Men  saa  gik  han  og  Mopperne  hen  og  døde. 

Saa  blev  da  Christian  Thorup  —  thi  dertil  stod  hans  Hu, 

Forvalter  ved  Teatret  —  han  er  det  da  endnu! 

Tænk  blot  al  den  Tid! 

Og  tænk  blot  ah  det  Slid! 

baglig  Aar  for  Aar 

Han  stadig  endnu  gaar 
Og  efterser  os  Alle  i  Sømmene!  Ja  hvor, 
Hvor  finder  man  en  saadan  Forvalter! 

Endnu  maa  jeg  nævne  Ole  Valsøe,  det  gamle 
Teaterbud,  der  havde  været  ved  Teatret  fra  Aar- 
hundredets  Begyndelse.  Han  stod  i  et  fortroligt  For- 
hold til  de  Yngre  af  Personalet  og  var  en  Slags 
Bankier  for  flere  af  dem.  Jeg  mindes  en  Dag  i  den 
gamle  Foyer,  hvor  Nielsen  og  Overskou  stod  i  den 
ene  Ende  og  Mantzius  og  jeg  i  den  anden.  Valsøe 
kom  for  at  gaa  igennem  ud  til  Regissørværelset; 
Mantzius  attraperede  ham  og  bad  ham  laane  sig 
5  Rdl.  Da  Valsøe  var  gaaet,  hævede  Nielsen  fader- 
lig Haanden  med  de  Ord:  „Aldrig  laane  af  Budet!" 
Han  havde  5  Minutter  før  selv  laant  10  Rdl.  af 
ham.  Valsøe  gik  som  en  levende  Tradition  og  var 
ubetalelig  for  de  mange  skiftende  Bestyrelser.  Han 
var  maaske  et  af  de  bedste  Hoveder  ved  Teatret, 
snu  og  ved  Haanden  med  Raad,  naar  der  kom  Syge- 
melding, og  Forestillingen  maatte  forandres.  Han 
kendte  Personalet  og  vidste,  hvad  han  kunde  faa  det 
til.  Mantzius  skrev  i  et  Brev  til  Fru  Heiberg:  „Valsøe 
gaar  smilende  og  vittig  om  i  dette  Menageri  og  be- 
roliger Dyrene". 

I  Maj  1867  blev  jeg  valgt  til  Medlem  af  Besty- 
relsesraadet  i  Foreningen  Fremtiden,  og  jeg  virkede 
med  Iver  i  mit  nye  Hverv.  Ved  særlig  Hjælp  af 
KnudValløe,  20Gymnastikere  fra  Studenterforeningen 
og  Fabrikanterne  Frederik  og  Conrad  Møller  fik  jeg 
en  dramatisk  Aftenunderholdning  i  Stand.  Den  inde- 
holdt blandt  andet  en  Farce,  tidligere  udgivet  af  den 
bekendte  Valdemar  Corfitzen,  nu  omarbejdet  af  Con- 
rad Møller  i  en  brugeligere  Form  og  udstyret  med 

fortræffelige  Sange.  Den  gaves  den  Aften  under 
Navnet  Columhines  Træskhed  eller  De  3  Friere. 
Senere  blev  den  optaget  paa  Folketeatrets  Reper- 
toire og  blev  dér  døbt  Jokum.  Dialogen  havde  gode 
Pointer,  men  det  var  særlig  Hovedfiguren  Jokum, 
den  plagede  Kunstdirektør,  hvis  eneste  Suk  gælder 
„Have,  Keglebane  og  Beværtning",  som  gaar  og  trid- 
ser  om  hele  Aftenen  i  sit  Panoptikon,  hvor  han  har 
sin  Flaske  med  Bitter  staaende,  det  var  særlig  ham, 
som  med  sin  deliristiske  Passiar  morede.  Jeg  spil- 
lede Rollen  og  gjorde  Lykke  i  den  ogsaa  senere,  da 
Stykket  gik  paa  Folketeatret,  hvor  jeg  assisteredes 
glimrende  af  Fru  Julie  Lange-Hansen,  der  spillede 
„Lykkens  Fe"  med  et  Par  store  Vinger. 

Fremtiden  gav  Forestillingen  den  8de  Februar 
1868  og  gentog  den  8  Dage  efter. 

Med  Kalenderaaret  1867  havde  jeg  forladt  det 
kongelige  Teater,  hvor  jeg  var  optraadt  sidste 
Gang  28.  December  som  Notaren  i  Fruentimmer- 
skolen. 

Om  Sommeren  drog  Kr.  Mantzius  og  jeg  paa  Turné, 
og  af  en  Plakat,  som  jeg  endnu  har  i  mit  Eje, 
ser  jeg,  at  vi  i  Odense  gav  en  hel  Forestilling  den 
21de  Juli  bestaaende  af  Falsiaffske  Scener,  oplæste 
af  Mantzius,  Bellmanske  Sange,  Det  er  ganske  vist 
af  H.  C.  Andersen,  oplæst,  af  Mantzius,  Scener  af 
Deklarationen  (Jensen,  Præst:  Mantzius;  Stang,  Ad- 
junkt: Otto  Zinck;  Jens  Top:  Aug.  Rasmussen)  og 
til  Slutning  En  Scene  i  Nyboder  af  C.  Hostrup. 
(Thomas,  Matros:  Mantzius;  Mads,  Soldat:  Otto  Zinck). 

VII 

FOLKETEATRET  UNDER  LANGE 

ED  Begyndelsen  af  Sæ- 
sonen 1 868-69  tiltraadte 
jeg  et  fordelagtigt  Engage- 
ment ved  Folketeatret,  hvor 
jeg  optraadte  første  Gang 
3die  Septb.  1868  som  Mas- 
I  sepin  i  Offenbachs  Operette- 
Farce  En  Ødeland. 

Kammerraad  H.V.  Lange, 
der  da  styrede  Folketeateret, 
var  et  sandt  Mønster  paa  en 
Teaterdirektør:  han  vidste, 

Kammerraad  Lange.  i_       j     u  -u  r        .    j 

hvad  han  vilde,  og  forstod 
at  sætte  sin  Vilje  igennem.  Han  besad  et  skarpt  Blik 
for  hvad,  der  kunde  tage  sig  ud  og  slaa  an,  og  for- 
stod at  vælge  sit  Personale.  Han  holdt  streng  Disciplin 
uden  at  være  haard  eller  umedgørlig.  Han  var  Leder 
i  Ordets  egentlige  Betydning,  satte  selv  Stykkerne  i 
Scene,  styrede  Belysningsvæsnet,  der  jo  kun  var 
smaat  og  enkelt  imod  nu,  og  var  i  Reglen  altid  om 
Aftnen  paa  Teatret.  Var  det  et  Stykke,  som  inter- 
esserede ham,  sad  han  altid  i  forreste  Kulisse  til 
venstre  og   kunde  derfra   ofte  animere  Masserne   i 

Offenbachiaderne  og  Folkekomedierne.  Han  var  sin 
egen  Bogholder  og  Kasserer  og  betalte  selv  Løn- 
ninger og  Gager  ud.  At  Personalet  saa  at  sige  saa 
ham  hver  Aften  i  sin  Midte,  virkede  selvfølgelig 
gavnligt  paa  Forestillingens  Gang. 

Repertoiret  bestod  hovedsagelig  af  Lystspil,  Vau- 
deviller og  Farcer,  de 
sidstnævnte  favorisere- 
des særlig  af  Lange  og 
har  næppe  paa  nogen 
dansk  Scene  faaet  saa 
ypperlig  en  Udførelse 
som  paa  Folketeatret  i 
hans  Tid. 

Personalet  var,  da  jeg 
kom  til  Folketeatret  ble- 
vet noget  fortyndet  ved 
flere    dygtige    Kræfters 
Afgang  —  hans  egen  Dat- 
ter Agnes  (den   senere  ^'^-  ^s"^'  ^'"s^- 
Fru  Nyrop)  havde  allerede  flere  Aar  forud  ombyttet 
Folketeatret  med  det  kgl.  Teater  —  men  besad  dog 
ypperlige  Medlemmer  som  Fru  Lange,  født  Lumbye, 
Fru  Holst,  Frederik  Madsen  og  Harald  Kolling. 

Fru  Lange,  senere  Fru  Julie  Hansen,  havde 
arvet  sin  Faders,  gamle  Lumbyes,  musikalske  Sans 
og  havde  en  fyldig  og  klangfuld  Altstemme,  der  var 
bleven  uddannet  af  Carl  Helsted.  Hun  kom  som 
ung  Pige  til  Kasino  og  fulgte  med  sin  Fader  til  Hof- 
teatret og  derfra  til  Folketeatret,  hvor  hun  udviklede 

sig  til  en  betydelig  Kunstnerinde.  I  Lystspillet,  Far- 
cen og  Sangspillet  skabte  hun  ved  sin  frodige,  dra- 
stiske Komik  en  Række  af  fortrinlige  Figurer,  der 
alle  gennemsyredes  af  det  naturligste  og  elskværdig- 
ste   Lune.    Hun   spillede    næsten   udelukkende   paa 

Inspiration  og  paa  sit 
uforlignelige  gode  Hu- 
mør; hun  støttedes  af 
en  medfødt  god  Smag, 
der  aldrig  lod  hende 
blive  uskøn  og  grel. 
Hun  var  populær  som 
faa  Teatermennesker, 
fordi  hun  med  alt  var 
sympatetisk;  Folkmaat- 
te  holde  af  hende.  Hen- 
des uimodstaaelige  Pud- 
sighed og  Komik  bevir- 
kede ofte,  at  hun  blot 
behøvede    at    vise    sig 

Fru  Julie  Hansen.  f^j,    ^^    f^^    p^lj^   jjl  ^^  Jg 

Dette  var  hun  sig  fuldt  bevidst,  og  da  hun  en  Gang 
blev  spurgt,  hvorfor  hun  ikke  var  gaaet  med  til  sin 
Broders  Bryllup,  svarede  hun:  „Det  gjorde  jeg  ikke 
for  hans  Skyld!  Folk  griner  jo,  naar  de  bare  ser 
mig.  og  jeg  vilde  dog  ikke  udsætte  ham  for  den 
Tort  i  Kirken." 

Farcen  og  det  hjemlige  Lystspil  besad  i  hende  en 
Kunstnerinde  af  første  Rang,  og  det  var  i  disse,  at 
hun  til  største  Fornøjelse  for  Publikum  som  for  sig 


223 


Fru  Julie  Hansen  som  Madam  Krøyer  i 
Store  Bededagsaften. 


selv  med  sit  saftige  bur- 
leske Spil,  der  dog  aldrig 
overskred  Skønhedslin- 
jen,  bedst  kunde  tumle 
sig.  Ingen  kan  bedre  end 
jeg,  som  mere  end  nogen 
anden  har  samspillet  med 
hende,  dømme  om  hen- 
des store  Evne  til  at 
være  med  i  Sammen- 
spil. Hendes  Sikkerhed, 
Slagfærdighed  i  Repli- 
kerne,  og  hendes  smit- 
tende Lune  kunde  ikke 
andet  end  paavirke  hendes  Medspillende,  og  jeg  har 
efter  hendes  Bortgang  savnet  hende  stærkt  i  mange 

Stykker. 

Fru  Louise  Holst, 
født  Carpentier,  der  næp- 
pe 16  Aar  gammel  havde 
begyndt  sin  Teaterbane 
i  Aarhus  under  Mullers 
Direktion,  blev  af  Lange 
straks  knyttet  til  Folke- 
teatret og  optraadte  ved 
dettes  Aabningsforestil- 
ling  som  Louison  i  En 
lille  Heks.  1861  ægtede 
hun  daværende  Løjtnant 
Fru  Holst.  Frits  Holst,  den  senere 

Frits  Holst.  (Ungdomsportræt.) 

villen  og  Farcen  gennem 
store  Melodrama  -  Rol- 
ler, som  Rhitra  i  Svanie- 
vits  Datter,  over  i  det 
højere  Lystspil  og  Dra- 
maet; navnlig  i  de  nyere 
franske  Skuespil  (Sardou 
og  Dumas  fils)  havde 
hun  nogle  af  sine  bedste 
Roller.  Hun  var  en  flit- 
tig Elev  af  Høedt,  hvis 
udmærkede  Instruktion 
var  hende  til  stor  Nytte. 
Fru  Holst  besad  et  ikke 
ringe  Lune  og  har  skabt 
mange  komiske  Figurer; 


bekendte  dramatiske 
Forfatter,  som  uden 
Tvivl  fik  betydelig  Ind- 
flydelse paa  hendes 
hele  Uddannelse.  Hun 
besad  et  sjældent  smukt 
Udvortes,  en  hurtig  In- 
telligens, et  godt  Organ 
og  arbejdede  sig  ved 
sin  Flid  efter  nogle  Aars 
Forløb  op  til  en  af  Tea- 
trets bedste  Kræfter. 
Hun  begyndte  med  de 
mindre  Elskerinderol- 
ler og  gled  fra  Vaude- 


Fru  Holst  som  Ritra  i  Svantevits  Datter. 

hun  kunde  uden  Tvivl 
være  bleven  en  ypperlig 
Pernille.  Hun  var  en 
sympatetisk  Personlig- 
hed og  god  Kammerat. 
Hendes  Død  var  et  stort 
Tab  for  Teatret. 

Frederik  Madsen 
var  en  Søn  af  Værten 
i  den  gamle  Beværtning 
Christian  4 -Tal  paa 
Amagertorv  og  Broder 
til  den  i  den  første 
slesvigske  Krig  bekendte 
forvovne  Soldat  af  1ste 


Fr.  Madsen  som  Tamerlan  i  Den  svage  Side. 


Frederik  Madsen. 

Regiment,  der  gik  un- 
der Navnet  Blodhunden. 
Madsens  Debut  paa  Fol- 
keteatret 1859  som  Ju- 
lian i  Marmorkvinderne 
var  alt  andet  end  loven- 
de. Hans  Organ  var  hæst 
og  klangløst,  og  hans  Op- 
træden manglede  Ele- 
gance. Han  brød  dog 
allerede  Aaret  efter  igen- 
nem som  Svenden  Eide- 
rup  i  En  Oldgesell,  og 
det  følgende  Aar  havde 
han  en  stor  Sukces  som 

15 

Hans  Styx  i   Orpheus  i  Underverdenen,  en   Rolle, 
han  havde  indstuderet  under  Høedts  Instruktion. 

Den  danske  Haandværkssvend  har  ikke  haft  nogen 
bedre  og  mere  karakteristisk  Fremstiller  end  Fr. 
Madsen;  mesterlig  var  hans  Peter  Ravn  i  En  Spurv  i 


Frederik  Madsen   som  Tamerlan 
Den  svage  Side. 


Frederik  Madsen  som  Beck 
Store  Bededagsaften. 


Tranedans  og  hans  Bagersvend  Beck  i  Store  Bede- 
dags-Aften for  blot  at  nævne  et  Par;  ypperlig  var 
han  ogsaa  som  Tamerlan  i  Den  svage  Side,  Bonde- 
knøsen Sylvain  i  Grisen,  Alidor  i  Rejsen  til  Kina 
og  mange  andre  Roller. 

Han  optraadte  31te  Maj  1870  sidste  Gang  paa 
Folketeatret  som  Beck  i  De  Forlovede,  en  Rolle, 
som  han  spillede  fortræffeligt.  Uenighed  med  Lange, 

der  var  imod  hans  Ægteskab  med  Fru  Recke,  en 
Søster  til  Fru  Julie  Lange  (Madsen  havde  første 
Gang  været  gift  med  Langes  Datter  Louise),  gav 
Anledning  til  et  Brud,  der  endte  med^  at  Madsen  og 
hans    Kone  forlod    Folketeatret   og  gik   til    Kasino. 

Madsen  var  en  højt 
begavet  Kunstner,  som 
ved  et  nogenlunde  re- 
gelret Liv  vilde  have 
naaet  meget  højt.  Han 
lærte  sine  Roller  om 
Dagen  paa  Teatret,  paa 
Scenen,  naar  der  ingen 
Prøver  var.  Lige  saa 
letsindig  som  han  var, 
lige  saa  elskværdig  og 
brav  en  Kammerat  var 
han. 

Harald  Kolling,  der 
var  født  i  København 
1835,  blev  som  Dreng  af 

sin  Fader  sat  i  Tobak-  ^^'^^'^  ^°'""^-  (Ungdomsportræt. 
spinderlære,  men  Teatret  var  hans  stadige  Tanke  og, 
da  Lange  aabnede  Folketeatret  med  En  lille  Heks,  stod 
hans  Navn  paa  Plakaten  ud  for  Bonden  Nicolas. 
Var  Begyndelsen  end  saaledes  højst  beskeden,  varede 
det  dog  ikke  mange  Aar  inden  han  blev  en  af  Tea- 
trets paalideligste  Kræfter  og  populæreste  Skuespil- 
lere. Den  dybere  Grund  i  hans  Egenskaber  som 
Skuespiller  var  maaske  den,  at  han  var  udgaaet  fra 

15* 

den  jævne  Middelstand.  Mange  af  hans  bedst  skil- 
drede Figurer  bar  Spor  deraf,  saaledes  Sivertsen  i  Si- 
vertsens Døtre,  Benjamin  Strut  i  Hvedebrød  og  Rug- 
brød, Bruse  i  En  Børsbaron,  Palle  Blok  i  Pak, 
Jesper  Stolpe  i  Østergade  og  Vestergade  —  for  ikke 

at  tale  om  Jappe  i  De 
Forlovede.  Det  var  Figu- 
rer tegnede  efter  Naturen 
og  udførte  med  en  sjælden 
Troskab  og  Sikkerhed. 
Hvad  der  i  høj  Grad  støt- 
tede Kolling  som  Skue- 
spiller var  hans  store  Evne 
til  at  maskere  sig  og  vælge 
Kostyme  altid  korrekt  ef- 
ter Rollerne,  noget  der 
stod  i  Forbindelse  med 
hans  Lyst  til  og  Sans  for 
Malerkunsten.  Han  var 
Korrektheden  selv  i  sine 
Roller,  næsten  for  sam- 
vittighedsfuld, hvad  der 
gjorde,  at  han  vanskelig  kunde  gaa  med  til  en  lille 
Improvisation.  Han  havde  kun  faa  Interesser  ud  over 
at  spille  Komedie;  han  havde  ikke  Spor  af  Sans  for 
anden  Læsning  end  den,  hans  Roller  bød  paa;  han 
havde  altid  sin  Rolle  med  paa  Teatret  om  Aftenen, 
og  selv  om  han  havde  spillet  den  50,  ja  100  Gange, 
læste  han  over  paa  den  imellem  Akterne. 

Kolling  var  meget  modtagelig  for  Raad  og  Instruk- 


Kolling  og  Halberg   som  de  to  Ajax'er 
i   Den  skønne  Helene. 

tion,  og  det  var  Høedt,  hvem  han  skyldte  sit  Held 
i  flere  Roller,  saaledes  Oberstløjtnant  Kraft  i  Revyen, 
Jappe  i  De  Forlovede  o.  fl.  a.  Ligesom  hans  mor- 
somme Svensker  i  Skodsborg-Vedbæk- København 
skyldtes  Peter  Hansens  Vejledning  i  Svensk.  Han 
forstod  at  tilegne  sig 
Alt,  hvad  han  saa- 
ledes modtog  af  an- 
dre. Da  Farcerne  i 
hans  unge  Dage  be- 
herskede Repertoi- 
ret, var  han  en  af 
Bærerne.  Han  var 
saaledes  uhyre  mor- 
som i  Grisen,  Han 
er  gruelig  gal,  Den 
svage  Side,  En  ita- 
liensk Straahat  og 
Redaktionssekretæ- 
ren. Kolling  besad 
den  sjældne  Egen- 
skab som  Skuespiller  —  baade  i  det  komiske  og  i  det 
alvorlige  Fag  —  at  han  aldrig  gik  over  Skønhedslinien. 
Som  Farcør  vidste  han  at  træffe  det  Rette  uden  at 
blive  smagløs,  og  i  de  alvorlige  og  undertiden  rørende 
Roller  blev  han  aldrig  usmagelig;  hans  gamle  Skole- 
lærer i  Verdens  Herkules,  Mads  Ringer  i  Forspillet 
til  NødUebo  Præstegaard  er  Eksempler  herpaa.  I  de 
sidste  5  å  6  Aar  af  sin  Skuespillervirksomhed  blev 
han  lidt  efter  lidt  sat  ud  af  Repertoiret,  skønt  han 


Kolling  som  Jappe  og  Zinck 
som  Justitsraad  Dahl  i  De  Forlovede. 

KoUing  som  Calito 


)en  svage  Side. 


Og  Interessen  for  sin 
Kunst.  Han  optraadte 
sidste  Gang  14de  Sep- 
tember 1 90 1  i  sin  Glans- 
rolle som  Oberstløjt- 
nant Kraft  i  Revyen. 

Kolling  var  en  stille 
Mand,  en  grundhæder- 
lig Karakter  og  en 
brav  Kammerat  med 
et  varmt  Hjerte. 

Min  Debutrolle  paa 
Folketeatret  var,  som 
ovenfor  nævnt,  Notaren 
Massepin  i  Offenbachs 
Baron  Ødeland.    Der 


endnu  fuldtud  formaa- 
ede  at  hævde  sin  gamle 
Plads ;  han  følte  sig  dybt 
krænket  og  lagde  ikke 
Skjul  derpaa  lige  over 
for  sine  Kammerater, 
men  spagfærdig,  som 
han  altid  var,  tav  han 
stille  til  den  uretfærdige 
Tilsidesættelse,  hvor 
meget  han  saa  end  led 
under  den:  han  blev 
bitter  og  pirrelig,  tabte 
efterhaanden  Troen  paa 
sig  selv  og  tilsidst  end- 


Kolling 
Lydia 


som  Redaktør  Bassing  (forklædt  som 
Badutski)  i  Redaktionssekretæren. 

havde  længe  i  en  vis  Del  af  Pressen  hersket  en 
stærk  Modvilje  mod  de  Offenbach'ske  Operetter  og 
de  franske  Farcer,  og  Lange,  der  i  Begyndelsen 
havde  ladet  haant  om  denne  begyndende  Strømkæn- 
tring, var  efterhaanden  bleven  overbevist,  eller  dog  om- 
stemt: Baron  Ødeland  blev  derfor  den  sidste  Offenbac- 
hiade,  han  opførte,  og  han  vendte  sig  derefter  til  Vaude- 
villen og  det  københavnske 
Lystspil  af  Forfattere  som  Ho- 
strup, Erik  Bøgh,  Frits  Holst, 
William  Faber  og  Carl  Møl- 
ler, William  Bloch  og  Nicolaj 
Bøgh. 

Jeg  var  ikke  nogen  Rekrut, 
da  jeg  betraadte  Folketeatrets 
Scene;  jeg  havde  gaaet  en  lang 
og  god  Skole  igennem  i  de 
13  Aar,  jeg  havde  været  ved 
det  kgl.   Teater.    Jeg    havde  Haraid  Koinng. 

(Portræt  fra  hans  senere  Aar.) 

mere  end  nogen  set  og  hørt 

god  Komedie  og  spillet  sammen  med  Danmarks 
bedste  Kunstnere.  Jeg  havde  mangfoldige  Gange  set 
gamle  Rosenkilde  og  Phister  i  deres  forskellige 
Roller,  det  Fag  jeg  jo  var  henvist  til,  og  kunde  Re- 
pliker, Betoninger,  Pavser  og  Nuancer  af  mange 
af  dem.  Jeg  havde  paa  det  kgl.  Teater  lært,  at  natur- 
ligt Spil  var  det  Principale,  og  at  man  skulde  tale 
som  almindelige  Mennesker,  at  man,  hvis  man  ellers 
besad  Lune,  skulde  lade  det  trænge  igennem  Spillet, 
men  ikke  lade  det  løbe  løbsk,  og  jeg  fik  Brug  for 

alt,  hvad  jeg  havde  lært.  Jeg  kom  straks  ved  min 
Ankomst  til  Folketeatret  saa  at  sige  paa  Hovedet 
ind  i  Lystspil,  Vaudeviller,  Farcer  og  Operetter,  saa 
at  den  Rutine,  jeg  hidtil  havde  savnet,  fik  jeg  nu 
rigelig  Lejlighed  at  erhverve  mig.  Da  jeg  kom  til  at 
spille  nogle  af  Rosenkildes  og  Phisters  Roller,   til- 

staar  jeg,  at  det  til  Dels 
var  Kopier  af,  hvad 
jeg  havde  hørt  og  set 
af  dem.  Jeg  kunde  min- 
des Phisters  Jeppe,  ja 
bestemt  erindre  Beto- 
ningerne i  den  lange  Mo- 
nolog i  Baronens  Sang; 
jeg  kunde  mindes  hans 
Minke  i  En  Valgdag, 
Desaunais  i  Michel  Per- 
rin,  ligesom  gamle  Ro- 
senkildes Iversen  i  A be- 
katien.  Og  naar  jeg 
senere  hen  fik  Roller 
som  f.  Eks.  Pastor  Blicher  i  Nøddebo  Præstegaard 
eller  Etatsraaden  /  den  anden  Verden,  stod  i  Tanken 
gamle  Rosenkilde  altid  for  mig. 

Jeg  kom  snart  ind  i  Repertoiret  og  spillede  alle- 
rede i  den  første  Sæson  14  Roller,  deriblandt  Thi- 
rion  i  Ei  farligt  Brev,  Jupiter  i  Orpheus  i  Under- 
verdenen, Callesen  i  Revyen,  Sønnen  Patrokles  i 
Fa'r  Og  Søn  paa  Rejse  og  Jokum.  Jeg  fik  i  de 
følgende  Aar  stadig  nye  Roller,  saa  at  jeg  ved  Lan- 


Forfatteren  Carl  Moller  med  Kolling  og  Zinck. 

ges  Død  i  Januar  1873  havde  spillet  59  Roller  over 
1100  Gange,  deriblandt  Notaren  i  Rejsen  til  Kina, 
Brandt  i  Hr.  Volmer  i  Sorø,  Top  i  Naar  Katten 
er  ude,  Bertelsen  i  En  sand  Demokrat,  Justits raad 
Dahl  i  De  Forlovede,  Wørle  i  Den  Tredje,  Sohle  i 
Paa  Kontoret,  Brink  i  Kanariefuglen,  Tsing-Sing  i 
Theblomst,  Naalemager- 
drengen  i  Den  Trekan- 
tede, Eidrup  i  Landliv, 
Justitsraaden  iHverdags- 
folk,  Jørgen  i  Ferie- 
gæsterne, Obersten  i 
Oberstens  Døtre  og  Hr. 
Fik  i  Hr.  Fiks  Gardin- 
prækener. 

Mine  økonomiske  For- 
hold havde  efter  min 
Ansættelse  ved  Folke- 
teatret forbedret  sig  saa 
meget,  at  jeg  28de  Maj 
1869  kunde  holde  Bryllup  med  min  Forlovede  Frk. 
Petrine  Sørensen;  Hostrup  forrettede  efter  et  gam- 
melt Løfte  Vielsen  i  Frederiksborg  Slotskirke. 

Straks,  da  jeg  var  kommen  til  Folketeatret,  over- 
satte jeg  en  fransk  Farce  med  Sange:  Bryllup  i  Ud- 
sigt og  i  de  følgende  Aar  under  Lange  flere  andre 
Stykker,  deriblandt  En  forfulgt  Uskyldighed,  Hr. 
Fiks  Gardinprækener  og  Oberstens  Døtre  efter  Hed- 
berg. Min  Oversættelsesvirksomhed  fortsatte  jeg  i 
de  paafølgende  Aar  indtil  1886,  da  jeg  sluttede  med 


Fru  Betty  Smidth. 

Farcen  Mefistofeles,  der 
slog  særdeles  godt  an. 
Iblandt  mine  andre  Over- 
sættelser kan  nævnes  Hed- 
bergs Grdsenklinger,  som 
jeg  lokaliserede  under 
Navnet  Vedbæk-Skods- 
borg-København, og  som 
i  Løbet  af  en  halv  Snes 
Aar  oplevede  over  150 
Opførelser. 
Af  de  mange  Kunstnere, 
Carl  Hagen.  jgg  p^g  „lin  snart  40-aari- 

ge  Virksomhed  ved  Folketeatret  har  spillet  sammen 
med,  vil  jeg  i  det  Følgende  nævne  en  Del,  først  og 
fremmest  Fru  Betty  Smidth.  Hun  besad  et  klang- 
fuldt Organ  og  et  smukt 
Teaterydre;  dertil  havde 
hun  en  ypperlig  Diktion, 
der  bar  Præg  af  Dan- 
nelse. Hendes  Mødre- 
roller spillede  hun  med 
Sympati,  og  der  var  altid 
udbredt  en  vis  Hygge- 
lighed over  hendes  Op- 
træden i  disse.  Af  Roller 
som  hun  udførte  paa 
Folketeatret  kan  frem- 
hæves Fru  Petersen  i 
En  sand  Demokrat,  Fru  (s^en^ére^r^FVu^Bot^rsenfus". 

Abel  i  Hver  dags  folk.  Fru  Falk  i  Min  Svigermoder, 
Fru  Chopin  i  Ude  og  hjemme.  Faa  Kunstnerinder 
har  ført  saa  omflakkende  og  uroligt  et  Liv  som  Fru 
Smidth;  ikke  mindre  end  13  Gange  skiftede  hun 
Skueplads. 

Carl  Hagen,  der  havde 
gjort  megen  Lykke  baade  i 
Kristiania  og  paa  Kasino- 
Teatret  i  København,  kom 
1869  til  Folketeatret,  hvor 
han  virkede  næppe  2  Sæ- 
soner til  sin  Død  1871. 
Hans  Virksomhed  her  var 
ikke  stor,  han  var  skønt 
kun  54  Aar  faldet  meget  af, 
ikke  alene  hvad  Sikkerhed 
men  ogsaa  hvad  Fantasi  og 
Lune  angik. 

Sammen  med  Hagen  kom 
Frk.  Betty  Guldbrand- 
sen 1869  til  Folketeatret,  hvor  hun  straks  som  Julie 
i  En  fiks  Idé  gjorde  stor  Lykke  saavel  ved  sit  vin- 
dende Ydre  som  ved  en  livlig  Opfattelse  og  et  fint 
Lune,  der  i  Forening  udbredte  Ynde  og  Inderlighed 
over  hendes  Spil,  Hun  fik  snart  et  betydeligt  Reper- 
toire i  Ingenufaget.  Til  hendes  bedste  Roller  hørte 
Titelrollen  i  Et  Vajsenhusbarn,  Johanne  i  Oberstens 
Døtre  og  Antoinette  i  Gamle  Ungkarle. 

Fra  det  kgl.  Teater  kom  1870  Dorph-Petersen  og 
Aaret  efter  Severin  Abrahams. 


Fru  Borchsenius  som  Metella 
Pariserliv. 

Dorph-Petersen  kom 
straks  ind  i  det  Reper- 
toire, som  ved  Frederik 
Madsens  Bortgang  var 
blevet  ledigt.  Han  debu- 
terede som  Dithmer  i 
Paa  Kontoret  og  arbej- 
dede sig  i  Aarene  op  i 
yngre  og  ældre  Karakter- 
roller, af  hvilke  Sergent 
Thim  i  Altfor  Damerne, 
hans  udmærkede  Forbry- 

Dorph-Petersen.  (Ungdomsportræt.)  dertype  JackSOn    i    HveUl 

er  han?  og  Grev  Corniski  i  Niniche  særlig  har  gjort 
stor  og  fortjent  Lykke. 

Abrahams,  der  til  Trods  for  sin  Dannelse  ikke 
havde  slaaet  igennem  paa 
det  kgl.  Teater,  gik  1871 
efter  Høedts  Raad  til 
Folketeatret,  og  her  fik 
han  straks  dels  ved  sit 
gode  Ydre,  dels  ved  sit 
velskoledeOrgan  en  frem- 
skudt Plads  som  Elsker 
og  Ræsonnør  og  virkede 
samtidig  heldigt  i  Sang- 
spil og  Vaudeviller  ved  sin 
smukke  Syngestemme. 
Blandt  hans  bedste  Rol- 
ler maa  fremhæves  Grev        Severin   Abrahams.    (Ungdomsportræt.) 

Baudelot  i  Den  sidste  Nat,  Mortimer  i  Gamle  Ung- 
karle, Greven  i  Forhus  og  Baghus  og  Uruguai  del 
Paraguai  i  Pariserliv. 
Endnu    maa    jeg   af   de   mange   dygtige    Kræfter, 


Abrahams  som  Uruguai  del  Paraguai 
I  Pariserliv. 


Soplius  Neumann. 
(Ungdomsportræt.) 


Lange  knyttede  til  Folketeatret  under  sin  Direktion, 
nævne  Fru  Caroline  Recke,  der  efter  sit  Gifter- 
maal  med  Frederik  Madsen  forlod  Teatret  1870,  og 
Sophus  Neumann,  der  efter  Helsengreens  Bort- 
gang 1867^  gjorde  god  Fyldest  i  hans  Repertoire. 

Kammerraad  Lange  døde  29de  Januar  1873  ganske 
pludselig  uden  foregaaende  Sygdom  af  et  Hjerteslag. 
Han   besad   den  Myndighed   som   hans   Person   og 

Fru  Recke  som  Den  offentlige  Mening 
i  Orfevs  i  Underverdenen. 


Væsen  bar  Præget  af; 
den  forledte  ham  under- 
tiden til  en  vis  Haardhed 
overfor  sine  Underord- 
nede, men  han  erkendte 
det  selv  bagefter  og  und- 
skyldte sig  ved  en  given 
Lejlighed  med  de  Ord: 
„Naar  man  i  25  Aar  har 
været  Direktør  for  en 
Galeanstalt,  ender  man 
enten  selv  som  gal  eller 
som  Tyran  —  jeg  er  nu 
bleven  det  sidste." 
Efter  Ansøgning  fra  Langes  Bo's  Kurator  gav 
Justitsministeriet  Tilladelse  til,  at  Teatrets  Bestyrelse 
blev  ledet  af  Intendant 
M.  V.  Brun.  Man  mær- 
kede snart  paa  Teatret, 
at  Lange  var  borte;  den 
nye  Direktør  besad  hver- 
ken hans  Myndighed  lige 
over  for  Personalet  eller 
hans  Smag  og  praktiske 
Dygtighed.  Hans  Valg  af 
Stykker  faldt  meget  uhel- 
digt ud  straks  i  den  første 
Sæson,  og  til  Trods  for 
hans  Ihærdighed  og  Flid 

fik  han  heller  ikke  senere  F.  A.  Helsengreen.  („Gamle  Gren". 

Held  med  sig.  Teatret  gik 
under  hans  Styrelse  me- 
re og  mere  tilbage,  hvad 
der  mærkedes  baade 
af  Pressens  Udtalelser 
og  af  Publikums  Besøg. 
Det  lykkedes  ham  heller 
ikke  at  knytte  dygtige 
Kræfter  til  Teatret,  og 
flere  af  de  Forfattere, 
som  tidligere  havde  ar- 
bejdet for  dette,  trak  sig 
tilbage.    Hertil   kom   at  M.vTBrun. 

der  var  noget  Haardt  i  hans  Væsen,  der  stødte  Folk 
fra  ham  og  undertiden  gav  Anledning  til  Sammen- 
stød med  Personalet.  Et  af  disse  bevirkede  at  Fru 
Lange  forlod  Teatret  1874,  og  at  Musikdirektør  Ram- 
søe  efter  en  smuk  11-aarig  Virksomhed  Aaret  efter 
fulgte  hendes  Eksempel. 


VIII 

DET  NORDISKE  STUDENTERMØDE 

1875 

I  Sommeren  1875  deltog  jeg  i  det  nordiske  Stu- 
dentermøde i  Upsala,  det  sidste  i  Rækken. 
Torsdag  1ste  Juni  afsejlede  vi  Danske,  177  i  TaU 
fra  Kvæsthusbroen  med  Dampskibet  Malmø,  medens 
Tusinder  af  Tilskuere  tilviftede  os  et  Farvel  beseglet 
med  rungende  Hurraer.  Nuværende  Nationalbank- 
Direktør,  Etatsraad  Rasmus  Strøm  var  Togets  Fører. 
Ved  Ankomsten  til  Malmø  blev  vi  modtagne  med 
Jubel  og  Hurra  af  den  ved  Havnen  talrige  Forsam- 
ling af  Malmøboere  og  budt  Velkommen.  Efter  en 
ualmindelig  flot  Seksa  paa  Banegaarden,  hvor  vor 
Fører  bragte  en  Tak  for  den  første  Gæstfrihed,  vi 
modtog  paa  svensk  Grund,  drog  vi  med  Iltog  og  i 
høj  Stemning  af  Sted  til  Lund,  hvor  Modtagelsen 
var  straalende.  Om  Aftenen  var  der  Koncert  i  Aka- 
demisk Forenings  Festsal,  hvor  1200  Tilhørere  var 
samlede.  Efter  Koncerten  var  der  Seksa  i  Botaniska 
trådgården  til  Klokken  3  Morgen.  Det  var  en  an- 
strengende Dag,  og  som  der  staar  i  Visen  af  ( — nkl.)  i 

Med  en  Dunder  til  Sengs  vi  drev, 
Med  et  Dunder  vi  vækket  blev. 

Vi  blev  nemlig  vækkede  ved  Kanonsalut  Kl.  4. 

Kl.  5  gik  det  af  Sted  nordpaa  med  Toget  truk- 
ket af  et  Lokomotiv,  hvis  to  forreste  Puffer  var 
dekorerede  med  svenske  og  danske  Studenterhuer; 
henad  Aften  ankom  vi  til  Norrkoping.  En  gammel 
Bekendt  fra  Studentermødet  i  København,  Bengt 
Lilieblad,  modtog  os  med  Velkomsttalen  paa  Torvet. 
Han  var  bleven  Provst  i  Norrkoping  og  stod  i 
Ornat  paa  Trappen  foran  sin  Kirke,  da  Processionen 
drog  forbi.  —  Om  Aftenen  var  der  en  glimrende  og 
livlig  Fest  paa  Stromsholmen,  en  yndig  lille  0,  be- 
liggende i  Motalastrømmen,  hvor  vi  første  Gang  var 
sammen  med  Studenterne  fra  Norge;  den  Dag  slut- 
tede med  et  animeret  improviseret  Bal. 

Vi  var  paa  hele  Jernbaneturen  6  faste  Rejsefæller: 
nemlig  Historikeren  Frederik  Barfod,  Vandmester 
Vigfus  Poulsen,  Redaktionssekretær  Bjerring,  Direk- 
tør C.  St.  A.  Bille,  Redaktør  Peter  Hansen  og  jeg; 
vi  gik  under  Navnet  Pickwick- Klubben:  Barfod  var 
gamle  Pickwick,  P.  Hansen  Joe,  jeg  Sam  Weller  o. 
s.  V.  Vi  holdt  et  evigt  Styr  paa  hele  Rejsen,  saa  at 
Barfod,  der  blev  træt  af  Løjerne  og  i  det  Hele  tog 
alt  mere  au  serieux  end  vi  andre,  paa  en  Station 
forlod  vor  Kupé  og  flyttede  ind  i  en  anden  sammen 
med  Borgmester  Scholten  fra  Hillerød. 

Næste  Dag  gik  Turen  til  Upsala,  over  Stockholm, 
hvor  vi  kun  standsede  for  at  tage  de  finske  Stu- 
denter m.ed  i  Toget.  Modtagelsen  i  Upsala  var  stor- 
artet, da  vi  Kl.  7  under  Kanonsalut  og  Hurraer 
kørte  ind  paa  Stationen.  Efter  at  have  fundet  vore 
Værter  drog  vi  med  dem  af  Sted  til  de  forskellige 

Otto  Zinck:  Erindringer  16 

Hjem,  hvor  vi  modtoges  med  hjertelig  Gæstfrihed. 
Dagen  efter  gaves  en  storartet  Banket  i  Botaniska 
trdgården,  hvor  1600  Mennesker  deltog  i  Middagen; 
Eftermiddagsfesten  ude  i  Haven  talte  over  4000  Del- 
tagere. At  Stemningen  ved  Festen  var  høj,  kan  ses 
af,  at  denne  sluttede  med  en  Runddans  paa  Stora 
torget 

Dagen  efter  drog  vi  til  „Gamla  Upsala",  hvor 
Taler  blev  holdte  paa  Ættehøjene  af  Ploug  og  Docent 
Holmgren;  de  gamle  Mjødhorn  fyldtes  og  tømtes 
paa  Nordens  Fremtid,  og  alle  Sangforeningerne  af- 
sang „Længe  var  Nordens  herlige  Stamme";  den 
gjorde  en  betagende  Virkning.  Fra  Upsala  dampede 
Toget  af  Sted  med  os  til  Dannemora,  hvor  vi  blev 
modtagne  af  Friherre  Baron  Tamm,  Medejer  af 
Gruberne,  der  med  stor  Forekommenhed  viste  os 
om  og  derefter  regalerede  os  med  en  overdaadig 
Frokost  i  sin  fortryllende  Have;  han  blev  til  Tak 
af  sine  begejstrede  Gæster  baaret  i  Guldstol. 

Et  af  Glanspunkterne  under  Mødet  var  Festen 
om  Eftermiddagen  og  Aftenen  paa  Laxøen  midt  i 
Elfkarleby  Vandfald,  der  er  nok  saa  imponerende 
som  Trollhattan.  Granerne  hang  fulde  af  glødende 
Oranger,  stensatte,  mosgroede  Kilder  sprang  med 
„gulldropa",  serveret  af  Dalkullar  i  Nationaldragt. 
Først  tidlig  paa  Morgenen  Kl.  3  naaede  de  sidste 
tilbage  til  Upsala  fra  denne  eventyrlig-fortryllende 
Festaften. 

Næste  Dag  besaas  Upsalas  gamle  Domkirke,  hvor 
Hartmann    spillede    paa   Orgel,   og   Kl.  2   afholdtes 

Hovedkoncerten  i  Carolinasalen;  om  Aftenen  var 
der  Bal  i  Trågdrdens  Kæmpehal. 

Dagen  derpaa  var  Afskedens  Dag.  Paa  6  smaa 
Dampere  afgik  vi  ad  Fyrisaaen  og  ankom  efter  IV2 
Times  Sejlads  til  det  dejligt  beliggende  mindeværdige 
Skokloster,  hvis  mange  sjældne  Herligheder  vi  be- 
saa,  og  i  hvis  Slotsgaard  Normændene  med  gribende 
Virkning  sang  „Olaf  Trygvason". 

Vi  ankom  til  Stockholm  om  Aftenen,  og  det  Ind- 
tryk, vi  modtog  ved  Indtoget  i  Sveriges  Hovedstad 
var  i  høj  Grad  imponerende  og  storartet:  i  en  uover- 
skuelig Række  Vogne  rullede  vi  —  Værter  og  Gæster 
—  langsomt  gennem  de  tætfyldte  Gader,  hvor  alle 
Husenes  Vinduer  var  fyldte  med  glade  og  smukke 
Damer,  der  kastede  Blomster  ned  over  Toget.  Af- 
tenen tilbragte  vi  dels  hos  de  Familier,  hvor  vi  var 
indkvarterede,  dels  paa  de  talrige  Restaurationer  som 
Blanch's  Kafé  og  Berns  Salon,  der  stod  aabne  til 
langt  over  Midnat.  Jeg  boede  paa  Grand  Hotel,  hvor 
jeg  var  indkvarteret  af  min  Vært,  den  danske  Gene- 
ralkonsul Davidson,  en  Broder  til  Hasselbackens  Ejer. 

Paa  Grand  Hotel  boede  jeg  sammen  med  Forfat- 
teren Sophus  Bauditz,  den  nuværende  Skoledirek- 
tør i  København ;  her  oplevede  vi  en  lille  munter 
Episode,  hvorom  han  har  mindet  mig  i  et  elskvær- 
digt Brev,  som  jeg  tillader  mig  at  meddele: 

Kære  Zinck! 

Den  sidste  Maj  1875  fik  jeg  juridisk  Embedseksamen 
med  et  (knebent!)  Laud,  og  Dagen  efter,  altsaa  1.  Juni, 

drog  jeg  af  Sted  til  Studentermødet  —  det  var  jo  en 
Overgang! 

Ved  Ankomsten  til  Stockholm  modtoges  vi  —  Du  og 
jeg  —  af  vor  daværende  (danske)  Generalkonsul  David- 
son,  hvis  Gæster  vi  skulde  være,  og  han  beklagede,  at 
vi  ikke  kunde  bo  i  hans  Hjem,  da  han  laa  paa  Landet^ 
men  bad  os  „tage  til  Takke"  paa  „Grand  Hotel",  hvor 
vi  fik  en  stor  Salon  og  et  rummeligt  Soveværelse,  saa  vi 
boede  som  Prinser.  Du  viste  mig  den  Ære  at  drikke 
Dus  med  mig  —  hvad  jeg  naturligvis  ikke  blot  var  glad 
over,  men  ogsaa  meget  stolt  af  —  og  da  vi  nu  var  rystede 
sammen,  sagde  jeg:  „Jeg  maa  have  et  koldt  Bad!"  hvor- 
til Du  sagde:  „Og  jeg  vil  have  et  varmt,  men  det  maa 
vi  kunne  faa  her  i  Hotellet!"  Du  tog  Affære,  og,  ganske 
rigtigt,  nede  i  Hotellets  Kælderetage  var  der  en  meget 
fin  Badeindretning  med  forskellige  Baase  med  Gardiner 
for.  Et  yngre  kvindeligt  Væsen  viste  os  derind,  og  i  min 
Uskyldighed  troede  jeg  naturligvis,  at  hun  havde  trukket 
sig  tilbage,  men  da  jeg  var  færdig  til  at  gaa  ud  og  faa 
min  kolde  Douche,  opdagede  jeg,  at  Ungmøen  holdt  Vagt 
udenfor  min  Baas.  Saa  siger  jeg  over  Skillerummet  ind 
til  dig:  „Zinck!  Hun  er  derude  endnu,  vil  Du  ikke  sige 
til  hende,  at  hun  skal  gaa ! "  Jo,  Du  var  meget  villig  og  stikker 
Hovedet  ud  mellem  Gardinerne  og  siger :  „Ja,  Tak,  Mamsell, 
nu  kan  De  godt  gaa,  nu  kan  vi  klare  os  selv ! " ,  men  hun,  der 
rimeligvis  ikke  havde  forstaaet  et  Ord  af,  hvad  Du  sagde, 
svarede  blot  med  den  ikke  ukendte  svenske  Talemaade: 
„Ja — ha!"  og  forblev  paa  sin  Post  som  en  brav  Soldat. 
—  „Du  kan  lige  saa  godt  springe  i  det,  som  krybe  i  det, 
Sophus,"  sagde  Du,  „saa  staar  jeg  imens  og  griner  af 
Dig!"  Og  det  gjorde  Du  saamænd  ogsaa  troligt,  for  da 
jeg  som  en  bly  Yngling  traadte  ud  til  den  ventende  Donna 

in  puris  naturalibus,  saa  jeg  Dit  i  høj  Grad  oplivende 
Satyransigt  stikke  ud  mellem  Gardinerne  og  nikke  op- 
muntrende til  mig.  „Frisk  Mod,  Antonius!"  raabte  Du, 
og  da  Badepigen  gav  mig  min  Douche  paa  den  ret  ejen- 
dommelige Maade,  at  hun  som  en  anden  Straalemester 
„spulede"  mig  af  med  Vand  fra  en  Slang*?,  trøstede  Du 
mig  med  Tilraabet:  „Det  skal  Du  ikke  bryde  Dig  om, 
det  er  svensk  Skik!"  Omsider  var  jeg  da  færdig  og  slap 
ind  i  mit  Aflukke,  og  nu  var  det  jo  min  Tur  at  nyde 
Situationen.  Du  traadte  ud  —  scenevant  som  altid  — 
men  jeg  havde  den  Fornøjelse  at  se  Pigebarnet  hjælpe 
Dig  op  i  Badekarret  som  et  andet  Pattebarn,  og  da  hun 
derefter  begyndte  at  skruppe  Dig  af,  og  du,  maaske  ved 
en  lidt  for  ublid  Berøring,  udbrød:  „Hej,  De  maa  sgu 
ikke  fingerere  ved  de  udstillede  Kunstgenstande,  lille 
Mamsell!",  saa  var  det  min  Tur  at  sige:  „Det  skal  Du 
ikke  bryde  Dig  om,  Zinck,  det  er  svensk  Skik!"  — Ja, 
saadan  gik  vi  i  Vandet  sammen  i  Stockholm.  Siden  er 
jeg  gaaet  mange  Gange  i  Vandet,  men  aldrig  med  Dig. 
Men  vil  Du  nu,  baade  naar  du  fortæller  Historien  og 
ellers,  huske,  at  jeg  er 

Din  hengivne 

Sophus  Bauditz. 

Mødet  afsluttedes  med  2  storartet  •  arrangerede 
Fester:  d.  8de  hos  Kong  Oscar  paa  Drottningholm 
og  d.  9de  paa  Hasselbacken.  Ved  førstnævnte  Lej- 
lighed bød  Grev  Hamilton,  som  Universitetets  Kans- 
ler paa  Kongens  Vegne  os  Velkommen.  En  konge- 
lig Souper  var  anrettet  i  6  Sale,  hvor  de  nordiske 
Kongers  Skaal  blev  drukket  med  Begejstring,  og  Taler 
afvekslede  med  Sange.  Om  Aftenen  var  der  Festforestil- 

linger  for  os  i  Teatrene.  Jeg  gjorde  under  mit  Ophold  i 
Stockholm  Bekendtskab  med  en  Del  dramatiske 
Kunstnere,  saaledes  Knut  Almlof,  en  meget  sympa- 
tetisk Mand,  der  gjaldt  for  Sveriges  første  Karakter- 
skuespiller, Gustaf  Frederickson,  Nils  Personne, 
Frk.  Olga  Bjorkegren  og  Kunstnerparret  Hartmann. 
Festen,  som  Stockholm  gav  til  Ære  for  os  paa 
Hasselbacken,  var  stærkt  besøgt,  der  var  dækket  36 
Borde,  og  Stemningen  meget  oprømt,  som  jeg  skrev 
i  min  Vise  ved  et  lille  Gilde,  Pickwickianerne  holdt 
i  København  nogle  Dage  efter  Hjemkomsten: 

Saa  rejste  vi  med  Iltog  i  et  Køre  væk, 

Hos  Cramer  udi  Malmø  vi  fik  vort  sidste  Knæk. 

Klokken  var  vel  Et 

—  Dog  det  er  lige  fedt  — 

Da  vi  atter  stod 

I  Danmark  paa  vor  Fod. 
Men  vi  var  blevne  yngre  i  Sind  og  i  Blod 
I  Mødets  uforglemmelige  Dage. 

Til  samme  Lejlighed  havde  Peter  Hansen  skrevet 
et  Alvors -Kvad  til  Pickwick-  Klubben,  hvoraf  skal 
meddeles  følgende  to  Vers: 

Ve  Jer,  I,  Vinens 
Virkløse  Trælle! 
Ve  Dig,  Du  Vandets 
Mester*)  især! 
„Pickwick"  I  kaldes  — 
Kender  ham  ikke;  — 
Sandelig  Saxo 
Savner  hans  Navn. 


*)  Vigfus  Poulsen. 

Derfor,  naar  sent  i 
Tidernes  Aften 
Valfader  samler 
Slægter  til  Doms, 
Faar  jeg  med  Scholten, 
Hillerøds  Høvding, 
Adskilt  fra  Jer 
Min  egen  Kupé. 


IX 


SENERE  AAR  VED  FOLKETEATRET 

JEG  havde  besluttet 
at  søge  Direktør- 
pladsen ved  Folketea- 
tret, naar  Bruns  Kon- 
trakt udløb  i  1875,  og 
jeg  havde  erhvervet 
mig  glimrende  Anbefa- 
linger, men  efter  mine 
Venners  Raad  trak  jeg 
mig  tilbage  til  Fordel 
for  Robert  Watt,  imod 
at  min  fremtidige  Stil- 
ling blev  forbedret  og 
konsolideret.  Min  Ven 
Overretssagfører  Vilh.  Rode  opsatte  Kontrakten  mel- 
lem mig  og  Watt,  der  godkendtes  af  denne  i  alle 
Punkter:  jeg  skulde  være  Skuespiller  og  Scenein- 
struktør, Direktørens  højre  Haand  og  foruden  Gage 
og  Tantieme  have  en  garanteret  Benefice. 

Nogen  særlig  Betingelse  for  at  være  Teaterdirektør 
besad  Watt  i  Grunden  ikke.  Han  var  en  sympate- 
tisk Personlighed,  havde  set  sig  meget  om  i  Verden 
og  var  en  dygtig  Skribent.  Han  havde  et  udbredt 
Bekendtskab,   ogsaa   i  den  literære   Verden,  var  af 


Robert  Watt. 

en  livlig  Natur  og  tog  straks  fat  med  Iver  og  Lyst 
paa  Teaterdriften.  Aaben  lige  over  for  sit  Personale 
kunde  han  lytte  til  de  Ældres  Raad  og  stod  paa  en  god 
og  kammeratlig  Fod  med  os  alle.  Sammenholdet  i 
Personalet  voksede  og  med  det  ogsaa  Sammenspillet. 
Watt  aabnede  sin  første  Sæson  med  Dramaet 
Familien  Danicheff,  der 
i  Paris  havde  gjort  stor 
Lykke,  men,  til  Trods 
for  den  af  Frits  Holst 
foretagne  gode  Bearbej- 
delse og  den  for  fleres 
Vedkommende  ypper- 
lige Udførelse,  slog  det 
ikke  rigtig  an  her  hjem- 
me. I  dette  Stykke  op- 
tråadte  for  første  Gang 
to  nyerhvervede  Kræf- 
ter; den  ene  var  Frk. 
Dorthea  Olsen,  som 
lagde  en  velgørende  Kvindelighed  og  tækkelig  Ynde 
for  Dagen,  der  senere  altid  prægede  hendes  Spil; 
den  anden  var  Carl  Wulff,  der  som  Roger  de 
Taldé  udviklede  den  lette  Elegance  og  elskværdige 
Flothed,  som  særlig  gjorde  ham  til  en  af  Publikums 
Yndlinge.  Han  havde  uden  Held  forsøgt  sig  paa  det 
kongelige  Teater  som  Michael  Wiehes  Arvtager;  se- 
nere havde  paa  Kasino  hans  kløgtige  og  letløbende 
Forstandskomik  skaffet  ham  mangen  Sejr  og  Publi- 
kums Yndest  som  Erstatning  for  det  Nederlag,  han 


Carl  Wulff.  (Ungdomsportræt.) 

Carl  Wulff.    (Portræt  fra  hans  senere  Aar.) 


havde  lidt  i  den  ro- 
mantiske Erotik.  Paa 
Folketeatret  blev  hans 
Force  de  ræsonneren- 
de Bonvivanter;  der 
var  en  vis  Magelighed 
og  stærk  Ironi  udbredt 
over  hans  Fremtræ- 
den. Han  skabte  paa 
Folketeatret  mange 
ypperlige  Figurer  i 
Skuespillet,  Lystspillet 
og  Operetten,  saale- 
des  Clavieres  i  Gamle 
Ungkarle,  Flemming 
i  Hverdagsfolk,  Dumesnil  i  De  røde  Dominoer,  .Ras- 
mussen  i  Han  gaar  paa  Komers,  Alidor  i  Rejsen 
til  Kina,  Gregoire  i  Ni- 
niche.  Han  forlod  Folke- 
teatret 1884  og  døde  af 
Brystsyge  1888. 

Af  tidligere  Folketea- 
ter-Kunstnere vandtWatt 
straks  Fru  Julie  Han- 
sen tilbage  og  et  Par  Aar 
efter  tillige  Lauritz 
Stigaard.  Denne  sidste 
havde  allerede  under 
Lange  spillet  flere  sto- 
re Operette-Roller  som  stigaard. 

Pluto  i  Orfevs  i  Underverdenen  og  Paris  i  Den 
skønne  Helene;  han  var  for  en  stor  Del  af  Publi- 
kum, særlig  Mellemklassen,  Idealet  af  en  Skuespiller, 
navnlig  i  store  Folkekomedieroller,  som  Titelrollen 
i  Greven  af  Monte-Christo,  Lorden  i  Et  Vajsenhus- 
barn og  den  ædle  Maxime 
Odiot  i  En  fattig  ung  Mands 
Eventyr.  Stigaard  aabenba- 
rede  i  sit  Spil  Varme  og 
Trofasthed,  Elskværdighed 
og  en  romantisk  Begejstring, 
der  fandt  saa  smukt  et  Ud- 
tryk som  Aage  i  Mester  og 
Lærling,  som  med  Rette 
regnedes  for  en  af  hans 
bedste  Roller. 

Megen  Betydning  fik  det, 
at  det  lykkedes  Watt  atter 
at  vække  Høedts  Interesse 
for  Folketeatret  til  Live,  og 
det  skyldtes  hans  ledende 
Haand,  at  Sardous  fine  Lyst- 
spil Gamle  Ungkarle  gik  over  Scenen  som  en  sjæl- 
den vellykket  harmonisk  Helhed.  Ligesom  det  var 
en  af  de  betydeligste  Opgaver,  der  var  stillet  Folke- 
teatret, saaledes  blev  det  ogsaa  en  af  dets  største 
Sukceser;  blandt  de  Rollehavende  vandt  Fru  Borch- 
senius uimodsagt  første  Pris,  navnlig  var  hun  mester- 
lig i  Klaverscenen. 

Blandt  de  nye  Kræfter,  der  i  Watts  Tid  søgte  til 


Stigaard  som  Paris  i 
Den  skønne  Helene. 


252 


Hellemann  som  Pilegaard  i 
En  Børsbaron. 


Folketeatret,  vil  jeg  sær- 
lig nævne  Carl  Helle- 
mann, Frk.  Julie  Lund 
og  Elith  Reumert.  Den 
første  debuterede  ganske 
stilfærdigt  i  Slutningen  af 
Sæsonen  1878 — 79  som 
Elskeren  i  Et  Kys;  han 
har  i  den  lange  Række  af 
Aar,  han  senere  har  været 
uafbrudt  ved  Folketeatret, 
arbejdet  sig  op  til  en 
dygtig  Skuespiller  og  kan 
navnlig  i  det  ældre  Rollefag  opvise  ikke  faa  Sukceser 
saaledes  som  Titelfiguren  i  En  Børsbaron. 

De  to  andre  kom  fra  det  kongelige  Teater,  hvor 
de  i  nogle  Aar  forgæ- 
ves havde  søgt  at  vinde 
frem  til  en  Plads  i  Re- 
pertoiret; paa  Folketea- 
tret slog  de  straks  igen- 
nem. Frk.Julie  Lund 
{den  senere  Fru  Se- 
cher) fik  hurtigt  et  stort 
Repertoire ;  blandt  hvil- 
ket navnlig  kan  nævnes 
Ilka  i  Krig  i  Fredstid, 
men  hun  forlod  snart 
Folketeatret,  vendte 
ganske  vist  et  Par  Aar  prk.  juue  Lund. 

efter  tilbage,  men  kun  for  atter  efter  et  Par  Aar  at  for* 
lade  det;  hun  fik  derfor  ingen  varig  Betydning  for  Folke- 
teatret. Anderledes  med  Elith  Reumert:  han  ikke 
alene  viste  straks  i  sin  Debutrolle  paa  Folketeatret, 
hvad  han  duede  til,  men 
blev  Teatret  til  stor  Nytte, 
ikke  blot  som  Skuespiller, 
men  ogsaa  som  habil  Over- 
sætter og  fiks  Lejligheds- 
poet.  Hans  smukke  og 
vindende  Ydre  gjorde  ham 
i  en  Aarrække  selvskre- 
ven til  Repertoirets  El- 
skerroller,  efterhaanden 
uddannede  han  sig  til  en 
elskværdig  og  vittig  Frem- 
stiller af  Bonvivant-  og 
Ræsonnør-Roller. 

Der  fandt  i  Watts  Tid  ad- 
skillige selskabelige  Sam- 
menkomster Sted,  hvor 
Personalet  og  Direktøren 
samledes.  Saaledes  min- 
des jeg  et  morsomt  Gilde, 
gjorde  for  Frisør  Julius  Hansen,  en  Broder  til 
Kammersanger  Christian  og  Skuespiller  Edvard  Han- 
sen, i  Anledning  af  hans  25-aarige  Jubilæum  som 
Teaterfrisør.  Han  var  kommen  til  Kasino  under 
Lange  1851  og  fulgt  med  ham  til  Hofteatret  og  Folke- 
teatret.  Han  var  en  elskværdig,  stille,  ensom  Mand 


Elith  Reumert  som  Vilhelm  i 
Flyttedagen. 

som    Personalet   1876 

og  en  udmærket  Parykmager.  Jeg  skrev  til  Lejlig- 
heden en  Kantate,  hvoraf  jeg  mindes  noget  af  et 
Recitativ,  der  lød  saaledes: 

Hvad  var  hans  Lyst?  Ej  blev  han  kaaret 
Til  Drot,  end  ej  saa  meget  som  til  Ridder, 
Dog  har  han  rusket  mangen  Drot  i  Haaret. 
Hans  Hovedsag,  hans  Færd, 
Hans  Virken  og  hans  Tankegang, 
Hans  Higen  var  kun  rettet  paa  Parykken, 
Det  Maalet  var,  som  lokked'  ham 
Med  Lokker,  Saks,  med  Krøllejern  og  Kam  — 
Og  han  har  Maalet  naaet! 
Saalænge  som  Kasino  har  bestaaet, 
Saalænge  Templets  Tag  paa  Nørregade 
Forgæves  kæmpet  har  mod  Regnens  Magt 
Til  Tæppers  og  Kulissers  Brøst  og  Skade, 
Stod  Hansen  uforsagt, 
Og  undrende  man  raaber  nu  som  før: 
Der  findes  ikke  Mage  til  Frisør. 
Hansen  er  mageløs! 

Lystspillet  havde  i  Watts  første  Sæson  Overtaget, 
idet  der  opførtes  173  Gange  Stykker  af  denne  Kunst- 
art. Af  Stykker,  som  i  de  paafølgende  Aar  slog  an, 
skal  nævnes  /  den  nye  Verden,  et  Lystspil  af  Sar- 
dou,  som  E.  Bøgh  havde  bearbejdet  fortræffeligt,  og 
Et  Vajsenhusbarn,  som  genoptoges  i  Anledning  af 
Stigaards  Tilbagekomst  til  Folketeatret  efter  12  Aars 
Fraværelse.  Det  var  særlig  ham  i  hans  gamle  Rolle 
Lord  Rochester  og  Fru  Borchsenius  i  Titelrollen, 
som  gjorde  stor  Lykke.  Ligeledes  gjorde  Legouvés 
lille  Lystspil  Han  bestiller  ingenting,  som  Schan- 
dorph  havde  oversat  paa  rimede  Vers,  fortjent  Lykke, 
ikke    mindst  ved   Abrahams's  og  Fru  Borchsenius's 

Spil.  Hvem  er  han?  var  en  fortræffelig  og  spæn- 
dende Folkekomedie,  der  gik  godt,  og  hvor  Dorph- 
Petersen  som  Skipper  Thompson  skabte  en  ypper- 
lig karakteristisk  Figur.  Den  14de  November  1879 
fejrede  Folketeatret  Oehlenschlagers  hundredaarige 
Fødselsdag  med  en  stemningsfuld  Festforestilling,  der 
sluttede  med  en  Tableau- 
Cyklus  Mindekrans  for 
Danmarks  store  Digter, 
komponeret  og  arrangeret 
af  Bournonville;  det  blev 
hans  sidste  sceniske  Ar- 
bejde. Et  Par  Maaneder 
efter  opførtes  Bjørnsons 
Leonarda  paa  Folketea- 
tret. Det  var  af  det  kgl. 
Teater  bleven  forkastet,  og 
Spændingen    i   Publikum 

var,    med    Hensyn    til    Ud-  Frisør  JuUus  Hansen. 

faldet  af  Opførelsen  hos  os,  stor.  Meningskampen  mel- 
lem Klappere  og  Hyssere  vedvarede  under  hele 
Forestillingen,  og  steg  ved  Tæppets  Fald  til  en  væl- 
dig Pibe-Koncert,  som  Gongonen  2  Gange  søgte  at 
standse.  Fru  Holst  var  fortræffelig  i  Titelrollen. 

Den  Ilte  Februar  samme  Aar  havde  jeg  været 
Skuespiller  i  25  Aar  og  holdt  Jubilæums -Benefice 
samme  Aften.  Jeg  optraadte  som  Per  i  Rekruten,  min 
anden  Debutrolle  paa  det  kgl.  Teater  og  som  Calle- 
sen i  Revyen.  I  Dagens  Anledning  havde  min  gamle 
Ven  Hostrup  skrevet  en  Epilog,  der  lød  saaledes: 

Vi  har  ikke  mere  —  nu  er  De  fri! 

Det  er  kun  Værten,  som  gerne,  førend 

Huset  bli'er  lukket  forsvarligt  i, 

Vil  følge  sine  ærede  Gæster  til  Døren. 

Maa  han  sige  et  Ord  —  ja  et  var  vel  nok, 

Et  eneste  lille,  de  forud  kender. 

Men  om  han  hellere  bruger  en  Skok  — 

Saa  ta'es  det  vel  ej  saa  nøje  blandt  Venner. 

Jeg  er,  som  De  véd,  idag  Jubilar; 

Det  bliver  vi  alle  i  vore  Dage, 

Naar  blot  vi  Tid  til  at  vente  har 

Og  ikke  glemmer  at  se  tilbage. 

Man  vokser  dertil  som  til  Skæg  og  Rynker 

Hvad  enten  man  stiger  eller  synker. 

Tiden  arbejder  uafbrudt, 

Og  før  man  har  tænkt  det,  fyldes  Kresen; 

Og  saadan  gik  Aarene  —  fem  over  Snesen  — 

Fra  den  Tid,  jeg  kom  ind  som  Rekrut. 

Ja,  jeg  kom  som  Rekrut  til  den  gamle  Gaard 

paa  Kongens  Nytorv  —  før  dens  Forvandling, 

Og  da  den  Sag  paa  Dagsordenen  staar, 

Saa  maa  jeg  dog  sige,  saa  klart  jeg  formaar, 

Jeg  klager  ej  over  Rekrutbehandling, 

Jeg  fandt  ikke  Skolen  var  af  de  strenge; 

Den  tyktes  mig  snarere  lidt  for  magelig. 

Men  varer  Skolegangen  for  længe, 

Bli'er  den  stundom  mindre  behagelig. 

Er  man  bleven  Soldat,  vil  man  gerne  med 

Til  mer  end  at  pudse  Geværer  og  Knapper, 

Og  synes,  man  kommer  ikke  afsted 

Ved  stadig  at  slide  Kasernens  Trapper. 

Jeg  sled  dem  længe,  op  og  ned, 

Mens  Sommeren  gik  og  Vinteren  skred 

Og  følte  mit  Mod  begyndte  at  lude, 

Jeg  saa  hver  Dag  paa  Støtten  derude, 

Paa  Hesten,  der  synes  ifærd  med  at  dejse, 

Paa  Rytteren,  der  har  glemt  at  knejse. 

Hvis  Hoved  alt  har  mistet  sin  Hals 
Og  synker  nu  langsomt  ned  i  Brystet. 
Var  det  et  Symbol?  —  Nu  allenfals 
Det  var  just  ikke  af  dem,  der  trøsted'. 

Saa  gik  jeg  da  bort  til  Nørregade; 

Og  finder  man,  det  er  et  lavere  Stade, 

At  det  er  at  stryges  af  Linien  ud 

Og  ind  i  en  Borgervæbning  sættes  — 

Jeg  ænser  det  ikke  —  jeg  staar  for  Skud 

Og  vil  ej  derom  med  nogen  trættes, 

Men  siger  kun:  Jeg  har  ikke  fortrudt  det. 

For  her  fik  jeg  Lov  til  at  lugte  Krudtet, 

Ja  her  kom  jeg  med  —  og  det  gør  godt  — 

Her  fik  jeg  ogsaa  min  Part  i  Valsen. 

Det  var,  som  jeg  slap  ud  af  en  Kachot, 

Som  Hovedet  kom  af  Skuldrene  flot 

Og  atter  løfted'  sig  op  af  Halsen. 

Nu  var  jeg  Soldat,  og  Trommen  klang 

Og  muntert  gik  jeg  paa  gennem  Føret, 

Mens  trøsteligt  det  i  mit  Hjerte  sapg 

Og  stundom  ogsaa  lød  mig  for  Øret, 

At  jeg  i  min  lange  Skolegang 

Dog  ikke  rent  havde  tabt  Humøret. 

Thi  det  er  jo  Sagen,  naar  vi  følger  vor  Fane, 

At  Intet  faar  Lov  til  vort  Mod  at  rane. 

At  altid  vi  faa  det  med  paany, 

Om  det  gaar  til  Slag  eller  blot  til  Revy. 

Dog  det  maa  vel  være  nok  for  i  Dag. 

At  dømme  om  mig  —  er  Deres  Sag. 

Og  hvor  jeg  greb  fejl,  vil  jeg  ej  forsvare  det. 

Men  havde  som  sagt  et  Ord  i  Gem 

Og  .skynder  mig  nu  at  aabenbare  det, 

Og  det  er  en  Tak  —  min  Tak  til  Dem, 

Som  hjalp  mig  at  faa  Humøret  frem 

Og  indtil  i  Aften  at  bevare  det. 

Efter   Sæsonen  1879—80,  som   havde  været  ual- 
mindelig indbringende  for  Folketeatret:  der  var  solgt 

Otto  Zinck:  Erindringer  17 

for  nogle  og  tyve  Tusend  Kroner  mere  end  det  fore- 
gaaende  Aar,  indbød  Watt  Stigaard,  Kolling  og  mig 
til  at  være  hans  Gæster  paå  en  Rejse  til  Paris;  det 
blev  en  i  alle  Henseender  fornøjelig  Tur.  Vi  tog 
over  Hamborg  og  Køln  til  Paris;  i  Hamborg  blev 
vi  en  Dag,  hvor  vi  traf  Cirkus  Renz,  hvis  Svigersøn 
Berideren  Hager  var  en  nøje  Bekendt  af  Watt,  og 
med  hvem  vi  spiste  Frokost  i  Cirkushaven,  hvor  vi 
fik  den  bedste  Bøf,  vi  nogensinde  havde  smagt.  I 
Køln,  hvor  vi  ogsaa  holdt  Rast  en  Dag,  besaa  vi  den 
pragtfulde  Domkirke  og  var  blandt  andet  inde  paa 
en  Ølknejpe  Zur  Himmelsleiter,  der  var  et  Samlings- 
sted for  Kunstnere  og  Studenter;  hver  Stamgæst  hav- 
de sit  Ølkrus  staaende  paa  en  lang  Hylde  langs  med 
Væggen. 

I  Paris  boede  vi  alle  fire  i  Hotel  d'Anglais,  hver 
i  sit  komfortable  Værelse  med  Dør  ud  til  en  lang 
med  Huset  løbende  Altan,  der  vendte  ud  til  en  Have. 
Vi  var  tidlig  paa  Benene  hver  Dag  og  fik  efterhaan- 
den  beset  de  vigtigste  Seværdigheder,  saasom  Notre- 
Dame  Kirken,  Madeleine  Kirken,  Invalide- Hotellet, 
Napoleons  Grav  o.  s.  v.  Vi  spiste  i  Reglen  Frokost 
paa  Boulevarden  i  en  af  Duval-Restauranterne,  Mid- 
dag hvor  det  kunde  falde.  Watt  var  en  flot  Vært, 
og  det  Bedste  var  ikke  for  godt.  En  Formiddag  var 
vi  i  Versailles  og  St.  Cloud  og  besaa  de  pragtfulde 
Slotte  og  Haver. 

Et  Par  Aftner  besøgte  vi  Teatrene  Frangais  og 
Palais-Royal.  Paa  det  første  saa  vi  Slottet  i  Poitou; 
Samson  var  Markien  af  Seiglieres,  men  manglede  gan- 

ske  den  elskværdige  Jovialitet,  hvormed  jeg  havde  set 
Nielsen  spille  Rollen.  I  Stykket  medvirkede  Skuespil- 
leren Delaunay,  og  han  bar  efter  min  Mening  Prisen 
blandt  alle  de  Rollehavende.  Paa  Palais-Royal  saa  vi 
La  cagnotte  (Grisen),  en  Farce,  vi  godt  kendte  hjem- 
mefra, og  hvori  vi  3  Skuespillere  havde  spillet  mange 
Gange.  Vi  maatte  beundre  det  sprudlende  Humør, 
hvormed  de  franske  Skuespillere  spillede  deres  Rol- 
ler; Stykket  var  ikke  til  at  kende  igen.  Det  var  for 
mig  en  af  Pariserturens  bedste  Nydelser. 

Den  15.  Maj  1882  sluttede  Folketeatret  Sæsonen 
med  en  Slags  Afskedsforestilling,  der  havde  samlet 
mange  af  Teatrets  gamle  Venner  og  Velyndere  og 
ydermere  blev  beæret  med  Kongehusets  Nærværelse 
En  Ouverture  Gamle  Minder  af  C.  C.  Møller  ind- 
ledede Forestillingen  og  bestod  i  et  Potpourri  af  de 
mest  yndede  Melodier  fra  Teatrets  ældste  til  dets 
nyeste  Tid.  I  en  Epilog  af  William  Faber  sagde  Fru 
Holst  paa  Personalets  Vegne  Farvel  til  det  gamle 
Folketeater.  I  Løbet  af  Sommeren  blev  Teatret  un- 
derkastet en  grundig  Ombygning  under  Ledelse  af 
Prof.  V.  Dahlerup.  Den  følgende  Sæson  aabnedes 
med  en  Festforestilling,  bestaaende  af  Festmarsch  af 
C.  C.  Møller,  Prolog  af  William  Faber,  fremsagt  af 
Fru  Holst,  Lystspillet  Gi  æd  hare  og  en  Lejligheds- 
pjece  Folketeatret  rundt  i  25  Åar,  der  var  en  hurtig 
Revy  over  de  mest  spillede  Stykker  fra  de  forløbne 
25  Aar. 

Snart  efter  begyndte  der  ogsaa  at  gaa  Rygter  om, 
at  Watt  vilde  opgive  Teatret  og  trække  sig  tilbage 

17* 

med  hvad  han  havde  tjent.  Rygtet  fik  Ret,  og  ved 
en  flot  Middag  paa  Skydebanen  tog  Watt  Afsked 
med  sit  Personale.  Det  var  i  Ordets  egentlige  For- 
stand en  af  de  flotteste  Middage,  som  man  kunde 
tænke  sig.  Gæsterne  modtog  ved  Indgangen  et  Pro- 
gram, der  var  i  Størrelse  og  Udstyrelse  som  Teatrets 
Gadeplakater;  det  lød  saaledes: 

Festen  paa  Skydebanen 

d.  24.  Mai  1884. 

Motto:  Have,  Keglebane  og 
Beværtning. 

/  Venteværelserne  underneden: 
Konversation  og  Intrige. 

/  den  store  Sal  ovenpaa: 

Fællesspisning. 

Ægte  Skildpaddesuppe. 

Kyllinger. 

Asparges. 

Knas. 

Kognak  —  Rødvin  —  Sherry  —  Champagne. 

/  Haven: 
Kaffe  —  Likører  —  Cigarer, 

Paa  Keglebanen 
optræder  hele  Selskabet. 

Paa  den  anden  Side  af  Programmet  stod: 

Folketeatret 

hver  Aften 
Vedbæk — Skodsborg— København^ 

Lystspil  i  3  Akter  af  Fr.  Hedberg  og  Otto  Zinck. 

Foran  hver  Kuvert  stod  et  Fotografi  af  den  flotte 
Vært.   Deltagerne  udgjorde  et  Antal  af  godt  og  vel 


261 


150.  Taler  afvekslede  med  Sange,  og  Stemningen  var 
animeret  og  livlig.  Carl  Wulff  havde  skrevet  en  mor- 
som Vise,  hvori  det  hed: 

Snart  han  paa  sin  rette  Bov  er, 
Faar  af  Monte  Christo  Navn. 
Til  Paris  gaar  Vejen  over 
Vedbæk,  Skodsborg,  København. 
Mellem  Hverdagsfolk  dernede 
Skal  han  leve  paa  Pension, 
Og  med  Rugbrød,  ej  med  Hvede 
Skal  han  fede  sin  Person. 

Husk  de  mange  smaa  Sonnetter, 
Som  han  skrev  i  otte  Aar, 
Hvor  hans  Poesi  sig  retter 
Efter  Stykkerne,  som  gaar, 
Hvor  han  fint  med  Ironien 
Publikum  tilfange  ta'er. 
Ja  med  Watt  gaar  Poesien 
Væk  fra  Nørre-Boulevard. 

Watt  opgav  Teatret  længe,  før  hans  Privilegium 
var  udløbet,  og  med  Penge  i  Lommen.  Hans  8  Sæ- 
soner havde  givet  en  overordentlig  god  Indtægt,  han 
havde  haft  Vind  i  Sejlene,  og  Folketeatret  var  efter 
Bruns  mindre  heldige  Styrelse  kommet  godt  i  Vejret 
igen.  Hvorfor  han  opgav  Teatret  er  ikke  godt  at 
vide.  Nogle  mente,  at  han  var  ked  af  det  og  vilde 
trække  sig  tilbage  i  god  Tid,  saa  at  han  kunde  gøre 
en  Forretning  ud  af  at  overdrage  Privilegiet  til  en 
eller  anden  Lysthavende.  Andre  mente,  at  en  af  Grun- 
dene skulde  have  været,  at  Carl  Wulff  havde  op- 
sagt sin  Kontrakt  for  at  gaa  til  Dagmar-Teatret.  Vist 
er  det,  at  der  ved  Mellemmænd  fra  Watts  Side  blev 

gjort  flere  Forsøg  for  at  faa  Wulff  til  at  blive,  men 
forgæves,  skønt  han  fortrød,  at  han  havde  ladet  sig 
binde  til  Dagmar -Teatret.  Det  gik  for  Resten  Watt 
paa  lignende  Maade;  han  fortrød  ogsaa  senere,  at  han 
havde  givet  Slip  paa  Folketeatret.  Han  tilbød  først  mig 


Scene  af  Nøddebo  Præstegaard:    III  Akt. 

(Elith    Reumert  som   Nicolaj,    Ring  som  „Corpus    juris",    Benj.    Pedersen    som 

„Gamle"  og  Zinck  som  Pastor  Blicher.) 

at  overtage  Stillingen  som  Direktør,  men  efter  nøjere 
Overvejelse  og  Samraad  med  mine  Venner  opgav  jeg 
nu  ligesom  ved  Bruns  Bortgang  Tanken.  Det  var  vove- 
ligt i  min  Alder  —  jeg  havde  fyldt  de  60  —  at  ind- 
lade mig  paa  dette  Foretagende,  der  tilmed  fordrede 
80,000  Kroner,  som  Watt  forlangte.  Jeg  fik  kort  efter 
Brev  fra  Abrahams,  der  siden  sin  Bortgang  fra  Folke- 
teatret med  Familie  havde  boet  i  Paris,  at  han  kunde 

have  Lyst  til  at  af- 
finde, sig  med  mig 
om  Fortrinsretten  til 
at  faa  Teatrets  Drift 
i  Forpagtning.  Efter 
at  min  Ven  Over- 
retssagfører Vilhelm 
Rode  paa  mine  Veg- 
ne havde  ordnet  Sa- 
gen med  Højeste- 
retssagfører Shaw, 
Abrahams's  Konsu- 
lent, lejede  Abra- 
hams Teatret  af  Watt 
for  de  Aar,  der  var 


Fru  Julie  Møller. 


Zinck  som  Jeppe  paa  Bjerget. 

tilbage,  inden  dennes  Pri- 
vilegium udløb. 

Min  Virksomhed  ved 
Folketeatret  var  under  Watt 
vokset  betydelig,  idet  jeg 
ikke  blot  som  Skuespiller 
var  meget  med  i  Reper- 
toiret, men  tillige  satte  de 
fleste  Stykker  i  Scene.  Ved 
Siden  heraf  oversatte  og 
bearbejdede  jeg  flere  Styk- 
ker for  Teatret,  dels  sven- 
ske, dels  tyske  og  franske, 
hvoraf  de  fleste  gav  god 
Indtægt.  Min  Stilling  under 

Fru  Maria  Muller  med  sin  Dat- 
ter Betty  (nu  Fru  Nansen)  paa 
Skødet. 

givet  en  Festforestillin 
af  mig.  Den  aab- 
nedes  med  Plau- 
tus's  Komedie 
Spøgelset  (Mo- 
stellaria)  efter 
Guldbergs  Over- 
sættelse i  Udtog, 
Moliéres  Den 
indbildt  Syge  og 
Holbergs  Jule- 
stue. Forestillin- 
gen gaves  for 
fuldt  Hus  oggjor- 
de  megen  Lykke. 
Jeg  spillede  Sla- 
ven Tranio,  Ar- 
gan    og    Skole- 


Abrahams  blev  kontraktmæssig 
foreløbig  den  samme  som  under 
Watt,  og  Alt  gik  fremdeles  i  det 
gamle  Spor.  Sæsonen  begyndte 
med  en  Bagatel  af  Schandorph 
/  Gæstgivergaarden;  forøvrigt 
var  det  de  kurante  gamle  Styk- 
ker fra  Watts  Tid,  som  udgjorde 
Størsteparten  af  Repertoiret. 
Paa  200-Aarsdagen  for  Hol- 
bergs Fødsel  1684  blev  der  paa 
Folketeatret  den  3.  December 
g,  sat  i  Scene  og  indstuderet 


Fru  Maria  Muller  som  Stina  i  Haneben. 

Frk.  Olga  Meyer. 


mesteren   i   de   respektive 
3  Stykker. 

I  de  paafølgende  Sæso- 
ner spillede  jeg  flere  af 
mine  bedste  Roller  som 
Jørgen  Sivertsen  i  Nye  Ti- 
der, Kakkadue  i  Capriciosa, 
Olmerdug  i  Flyttedagen, 
Etatsraaden  i  Den  anden 
Verden,  Jeppe  i  Jeppe  paa 
Bjerget,  Præsten  Blicher  i 
Nøddebo  Præstegaard  og 
Mikkel  Stolpe  i  Østergade 
og  Vestergade. 

Af  de  nye  Kræfter,  Abra- 
hams engagerede,  fik  navnlig  Fru  Julie  Møller,  Fru 

Maria  Muller  (nu  Fru  Ring) 
Frk.  Olga  Meyer  og  Jo- 
hannes Ring  Betydning 
for  Folketeatret. 

Fru  Julie  Møller  er 
for  Tiden  en  af  Køben- 
havns bedste  Karakter- 
skuespillerinder og  har 
saavel  i  alvorlige  som  i 
komiske  Roller  haft  man- 
gen Sukces. 

Fru    Maria    Muller 
kom  i  1885  til  Folketea- 
johannes  Ring.  (Ungdomsportræt.)       tret,  hvor  hun  debutcrcde 

Ring   som   Skrædderdrengen  i 
Den  dramatiske  Skrædder. 

det  noget  ældre  Karak- 
terfag. 

Frøken  Olga  Meyer 
kom  fra  det  kgl.  Teater 
til  Folketeatret,  hvor  hun 
1888  debuterede  som 
Ilka  i  Krig  i  Fredstid, 
og  hvor  hun  senere  har 
faaet  et  ikke  ringe  Re- 
pertoire. 

Ligeledes  fra  det  kgl. 
Teater  kom  Johannes 
Ring  til  Folketeatret, 
hvor  han  snart  vandt  sig 


som  Julie  Parsbjerg 
i  Gøngehøvdingen. 
Hun  var  ved  sit 
smukke  Ydre  og  sit 
kvindelige  Væsen  i 
Begyndelsen  selv- 
skreven til  Repertoi- 
rets mange  Vaude- 
ville- og  Lystspil-El- 
skerinderoller, hvor 
hun  snart  kom  til 
at  indtage  en  frem- 
ragende Plads;  se- 
nere er  hun  med 
Held  gaaet  over  i 
Mødre -Rollerne  og 


Fru  Rosenbaum  som  Babette  i 

Babettes  Mand. 

en  fremtrædende  Plads  i  Elsker-  og  unge  Ræsonnør- 
Roller.  Hans  urbane,  sympatetiske  Væsen,  dannede 
Diktion  og  med  Flid  udarbejdede  Spil  gjorde  ham 
hurtigt  til  en  af  Publikums  Yndlinge;  senere  har  han 
i  ældre  Karakterroller  vist  sig  som  en  paalidelig 
Dygtighed,  ligesom  han  ogsaa  i  adskillige  Roller  har 
aabenbaret  komiske  Evner. 

Til  Folketeatrets  gamle  faste  Stok  hører  Fru  Ro- 
sen baun;  hun  debuterede  (som  Frk.  Kruse)  allerede 
i  Langes  sidste  Aar  (30te  August  1872)  som  Ellen  i 
Det  gør  ikke  noget.  Hun  var  i  mange  Aar  en  me- 
get flink  Soubrette  og  er  senere  gaaet  over  i  det  æl- 
dre burlesk-komiske  Rollefag  som  Arvtagerske  efter 
Fru  Julie  Hansen. 


X 
TIL  NORDKAP  OG  AMERIKA 

AARET  1890  blev  for  mig  et  Mærkeaar  ved  Folke- 
-  teatret,  men  ikke  af  de  behageligste.  Ifølge  min 
Kontrakt  skulde  min  Gage  fra  1891 — 95  forhøjes  med 
2000  Kroner  aarlig.  I  Tilfælde  af  Tvistigheder  mel- 
lem Direktøren  og  mig  skulde  2  Voldgiftsmænd  af- 
gøre Striden  og  i  sidste  Instans  en  Opmand,  som 
Kammerherre  Fallesen,  det  kgl.  Teaters  Chef,  god- 
hedsfuld  havde  paataget  sig  at  være.  I  November 
1890  fremkom  Direktør  Abrahams  ved  sin  Sagfører 
med  et  Indlæg,  der  gik  ud  paa  at  forringe  min  Betyd- 
ning for  Folketeatret  og  krævede  derfor  en  betydelig 
Nedsættelse  af  min  Gage.  Jeg  vil  ikke  her  komme 
nærmere  ind  paa  denne  for  mig  meget  pinlige  Sag. 
Resultatet  blev,  takket  være  min  afdøde  Ven  Over- 
retssagfører Carl  Meyers  grundige  Indlæg,  at  Direktør 
Abrahams  lod  Sagen  falde,  inden  der  blev  Tale  om 
Voldgift  eller  Opmand. 

Dette  ubehagelige  Mellemværende  havde  selvfølge- 
lig berørt  mig  meget  stærkt  og  i  følelig  Grad  angre- 
bet mine  Nerver.  Jeg  søgte  at  bøde  noget  derpaa 
ved  at  melde  mig  som  Deltager  i  en  Tur  til  Nord- 
kap i  Juli  Maaned  med  Dampskibet  Nidaros.  Vi  var 
henved  30  Deltagere,  blandt  hvilke  jeg  traf  flere  Be- 

kendte,  Fru  Etatsraadinde  Meldahl  med  Moder  og 
Datter,  Fru  Oberstinde  Ræder,  Borgmester  Borup, 
Overretsassessor  Wassard,  Rektor  Krarup  fra  Jylland, 
Overretsassessor  Viese,  cand.  jur.  F.  Holstein  og  Over- 
retssagfører Lund. 

Turen  var  overordentlig  vellykket.  I  straalende  Vejr 
styrede  vi  til  Kristiania  og  besøgte  de  betydeligste 
af  Norges  Fjordbyer.  Vi  dvælede  saaledes  i  Kristi- 
anssand  ved  Fællesgraven  over  de  ved  Helgoland 
faldne  danske  Søfolk.  Vi  var  i  Land  i  Bergen  og 
saa  os  om  dér;  vi  besaa  ligeledes  den  store  Domkirke 
i  Trondhjem.  Vi  passerede  Hammerfest,  som  stod  i 
lys  Lue,  da  vi  sejlede  forbi,  og  ankom  omsider  til 
Nordkap,  hvor  Damperen  kastede  Anker. 

Vi  gik  i  Land  paa  Nordspidsen  af  Fastlandet:  Nord- 
kyn  (Nordkap  ligger  udfor  Nordkyn  paa  Øen  Magerø), 
og  vi  lejrede  os  paa  det  tarvelige  Græs,  omringede 
af  de  Indfødte,  som  falbød  deres  forskellige  Husflids- 
genstande.  Her  iagttog  vi  det  store  Naturfænomen, 
da  Solen  paa  sin  Nedgang  blev  staaende  i  Horizon- 
ten.  Den  lignede  en  meget  stor  rød  Maane  uden  Skær, 
endsige  Varme;  Belysningen  var  ejendommelig  impo- 
nerende. 

Hjemrejsen  gik  fornøjeligt;  vi  var  paa  Oprejsen 
efterhaanden  blevne  rystede  sammen,  saa  vi  paa  en 
Maade  følte  os  som  én  Familie.  Om  Aftenen  var  der 
selskabelig  Sammenkomst,  som  oplivedes  ved  Musik 
og  Oplæsning,  hvilket  sidste  jeg  besørgede.  Paa  Nord- 
kap havde  vi  besluttet  paa  Hjemturen  at  stoppe  op 
i  Bergen  og  give  en   Oplæsning  til  Bedste  for  de 

stakkels  Brandlidte  i  Hammerfest.  Vi  kom  dertil  Søn- 
dag den  3.  August.  Skønt  Bergenserne  er  et  strengt 
Kirkefolk  og  vaager  over  Søndagens  Helligholdelse, 
mødte  de  dog  mandstærke  i  Logens  Festsal,  særlig 
maaske  paa  Grund  af  Øjemedet,  og  fordi  jeg  læste 
de  3  første  Akter  af  deres  berømte  Landsmand  Hol- 
bergs/^pp^  paa  B/^rg^f  op.  Indtægten,  henimod  700 
Kr.,  afsendtes  til  Indsamlingen  for  de  Brandlidte  i 
Hammerfest. 

For  yderligere  at  styrke  mine  medtagne  Nerver, 
gjorde  jeg  i  den  følgende  Sommer  (1891)  en  Sviptur 
til  Amerika  med  en  af  Thingv alias elskabets  Dampere, 
Thingvalla.  Hvad  der  særlig  bevægede  mig  dertil 
var,  at  jeg  ved  Imødekommenhed  fra  Selskabets  Side 
og  i  dette  Tilfælde  fra  selve  Etatsraad  Tietgen  fik 
Tilbud  om  fri  Rejse  paa  1ste  Plads  Tur  og  Retur. 
En  stor  Behagelighed  for  mig  var  det,  at  min  Nevø, 
Kaptajn  Laub,  var  Fører  af  Skibet. 

Den  23de  Juni  kastede  vi  los  fra  Bolværket  ved 
Larsens  Plads  og  forlod  København  den  skønneste 
Sommeraften.  Solen  var  endnu  ikke  gaaet  ned,  saa 
at  vi  fik  den  sjællandske  Kyst  at  se  i  al  dens  Glans 
og  Herlighed.  Fra  Ellekilde  blev  kippet  til  os  med 
Flaget  fra  gode  Venner  dér;  det  var  den  sidste  dan- 
ske Hilsen,  vi  fik.  Det  var  St.  Hans  Aften,  men,  da 
det  endnu  var  lyst,  fik  vi  ikke  Blussene  med. 

Jeg  havde  under  Rejsen  min  Morskab  af  at  iagttage 
Livet  paa  Mellemdækket,  hvor  185  Emigranter  fra 
Danmark,  Sverig  og  Finland  opholdt  sig,  Mandfolk 
for  sig,  ugifte  Kvinder  for  sig  og  Familier  med  Børn 

for  sig.  Her  havde  de  deres  Køjepladser,  som  de 
selv  maatte  forsyne  med  Køjeklæder,  ligesom  de  og- 
saa  selv  maatte  medføre  Alt,  hvad  man  kan  benævne 
Spiseværktøj.  Maaltiderne  faldt  Kl.  7  Morgen,  Kl.  12 
Middag  og  Kl.  6  Aften.  Til  Morgen  serveredes  Grød, 
Spegesild,  Brød,  Smør,  Kaffe  og  Snaps;  til  Middag 
fik  de  Kødsuppe,  Klipfisk  med  Kartofler  2  Gange 
ugentlig.  Ærter  med  Flæsk  og  Kød  ligeledes  2  Gange, 
Kaal  med  Flæsk  og  Kød  2  Gange  og  Suppe  med  Kød 
1  Gang;  Kl.  6  uddeltes  Brød,  Smør,  Ost,  Pølse,  varm 
Labskaus,  Te  og  Sukker,  desuden  varm  Havresuppe 
Kl.  10  og  Kl.  3.  Der  spistes  staaende,  siddende  og 
liggende,  dels  oppe,  dels  nede,  og  de  forskelligste 
Grupper  med  deres  ligesaa  forskellige  Servicer  vilde 
kunne  have  afgivet  ypperligt  Stof  til  et  Genrebillede. 

Søsygen;  der  ved  Rejsens  Begyndelse  var  en  ond- 
artet Epidemi,  tabte  sig  efterhaanden  og  antog  en 
blidere  Karakter,  saa  den  ikke  forhindrede  Humøret 
og  Lystigheden  i  at  komme  frem.  Det  er  et  mærkeligt 
Faktum,  at  den  er  større  hos  Emigranter  paa  Over- 
rejsen end  hos  dem,  der  om  Sommeren  rejser  til- 
bage til  Europa  for  at  besøge  Slægt  og  Venner.  Vi 
havde  hele  Tiden  et  meget  livligt  Mellemdæk.  Hver 
Aften,  naar  Vejret  tillod  det,  var  der  Dans  til  Violin 
eller  Harmonika;  andre  udførte  Sange  til  obligat 
Fløjte  og  Guitar.  Det  var  især  blandt  Svenskerne, 
at  der  fandtes  ypperlige  Fruentimmer-Stemmer.  Spille- 
partier saas  ogsaa  hyppigt  placerede  paa  Storlugen. 

Blandt  Mellemdækkets  kvindelige  Passagerer  var 
en  gammel  Kone  fra  Hitterdalen,  som  i  sin  hjemme- 

gjorte  Vadmels-Nationaldragt  altid  gik  omkring  med 
sin  lille  Shagpibe  i  Munden;  hun  skulde  over  til  en 
Søn,  der  var  velstaaende  Farmer  i  Minnesota;  en 
ung,  kvik  Jente  fra  Telemarken,  ogsaa  i  National- 
dragt, dannede  et  Modstykke  til  hende. 

Det  er  just  ikke  den  blideste  Søvn,  man  faar  paa 
et  Udvandrerskib  den  første  Nat.  Stødene  fra  Ma- 
skinen, Skibets  Rullen,  den  irriterende  Knagen  og 
Knirken  i  Lukafets  Panel  og  Træværk  skal  nok 
holde  En  vaagen.  Kommer  saa  hertil  den  uhyggelige 
Tuden  af  Dampfløjten,  der  i  taaget  Vejr  lyder  hvert 
halve  Minut,  saa  er  Ævret  opgivet.  Taagen  er  Ski- 
bets værste  Modstander:  Maskinen  arbejder,  naar 
Taagen  lægger  sig  klam  og  uigennemsigtig  om  Skibet, 
kun  med  halv  Kraft,  al  Støj  og  Lystighed  forstummer 
af  sig  selv,  og  der  hviler  en  trykkende  Følelse  over 
alle  Ombordværende.  Man  faar  en  klar  Følelse  af 
Situationens  Alvor,  især  i  Farvande,  hvor  der  findes 
Isbjerge;  heldigvis  mødte  vi  ingen  af  dem. 

I  Frederikshavn,  hvortil  vi  ankom  Morgenen  efter 
vor  Afrejse,  fik  vi  17  Passagerer  og  nogle  brillante 
Rødspætter  om  Bord,  derpaa  dampede  vi  videre  mod 
Kristiania.  Her  opholdt  vi  os  kun  saa  længe,  indtil 
Damperen  havde  indtaget  sin  Ladning;  vi  benyttede 
Tiden  til  en  Tur  til  Holmenkollen  og  Frognersæteren. 
Turen  derop  tog  med  Vogn  halvanden  Time.  Vejen 
havde  faaet  Navn  af  Kejser  Wilhelms  Vej  efter  det 
Besøg,  Kejseren  Aaret  i  Forvejen  havde  aflagt  Kong 
Oscar  i  Kristiania;  hans  Navneciffer  fandtes  ind- 
hugget i  Klippen  ved  Siden  af  Kong  Oscars. 

Efter  en  kort  Sejlads  ankom  vi  til  Kristians- 
sand,  hvor  jeg  benyttede  det  korte  Ophold  til  en 
Tur  hen  paa  Kirkegaarden,  der  til  liden  Ære  for 
Byen  var  i  en  uhyggelig  forsømt  Tilstand.  Graven 
over  vore  ved  Helgoland  faldne  Søfolk  dannede  en 
hæderlig  Undtagelse  og  stod  med  sin  Granitobelisk 
og  12  smykkede  Grave  som  en  Oase  i  Ørkenen.  Jeg 
fornyede  Kransen  paa  Graven,  som  var  bleven  pry- 
det med  2  senere  opstillede  Mindesmærker,  det  ene 
fra  Korvetten  Heimdals  Besætning,  det  andet  fra 
„Danske  Brødre",  som  overvintrede  i  Kristiania  1881. 

Klokken  var  2,  da  vi  lettede  og  stod  ud  efter. 
Klokken  5  passerede  vi  Kap  Lindesnæs,  Klokken  7 
Lister  Fyr  og  næste  Morgen  havde  vi  Skotland  i 
Sigte;  den  paafølgende  Dag,  den  27de  Juni,  fik  vi  et 
vældigt  Tordenvejr;  Skraldene  lød  som  Kanonsalver. 
Det  var  ledsaget  af  en  stærk  Plaskregn  og  meget 
tæt  Taage.  Regnbygen  havde  sat  Søen  i  Bevægelse, 
den  tog  mere  og  mere  til  og  endte  med  en  lille 
Storm,  Skibets  Slingren  og  Rullen  blev  stærkere  og 
stærkere,  saa  at  „Slingre -Ribberne"  maatte  sættes 
paa  Spisebordet,  et  Apparat,  som  forhindrer  Alt,  hvad 
der  staar  paa  Bordet  fra  at  ryge  paa  Gulvet  eller  i 
Skødet  paa  En.  Vore  Damer  holdt  sig  usynlige,  og 
Søsygen  var  paa  sit  Højeste.  Temperaturen  sank  ned 
til  8^  R.  En  vældig  Hval  morede  sig  med  at  løbe 
paa  Siden  af  os  og  sende  Vandstraaler  til  Vejrs. 

Jeg  gik  tidlig  til  Køjs;  jeg  laa  som  i  en  Rulle, 
der  kørte  frem  og  tilbage,  og  samtidig  ramlede  Alt, 
hvad   der  var  i  Lukafet  lystigt  om  paa  Gulvet;  det 

Otto  Zinck  :  Erindringer  18 

var  en  livlig  Nat.  Jeg  vovede  mig  næste  Morgen  op 
paa  Kommandobroen,  men  maatte  hurtigst  ned  igen, 
og  min  Morgenkaffe,  som  jeg  vilde  nyde  i  den  fri 
Luft,  var  jeg  saa  heldig  at  hælde  ned  i  mit  venstre 
Frakkeærme.  Skibet  skød  4  danske  Mil  i  Timen,  og 
Søerne  brød  uafbrudt  over  Dækket.  Den  næste  Dag 
stillede  Stormen  af. 

Af  Skibe  mødte  vi  kun  faa,  men  Masser  af  Maager, 
Stormsvaler,  Delfiner,  ikke  faa  Hvaler  og  Flyvefisk 
og  en  enkelt  Haj.  Ved  New-Foundlandsbankerne  tog 
Taagen  til,  og  Termometret  sank  til  5  Grader  R.  Om 
Aftnen  ved  Mørkets  Frembrud  viste  der  sig  Morild 
i  Vandet,  der  kunde  antage  betydelige  Dimensioner, 
saa  at  Havet  saa  ud,  som  det  var  oversaaet  med  Ild- 
gnister. Et  Par  Delfiner  kom  en  saadan  Aften  paa 
Siden  af  os  og  tog  sig  i  Forbifarten  ud  som  Raketter. 
Stjernehimlen  viste  sig  flere  Aftner  og  Nætter  i  sin 
fulde  straalende  Glans,  baade  rigere  og  fyldigere 
end  hjemme.  Vandet  havde  en  ganske  ejendommelig, 
stærk  blaa  Farve  og  var  i  Golfstrømmen  fuld  af  det 
fine,  smukke  Golfgrønt.  Vi  prøvede  Lodkastning  i 
Nærheden  af  Bankerne,  men  fandt  ikke  Bund  paa 
20  Favne. 

Endelig  nærmede  vi  os  New- York,  flere  Dampere 
passerede  os  Øst-efter.  En  af  disse  havde  den  græske 
Prins  Georg  om  Bord;  han  var  fra  det  stille  Hav 
ad  Pacifikbanen  rejst  til  New-York  og  begav  sig  nu 
til  Europa.  Et  stærkt  Lysskær  i  Horisonten  viste  os 
hvor  New-York  laa,  og  Kl.  2  kastede  vi  Anker  ved 
Karantænehuset. 

Næste  Morgen  fik  vi  vore  Ønskers  Maal  Amerika 
at  se.  Vejret  var  glimrende  og  fremhævede  end  mere 
Panoramaet.  Vi  passerede  Fyret  Liberty,  der  er  rejst 
paa  Bedloes  Island  syd  for  Hovedindløbet.  Det  er 
en  kolossal  Frihedsgudinde  af  Bronce  med  Fakkel  i 
højre  Haand;  elektrisk  Lys  straaler  fra  Faklen  ud  i 
Mørket.  Statuen,  der  rager  flere  Hundrede  Fod  i  Vejret, 
er  udført  af  Franskmanden  Bartholdy  og  skænket  Ame- 
rika af  Frankrig.  Man  kan  gøre  sig  en  Forestilling 
om  dens  Størrelse,  naar  man  hører,  at  et  voksent 
Menneske  kan  tage  Plads  i  Figurens  Tommelfinger. 
Igennem  Frihedsgudindens  to  Øjne  har  man  et  Par 
fortrinlige  Udsigtshuller. 

Vi  passerede  Fort  Hamilton  paa  venstre  og  Fort 
Clinton  paa  højre  Side,  medens  der  foran  os  myl- 
drede af  Dampere  i  alle  Størrelser,  og  utallige  Skibe 
laa  fortøjede  paa  begge  Sider  af  Hudson  River,  som 
vi  nu  dampede  op  ad.  Paa  den  østlige  Bred  ligger 
Hoboken,  en  By  paa  2  å  300,000  Indbyggere,  hvor 
de  forskellige  Dampskibsliniers  Dokker  og  Kontorer 
findes;  her  foregaar  al  Ladning  og  Losning  af  Skibene; 
dette  Arbejde  besørges  udelukkende  af  Irlændere.  Det 
vilde  være  et  lærerigt  Syn  for  vore  Arbejdere  at  se 
den  Ro  og  Ihærdighed,  hvormed  disse  Kraftkarle  gaar 
paa  og  det  tidt  i  en  Temperatur  af  30^  Varme. 
Nøgne  til  Bæltestedet,  sorte  af  Kulstøv  og  gennem- 
blødte af  Sved  hænger  de  i  uden  Ophold  eller  Puste- 
rum, til  Arbejdstiden  er  forbi.  Men  det  forstaar  sig, 
en  saadan  Arbejder  tjener  i  Akkordarbejde  sine  15 
Kroner  om  Dagen. 

18* 

Vil  man  fra  Hoboken  over  til  New-York  gaar  man 
med  en  af  de  mange  Færger  for  3  Cents  o:  12  Øre 
over  til  Øen  Manhattan,  paa  hvis  Sydspids  Byen 
ligger.  Ved  Ankomsten  forbavses  —  for  ikke  at  sige 
svimler  —  man  ved  Synet  af  det  Liv,  Røre  og  Myl- 
der, der  hersker  i  Gaderne.  I  Broadway,  Byens 
længste  Gade  —  8  engelske  Mil  lang  —  er  der  en 
saadan  Hær  af  alle  Slags  Vogne,  at  man  hvert  Øje- 
blik venter  et  Sammenstød,  men  det  sker  saa  godt  som 
aldrig,  takket  være  Politibetjentene,  fødte  Irlændere, 
der  med  Ro  og  Myndighed  leder  Færdslen. 

I  nogle  Gader  er  opført  Jernstativer  i  Højde  med 
Husenes  2den  Etage,  hvorpaa  de  saakaldte  Elevated 
Railways  (Luftjernbaner)  er  anbragte.  Paa  disse,  som 
i  New-York,  Brooklyn  og  Hoboken  strækker  sig  flere 
Mil,  befordres  daglig  mindst  600,000  Passagerer. 
Husene  er  som  bekendt  meget  høje;  jeg  saa  et  i 
Brooklyn  paa  13  Etager.  Naar  en  Husejer  vil  ud- 
vide sin  Ejendom,  kan  det  i  Reglen  kun  ske  ved  at 
gøre  Huset  højere;  ikke  sjældent  ser  man  en  saadan 
Bygning,  hvor  hele  Stueetagen  er  fjernet,  medens  de 
øvrige  Etager  hviler  paa  et  Bjælkeværk,  som  ved  Dun- 
kraft skrues  saa  højt  i  Vejret,  at  Tilbygningen  kan 
puttes  ind. 

Huslejen  i  New-York  er  betydelig  dyrere  end  hos 
os.  En  Lejlighed,  som  i  København  koster  1000  Kr., 
faas  i  New-York  ikke  billigere  end  5000  Dollars.  I 
det  Hele  taget  er  alt  godt  og  vel  4  å  5  Gange  dyrere 
end  hos  os.  Enkelte  Ting  faas  dog  billigt,  saaledes 
Kød;  det  er  en  Vare,  hvori  vi  ikke  kan  konkurrere 

med  New-York,  det  faas  dér  baade  billigere  og  til- 
med langt  bedre. 

Gaar  man  ind  i  en  af  de  mange  Drikke-  eller  Øl- 
saloner,  som  det  vrimler  af,  faar  man  et  Glas  01 
med  Skumtop  for  5  Cents  og  har  i  Tilgift  Lov  til 
at  tage  for  sig  saa  meget,  man  vil  af  alle  de  Retter, 
som  staar  serverede  paa  Disken,  lige  fra  Pølse, 
Grisetæer,  stegte  Sager  og  ned  til  flere  Sorter  Ost; 
men  Alt  nydes  staaende,  der  er  ikke  Tale  om  at  sidde 
ned.  Foruden  01  drikkes  meget  Whisky  med  Vand; 
vor  Kommen-Akvavit  nydes  af  Amerikanerne  som 
Likør.  De  fleste  Restaurationer  staar  ikke  højt,  de  er 
rene  Spiseanstalter  og  ikke  andet.  Selvfølgelig  findes 
elegante  Restauranter,  saaledes  Delmonicos  i  Nær- 
heden af  Kornbørsen,  hvor  Alt  er  indrettet  efter  Pa- 
risermønster. Her  indtager  de  store  Forretningsmænd 
deres  Frokost,  og  der  fattes  ikke  paa  Raffmementer. 
Køkkenerne  er  i  øverste  Etage  for  at  holde  al  Mad- 
lugt borte  fra  Lokalerne.  Af  Vin  drikkes  der  næsten 
udelukkende  Champagne. 

Amerikaneren  er  født  med  Aviser  i  Haanden,  og 
disses  Tal  er  ogsaa  legio.  Paa  Færgerne,  i  Jernbane- 
vognene, Sporvognene,  overalt  ser  man  Folk  med 
en  Avis  i  Haanden,  lige  fra  den  simpleste  Skopudser 
til  Matadoren  i  Fifth  Avenue  eller  Wall  Street.  Saa- 
ledes udgaar  World,  Herald,  Tribune,  Times,  Sun 
osv.  i  kæmpestore  Oplag.  De  amerikanske  Bladre- 
portere er  begavede  med  en  levende  og  rig  Fantasi 
og  kan  sætte  glimrende  Kulør  paa  selv  den  trivi- 
elleste Begivenhed.  Saaledes  var  der  blandt  Thing- 


278 


vallas  Passagerer  en  Dame  fra  Danmark,  som  var 
forlovet  med  en  Landsmand,  der  havde  etableret  sig 
som  Arkitekt  i  San  Francisko.  Ved  Ankomsten  til 
New-York  blev  hun  modtaget  af  ham,  samme  Dag 
blev  de  borgerlig  viede  af  Borgmesteren  paa  Raadhuset 
i  Hoboken,  og  om  Eftermiddagen  afrejste  de  til  San 
Francisko.  Denne  Begivenhed  blev  af  World  og  et 
Par  andre  Blade  sat  stort  i  Scene  med  behørig  Ro- 
mantik. Det  hed  sig,  at  de  som  Passagerer  paa  Thing- 
valla  havde  truffet  hinanden  første  Gang,  at  For- 
lovelsen var  med  stor  Højtidelighed  blevet  deklareret 
om  Bord,  og  at  der  paa  Skibet  havde  staaet  et  glim- 
rende Gilde  i  Anledning  af  det  forestaaende  Bryllup. 
Det  manglede  end  ikke  paa  Lykønskningsdigte  til 
det  unge  Par  i  Herald.  De  fleste  Blade  har  deres 
egen  Bygning,  hvor  Trykkeriet  tillige  findes.  Saa- 
ledes  er  Worlds'  et  pompøst  taarnhøjt  Palads  med 
forgyldt  Kuppel,  der  rager  op  i  Højde  med  Kirke- 
taarnene. 

En  af  New -Yorks  fortrinligste  Institutioner  er 
Brandvæsenet.  En  stor  Mængde  Stationer  findes 
spredte  rundt  omkring  i  Byen,  alle  med  Portene 
aabne  ud  imod  Gaderne.  Her  holder  et  Par  Damp- 
sprøjter med  Dampen  oppe.  Hestenes  Seletøj  hæn- 
ger foran  Sprøjten  i  Loftet,  saaledes  at  Hestene  ved 
Signalet  af  sig  selv  fra  Stalden  gaar  ind  under  Selen, 
som  løsnes  fra  Loftet  ved  en  Fjeder  og  slutter  sig 
om  Hestens  Krop,  saa  at  al  Tidsspilde  spares.  Brand- 
væsnet er  New-Yorks  Stolthed,  og  det  anses  for  en 
Ære  at  være  Brandmand. 

Greenwood  Cemettery,  saaledes  kaldes  Kirkegaar- 
den  i  Brooklyn,  et  Sted  som  hører  til  Seværdig- 
hederne i  New-York.  Naar  man  tager  en  af  de  mange 
Drosker,  som  holder  ved  Indgangen,  slipper  man 
dels  for  at  gaa  den  lange  Tur  (4  eng.  Mil),  dels  faar 
man  i  Kusken  en  udmærket  Cicerone,  der  som  en 
levende  Katalog  véd  Besked  om  Alt.  Drosketakst 
kendes  ikke,  saa  Kuskene  skruer  Prisen  op  til  det 
højst  mulige,  men  slaar  til  sidst  af  til  mindre  end 
Halvdelen.  Kirkegaarden  ligger  højt  paa  et  af  Klip- 
per og  Høje  kuperet  Terræn,  hvor  der  findes  smag- 
fulde Blomstergrupper  og  store,  stolte  Træer,  der- 
iblandt Pragteksemplarer  af  Cypresser.  En  Plakat 
ved  Indgangen  forbyder  al  Tobaksrygning  paa  Kirke- 
gaarden, og  talrige  patrouillerende  Politibetjente  vare- 
tager Ordenen.  Det  er  en  Kirkegaard,  der  sikkert 
er  enestaaende  i  hele  Verden,  og  der  haves  det  mest 
straalende  Fugleperspektiv  over  Brooklyn,  New-York 
og  Hudsonfloden.  Det  Hele  er  tillige  en  Slags  Ud- 
stilling af  Monumenter,  dels  i  Granit,  dels  i  italiensk 
eller  algiersk  Marmor  og  flere  andre  Stenarter;  mange 
Monumenter  repræsenterer  store  Kapitaler;  saaledes 
har  et  Monument  over  Sukkerfabrikant  N.  Y.  Haae- 
mayer  kostet  125,000  Dollars.  Et  andet  kolossalt 
Mindesmærke  er  sat  over  de  frivillige  Brandfolk, 
som  omkom  ved  den  store  Brand  1798.  Det  kost- 
bareste siges  at  være  det,  som  Ejeren  af  Bladet 
Herald  har  ladet  sætte  over  sine  Forældre.  Dette 
er  kun  Eksempler  paa  maa  og  faa,  der  findes  flere 
Hundrede,   som   mindst   har  kostet  90,000   Dollars 

hvert.  Der  afholdes  aarlig  en  Fest  paa  Kirkegaar- 
den,  hvor  alle  Krigergrave  dekoreres  med  Blomster 
og  Flag. 

Fra  Kirkegaarden  tog  jeg  med  Luftjernbanen  til 
Brooklyn-Broen,  der  fører  over  East-River  til  New- 
York  og  under  hvilken  de  største  Skibe  kan  sejle.  Den 
var  dengang  Amerikas  største  Mærkelighed  paa  Arki- 
tekturens Omraade;  den  er  bygget  af  Tyskeren  Nor- 
deling. De  fire,  kæmpestærke  Jerntove,  som  bærer 
Broen  og  er  spændte  over  Granitpillerne,  er  16  Tom- 
mer tykke,  og  foruden  dem  findes  der  et  helt  Net 
Jerntove  paa  et  Haandleds  Tykkelse.  De  4  Granit- 
piller er  40  Alen  brede.  Det  Hele  var  under  Ar- 
bejde i  14  Aar  fra  1869—83.  En  lignende  er,  efter 
at  jeg  var  i  New  York,  bygget  over  Hudson  River 
fra  New  York  til  Hoboken  og  er  dobbelt  saa  lang. 
Paa  Tilbagevejen  besaa  jeg  Posthuset  og  det  lige- 
overfor liggende  Raadhus,  der  har  kostet  7  Mil- 
lioner Dollars,  hvoraf  Bygmesteren  sagdes  at  have 
puttet  de  5  i  sin  egen  Lomme. 

Iblandt  New  Yorks  Parkanlæg  er  Centralparken 
en  af  de  smukkeste.  Den  er  ved  Kunst  anlagt  paa 
et  Klippeterræn  og  har  kostet  25  Millioner  Dollars. 
Her  findes  prægtige  Grupper  af  Træer,  der  repræ- 
senterer Størstedelen  af  Amerikas  Flora.  En  Mængde 
Broncestatuer  og  Buster  er  opstillede  rundt  omkring  i 
Parken,  i  hvis  Udkant  Obelisken  Kleopatras  Naal 
staar;  den  blev  med  uhyre  Besvær  og  Bekostning 
ført  derover  fra  Ægypten.  Dens  større  Søster  staar 
opstillet  i   London,  men  ingen   af  dem    har   kunnet 

taale  Forandringen  af  Klimaet,  de  forvitres  Aar  for 
Aar.  I  Parken  findes  den  zoologiske  Have,  der  ejer 
en  rig  Samling  af  amerikanske  Dyr. 

New  York  havde  netop  samme  Aar,  jeg  kom  der, 
faaet  sit  Tivoli  —  Eldorado  —  som,  skønt  det  var 
blevet  aabnet  22de  Juni,  endnu  langtfra  var  færdigt, 
da  jeg  kom  dertil.  Det  kalder  sig  selv  „The  most 
complete  amusement  ressort  in  the  world".  Det  er 
anlagt  Nord  for  Hoboken  paa  et  Klippeterræn,  de 
saakaldte  Pallisades,  der  falder  stejlt  af  mod  Hud- 
sonflodens  østlige  Bred.  Man  kører  i  Sporvogn  der- 
til. Terrænet,  50  Acres  Land,  har  en  storslaaet  Be- 
liggenhed med  glimrende  Udsigter  og  er  velbevokset 
med  flere  store  Træer.  Masser  af  Penge  er  anvendte, 
men  uden  Smag.  Blandt  andre  Ekstravagancer  findes 
her  et  enormt  stort  Amfiteater  med'  Siddepladser  til 
6000  Personer,  hvor  jeg  saa  en  bibelhistorisk  Fore- 
stilling, Kong  Salomon  og  Jerusalems  Ødelæggelse, 
der  var  et  mixium  compositum  af  Pantomime,  Opera, 
Ballet  og  Gymnastik,  ganske  å  la  Barnum.  Til  Trods 
for  den  store  Pragt,  der  udfoldedes  i  Dragter  og 
Dekorationer  —  der  var  700  Agerende  med  Heste 
og  Elefanter  —  saa  virkede  det  Hele  trættende  og 
til  sine  Tider  parodisk;  det  lod  heller  ikke  til  at 
smage  New-Yorkerne.  Størst  Lykke  gjorde  12  Akro- 
bater, sorh  Dronningen  af  Saba  var  saa  galant  at 
præsentere  for  Kong  Salomon.  En  Restauration  som 
en  Kongeborg  med  4  Taarne  fandtes,  men  var  slet 
besøgt.  Koncertsal  var  der  ikke  noget  af,  derimod 
Hornmusik  fra  aaben   Estrade.  Gasbelysningen   var 

virkningsløs,  derimod  var  et  Fyrværkeri,  der  blev 
afbrændt,  brillant  og  gjorde  stor  Lykke. 

En  af  de  smukkeste  Udflugter  fra  New-York  er 
en  Tur  op  ad  Hudsonfloden.  Vi  var  henved  1000 
Passagerer  om  Bord  paa  en  af  de  store  Paladsdam- 
pere, hvor  den  største  Komfort  og  Elegance  hersker, 
Intet  savnes,  ikke  engang  den  almindelige  Plakat, 
som  ses  overalt,  „Beware  of  Pick  Pockets''  (Pas 
paa  Lommetyvene)!  Maalet  for  Turen  var  New-Burgh, 
en  af  de  største  Byer,  som  ligger  ved  Floden.  Den 
ligger  paa  flere  Plateau'er,  der  stiger  fra  130  til  300 
Fod.  Den  gør  et  smukt  og  velhavende  Indtryk,  har 
et  stort  Seminarium  og  flere  Biblioteker  og  kaldes 
„den  lærde  By".  Her  findes  flere  interessante  Min- 
der om  Washington  og  hans  Tid.  I  den  sydlige  By 
staar  en  Flagstang  ved  et  gammelt  Hus,  hvor  Gene- 
ralen under  Frihedskrigen  havde  sit  Kvarter,  og  hvor 
alt  det  Indvendige  staar  uforandret.  Ved  Flagstangen 
findes  en  Grav,  hvor  den  sidste  af  Veteranerne,  en 
af  hans  Gardister,  blev  begravet  1856. 

Jeg  var  paa  Hjemturen  inde  i  en  Agenturforret- 
ning, hvor  der  var  udstillet  Prøver  af  alle  Slags 
Produkter  lige  fra  Stenkul  og  guldholdige  Ertser  til 
Korn  og  Træsorter.  Her  saa  jeg  Tværsnit  af  et  Par 
Kæmpetræer,  den  ene  Skive  var  8^2  Fod  i  Tvær- 
maal,  den  anden  8  Fod.  De  tilsvarende  2  Træer 
havde  været  197  og  295  Fod  høje  med  den  respek- 
table Alder  circa  280  og  660  Aar. 

En  af  de  sidste  Dage  benyttede  jeg  til  med  Ekspres- 
tog om  Aftnen   Kl.  7  at  tage  til   Buffklo  for  derfra 

at  rejse  til  Niagara.  Det  var  en  Tur  paa  410  engelske 
Mile,  som  med  48  Miles  Fart  i  Timen  blev  tilbage- 
lagt paa  mindre  end  12  Timer.  Paa  Grund  af  Togets 
stærke  Fart  og  de  mange  Kurver  paa  Banerne  er 
alle  Jernbanevognene  paa  særegne  Fjedre,  som  be- 
virker, at  Passagererne  ikke  let  bliver  søsyge  ved  Vog- 
nenes Rullen  og  Gyngen.  Hver  Vogn  udgør  en  stor 
elegant  udstyret  Salon  med  Fløjlssofaer  paa  begge 
Sider,  mellem  hvilke  en  Gang  løber  fra  Vognens 
ene  Ende  til  den  anden.  Kl.  7  om  Morgenen  kom 
vi  til  Buffalo,  en  By  med  250,000  Indb.  og  tog  der- 
fra med  Omnibus  til  den  Banegaard,  hvorfra  Togene 
afgaar  til  Niagara.  De  amerikanske  Haver  ligger 
aabne  uden  Indhegning  paa  Siderne,  og  naar  Togene 
i  mindsket  Fart  passerer  Byerne,  maa  Folk  selv  passe 
paa;  kun  ved  Tværgaderne  staar  en  Vogter  med  en 
rød  Klud  i  Haanden  og  varskoer.  Efter  at  være 
bleven  barberet  i  en  stor  Barberstue  i  Niagara  af 
en  Neger,  med  en  Fluevifter  kresende  rundt  over 
mit  Hoved,  tog  jeg  i  Droske  over  til  Faldene. 

Niagara-Faldene  overgaar  Ens  allerdristigste  Fore- 
stillinger og  Forventninger.  Det  er  det  mest  stor- 
slaaede  og  imponerende  Naturfænomen,  man  kan 
tænke  sig  og  maa  med  Rette  kaldes  „Amerikas  Vid- 
under". Efter  at  have  besøgt  det  største  Fald,  „Heste- 
skofaldet"' hvor  man  har  en  uendelig  vid  Udsigt 
over  Ontariesøens  spejlklare  Flade  og  ser  Vandet 
styrte  ned  de  150  Fod  med  et  Fald  paa  2,200  Fods 
Bredde,  var  jeg  ved  Hængebroen,  der  fører  over 
til  Kanada,  og  kørte  med  Kabel-Tandhjulsbanen,  der 


284 


fører  stejlt  ned  igennem  Klippen  til  Faldets  nederste 
Del.  Da  jeg  steg  ind  i  den  lille  Jernbanevogn,  som 
skulde  bringe  mig  af  Sted,  udbrød  jeg  uvilkaarligt 
ved  mig  selv:  „Bare  den  gaar!"  —  Konduktøren, 
som  havde  hørt  det,  svarede  beroligende  paa  Dansk: 
„Jo,  De  kan  være  ganske  rolig,  Hr.  Zinck,  den  gaar 
brillant."  Det  var  en  Københavner,  som  her  havde 
faaet  Ansættelse  og  som  kendte  mig  fra  tidligere 
Tid.  Jeg  endte  med  et  Besøg  under  Faldet,  hvor 
man  stod  som  i  en  uhyre  stor  Glaskuppel,  medens 
Vandet  af  og  til  sprøjtede  over  en,  hvorfor  jeg  ved 
Indgangen  var  bleven  forsynet  med  en  Oliekappe. 
Næste  Morgen  tog  jeg  Afsked  med  Niagara,  der  dan- 
nede en  værdig  Afslutning  paa  Alt,  hvad  jeg  havde 
set  og  oplevet  i  Amerika. 

Straks  ved  min  Ankomst  til  New  York,  der  for- 
øvrigt bebudedes  i  Bladene,  blev  jeg  opfordret  til  at 
give  noget  til  Bedste.  Det  var  Redaktør  Volk  af  det 
danske  Blad  Nordlyset,  der,  under  mit  hele  ameri- 
kanske Ophold,  var  min  elskværdige  Cicerone,  som 
særlig  gik  i  Spidsen  for  Opfordrerne.  Jeg  fortalte 
ham,  at  min  Tur  til  Amerika  var  udelukkende  fore- 
tagen af  Helbredshensyn,  og  at  jeg  ikke  havde  haft 
Tanke  for  at  give  Aftenunderholdning  eller  sligt,  saa 
meget  mere  som  jeg  var  uforberedt  og  ikke  engang 
havde  en  Bog  med  til  eventuelt  Brug  ved  en  Op- 
læsning. Da  han  til  sidst  mødte  som  Ordfører  for 
en  Deputation  Danske,  maatte  jeg  neje  mig,  hvor 
nødig  jeg  i  Grunden  vilde.  Det  nødvendige  Materiale 
og  Rekvisiter  skaffede  Volk  mig  i  en  Fart,  og  en  af 

de  sidste  Dage  af  mit  Ophold  blev  en  Aftenunder- 
holdning averteret  i  danske  og  andre  Blade;  den 
skulde  finde  Sted  i  et  stort  Teaterlokale  Pokker  i 
Vold  et  Sted  ude  i  New  Yorks  Udkant;  Volk  havde 
trolig  reklameret,  saa  at  det  store  Lokale  var  ud- 
solgt til  sidste  Plads,  da  jeg  ad  Luftbane  arriverede 
derud.  Programmet  bød  paa  Scener  af  Jeppe  paa 
Bjerget,  Oplæsning  af  nogle  Andersenske  Eventyr, 
der  lod  til  at  falde  i  god  Jord,  nogle  humoristiske 
Smaating  og  Vaudevillemonologen  Jokum  i  Kostyme. 
En  dansk  Violinist,  Hr.  Otto  Lund,  ydede  mig  en 
udmærket  Assistance.  Jeg  flovede  mig  i  Grunden  lidt 
over  denne  primitive  Aftenunderholdning,  men  Pub- 
likum var  ellevild  af  Glæde. 

Nogle  faa  Dage  efter  forlod  jeg  Amerika;  jeg 
havde  forøget  min  Bagage  med  en  Del  Indkøb  og 
med  godt  og  vel  1000  Kroner,  som  jeg  med  min 
Familie  havde  godt  af  under  et  Ophold  i  Snekker- 
sten. 


XI 
SLUTNING 

ENDNU  en  Gang  paa  mine  gamle  Dage  var  jeg 
ung  med  de  Unge.  Det  var  paa  Studentersang- 
foreningens Jubilæumstur  til  Næstved. 

Sangforeningen  gæstede  som  før  fortalt  denne  By 
1854;  da  der  var  forløbet  50  Aar  efter  dette  Besøg, 
fik  nogle  elskværdige  Næstvedianere  den  Idé  at 
holde  Fest  og  indbød  Sangforeningen  til  at  komme 
ned  til  dem  og  fejre  dette  Jubilæum.  Jeg,  som  den 
Eneste,  der  endnu  levede  af  dem,  som  den  Gang  var 
med,  blev  indbudt  særlig  som  Æresgæst  saavel  af 
Næstved  By  som  af  Sangforeningen. 

Et  Ekstratog  førte  os  den  25de  Juni  derned,  70 
-Deltagere  i  Tal.  Paa  Banegaarden  i  Næstved  blev 
vi  modtagne  med  Jubel  af  Næstvedianerne  og  af 
vore  Værter  og  Værtinder  førte  til  de  forskellige 
elskværdige  Hjem;  om  Aftenen  gav  vi  en  stærkt 
besøgt  Koncert  i  St.  Pederskirken.  Paa  Hotel  Vin- 
huset var  der  arrangeret  en  splendid  Seksa  efter 
Koncerten,  hvor  Skaaler,  Taler  og  Sange  vekslede. 

Programmet  for  den  følgende  Dag,  der  var  en 
Søndag,  lød  paa  Møde  paa  Torvet  QVs  for  at  køre 
til  Gaunø  og  Lønnede.  I  et  lidt  ustadigt  Vejr  afgik 
et  Vogntog  paa  33   Landauere  og  Charabanc'er  fra 

Torvet  og  kom  i  et  smilende  Solskinsvejr  til  Gaunø 
gamle  Slot,  hvorfra  Flag  hilste  os  velkommen.  Alt 
var  her  forberedt  paa  vort  Komme.  Gemakkerne 
med  de  sjældne  gamle  Møbler  og  den  storartede 
Malerisamling  stod  os  aabne.  Desværre  var  Baron 
og  Baronesse  Reedtz-Thott  fraværende,  saa  vi  kun 
pr.  Telegraf  kunde  takke  dem  for  deres  sjældne 
Opmærksomhed. 

Efter  et  kort  Ophold  i  den  store  og  udmærket 
vedligeholdte  Have  og  Park,  steg  vi  til  Vogns  og 
kørte  til  Lønnede  Skov,  hvor  vi  holdt  vort  Indtog  i 
straalende  Solskin.  Her  var  foran  Fasanhuset  rejst 
to  lange  Borde  med  Bænke,  hvorfra  en  lukullisk 
Frokost  tilsmilede  os;  med  brillant  Humør  og  glim- 
rende Appetit  bænkede  vi  os  med  vore  Damer,  i 
alt  over  200  Deltagere.  Frokosten  var  fortræffelig 
og  Stemningen  forhøjedes  yderligere  ved  Sangforenin- 
gens prægtige  Sange.  Senere  paa  Dagen  fandt  i  Næst- 
ved en  Koncert  Sted  i  det  militære  Ridehus,  der  var 
smykket  med  Flag  og  Bøgegrene;  Huset  var  fuldt 
af  Tilhørere  og  viste  sig  at  være  et  i  akustisk  Hen- 
seende udmærket  Koncertlokale. 

Umiddelbart  efter  Koncerten  fandt  Festmiddagen 
Sted  i  Industriforeningens  store  Lokale.  Teatrets 
Tilskuerplads  var  rigt  dekoreret  og  store  Bøgegrene 
skjulte  fuldstændigt  Logerækkerne  fra  Gulv  til  Loft. 
Under  en  Marsch  udført  af  Regimentsmusiken  førte 
Herrerne  Damerne  til  Bords.  Bordet  var  dækket  til 
over  200  Personer  og  prydet  med  en  Mængde  Roser, 
der  var   sendte   fra   Gaunø.   En   Mængde   Taler  og 

Sange  afløste  hinanden,  iblandt  de  sidste  maa  særlig 
nævnes  en  Kantate,  der  udførtes  af  Studentersang- 
foreningen, i  denne  hed  det: 

Skaal  for  Jer,  som  started'  denne  Svip, 
Skaal  for  Jeres  Fædre,  Mødre,  Bedste,  Olde,  Tip, 
Hver  en  Tur,  som  vi  var  Gæst  ved, 
Kan  vi  takke  Dig  for  Næstved. 
Derfor  Næstveds  Skaal! 

Efter  Bordet  og  Kaffen  aabnedes  Ballet  af  Amt- 
mand Tillisch,  en  gammel  Herlovianer,  og  det  varede 
ved  til  den  lyse  Morgen. 

Den  næste  Morgen  rejste  Sangforeningen  tilbage 
til  København,  medens  jeg  spadserede  ad  den  gamle 
kendte  Skovsti  igennem  Lammehaven  til  Herlufs- 
holm. Her  blev  jeg  vel  modtaget  af  alle,  gensaa 
gamle  kendte  Steder  og  spiste  til  Middag  ved  Skolens 
Bord  med  Lærere  og  Disciple.  Jeg  saa,  at  Traditionen 
var  bevaret,  hvad  Spisereglementet  angik;  vi  fik 
Grynsuppe  og  Lammesteg  —  hvad  vi  ogsaa  for  65 
Aar  siden  i  min  Skoletid  fik  hver  Mandag.  Jeg  gjorde 
Besøg  hos  Rektor  Bache,  der  viste  mig  om  i  den 
gamle  Klosterkirke  og  fulgte  mig  et  Stykke  paa 
Vej  igennem  Raadmandshaven  til  Næstved,  hvorfra 
jeg  henad  Aften  tog  til  København. 

Min  80-aarige  Fødselsdag,  den  25de  December 
1904,  blev  en  sand  Festdag  for  mig.  Om  Formid- 
dagen fik  jeg  Besøg  af  mange  gamle  Venner  og 
Bekendte  og  modtog  en  Mængde  Blomster,  Breve 
og  Telegrammer  alle  Vegne  fra,  deriblandt  igennem 
Kammerherre  Bull  Hilsen  og  Lykønskning  fra  Kron- 

prins  Frederik,  vor  nuværende  Konge.  Da  Klokken 
blev  tre.  trak  jeg  mig  tilbage  for  at  hvile  lidt  ud.  En 
Kres  af  Venner  havde  arrangeret  en  Festmiddag  i 
Hotel  Phønix,  som  blev  Festdagens  Clou.  Da  jeg 
sammen  med  min  Datter  kom  derud  Kl.  6,  blev  vi 
modtagne  af  det  samlede  Selskab  med  mugende 
Hurraer.  Jeg  anslog  straks  den  gemytlige  Tone,  som 
prægede  hele  Festen,  ved  ligesom  i  sin  Tid  Frederik 
VII  at  hilse  de  Tilstedeværende  med  et  „Tak  Børn!", 
der  ogsaa  slog  stærkt  an. 

Med  min  Direktørs  Hustru,  Fru  Dorph- Petersen 
til  Borddame,  marscherede  jeg  saa  i  Spidsen  for  Sel- 
skabet til  „Riberhusmarschens"  Toner  ind  i  den  festligt 
oplyste  og  dekorerede  Spisesal,  hvor  et  i  Hestesko- 
form dækket  Bord  stod.  Det  bugnede  af  Blomster,  og 
som  noget  nyt  stod  foran  hver  Kuvert  en  Figur  af 
Pap,  der  forestillede  Otto  Zinck  i  alle  Teatrets  muligste 
Roller.  Det  var  flere  Ark  Kustymebilleder,  som  var 
udklippede  og  klæbede  paa  Pap,  og  alle  bar  de 
mit  Hoved  med  Portræt,  ogsaa  udklippet  og  klistret 
paa  Underkroppen;  Idéen  var  morsom  og  gjorde 
fortjent  Lykke.  Sagfører  Ludv.  Koch  bød  Velkom- 
men, og  sagde  blandt  andet,  at  Festen  blev  afholdt 
„for  at  more  Zinck,  der  saa  tidt  havde  moret  os". 
Derpaa  blev  afsunget  en  Kantate  af  Oscar  Lehmann, 
hvori  Fru'  Sigrid  Wulf-Scholler  udførte  Solopartiet. 
Recitativet  fremsagdes  af  Direktør  Dorph-Petersen, 
der  som  Mindets  Genius  blandt  andet  udtalte: 

Igennem  Porte,  mørke  og  trange, 
Igennem  skumle  Korridorer  og  Gange 

Otto  Zinck:  Erindringer  19 

Man  naaed'  fordum  til  den  Borg,  hvor  Lange 

For  Styret  stod, 

Hvor  ædelt  Blod 

I  Baasen  havde  stampet, 

Og  Hippodromens  Savsmuld  havde  trampet 

—  Man  mærker  det  den  Dag  i  Dag  paa  Dunsten  — 

Dér  rejste  sig  et  mægtigt  Slot  for  Kunsten, 

Dér  fik  han  Bolig, 

Vilter  og  urolig 

Som  Hestene,  han  løste  af. 

Men  Lunets  rige  Skat  han  øste  af. 

Og  slog  han  stundom  ogsaa  lidt  til  Skaglerne, 

Saa  Hippodromen  rystede  i  Naglerne, 

Og  var  hans  Indfald  end  lidt  sære. 

Han  gjorde  dog  sin  Scene  Ære. 

Han  gjorde  al  Tid,  hvad  han  skulde. 

Og  trak  med  Kolling  og  med  Julie 

Sit  stærke  Læs  —  og  Folk  til  Huse. 

Og  ej  Du  nævne  kan  den  Rang  og  Stand, 
Han  ej  blandt  sine  Typer  tælle  kan: 
Justitsraad,  Kammerraad,  Major,  Kaptajn, 
Ja  selv  for  Præster  gik  han  ej  af  Vejen, 
Og  Arv  faldt  for  hans  Stemme  li'saa  godt. 
Som  Guders  høje  Drot. 

Derefter  holdt  jeg  min  Takketale.  Jeg  lignede  mig 
ved  Jeppe,  der  vaagner  i  Baronens  Seng  og  forbav- 
ses over  al  den  Herlighed,  der  omgiver  ham,  og 
som  et  Øjeblik  faar  ham  til  at  tro,  at  han  er  hen- 
sat til  Himmerige;  men  straks  efter  ræsonnerer  han 
med  Beviser,  at  det  ikke  kan  være  Himmerige. 
Derfra  henvendte  jeg  mig  til  den  Kres  af  gamle 
Venner  og  Veninder,  som  jeg  saa  for  mig  rundt  om 
Bordet,  og  som  mindede  mig  om,  hvor  jeg  var. 
Med   et   Par   Ord   til   nogle   enkelte,    fremdrog  jeg 

Minder,  vi  havde  fælles,  enten  Barndomsminder  fra 
Herlufsholm  eller  Minder  fra  senere  Tider.  Jeg  sagde, 
at  alle  mine  kære  Minder  havde  lyst  op  for  mig 
igennem  de  80  Aar,  og  sluttede  med  Plougs: 

Og  naar  man  først  faar  Hjem  og  Hus 

Og  Embed,  Viv  og  Poder  smaa, 

Saa  kommer  en  Begejstringsrus 

Ej  tidt  og  banker  paa. 

Brugt  er  dog  ej  Glædens  hele  Skat, 

Den  i  Mindets  Sparebank  er  sat. 

Vi  kan  ta'e  op  dera'  og  derfor  købe  ind 

Friskt  Mod  og  muntert  Sind. 

Efter  flere  Taler  af  Direktør  Dorph  Petersen, 
Generallæge  Hj.  Laub,  Redaktør  C.  Carstensen  og 
Oberst  Frits  Holst  blev  en  anden  Kantate  af  Dr. 
Louis  Bramson  afsunget,  hvor  Recitativet  fremsagdes 
af  Skuespiller  Ring;  i  dette  hed  det  blandt  andet: 

Men  Du  vor  kære,  gamle  Kammerat, 

Som  vi  i  Aften  glædes  ved  at  „feste". 

Af  Minder  ejer  dog  vel  nok  de  bedste. 

Blandt  os  i  Hippodromens  Staldetat. 

Du,  som  „red  til"  de  viltre  unge  Heste, 

Da  Du  var  selv  en  lystig  ung  Krabat. 

Naar  Chievitz,   Recke,  Holst  slap  løs  Pegaserne, 

Dit  Lunes  Piskesmæld  fik  lettet  Haserne. 

Alt  har  Du  spillet:  Rasmus  —  spillet  Tam  — 

I  Pak  en  Vagtel  —  i  Eventyret  Svale,  — 

Som  Fik  Du  fik  ej  Lov  til  megen  Tale, 

Som  Jeppe  knap  en  sølle  ussel  Dram, 

Som  Zeus  Du  fra  Olympens  høje  Sale, 

For  ned  til  Hades  —  var  det  mon  en  Skam, 

Fra  den  Gang  Zeus  jeg  til  min  Guddom  kaared; 

Thi  mig  —  som  Orpheus's  Frue  —  Du  bedaared. 

19* 

I  „Sportsmænd:  Kommandør,  i  Nitouche:  Major, 

Mens  i  Niniche  med  Held  Du  spilled  fransk  Laps, 

Som  Jokum  skænked  Du  os  ægte  dansk  Snaps. 

I  Aften  vi  dog  alle  helst  vil  ha'e 

Den  Glæde  at  se  Dig  en  Rolle  spille. 

En,  som  ej  gi'er  Dig  meget  at  bestille. 

Din  „gamle  Ungdom",  vor  Vaucourtois. 

Den  Ungdom,  som  de  firs,  vi  kunde  ta'. 

Som  vi  os  alle  gerne  ønske  vilde. 

En  Tak  for  den  —  en  Tak  fra  dit  Teater 

Til  Kammeraten  fra  hans  Kammerater. 

Soloen  i  Kantaten  sang  Kammersanger  Herold 
med  stor  Virkning. 

Festen  kulminerede  og  sluttede  med  en  improvi- 
seret, særdeles  animeret  lille  Dans,  i  hvilken  jeg 
end  ikke  kunde  bare  mig  for  at  tage  Del. 

Til  Trods  for  min  høje  Alder  er  jeg  endnu  i  mit 
82de  Aar  aktiv  Skuespiller  ved  Folketeatret,  takket 
være  min  gamle  Ven,  Direktør  Dorph- Petersens 
store  Elskværdighed.  Jeg  spiller  i  Ny  og  Næ  Roller 
af  mit  gamle  Repertoire  og  bliver  ikke  overanstrængt 
i  det  nye.  Jeg  gaar  som  en  Slags  levende  Tradition 
og  glæder  mig,  naar  jeg  ser  god  Skuespilkunst  paa 
min  gamle  Scene,  hvad  ikke  saa  sjældent  er  Til- 
fældet. Teatret  har  faaet  de  faa  af  den  gamle  Stok, 
der  endnu  er  tilbage,  rekrutteret  med  en  Stab  af 
lovende  Ungdom,  og  under  Johannes  Nielsens  for- 
træffelige Instruktion  har  Teatret  gentagne  Gange 
haft  Sukcesser,  der  har  vundet  baade  Kritikens  og 
Publikums  Bifald. 

Det  er  mig  en  Glæde,  at  Publikum  endnu  er  med 
mig  paa  mine  gamle  Dage,  hvad  jeg  særlig  følte,  da 

jeg  havde  mit  50  Aars  Jubilæum  som  Skuespiller  i 
Februar  1905.  Jeg  modtog  da  en  storartet  Hyldest 
ikke  blot  fra  det  store  Publikum,  men  ogsaa  fra 
Kongehusets  Medlemmer,  der  beærede  mig  med 
deres  Nærværelse.  Jeg  kan  uden  at  være  ubeskeden 
sige,  at  jeg  i  mit  lange  Teaterliv  altid  har  staaet  mig 

Zincks    Paaklædningsværelse :    i    Kostymer  fra   Prinsen   og    Skuespilleren   (Kean) 

sidder   Ring  (Prinsen  af  Wales),    Dorph-Petersen  (Lord  Hamptoncourt)  og  Zinck 

(Bardolf)  og  spiller  Kort. 

godt  med  Kongehuset.  Mine  Beneficer  beærede  dets 
Medlemmer  som  oftest  med  deres  Nærværelse,  og 
jeg  mindes  en  Gang,  det  var  vist  i  1892,  hvor  jeg 
Dagen  før  min  Benefice  kom  gaaende  over  Ama- 
lienborg Plads,  at  vor  nu  afdøde  gamle  Konge  kom 
ridende  fra  Grønningen;  da  han  saa  mig,  holdt  han 
sin  Hest  an,  vinkede  til  mig  og  raabte:  „Vi  ses  i 
Morgen  ved  Deres  Benefice!"  I  øvrigt  endte  min 
50  Aars  Jubilæumsaften  med  en  fornøjelig  Fest  efter 
Forestillingen,  som  min  Direktør  og  mine  Kamme- 

rater,  Herrer  og  Damer,  havde  foranstaltet  for  mig, 
og  ved  hvilken  jeg  holdt  ud  til  Kl.  4  om  Morgenen. 
Aaret  forud  havde  Kong  Christian  IX  i  November 
udnævnt  mig  til  Ridder  af  Dannebrog,  en  Hæders- 
bevisning, der  var 
saa  meget  større,  som 
jeg  er  den  første  og 
eneste  Skuespiller 
udenfor  det  kgl.  Tea- 
ter, der  i  aktiv  Tje- 
neste har  modtaget 
denne  Udmærkelse. 
Jeg  fører  paa  mine 
gamle  Dage  et  tem- 
melig stille  Liv  og 
bor  sammen  med 
min  ældste  Datter, 
Kamma,  der  styrer 
Huset  for  mig;  jeg 
har  nemlig  i  de  sid- 
ste fire  Aar  maattet 
savne  min  Hustru, 
da  en  heftig  Nerve- 
lidelse har  nødvendiggjort  et  Hospitalsophold  fjernt 
fra  Hjemmet,  hvor  hendes  Fraværelse  har  fremkaldt 
et  Savn  og  en  Tomhed,  som  jeg  daglig  føler. 

Min  anden  og  yngste  Datter  Ingeborg  har  fulgt 
Slægtens  Traditioner  og  er  for  Tiden  kgl.  Hofopera- 
sangerinde i  Stuttgart.  Hun,  der  er  i  Besiddelse  af 
en  stor  klangfuld  Stemme  og  et  betydeligt  dramatisk 


Fru  Ingeborg  Zinck-Juncker  som  Brynhilde  i 
Niebelungs  Ringen. 

Talent,  har  i  faa  Aar  skabt  sig  en  anset  Stilling  og 
et  kendt  Navn  blandt  Tysklands  Operasangerinder, 
navnlig  som  Brynhilde  i  Wagner-Trilogien,  Valkyrien, 
Siegfried,  Ragnarok.  Hun  er  gift  med  en  Lands- 
mand, Forlagsboghandler  Axel  Juncker,  i  Berlin. 

1849.  Soldaterløjer:  Lange. 

1850.  Ulysses  v.  Ithacia:  Kilian. 

1852.  Et  Besøg:  Hamlet. 

1853.  Kærlighed  paa  Taget:  Eppinger. 

1855.   Feriegæsterne:  Dr.  Ask.  —  Familietvist:  Ramler. 

1858.   Deklarationen:  Stang. 

1860.  Hr.  Sørensen  paa  Eventyr:  Schroder. 

DET  KONGELIGE  TEATER 

(Tallet  efter  Rollen  angiver  det  Antal  Gange  Zinck  har  spillet  Rollen) 

1855.   Henrik  og  Pernille:  Arv,  19.  —  Rekruten:  Peer,  24. 
1855—56.  De  opdigtede  Historier:  Lars  Espensen,  13.  — 

Capriciosa:    Kakkadue,   24.    —  Jean   de   France: 

Frands,  3. 
1856—57.  Scapins   Skalkestykker:    Geronte,   5.  —  Jacob  v. 

Tybo:  Jens,  5.  —  Kean:  Darius,  13.  —  Ungdom 

og  Galskab:  Mikkel  Madsen,  35.  —  Den  Stundes- 
løse: En  Skræder,  34.  —  Genboerne:  Klemme,  34. 
Regimentets  Datter:  Forvalteren,  17.  —  Erasmus 
Montanus:  Jakob,  17. 

1857 — 58.  Farinelli:  Apotekeren,  45.  —  Den  Stundesløse:  Bon- 
den, 1.  —  Frierens  Besøg:  Baptiste,  18.  —  Pernil- 
les korte  Frøkenstand:  Breneisen,  12.  —  William 
Shakespeare:  1  ste  Væversvend,  16.  —  Medbejlerne: 
David,  2.  —  Bonden  som  Dommer:  Fabio,  1.  — 
Figaros  Bryllup:  Don  Curtio,  19. 

1858 — 59.  Eventyr  i  Rosenborg  Have:  Peter,  43.  —  Den  hvide 
Dame:  Gabriel,  33.  —  Bortførelsen  af  Seraillet: 
Mustafa,  5.  —  Kilderejsen:  Arv,  5. 

1859—60.  Kærlighed  paa  Vildspor:  1  Vægter,  3.  —  Skikkelige 
Folk:  Auguste,  18. 

1 860 — 61 .  Et  Rejseeventyr:  Peer,  25.  —  Indkvarteringen  .-Johan, 
1.  —  Besøget  i  København:  Johan,  29.  —  Den  lille 
Rødhætte:  Job,  4.  — Jakob  v.  Tybo:  Peer,  8.  — 
Fejltagelserne:  4de  Gæst,  6.  —  Barselstuen:  Ane 
Signekælling,*5.  —  Ludlams  Hule:  En  Læge,  5.  — 
Dronning  Margareta:  Narren,  12.  —  Kong  Salomon 
og  Jørgen  Hattemager :  Sering,  22.  —  Den  politiske 
Kandestøber:  Hattemagernes  Oldermand,  5.  —  De- 
klarationen: Stang,  23. 

1861 — 62.  Den  politiske  Kandestøber:  Arianke,  14.  —  En  Di- 
plomat: Herman,  3.  —  Honnette  Ambition:  En 
Skriver,  4.  — Jeppe  paa  Bjerget:  1ste  Advokat,  14. 
Den  nye  Barselstue:  Sekretæren,  10. 

1862 — 63.  Fruentimmerskolen:  En  Notar,  9.  —  Den  politiske 
Kandestøber:  Richardt  Børstenbinder,  1.  —  /  Pro- 
vindsen: Verner,  4. 

1863—64.  Michel  Perin:  Michel  Perin,  9.  —  Det  lykkelige 
Skibbrud:  Skolemesteren,  2.  —  Don  Juan:  Pedro,  1. 
Jeg  er  min  Broder:  Baadth,  5.  —  Erik  og  Abel: 
Niels,  3.  —  En  Skillevæg:  Gonzalo,  2.  —  Don 
Juan  af  Østerig:  Domingo,  5.  —  Madonng,:  3die 
Borger,  9.  —  En  Søndag  paa  Amager:  Peer,  1.  — 
Bagtalelsens  Skole:  Snake,  3. 

1864 — 65.  Jean  de  France:  Pierre,  5.  —  Apotekeren  og  Dok- 

toren:  Frands,  5. 
Væringerne:  Leander,  7. 

1865 — 66.  Gioacchino:  1  Fisker,  4. 

1866 — 67.  Den  første  Kærlighed:  Lapierre,  7. 

1867 — 68.  Det  arabiske  Pulver:  Andreas,  2.  —  Juvelskrinet: 
2den  Øvrighedsperson,  4.  —  En  Spurv  i  Tranedans: 
Peter  Ravn,  7.  —  Den  bogstavelige  Udtydning: 
Velsing,  4.  —  God  Nar,  Hr.  Pantalon:  En  Drager,  3. 
Købmanden  i  Venedig:  Lancelot,  6. 
69  Roller  spillet  766  Gange. 

FOLKETEATRET 

1868—69.  Baron  Ødeland:  Massepin,  32.  —  Den  skønne  He- 
lene: Ajax  d.  1ste,  12.  —  Stegekælderen:  Schrøder, 
14.  —  Et  farligt  Brev:  Thirion,  26.  —  Orfeus  i 
Underverdenen  .-Jupiter,  40.  —  Afgrunden :  Dr.  Payne, 
32.  —  /  Damekupeen:  Flamivoi,  11.  —  Gjøngehøv- 
dingen:  Tam,  76.  —  Revuen:  Callesen,  193.  — 
Fader  og  Søn  paa  Rejse:  Patrokles,  23.  —  Glæde- 
lig Fastelavn:  Kranich,  4.  —  Onkel  Frederik:  Fre- 
derik Philibert,  \.  —  I  en  Ruf:  Pontbichet,  2.  — 
Jokum:  Jokum,  98. 

1869—70.  Rejsen  til  Kina:  Notaren,  214.  —  En  Tale:  Friedel, 
23.  —  Uskyldige  Usandheder:  Delcour,  16.  —  Salig 
Ferdinand:  Fernambuc,  62.  —  Hr.  Volmer  i  Sorø: 
Brandt,  54.  —  Naar  Katten  er  ude:  Topp,  65.  — 
Faste  lav  nsg  ildet :  Knud  Jensen,  19.  —  En  sand 
Demokrat:  Bertelsen,  55.  —  De  Forlovede:  Dahl 
Justitsraad,  222.  —  Den  sidste  Rose:  Jean  Louis 
Bademester,  14.  —  Jacquart:  Lebrun,  Baron,  5.  — 
Perle:  Legér,  Dansemester,  27.  —  Et  Vaisenhus- 
barn:  Dr.  Blackhorst,  33. 

1870—71.  Paa  Kontoret:  Søhle,  12.  —  Kanariefuglen:  Brink, 
98.  —  Kaptainen  sparker:  Desambois,  16.  —  The- 
blomst:  Tsching-Tschung,  24.  —  Serafine:  Chape- 
lard,  11.  —  Et  slet  Menneske:  Gram,  Jernbane- 
direktør,  11.  —  Svantevits  Datter:  Tumle,  Kongens 
Nar,  14.  —  Tante  Rose  og  Comp:  Dupian,  15.  — 

Den  Trekantede. 
10.  —  Landliv:  Eidrup,  82.  —  Hverdagsfolk :  Abel, 
Justitsraad,  94.  —  Tjener  og  Svigersøn:  Lambinet,  9. 
En  Prøve:  Gotlieb,  kgl.  Notar,  1. 

1871—72.  Den  røde  og  den  hvide  Rose:  Brandt,  Læge.  7.  — 
Et  Kys:  Løve,  cand.  phil.,  33.  —  Feriegæsterne: 
Jørgen,  7.  —  Oberstens  Døttre:  Oberst  Falk,  88.  — 
Den  flyvende  Thekasse:  Ulstrup,  4.  —  Onkel  Ber- 
tels Køretur:  Bertel  Møller,  14.  —  Piccolino:  En 
Skolemester,  8.  —  En  Ødeland:  Henning  Vivet,  11. 
De  smaa  Fugle:  Frangois,  5. 

1872 — 73.  Det  gør  ikke  noget:  Kørner,  Assessor,  20.  —  Hvis 
er  Skylden:  Niels  Johansen,  10.  —  En  fattig  ung 
Mands  Eventyr:  Alain,  63.  —  Et  Lykkens  Skøde- 
barn: Flaveule,  Læge,  16.  —  En  Sangerfest:  Jen- 
sen, Bud,  35.  —  Hr.  Fiks  Gardinprækener:  Knap, 
Fabrikant,  94.  —  Kærlighed  og  Grammatik:  Poi- 
trinas,  15.  —  Nytaarsrevuen :  Funke,  31.  —  Nyt- 
aarsrevuen:  En  Professor,  41.  —  Korsikanerinden : 
Giocanti,  Bandit,  26.  —  Svagelige  Folk:  Blase, 
Barber,  14.  —  Barazins  Døttre:  Moulinet,  11.  — 
Sangerinden:  Maupin,  7. 

1873 — 74.  Vore  Venner:  Marecat,  42.  —  Ringeren  ved  St.  Pauls- 
kirken:  Lord  Broghill,  24.  —  Marie  Antoinette: 
Riteaux  de  Villettes,  12.  —  E/z  Tur  til  København: 
Hummer,  42.  —  Onkels  Penge:  Galouzou,  35.  — 
Et  Handelsfirma:  Minard,  14.  —  Høg  og  Ugle: 
Jaspin,  Abbed,  6.  —  Kusine  Lotte:  Jens,  23.  — 
Den  Egenkærlige:  Tiberge,  Bogholder,  5.  —  En 
uskyldig  Diplomat:  Penwick,  Friherre,  9.  —  Maria 
og  Magdalene:  Werner,  Geheimeraad,  7.  —  Hen- 
des Velærværdighed:  ]tns,  8.  —  Sandheden  sejrer: 
Burna,  Læge,  3.  —  Familietvist:  Sandrup,  58.  — 
Han  drikker:  Christensen,  53. 

1874 — 75,  Fregatkaptainen :  Proviantforvalteren,  32.  —  Tretten: 
Mikkelsen,  32.  —  Ultimo:  Schlegel,  16.  —  Straffet: 
From,  4.  —  Pak:  Vagtel,  77.  —  En  fornem  Sviger- 
søn: Poirier,  Købmand,  22.  —  Judith:  Sir  John 
Ramsay,  8.  —  Plader:  Frederik  Støvlepudser,  22.  — 

En  Bryllupsdags  Fataliteter:  Winge,  Bogholder,  10. 
Josefines  Skygge:  Sørensen,  2.  —  En  Æressag: 
Patelin,  7.  —  Fristerinden :  Johan,  Tjener,  7.  — 
Svantevits  Datter:  Iver  Bugge,  8. 

1875—76.  Den  jagende  Diana:  Vilh.  Kik,  Partikulier,  8.  — 
Et  styrtende  Held:  Chamaillard,  25.  —  En  Døge- 
nigt: Wolff,  Jægermester,  15.  —  Hvedebrød  og  Rug- 
brød: Samuel,  Agent,  52.  —  Amor  og  Severinsen: 
Donner,  Vinhandler,  5.  —  Grisen:  Sansbourcy,  30. 
Fornuftens  Gudinde:  Jung,  3.  —  Den  gamle  Fabrik: 
Justitsraaden,  12.  —  Ebbe  og  Flod:  Camichon,  15. 
Herskab  og  Tjenerskab:  Durosel,  Kapitalist,  21. 
En  Børnekomedie:  Peter,  6, 

1876—77.  Familien  Danicheff:  ZakarofF,  13.  —  Gaasen  med 
de  gyldne  Æg:  Flikker,  Prokurator,  10.  —  Suzanne: 
Tavernay,  14.  —  Pariserliv:  Prosper,  50.—  Pariser- 
liv: Alfred,  8.  —  En  Nutidsfejl:  Durosay,  Møbel- 
handler, 9.  —  Nytaarsnat  1877:  Keglekongen,  15. 
Naar  man  har  Fanden  til  Morbroder:  Vinkel,  11. 
Gamle  Ungkarle:  Beaucourtois,  51.  —  Ba-ta-clan: 
Kejseren,  3.  —  Hr.  Perichons  Rejse:  Mathurin,  7. 
Tre  Par  Sko:  Jensen,  Viktualiehandler,  12.  —  Ude  og 
hjemme:  Mathieu,  20.  —  Dalby  Præstegaard:  Krage- 
lund, 11.  —  Fra  store  eller  lille  Strandstræde: 
Nandrup,  Købmand,  5. 

1877—78.  Hvis  jeg  griber  Dig:  Paparet,  7.  —  Vandmøllen  i 
Åpeninerne:  Lorentz  Kråuter,  9.  —  De  røde  Domi- 
noer: Beaubuisson,  71.  —  En  Festaften  paa  Tivoli: 
Madsen,  15.  —  Papas  Parti:  Knud  Petersen,  17.  — 
Landsby  folk:  Floupin,  Apoteker,  17.  —  Nat  og  Mor- 
gen: Plaskwith,  24.  —  Feriegæsterne:  Randbøl,  Kam- 
merraad,  135.  —  En  Søndag  paa  Amager:  Rasmus, 
20.  —  Ungkarl  og  Ægtemand:  Chamouillet,  22.  — 
/  den  ny  Verden:  Jyp  Valgagent.  31.  —  37  Sous: 
Montaudin,  Købmand,  19.  —  Den  store  Proces: 
Gatinet,  13.  —  Asmodæus:  Montrésor,  Bankier,  12. 

1878 — 79.  Det  gamle  og  det  nye  Hus:  Laubepin,  13.  —  Jean: 
Rigolard,  Dansemester,  8.  —  Han gaar paa  Kommers: 
Peter  Knap,  15.  —  Hvem  er  han:  Birk,  Købmand, 

35.  —  Cigarfoderalet:  Morrisot,  Læge,  9.  —  Kon- 
gen kommer:  Søren  Klem,  12,  —  Kærlighed  og 
Fotografi:  Flintheim,  Baron,  8.  —  Min  Mand  er 
i  Rigsdagen:  Hansen,  Kammerraad,  1.  —  Han  er 
af  god  Familie:  Canard,  Proprietær,  14. 

1879 — 80.  Hjertet  og  Pengene:  Beaudrille,  frhv.  Kaperkaptain,. 
12.  —  Saa  galt  kan  det  gaa:  Stal,  Krigsraad,  17. 
Fiammina:  Duchateau,  12.  —  Niniche:  Anatole,  73. 
Alle  Fem:  Castillon,  10.  —  Rekruten:  Peer,  3.  — 
Den  Fremmede:  Remonin,  Læge,  11.  —  Flager- 
musen: Tourilion,  19. 

1880 — 81.  Cæsar  Girodots  Testamente:  Isidor  Girodot,  23.  — 
Letsind:  Chavangon,  19.  —  /  det  røde  Hav:  Lovi- 
bard.  Købmand,  24.  —  En  flot  Herre:  Tartinois,  12. 
En  Familie  paa  Moden:  Formichel,  12.  —  Den  nye 
Bibliotekar:  Gibson,  Skræder,  26.  —  Den  lykke- 
ligste Dag:  Hr.  Birk,  18.  —  Gibsfiguren:  Ballini, 
Gibser,  16.  —  Krig  i  Fredstid:  Haas,  Løjtnant,  44. 
Under  Karantæne:  Lavenette,  Læge,  2. 

1881—82.  Græd  bare:  Chambly,  24.  —  En  Lystrejse:  Ferdi- 
nand de  Suzor,  18.  —  Urmagerens  Hat:  Armedée, 
Tjener,  9.  —  Andrea:  Balthazar,  20.  —  Greven  af 
Monte  Christo:  Caderouse,  35.  —  Vore  Koner: 
Ulriksen,  22.  —  Børresen  &  Co. :  Vibe,  Commerce- 
raad,  4. 

1882—83.  Babettes  Mand:  Lapucherie,  15.  —  Løjtnanten: 
Haas,  10.  —  Brødrene  Rantzau:  Florence,  13.  — 
Paa  Pension:  Møller,  afsk.  Major,  35.  —  Arthurs 
Fif:  Madoulard,  13.  —  Med  næste  Tog:  Hansen, 
Kammerraad,  5. 

1883— 84.  D^/z  faste  Aften:  Hans  Krog,  Jægermester,  11.  - 
Et  daarligt  Subjekt:  Hollesen,  7.  —  Den  største 
Dumhed:  Tambourini,  22.  —  Han  skal  hade  mig: 
Nikodemus,  9.  —  Don  Cæsar  de  Bazan:  Marquis 
af  Montefiore,  14.  —  Vedbæk— Skodsborg— Køben- 
havn: Klem,  Bankdirektør,  157.  —  En  Valgdag: 
Minke,  41. 

1884—85.  /  Gæstgivergaarden :  Jensen,  15.  —  Lysttur  til  Mo- 
naco: Bordinghiri,  15.  —  Spøgelset:  Tranio,   1.  — 

Den  indbildt  Syge:  Argan,  21.  —Julestue:  Skole- 
mesteren, 23.  —  En  Brud  bag  Kuliserne:  Mon- 
desir,  21.  —  Kureren  fra  Lyon:  Chappard,  17.  — 
Klephten:  Trabernais,  10.  —  Fra  Stuen  til  1ste  Sal: 
Blondeau,  7.  —  Underballance:  Larsen,  Købmand,  9. 
Sorte  og  Røde:  Cantarel,  3. 

1885—86.  Nye  Tider:  Jørgen  Sivertsen,  21.  —  Frøken  Sol: 
St.  Lubin,  10.  —  Provisorisk:  En  Rejsende,  41.  — 
Capriciosa:  Kakkadue,  19.  —  Flyttedag:  Olmer- 
dug,  Krigsraad,  24.  —  Den  nye  Barselstue :  En  Reb- 
slager, 12. 

1886—87.  Arvingerne:  En  tysk  Major,  16.  —  En  Vilje:  Lars 
Greve,  Gaardmand,  26.  —  Fristelsen :  Grenaa,  Kom- 
missionær, 9.  —  Velgørenhed  en  gros  og  en  detail: 
Mortensen,  18.  —  Uden  Midtpunkt:  Bilbach,  Ge- 
neral, \0.  —  En  Fortid:  Thorgrimson,  8.  —  Ånders 
Tikjøb:  Bush,  Kommissionær,  40.  —  De  Fattiges 
Dyrehave:  Conradsen,  5. 

1887—88.  En  fin  Konditor:  Tvermoes,  Byfoged,  12.  —  De 
Gamle:  Jokum,  6.  —  En  Skærsild:  Jesper  Frand- 
sen, 4.  —  De  Herrer  af  Pressen:  Piper,  Vinhandler, 
13.  —  Den  2den  April:  Niels,  49.  —  Michel  Perin: 
Desaunais,  Politiinspektør,  6.  —  Jeppe  paa  Bjerget: 
Jeppe,  11.  —  Millionen:  Christensen,  Grosserer,  19. 
Svigerfader:  Stenkvist,  Assessor,  11. 

1888—89.  Guldfugle:  Harboe,  Grosserer,  20.  —  David  Cop- 
perfield:  Spenlov,  Sagfører,  6.  —  Selvstyre:  Sogne- 
fogden, 15.  —  Hier  spricht  man  Deutsch:  Stendrup, 
Urtekræmmer,  13.  —  Nøddebo  Præstegaard:  Blicher, 
Pastor,  169.  —  Abekatten:  Iversen,  22.  —  Pickwick 
Klubben:  Fogg,  Sagfører,  13.  —  Revisoren:  Seml- 
janika,  Hospitalsforstander,  2. 

1889—90/  Den  kære  Husfred:  Thaarup,  21.  —  Hexeri  eller 
blind  Allarm:  Arv  og  Mester  Herman  Barber,  18. 
/  den  anden  Verden:  Etatsraaden  10.  —  Don  Juan: 
Sganarel,  5. 

1890—91.  Nitouche:  Majoren,  166.  —  Toupinels  Enker:  Le- 
tellier.  Notar,  16.  —  Forhus  og  Baghus:  Etatsraa- 
den, 86.  —  Sandt  og  Usandt:  Svendsen,  6. 

Otto  Zinck:  Erindringer  20 

1891 — 92.  Familielykke:  Faderen,  5,  —  Sportsmænd:  Grave- 
sen, Kommandør,  28.  —  /  veldædigt  Øjemed:  Eng- 
bølle, Justitsraad,  20.  —  Forlang  altid:  Boulinard, 
14.  —  Lette  Dragoner:  Baagøe,  Agent,  34. 

1892—93.  Modkandidater:  Kern,  Godsejer,  2.  —  En  Storm  i 
et  Glas  Vand:  Terp,  Sognepræst,  17.  —  Et  Folke- 
sagn: Morten  Hovmester,  53.  —  Lad  os  skilles 
ad:  Barfourdin,  9.  —  Lili:  Bouzincourt,  13.  — 
Sennepskagerne :  De  la  Planade,  Oberst,  1.  —  Hun 
skal  debutere:  Teaterdirektøren,  10. 

1893—94.  Borgmesterens  Hat:  Don  Nemisio,  Læge,  23.  — 
De  kære  Børn:  Asby,  Grosserer,  6.  —  Lykke  Pers 
Rejse:  Skomageren,  36.  —  Landmandsliv:  Præsten, 
50.  —  Charleys  Tante:  Spittigue,  Advokat,  30.  — 
Garnisonsbyen: ]oQhnmsQn,  Overlærer,  9.  —  Plader: 
Moses,  23.  —  Den  dramatiske  Skræder:  Pensel, 
Bogbinder,  2. 

1894—95.  Børsbaronen:  Madsen,  Bogholder,  56.  —  Soldatens 
Lyst:  Fourageot,  Oberst,  13.  —  Madam  Sans-Géne: 
Cop,  Skomager,  117.  —  Frederiks  Redningsmand: 
Svendsen,  4. 

1895—96.  Natten  til  den  28.  Juli:  Chinston,  Læge,  2.  —  Ro- 
senborg: Niels  Børgesen,  44.  —  Hr.  Departements- 
chefen: Pingouin,  Borgmester,  39.  —  De  Deporte- 
rede: Robertson,  5. 

1896 — 97.  Som  man  saaer:  Gourd,  Portner,  3.  —  En  livlig 
Embedsmand:  Pisonier,  Senator,  21.  —  Kean:  Bar- 
dolf.  Skuespiller,  38.  —  Pigen  fra  Heilbron:  Peter 
Quanz,  Hovmester,  20.  —  Et  enfoldigt  Pigebarn: 
Strandholt,  1.  —  Et  Vaisenhusbarn:  Sam,  Tjener,  1. 

1897—98.  Audiensen:  Ravn,  2.  —  Kristen  Bloks  Ungdoms- 
streger:  Fincke,  Skomagersvend,  6.  —  Frie  Fugle: 
Benoit,  Husejer,  23.  —  En  dejlig  Familie:  Jensen, 
17.  —  Lysistrate:  Stymodores,  20.  —  Nihilister: 
Alexandrowitsch,  38.  —  De  Gamles  Juleaften :  Car- 
stensen, Læge,  10.  —  Tatere:  Enevold  Essig,  Hede- 
bonde, 3. 

189S— 99.  Jægerne :  Pastor  Seebach,  7.  —  Højt  Spil:  Ullerup, 
Sprøjtefører,  4.  —  Ravnekrog:  Niels  Staar,  Borg- 
mester, 3. 

1899—1900.  Over  Evne:  Otto  Heire,  25.  —  Østergade  og 
Vestergade:  Mikkel  Stolpe,  23.  —  Det  kære  Barn: 
Lugg,  Betjent,  20.  —  Alexander  den  Store:  Isbæk, 
Professor,  29. 

1900 — 01.  Kærlighedens  Abekatte:  Bouvenot,  8.  —  Den  pant- 
satte Bondedreng:  Anden  Vært,  33.  —  En  Skrifte- 
fader: Winterfeldt,  Greve,  50.  Store  Klaus  og  lille 
Klaus:  Gamle  Jørgen,  31.  —  Eventyr  paa  Fodrejsen: 
Assessor  Svale,  7.  —  Thummelumsen :  Nusgaard, 
Sagfører,  91. 

1901—02.  Flachmans  Skole:  Emil  Weidenbaum,  19.—  Sher- 
lock Holmes:  Thomas  Long,  156. 

1902—03.  Spionen:  Charcot,  22.  —  Hans  Højhed:  Ruder, 
Gæstgiver,  123.  —  Gadens  Børn:  Dørvogteren,  24. 

1903—04.  Livets  Dal:  Gamle  Leibel,  28.  —  Hendes  gamle 
Naade :  Jørgensen,  Skovrider,  11.  —  Hjemmet:  Beck- 
mann, Professor,  10. 

1904—05.  Hvor  man  keder  sig:  Des  Millets,  34.  —  Byens 
Stolthed:  Stød,  Borgmester,  76. 

1905 — 06.  Hannibals   Ungdomsværker :  Hørkræmmer  Jensen, 
5,  —  Familieraadet :  Professoren,  23,  —  Boubou- 
roche:  Fauettard,  17. 
297  Roller  spillet  7630  Gange. 


BEARBEJDELSER  OG  OVERSÆTTELSER 
AF  ZINCK 

1868.  Bryllup  i  Udsigt,  Farce  med  Sang  (fransk). 

1869.  /  en  Ruf  Farce  (fransk). 

1869.  Onkel  Frederik,  Lystspil  (fransk). 

1870.  Den  sidste  Rose,  Operette  (fransk).  Musiken  af  Offenbach. 
1870.  En  forfulgt  Uskyldighed,  Farce  med  Sang  (tysk). 
1872.  Hr.  Fiks  Gardinprækener,  Farce  (tysk). 

1872.  Oberstens  Døtre,  Lystspil  (svensk). 

20* 

1873.  Svagelige  Folk,  Farce  (tysk). 

1874.  Høg  og  Ugle,  Skuespil  (tysk). 

1875.  Fristerinden,  Lystspil  (tysk). 

1875.  En  Døgenigt,  Folkekomedie  (svensk). 

1876.  En  Knap,  Lystspil  (tysk). 

1877.  Min  Frøken  Broder,  Vaudeville  (fransk). 

1878.  En  fattig  Kones  Testamente,  Folkekomedie  (fransk). 

1879.  Min  Mand  er  i  Rigsdagen  (fransk). 

1880.  Urmagerens  Hat,  Farce  (fransk). 

1881.  Krig  i  Fredstid,  Lystspil  (tysk). 

1881.  En  Lystrejse,  Lystspil  (fransk). 

1882.  Greven   af  Monte  Christo,   Folkekomedie  med   Kor  og 
Melodrama  (fransk). 

1882.  Løjtnanten,  Lystspil  (tysk). 

1883.  Med  næste  Tog,  Lystspil  (tysk). 
1883.  Vore  Koner,  Lystspil  (tysk). 

1883^.  Lars  Braabys  Bryggeri,   Folkekomedie   med   Sange  og 
Kor  (svensk). 

1883.  Den  faste  Aften,  Lystspil  (fransk). 

1884.  Vedbæk— Skodsborg— København  (svensk). 

1885.  Underballance,  Lystspil  (tysk). 
1885.  Den  største  Dumhed,  Lystspil  (tysk). 
1885.  Naar  man  ikke  danser.  Lystspil  (tysk). 

1885.  Fra  Stuen  til  1ste  Sal,  Farce  (fransk). 

1886.  Tusindkunstneren,  Lystspil  (tysk). 

1887.  Mefistofeles,  Farce  med  Sang  (tysk). 

31  dramatiske  Arbejder  med  samlet  Antal  Opførelser 

848. 


LITTERÆR  VIRKSOMHED 

Knapperne.  Fortælling  for  Børn.  Billederne  af  Landstingssekretær 

van  Deurs.  (Wøldikes  Forlag.)  1864. 
Nordisk  Conversations  Lexikon    1858.  Theater  artiklerne.  (Gad, 

Gyldendal,  Lose  og  Delbanco). 

Oehlenschlåger  og  det  kongelige  Teater.  Bidrag  til  den  Oehlen- 
schlagerske  Literaturs  Historie.  (Liebenberg).  2det  Bind. 
(Samfundet  til  den  danske  Litteraturs  Fremme)  1868. 

Holbergsk  Theaterstatlstik.  (Jubeludgave  af  Ludvig  Holbergs 
Comoedier.  III.  4  Afd.  (1885). 

•Skuespillerforeningens  Julebog.  1893.  (Ernst  Bojesens  Forlag). 

Ludvig  Joachim  Phister.  Et  Teaterliv.  1896.  (Gyldendals  Forlag). 

Den  Laubske  Slægt.  Minder  fra  Frørup  Præstegaard.  (1902). 

-Biogragrafier  i  Illustreret  Tidende  af  Fru  Phister,  Fru  Anna 
Nielsen  og  Fru  Julie  Hansen.  —  Forskellige  Artikler  i  Dag- 
bladet, Politiken,  Dannebrog  og  andre  Blade. 

